
הכנסת העשרים
מושב שני
<פרוטוקול מס' 87>
מישיבת ועדת העבודה, הרווחה והבריאות
יום ראשון, כ"ו בחשון התשע"ו (08 בנובמבר 2015), שעה 15:10
<סדר היום:>
<פרק ז' (הגנה על בריאות הציבור (מזון)) מתוך הצעת חוק התכנית הכלכלית (תיקוני חקיקה ליישום המדיניות הכלכלית לשנות התקציב 2015 ו-2016), התשע"ה-2015>
נכחו:

<חברי הוועדה:> 
אלי אלאלוף – היו"ר
ישראל אייכלר

מיכל בירן 

אורלי לוי אבקסיס

שולי מועלם-רפאלי

יעקב מרגי

איימן עודה 

נורית קורן 

איציק שמולי

חברי הכנסת:
עבדאללה אבו מערוף

מייקל אורן

זאב בנימין בגין

דוד ביטן

יואב בן צור

יעל גרמן

אחמד טיבי

אורי מקלב

רועי פולקמן

יפעת שאשא ביטון
<מוזמנים:> 
	אינג' אלי גורדון
	–
	מנהל שירות המזון הארצי, משרד הבריאות

	ד"ר ינון יוני
	–
	מנהל המחלקה הווטרינרית, שירות המזון הארצי, משרד הבריאות

	שרון גוטמן
	–
	עו"ד, היועצת המשפטית, שירות המזון הארצי, משרד הבריאות

	עלי בינג
עומרי קנר
	–
-
	רפרנט חקלאות, אגף התקציבים, משרד האוצר
אגף שכר והסכמי עבודה, משרד האוצר

	אורי אפלבום
	–
	עו"ד, אגף שכר והסכמי עבודה, משרד האוצר

	לירז דמביץ כהן
	–
	עו"ד, הלשכה המשפטית, משרד האוצר

	עודד גרינברג
	–
	מתמחה, הלשכה המשפטית, משרד האוצר

	שי סומך
	–
	עו"ד, משרד המשפטים

	לימור תוסיה כהן
שרון רוברטס
	–
-
	עו"ד, משרד המשפטים
עו"ד, משרד המשפטים

	אפרת אביאני
	–
	עו"ד, היועצת המשפטית, משרד החקלאות ופיתוח הכפר

	ד"ר נדב גלאון
	–
	מנהל השירותים הווטרינריים, משרד החקלאות ופיתוח הכפר

	ד"ר סרחיו דולב
	–
	מנהל המחלקה לפיקוח על מוצרים מן החי, משרד החקלאות ופיתוח הכפר

	אינג' דוד שטרית
	–
	מנהל בטיחות מזון, משרד החקלאות ופיתוח הכפר

	גלעד אלירז
	–
	יועץ מנכ"ל משרד החקלאות ופיתוח הכפר

	שחר פרלמוטר
	–
	עו"ד, הלשכה המשפטית, משרד הפנים

	פיני קבלו
	–
	סמנכ"ל מרכז השלטון המקומי

	חגית מגן
	–
	ראש מינהל שכר והסכמי עבודה, מרכז השלטון המקומי

	חמי לפידור
	–
	עו"ד, יועץ משפטי, מרכז השלטון המקומי

	מירה סלומון
	–
	עו"ד, עוזרת היועץ המשפטי, מרכז השלטון המקומי

	עינת פלינט
	–
	מנהלת תחום וטרינריה, מרכז השלטון המקומי

	ד"ר משה רפאלוביץ
	–
	יו"ר איגוד הווטרינרים, מרכז השלטון המקומי

	ד"ר אברהם שפירא
	–
	רופא וטרינר רשותי

	ד"ר אבי צרפתי
	–
	רופא וטרינר רשותי

	ד"ר עופר עינב
	–
	רופא וטרינר רשותי

	ד"ר הילה מיקולשיק
	–
	רופא וטרינרית רשותית

	ד"ר שרה לוין
	–
	רופאה וטרינרית רשותית

	ד"ר ויקטור חדד
	–
	רופא וטרינר רשותי

	ד"ר האיסם אלבאסל
ד"ר אסף בריל
	–
-
	רופא וטרינר רשותי
רופא וטרינר רשותי

	ד"ר תיקה בראון
	–
	רופא וטרינרית רשותית

	ד"ר רוני וילדר
	–
	רופא וטרינר רשותי

	ד"ר אופירה מויאל
	–
	רופאה וטרינרית רשותית

	ד"ר שלמה שלי עינב
	–
	רופא וטרינר רשותי

	שי בירן
	–
	מנהל אגף כלכלה, ההסתדרות החדשה

	ד"ר יעקב גנדלר
	–
	יו"ר ועד רופאי מועצת הלול

	ד"ר רוני סורקיס
	–
	מנהל רישוי עסקים, שופרסל

	אבשלום דולב
	–
	מנהל ארגון המשחטות התעשייתיות

	קרין קשי
	–
	עו"ד, יועצת חיצונית לארגון המשחטות התעשייתיות

	חניתה חפץ
	–
	לוביסטית (פוליסי), מייצגת את תנובה, אסם, לקט ישראל

	צחי סמייה
	–
	לוביסט, מייצג את אדם טבע ודין

	מבשרת נבו
	–
	לוביסטית (גלעד לובינג), מייצגת את ארגון המשחטות


<ייעוץ משפטי: >
נעה בן שבת
ענת מימון
<מנהלת הוועדה:>
ענת כהן שמואל
<רישום פרלמנטרי:>
אהובה שרון, חבר המתרגמים
<פרק ז' (הגנה על בריאות הציבור (מזון)) מתוך הצעת חוק התכנית הכלכלית (תיקוני חקיקה ליישום המדיניות הכלכלית לשנות התקציב 2015 ו-2016), התשע"ה-2015>
<היו"ר אלי אלאלוף:>
היום ה-8 בנובמבר 2015, כ"ו בחשון התשע"ו, השעה 15:10 ואני פותח את ישיבת ועדת העבודה, הרווחה והבריאות.
יש לי בקשה מיוחדת. אני חוזר מההלוויה של נשיא המדינה החמישי שלנו יצחק נבון ואני מבקש לעמוד דקה דומיה לזכרו.

תודה.

הייתה לי הזכות האישית להכיר את יצחק נבון. הייתה לנו שפה סודית בינינו. דיברנו ערבית מרוקאית יהודית. אימא שלו הייתה מכפר קטן עם יחסית הרבה יהודים ותמיד דיברנו בערבית מרוקאית, אימא שלו ואימא שלי. 
אני מודה לכם על הדקה. תודה.

אנחנו חוזרים לסדר היום. אנחנו מקווים לסיים את הכול היום. נמצאים אתנו חברי כנסת חדשים.

<קריאה:>
שחקני ספסל אדוני היושב ראש.

<היו"ר אלי אלאלוף:>
חברי הכנסת יפעת שאשא ביטון, בני בגין ומייקל אורן. את שאר חברי הכנסת אתם מכירים, את איימן עודה, שולי מועלם והמתמיד שתמיד נוכח אתנו, וכל הכבוד לו, חבר הכנסת יציק שמולי. 

אני מקווה שאנחנו בישורת האחרונה. ייקח קצת זמן, אבל תהיה לנו אותה סבלנות שהייתה לנו בעבר ונשתדל לסיים את כל הפרקים כולל התיקונים וההסתייגויות. אני מקווה שנוכל ליהנות כולנו מחוק טוב ולפי ההרגשה שלי באמת כאן נעשתה עבודה אדירה על ידי כל המשרדים ועל ידי חברי הכנסת והגופים הציבוריים שייצגו כאן לא מעט קהלים. אני שמח שאנחנו מגיעים למצב של החלטות סופיות.

ללשכה המשפטית שאני לא יודע מתי הם עובדים ולא מתעייפים, תודה לכם ולכל צוות הוועדה. תודה לפרוטוקוליסטים המדהימים שלנו שעושים עבודה אדירה. תודה לכולם.

<נעה בן שבת:>
אדוני, תודה רבה. הנוסח שבפנינו, אני חושבת שניסינו לרכז בו כמה שיותר הערות שהתקבלו אפילו בשעות האחרונות אבל אני מניחה שיהיו עוד הערות או דברים שעדיין לא התגבשו. 

<היו"ר אלי אלאלוף:>
חבר הכנסת בגין, יש לך מקום ליד השולחן.

<זאב בנימין בגין (הליכוד):>
אני לא משתתף בדיון. כשיגיעו ההצבעות, אני ארים את ידי כנדרש.

<נעה בן שבת:>
אנחנו מתחילים בעמוד הראשון בהגדרה "ייצור". ההגדרה עצמה נכללת בחלק הכללי. פסקה (8) היא פסקה חדשה שמדברת על פעולת טיפול בבשר גולמי המתבצעת במפעל לבשר גולמי כהגדרתו בסעיף 204. אתה נוספת גם ההגדרה:

""פעולת טיפול בבשר גולמי" - מיון, פירוק, פריסה, פילוט, הכשרה, גירום, טחינה ללא הוספת חומרים, שטיפה, חיטוי, צינון והקפאה הנעשות בבשר כהגדרתו בסעיף 33 לאחר המתת בעל החיים, וכן אריזה או סימן הנלווים לפעולות אלה".
אני רוצה לעבור לעוד שתי הגדרות שנמצאות עוד בחלק הכללי. האחת היא הגדרה של רשות מקומית שמוצע להוסיף לה בסופה: "עירייה שנתכוננה לפי פקודת העיריות, מועצה מקומית שנתכוננה לפי פקודת המועצות המקומיות או איגוד ערים לרבות איגוד ערים לשירותים וטרינריים". 
סעיף 27(ה), לא הצבענו על סעיף קטן (ה), מדבר על "תקנות בעניין פעולת טיפול בבשר גולמי המתבצעת במפעל לבשר גולמי כהגדרתו בסעיף 204 טעונות התייעצות עם שר החקלאות ופיתוח הכפר, למעט אם התקנות מסדירות שיווק של בשר או מסדירות את תהליך הייצור של מזון מסוים או סוג מסוים של מזון, והפעולה היא חלק משיווק הבשר או מתהליך הייצור, לפי העניין".

<היו"ר אלי אלאלוף:>
יש הערות?

<נעה בן שבת:>
אפשר להצביע על החלקים האלה. על סעיף קטן (ה) שלא הוצבע ועל ההגדרות כך שנראה שהחלק הזה נסגר לפני שאנחנו מתחילים את הדיון.

אנחנו מדברים בהגדרת "ייצור", פסקה (8) ועל סעיף 27(ה).

<היו"ר אלי אלאלוף:>
מי בעד אישור התיקונים כפי שהוצעו על ידי היועצת המשפטית? מי נגד? מי נמנע?

הצבעה

בעד התיקונים – פה אחד
נתקבל.

<היו"ר אלי אלאלוף:>
אושר פה אחד.

הצטרפה אלינו חברת הכנסת יעל גרמן.

<נעה בן שבת:>
עכשיו אנחנו מגיעים לסעיף 204. אנחנו בסימן ח': הסדרת הפיקוח הווטרינרי. אני אעבור על כמה הגדרות חדשות.

בעל היתר הפעלה – בעל היתר לפי פקודת מחלות בעלי חיים להפעלת מפעל לבשר גולמי או מי שעסקו טעון היתר כאמור.

בהגדרת יצרן:

(1) – מוביל מוצר בשר בטמפרטורה מבוקרת לפי פסקה 6(ב) להגדרה "ייצור".

(2) מייצר מוצר בשר במסגרת פעילות יצרנית באתר המכירה לצרכן לפי סעיף 50.
(3) מי שפטור מרישיון ייצור לפי סעיפים 51, 52 ו-53 למעט פסקה (3).
(4) תאגיד מזון לפי סעיף 187, בתקופה שבה חל עליו פטור לפי אותו סעיף.
אחרי כן יש לנו את הגדרת מפעל בשר – עסק לייצור בשר שניתן לגביו רישיון ייצור או שהפעלת העסק טעונה רישיון כאמור.
מפעל לבשר גולמי – כל אחד מאלה:

(1) מפעל לשחיטת בשר, למעט אם מתבצעת בו פעולת עיבוד.
(2) מפעל שמבוצעות בו רק פעולות לטיפול בבשר גולמי.
(3) מפעל כאמור בסעיף 218ג(2).
הגדרה נוספת שהיא חדשה זאת הגדרת פעולת עיבוד. פעולת עיבוד – עיבוד כהגדרתו בסעיף 33. למעשה ההגדרה היא די רחבה והיא אומרת עיבוד הוא כל פעולה שנעשית בבשר למעט אותן פעולות שנחשבות לטיפול בבשר גולמי.

תיקון נוסף בהגדרת תכנית בטיחות מזון. הרישא אומרת: תכנית הכוללת לפחות את כל אלה. יכול להיות שהיא כוללת יותר. למשל יכול להיות שבהליך המובנה והקבוע של זיהוי כשלים בתהליכי הייצור לא מדובר דווקא במערכת HAACAP אלא יכול להיות שמדובר במערכת יותר מתקדמת אבל לפחות ההוראות האלה.

עד כאן הנושא של סעיף ההגדרות, סעיף 204.

<מירה סלומון:>
לעניין ההגדרות של סעיף 204, היה מבוקש להוסיף עוד הגדרה של שחיטה, לרבות המתה שאינה כוללת שחיטה.

<נעה בן שבת:>
איתרנו את זה ברמת הנוסח.

<קריאה:>
תראי בעמוד 4 למטה ו-5 למעלה.

<נעה בן שבת:>
אני כרגע לא רואה למה זה קשור ל-259 אבל אמרנו בית מטבחיים, מפעל שמיועד להמתת בהמות ושחיטתן . עופות ממילא נשחטים ולגבי דגים מדובר כאן על מיון ואריזה. אני חושבת שזה נותן מענה לדבר הזה.

תת סימן ב': חובות יצרן ומשווק של מוצרי בשר. סימן משנה א' עוסק בתנאי ייצור נאותים למוצרי בשר. קראנו את סעיף 205 אבל בכל זאת אני אקרא אותו שוב כי יש תיקון בסעיף קטן (ג) ואני רוצה לוודא שזה הוקרא.

סעיף קטן (א) מחייב לגבי כל מוצר מזון, מחייב את היצרן שיהיה לו אישור ייצור נאות.

סעיף (ב) אומר שיחולו הוראות תת סימן ג' של סימן ג' לגבי מתן אישור ייצור נאות.

(ג)
על אף האמור בסעיף קטן (א), מנהל שירות המזון רשאי להורות כי מפעל לייצור בשר מסוג מסוים לא יהיה חייב באישור ייצור נאות אם הוא מצא שמיושמת לגביו תכנית בטיחות מזון. הוראות לפי סעיף קטן זה יינתנו בהתחשב, בין השאר בסוג המפעל, בהיקף הייצור במפעל, בסוג המזון המיוצר בו, ובמורכבות הטכנולוגית של הייצור.

כך אפשר יהיה לתת הקלות מהחובה לתת אישור ייצור נאות למפעלים שעומדים בדרישות.

בסימן משנה א' אנחנו מוסיפים את הכותרת: תנאים להוצאת מוצר בשר, קבלתו והעברתו. זה חל גם על יצרנים, גם על משווקים, על כל הפעולות.

סעיף 209 עוסק בצירוף תעודת משלוח ותעודה וטרינרית למוצר בשר. תעודת משלוח נדרשת תמיד תעודה וטרינרית לפי סוגי הבשר. יש כאן חידוד שהתבקשנו לעשות אותו לפיו: "יצרן של מוצרי בשר או בעל היתר הפעלה או יבואן לא יוציא משלוח של מוצר בשר ממפעל בשר, ממפעל לשר גולמי, מבית קירור או מתחנת הסגר לפי העניין, אלא לאחר שהנפיק תעודת משלוח" ואחרי כן יש גם התייחסות לחובה לצרף תעודה וטרינרית.
ברישא של סעיף 210 נאמר: "על אף האמור בסעיף 209, יצרן של מוצרי בשר או בעל היתר הפעלה או יבואן לא ינפיק תעודת משלוח למוצרי בשר". זאת אומרת, גם היבואן מקבל את מקומו כאן כאחד הגורמים שמוציא ממנו והלאה את מוצר הבשר וחייב לעמוד בדרישה של תעודה וטרינרית או תעודת משלוח.

סעיף 211 מפרט את הפרטים שנדרשים בתעודת המשלוח. גם כאן הוספנו ברישא את הנושא של "או יבואן" ובהתאמה תיקנו את פסקה (1).

תיקון נוסף שיש בסעיף זה, בפסקה (2). חובה לכלול בתעודת המשלוח פרטים בדבר מוצר הבשר לרבות שם מוצר הבשר, מספר האריזות במשלוח, משקל המשלוח ומספר אצווה. זה נועד להחליף את הדרישה שהייתה קודם לתאריך הייצור של מוצר הבשר והתאריך האחרון לשימוש שכנראה היו פרטים מכבידים, כך הבנו מהתעשייה, ובמקומם נרשם מספר האצווה שמסייע להגיע לפרטים אלה בדרך אחרת.

התיקון הבא הוא בסעיף 212. 

212.
שליחת העתק של התעודות

(1) בעת יציאתו של משלוח מוצר בשר ממפעל בשר, ממפעל לבשר גולמי, מבית קירור או מתחנת הסגר, יעביר היצרן של מוצר בשר בעל היתר הפעלה או היבואן לפי העניין, למערכת הממוחשבת את פרטי המשלוח, יעד המשלוח, פרטי רכב ההובלה ושם הרופא הווטרינר המוסמך במפעל, לפי הוראות שיורה מנהל היחידה הווטרינרית.
<היו"ר אלי אלאלוף:>
מנהל היחידה הווטרינרית במשרד הבריאות?

<נעה בן שבת:>
כן.

<היו"ר אלי אלאלוף:>
זה ברור?

<נעה בן שבת:>
כן. הם מופרדים ממנהל השירותים הווטרינריים במשרד החקלאות ומנהל היחידה הווטרינרית במשרד הבריאות.

<מירה סלומון:>
אנחנו ביקשנו בדיון ביום חמישי שהעתק מתעודת המשלוח יגיע גם לרשויות המקומיות או לגוף שמאגם עבור הרשויות המקומיות כדי שגם לרשויות המקומיות יהיה מעקב אחר הכמויות שמועברות ומצוינות בתעודות. בנוסף גם ביקשנו הרשאה למערכת הממוחשבת. זאת אומרת, ברגע שתהיה המצאה למערכת הממוחשבת וזה ידווח לוועדה, לא נצטרך את ההעתק של התעודות עצמן.

<היו"ר אלי אלאלוף:>
ההעתק הוא רק לתקופת מעבר?

<מירה סלומון:>
עד שתהיה לנו הרשאה למערכת הממוחשבת. העיקרון הוא שתעודות המשלוח מציינות את כמויות הבשר. כדי שלא יהיה מצב שיצרן או יבואן או כל אדם שצריך לשלם אגרה מציין כמות בשר א' עבור משרד הבריאות וכמות בשר ב' עבור הרשויות המקומיות - - -

<היו"ר אלי אלאלוף:>
רק לתקופת מעבר. ברגע שהחוק מיושם באופן מלא, אין צורך שיידעו את הרשויות המקומיות.

<מירה סלומון:>
זה רלוונטי רק לתקופת המעבר. נכון. לאחר מכן התאגיד קובע עבור הרשויות המקומיות.

<שי סומך:>
אלה הוראות שנכנסות אחרי ארבע שנים. בתקופת המעבר יש הוראות אחרות.

<היו"ר אלי אלאלוף:>
אבל זה חשוב שיהיה לרשויות המקומיות?

<שי סומך:>
נתייחס לזה עת נגיע להוראות של תקופת המעבר.

<מירה סלומון:>
נכון, אני הקדמתי ואני מתנצלת. זה לגבי תקופת המעבר בלבד. נכון. אני מתנצלת.

<היו"ר אלי אלאלוף:>
אנחנו רוצים להצביע על הסעיפים מ-204 עד 212.

מי בעד? מי נגד? מי נמנע?

הצבעה

בעד הסעיפים – פה אחד
הסעיפים מ-204 עד 212 נתקבלו.

<היו"ר אלי אלאלוף:>
אושרו פה אחד. תודה רבה.

הצטרף אלינו חבר הכנסת עבדאללה אבו מערוף.

<נעה בן שבת:>
סעיף 213. יש לגביו הסתייגות.

213.
תנאי הובלה ממפעל בשר, ממפעל לבשר גולמי, מבית קירור או מתחנת הסגר

יצרן של מוצר בשר, בעל היתר הפעלה או יבואן, לא יוציא מוצר בשר ממפעל בשר, ממפעל לבשר גולמי, מבית קירור או מתחנת הסגר, אלא לאחר שמצא כי התקיימו כל אלה לגבי רכב ההובלה שבו הוא מובל.

(1) הטמפרטורה ברכב עומדת בכללים שנקבעו לפי סעיף 183.
(2) מותקנת מערכת בקרה של הטמפרטורה ברכב.
(3) קיימת מערכת לתיעוד תקלות בטמפרטורה שברכב.
פסקה (4) הוספה לבקשה שהועלתה בדיון ואומרת:
(4) קיימת מערכת המתריעה בזמן אמת על תקלות בטמפרטורה ברכב – אם קבע השר חובה לקיומה של מערכת כאמור לגבי יצרן או בעל היתר הפעלה בהתאם להיקף הייצור של המפעל ולסוג המזון המיוצר בו.

<ענת מימון:>
לסעיף הזה יש שתי הסתייגויות של קבוצת הרשימה המשותפת וסיעת מרצ. אני אציג את ההסתייגויות אלא אם כן הם יחזרו בהם מההסתייגויות.

<היו"ר אלי אלאלוף:>
מרצ לא כאן. תקראו את שתי ההסתייגויות.

<ענת מימון:>
ההסתייגות הראשונה אומרת שבפסקה (1) שדורשת שהטמפרטורה תעמוד בכללים לפי סעיף 183, הם מבקשים להוסיף "ובלבד שמוצר בשר קפוא לא יובל באותו חלל קירור עם כל מוצר אחר".

לגבי פסקה (4) הם מבקשים שזה לא יהיה מותנה בקביעה של השר אלא שבכל מקרה תהיה קיימת מערכת המתריעה בזמן אמת על תקלות בטמפרטורה ברכב אשר מאפשרת לווטרינר במפעל למנוע את שיווק המוצרים בזמן אמת.

אלה שתי ההסתייגויות. נצביע על כל אחת בנפרד.

<שולי מועלם-רפאלי (הבית היהודי):>
לא הבנתי את ההסתייגות לגבי פסקה (4).
<ענת מימון:>
למרות שיש דרישה לטמפרטורה מסוימת, הם מבקשים שתהיה דרישה נוספת שמוצר בשר קפוא לא יובל באותו חלל קירור יחד עם מוצר אחר. כלומר, להפריד לחלוטין את מוצרי הבשר הקפואים ברכבי ההובלה.

ההסתייגות השנייה מדברת על פסקה (4) שהוספנו לגבי מערכת המתריעה בזמן אמת על תקלות וכאן קבוע שהמערכת הזאת תהיה רק אם השר יקבע כך בתקנות והם מבקשים שהמערכת תהיה קבועה בחוק כמשהו מחייב שיהיה עם חקיקת החוק.

<היו"ר אלי אלאלוף:>
אנשי משרד הבריאות, יש לכם התייחסות לשתי ההסתייגויות?

<אלי גורדון:>
כן. שלום לכולם. אנחנו מבקשים שלא לקבל את ההסתייגויות הנ"ל וזאת מכמה סיבות. אין שום בעיה להוביל מוצר בשר קפוא עם עוד מוצר אחר קפוא כל עוד מתקיימים תנאי טמפרטורה מבוקרת. אנחנו לא רואים הצדקה לקבוע איזשהו סטנדרט ברמת החוק. ברור שברמה של התקנות, ואני מתחבר להסתייגות השנייה, ניצור את הגמישות הנדרשת. אנחנו מבקשים שהשר יהיה רשאי להתקין תקנות בהמשך בהתאם למהות וסוג העסק וכדומה.

<שי סומך:>
לגבי ההסתייגות השנייה. לפי מה שנאמר על ידי אנשי המקצוע, זאת מערכת יקרה ונראה שזה למשל יקשה על יצרנים קטנים, על מובילים קטנים, לרכוש ולהתקין מערכת בזמן אמת. התקנות מאפשרות להבחין בין יצרנים גדולים לבין יצרנים קטנים. נראה לי שהנוסח המוצע הוא הנכון ואני מציע לא לקבל את ההסתייגות.
<איציק שמולי (המחנה הציוני):>
אני מסכים לעמדה הראשונה שלכם. אני לא רואה טם בהפרדה. אני ממש לא מסכים לדחיית ההסתייגות השנייה שלכם גם עם כל המוטיבציה האדירה שלנו להוריד את יוקר המחיה. לדעתי אם אין מערכת שמתריעה בזמן אמת ברכב על כך שהטמפרטורה לא תקינה, זה עלול להיות הימור גדול מדי לביטחון הציבור ולכן אני חושב שעם כל הכבוד לעלויות של היצרנים, לא בטוח שאנחנו יכולים להרשות לעצמנו לקחת הימור גדול מדי. אם הטענה היחידה שלכם היא שאנחנו לא רוצים לפגוע ביצרנים הקטנים, בגלל זה בתקנות אתם יכולים לקבל – אתם, הממשלה, השר – ולשר יש את כל הגמישות הנדרשת שאתם צריכים כדי לקבוע התייחסות. אתם הרי תביאו לכאן נוסח של התקנות בהן אתם יכולים לקבוע איזו גמישות שאתם רוצים ואיזו התייחסות שאתם רוצים כלפי יצרנים כאלה ואחרים. לדעתי להגיד מראש – אם אני מבין נכון את עמדת הממשלה – שאין בכך צורך מאחר וזה עלול להקשות על יצרנים קטנים ובינוניים, לדעתי זאת עמדה מוטעית בלשון המעטה.

<היו"ר אלי אלאלוף:>
מישהו יכול להגיד כמה עולה מערכת כזאת ברכב קטן? אולי הווטרינרים יעזרו לנו.

<משה רפאלוביץ:>
מבדיקה שאנחנו עשינו, מדובר בעלות של מאות בודדות של שקלים לרכב.

<רוני סורקיס:>
המערכת הזאת היא מערכת שלפי הבנתי ולפי המידע שיש לי – ויש לנו מערכות כאלה – היא מאוד יקרה. המערכת הזאת יקרה אבל בהתחשב בזה שיש צי רכב גדול, היא הופכת להיות זולה ככל שמספר המשאיות גדל. כלומר, בצי רכבים גדול כמו שיש למשחטות לצורך העניין או לחלק מרשתות השיווק, המחיר קטן אבל כשאני מסתכל על ספק שיש לו שניים-שלושה או ארבעה רכבים, המחיר הזה הוא לא פרופורציונאלי לפי דעתי.

<אבי שפירא:>
מן הסתם אני מניח שנשמע כאן הערכות על עלויות החל ממאות שקלים ואולי אלפי שקלים בדיוק כמו שיש את אותו מוצר שניתן למצוא עלויות שונות לגביו. אני רק רוצה לומר משהו לגבי אספקט אחר. אנחנו, הרופאים הווטרינרים, שעלינו יוטל התפקיד של בדיקת שיווק והובלה, צריכים כלי טוב כדי לפקח וזה כלי טוב לפקח. בלי זה אנחנו נמצא את עצמנו מתקשים מאוד לבצע את הביקורת בעסקים. אנחנו נצטרך לרדוף אחרי המשאיות ולנסות לתפוס אותן בזמן פריקה. זה נותן כלי טוב למען בריאות הציבור.

<נדב גלאון:>
אני חושב שקודם כל יש חוסר בהירות למי מדווחת המערכת. המערכות הקיימות כיום מדווחות לבעל המפעל אחורה. הן לא מדווחות למערכת ארצית. להקים מערכת ארצית שהרגולטור יושב ורואה על מסכים איפה נמצאת כל משאית ולמי התקלקלה הטמפרטורה, זה יקר וזה גם מיותר מבחינת הערכת סיכונים. אני חושב שגם לגבי דיווח אחורה למפעל, אפשר להשאיר את זה לרגולטורים לפי ניתוח סיכונים להחליט לפי סוג מזון, לפי היקף ייצור, אם זה נחוץ או לא נחוץ.

<היו"ר אלי אלאלוף:>
לפי ההיגיון שלך, מה רע שזה מדווח לבעל הבית?

<נדב גלאון:>
לא רע אלא שזה עניין של עלות תועלת.

<היו"ר אלי אלאלוף:>
זה יכול להעביר את האינפורמציה מהר ככל האפשר למערכת הארצית. אלה טכניקות זולות.

<נדב גלאון:>
לא. הטכניקות להעביר את זה למערכת ארצית הן מאוד לא זולות. 

<היו"ר אלי אלאלוף:>
נגיד שיש לו שמאית שנתקעה בלי קירור.

<נדב גלאון:>
אם הם אומרים שקונים משאית במיליון שקלים, זה בערך כמו מכונית חדשה, מעת לעת היא נתקעת אבל הסיכון הוא נמוך ביותר.

<היו"ר אלי אלאלוף:>
עדיף שזה יגיע למקבל הסחורה?

<נדב גלאון:>
כן, אבל באותו היבט אפשר לדרוש משופרסל בכל מקרר לשים חיווי טמפרטורה שיהיה מחובר למשרד הבריאות.

<היו"ר אלי אלאלוף:>
לא. אל תביאו את זה לקיצוניות כי אז מאבדים כל עניין. 

<שלמה שלי עינב:>
מספיק שהמערכת הזאת תדווח אחורה למוקד במפעל, רופא במפעל הוא איש אמון והוא יכול לוודא שהסחורה יכולה לעצור בזמן, מרים טלפון לנהג ואומר לו שיסתובב ויחזור כי משהו לא תקין אצלו במשאית. לא צריך לדווח לא למשרד הבריאות ולא לאף אחד אחר.

<היו"ר אלי אלאלוף:>
ניסיתי להגיד מה שאתה אומר.

<איציק שמולי (המחנה הציוני):>
אדוניו היושב ראש, אני לא חושב שצריך להקים מערכת ארצית ואני לא חושב שצריך להפחיד את הוועדה. אנחנו לא מדברים על אח גדול שישמור על כל המשאיות בדרכים. הדיווח למנהל המפעל הוא בהחלט מספק אותנו. יש לזה ערך גדול מאוד כי מנהל המפעל או הגורם האחראי במפעל לא יוכל להגיד שהוא לא ידע. יש לזה ערך מאוד מאוד גדול בחוק הזה כי אני מזכיר לכולם שהחוק הזה מבוסס על אמון, על אמון שהרגולטור נותן ומפקיד בידי המנהלים והגורמים האחראיים במפעלים. יש לנו זכות לבקש או לדרוש אפילו מהגורמים האחראיים האלו להיות בסדר. הדבר הזה הוא כלי שיאפשר להם להיות בסדר.

באופן מעשי, אני חושב אדוני היושב ראש שכל מה שצריך לעשות כאן זה להוריד את המשפט שנמצא באמצע "אם קבע השר". בסוף, על מה אנחנו מדברים? אם אתם מביאים לכאן תקנות, הרי ברור שאם יקבע השר שבמפעל איקס אין מערכת כזאת או אין צורך, זה מה שיהיה. אתם לא צריכים לוותר כאן על שום דבר אלא רק להוריד קצת את הספק שיש לנו.

<היו"ר אלי אלאלוף:>
הצטרף אלינו חבר הכנסת יואב בן צור.

לגבי ההסתייגות הראשונה בסעיף 213.

<ענת מימון:>
ההסתייגות הראשונה הייתה לפסקה (1), להוסיף מוצר בשר קפוא. אפשר להצביע.

<אבי צרפתי:>
דווקא לגבי ההסתייגות הראשונה שמתחברת לכל הבעייתיות שקיימת היום בהובלה כי מהרגע שירדו בדיקות המשנה, נוצר פער גדול של בקרת האיכות בזמן ההובלה וזאת אחת הנקודות הקריטיות בתהליך. לגבי ההסתייגות הראשונה, יכול להיות שכאן לא הבינו את זה בצורה הנדרשת מפני שהיה עניין של הובלת מוצר קפוא כאשר הוא לא מובל עם מוצרים אחרים. זאת אומרת, אין בעיה שבשר קפוא יובל עם בשר קפוא אבל יש לנו בעיה שקפוא יובל עם מוצר טרי כי אז בעצם שניהם דורשים טמפרטורות אחרות. הדבר הזה מלכתחילה פוגע בתנאים האידיאלים לכל מוצר ומוצר ובמקרים הגרועים יותר, זה לא מאפשר בכלל להביא למצב שבו משהו נשאר קפוא כאשר כל המשאית מלאה במוצרים טריים ובאופן אוטומטי מורידה את הטמפרטורה של המשאית.

<היו"ר אלי אלאלוף:>
אתה בעד או נגד התיקון?

<אבי צרפתי:>
בעד התיקון.

<היו"ר אלי אלאלוף:>
איציק, ויתרת על התיקון של המוצרים הנפרדים.

<איציק שמולי (המחנה הציוני):>
כן. אני לא חושב שזה הכרחי.

<היו"ר אלי אלאלוף:>
ההסתייגות הראשונה בסעיף 213. מי בעד? מי נגד? מי נמנע?

הצבעה

בעד ההסתייגות – פה אחד
ההסתייגות נתקבלה.

<היו"ר אלי אלאלוף:>
תודה. קיבלנו. 

לגבי ההסתייגות השנייה.

<ענת מימון:>
אני אציג אותה. ההסתייגות אומרת שברכב הובלה תהיה מערכת המתריעה בזמן אמת על תקלות בטמפרטורה ברכב וניתן סמכות הסמכה לשר לקבוע הוראות, תקנות והתאמות לעניין הפעלת המערכת והיישום שלה. לדוגמה, לעניין יצרנים קטנים יותר, אם הם יידרשו לעמוד, ניתן יהיה לעשות את זה בתקנות.
<היו"ר אלי אלאלוף:>
מי בעד ההסתייגות? מי נגד? מי נמנע?

הצבעה

בעד ההסתייגות – פה אחד
ההסתייגות נתקבלה.

<היו"ר אלי אלאלוף:>
תודה. 

<שי סומך:>
ברור שבנוסח תהיה אפשרות לפטור יצרנים קטנים.

<שולי מועלם-רפאלי (הבית היהודי):>
כן.

<נעה בן שבת:>
סעיף 214 אוסר על יצרן, על בעל היתר הפעלה או על יבואן לקבל מוצר בשר אלא אם כן התקיימו התנאים לגבי תעודת המשלוח שמצורפת, שהונפקה ב-24 השעות האחרונות וכן הלאה. 

יש לצרף לתעודת המשלוח גם תעודה וטרינרית, האפשרויות של צירוף תעודה וטרינרית יכולות לנבוע מסעיף 234 שקובע חובה לעניין זה או שהיא נובעת מפקודת מחלות בעלי חיים. הייתה לנו התלבטות האם להכניס לכאן גם את היבואן כי מצד אחד הוא לא מקבל מוצר בשר באופן רגיל במעבר כמו שיצרן או בעל היתר הפעלה יכול לקבל אותו ורצינו בעניין הזה לשאול את עמדת משרד הבריאות.

<ינון יוני:>
נראה שניתן לוותר במקרה הזה על יבואן, להבדיל מהמקרה הקודם.

<נעה בן שבת:>
אפשר להצביע על סעיף 213 עם ההסתייגות שהתקבלה ועל סעיף 214.

<היו"ר אלי אלאלוף:>
מי בעד אישור סעיפים 213 ו-214? מי נגד? מי נמנע?

הצבעה

בעד הסעיפים – פה אחד
סעיפים 213 ו-214 נתקבלו.

<היו"ר אלי אלאלוף:>
הסעיפים התקבלו. תודה.

<נעה בן שבת:>
סעיף 215 אוסר על מכירת מוצר בשר אם לא התקיימו התנאים לגבי תעודת המשלוח של הבשר אותו קיבל. זאת אומרת, למשווק אסור למכור הלאה אם הוא קיבל את הבשר שלא בהתאם לאותם תנאים של סעיף 214. 

סעיף 216 קובע תנאי הובלה מאתר מכירה. "משווק של מוצרי בשר לא יוביל מוצרי בשר מאתר מכירה אל אתר מכירה אחר או ליצרן או לבעל היתר הפעלה ולא יוביל מוצר בשר אלא אם כן התקיימו הוראות סעיף 213 לגבי רכב ההובלה". אלה אותם תנאים לגבי בקרת הטמפרטורה אליהם התייחסנו בסעיף 213.

<יעל גרמן (יש עתיד):>
לרבות ההסתייגות.

<נעה בן שבת:>
לרבות ההסתייגות. 

<שלמה שלי עינב:>
אדוני, בכל החוק לא מצאנו מקום שמזכיר כמו בחוקים הקודמים את חובת שמירת תעודות. זאת אומרת, כל עוד המוצר נמצא בתוך העסק – בין אם זה בסופר, בין אם זה בבית קירור או בכל מקום אחר – ורופא המפעל או מישהו מטעמו צריך להגיע ולבדוק, שמירת התעודות הייתה קיימת בחקיקה הקודמת ולא מצאנו אזכור לזה בחוק.

<נעה בן שבת:>
צריך לזכור שהחקיקה הקודמת היא לא נפרדת מהחקיקה הזאת. זאת אומרת, החקיקה הזאת יוצרת עוד קומה מעל החקיקה הכללית אבל החובה קבועה כבר בחלק הכללי. אחת התעודות שצריך לשמור היא באמת תעודת המשלוח.

סעיף 217, הוצאת מוצרי בשר למקום מכירה אחר או ליצרן, אולי להגיד ליצרן או לבעל היתר הפעלה.

(1) משווק של מוצר בשר לא יוציא מוצרי בשר מאתר מכירה אל אתר מכירה אחר או ליצרן או לבעל היתר הפעלה, אלא לאחר שצירף למוצר הבשר תעודת משלוח חדשה למוצר בשר שאותה הנפיק היצרן או בעל היתר ההפעלה של המזון, שמצוין בה כי היא אושרה על ידי הווטרינר המוסמך במפעל.

נזכיר שהסעיף הזה היה במוקד דיון קודם והוצע לשנות את ההוראות שלו אבל ההוראות שלו נשארות כמו שהן, כמו שקראנו את סעיף קטן (אׂ).

סעיף קטן (ב) אומר שהווטרינר המוסמך במפעל יכול להיעזר בווטרינר מוסמך בשווקים המפקח בתחום הרשות המקומית שבו נמצא אתר המכירה.

סעיף קטן (ג) אומר שיחולו אותן הוראות לעניין שליחת העתק מתעודת המשלוח כאמור בסעיף 212.

<שי סומך:>
סוכם בוועדה שיהיה תנאי נוסף שיחול על המשווק והוא לא נכלל בנוסח. התנאי הוא שהמשווק צריך לוודא שרכב ההובלה עומד בתנאים של סעיף 213. 

<נעה בן שבת:>
קראנו את זה ב-216. חובה מיוחדת.

<שי סומך:>
השאלה אם צריך את המערכת בזמן אמת. זאת אומרת, להטיל גם על המשווק.

<איציק שמולי (המחנה הציוני):>
זה כלול.

<שי סומך:>
השאלה אם צריך להטיל את פסקה (4) גם על המשווק. 

<איציק שמולי (המחנה הציוני):>
אדרבה ואדרבה. אם אתה מעביר את זה ממקום שעוד היה על המדף.

<היו"ר אלי אלאלוף:>
למה אתם רוצים להקל בזה על המשווק? זאת גם הגנה על המשווק עצמו. תבינו, זה טוב למשווק. לפני שהוא מספק את הסחורה, שיזהירו אותו. אני רואה בזה רק חיוב.

<נעה בן שבת:>
סעיף 218, עניינו כללים להעברת מוצרי בשר לצרכן וכאן הוכנס תיקון בעקבות הערה שנשמעה בוועדה: "השר רשאי לקבוע, באישור הוועדה, כללים ותנאים להעברה של מוצר בשר, באמצעות הובלה, ממשווק מזון בשיווק קמעונאי אל צרכן".

זה לא הסעיף בו נכנס תיקון. סליחה. זה לגבי העברת מוצרי מזון מהרשת אל הצרכן. 
סעיף 218א נועד לעניין הוואן-סל עליו דובר בו המוצרים נמכרים מרכב.

218א.
כללים למכירת מוצר בשר מרכב הובלה

השר רשאי, באישור הוועדה, לקבוע כללים ותנאים לפעולתם של משווקים של מוצרי בשר שהחל מרכישת מוצר הבשר על ידם ועד לשיווקו מחזיקים את מוצר הבשר רק ברכב ההובלה, לרבות תנאים ומגבלות על משך הזמן שבו יוחזק מוצר הבשר ברכב ההובלה.

אפשר להצביע.

<היו"ר אלי אלאלוף:>
אנחנו מצביעים מסעיף 215 עד 218א. מי בעד? מי נגד? מי נמנע?

הצבעה

בעד הסעיפים– פה אחד
הסעיפים מסעיף 215 עד 218א נתקבלו.

<היו"ר אלי אלאלוף:>
תודה. הסעיפים התקבלו פה אחד.

<נעה בן שבת:>
סימן משנה א'2: הוראות שונות.

סעיף 218ב עוסק בקייטרינג. 

218ב.
סייג לתחולה על מייצר ארוחות מוכנות להסעדה

הוראות סימן זה לעניין יצרן לא יחלו על מי שמייצר ארוחות מוכנות להסעדה ממוצרי בשר, שאינו בית אוכל כהגדרתו בסעיף 51(ב), אלא אם כן השר קבע כי הוראות סימן זה, כולן או חלקן, יחולו לגביו.

סעיף 218ג הוא סעיף עליו דיברנו בדיון קודם, הסעיף שמנסה לזהות מתי משקלן של פעולות העיבוד עולה על משקלן של פעולות הטיפול בבשר גולמי ומתי להפך ולפי זה לשייך את המפעלים לשני המשרדים. קראנו את הנוסח. יש כאן תיקון קל: "מוציא לשיווק". אלה רק תיקוני נוסח. הסעיף הזה נדד לכאן ממקום אחר, מסעיף 204(א) בו הוא היה קודם לכן.

<היו"ר אלי אלאלוף:>
יש כאן הערות? אפשר להמשיך.

<נעה בן שבת:>
אפשר להצביע על שני הסעיפים, 218ב ו-218ג.

<היו"ר אלי אלאלוף:>
מי בעד אישור סעיפים 218ב ו-218ג? מי נגד? מי נמנע?

הצבעה

בעד הסעיפים– פה אחד
סעיפים 218ב ו-218ג נתקבלו.

<היו"ר אלי אלאלוף:>
תודה. הסעיפים אושרו.

<נעה בן שבת:>
לסעיף 219 יש הסתייגות.

219.
מינוי רופא ווטרינר מוסמך במפעל בשר ובבית קירור למוצר בשר

מנהל היחידה הווטרינרית ימנה רופאים וטרינרים, מבין עובדי התאגיד, אשר יהיו מוסמכים לבצע פיקוח וטרינרי במפעלי בשר, בבתי קירור למוצרי בשר וברכבי הובלה.

<ענת מימון:>
ההסתייגות היא של סיעת הרשימה המשותפת שמבקשת שלגבי רופאים וטרינרים במפעלים ניתן יהיה למנות אותם גם מבין עובדי הרשויות המקומיות ולא רק מבין עובדי התאגיד.

<אבי שפירא:>
הנושא הזה נפתר בסעיף 229. 

<היו"ר אלי אלאלוף:>
בעיקרון זה מאפשר גם לווטרינר מהרשות.

<אבי שפירא:>
כן. בסעיף 229.

<איימן עודה (הרשימה המשותפת):>
אני מבקש לקרוא את סעיף 229.

<נעה בן שבת:>
סעיף 229 הוא רק מקרה מיוחד שיבקשו להעסיק רופאים וטרינרים במפעלים מבין עובדי הרשות המקומית. יש הוראה שמתייחסת לרופאים שהיו ברשות המקומית שכבר מועסקים היום והם מועסקים בשני מקומות, גם במפעלים וגם בשווקים ולגביהם יש הוראה נפרדת.

<היו"ר אלי אלאלוף:>
בעברית פשוטה זה כן אפשרי להעסיק במפעלים וטרינרים מהרשויות המקומיות.

<נדב גלאון:>
במקרים מסוימים לא מתקבל על הדעת מכיוון שחלק גדול מבתי המטבחיים והמשחטות מייצרים בהיקף ארצי הרבה מעבר לתחום הרשות. דיברנו על זה בדיונים ויודעים שיש מצבים של ניגוד עניינים ברור או אינטרסים מנוגדים בין המפקח למפוקח. לא סביר שבמפעלים המינוי יהיה על ידי ראש הרשות ואני חושב שחלק מהתיקונים המהותיים של החוק - - -

<היו"ר אלי אלאלוף:>
לא נאמר על ידי ראש הרשות. הם עובדים ברשות, מועסקים ברשות אבל עושים פיקוח על המפעל.

<נדב גלאון:>
אבל זה חלק מהבעיה. אנחנו רואים את המצבים בהם עומד רופא מצוין מול תהליך שאינו תקין ורוצה לבקר ביקורת ובאיזושהי צורה הוא מרגיש שהוא חייב גם לרשות שהוא עובד בה.

<היו"ר אלי אלאלוף:>
מה זה כן אפשרי בפיקוח על השווקים?

<נדב גלאון:>
מכיוון שיש מפעלים שמייצרים ארבעים אחוזים מתצרוכת הבשר הטרי במדינת ישראל למשל ונמצאים במועצה אזורית שהרופא האחראי המפקח שם הווטרינר יש לו שליש משרה. אותו רופא אמור היום לפקח על בית מטבחיים ענק ועל משחטות ענק. היכולת שלו לעשות את זה בצורה מקצועית לא קיימת.

<היו"ר אלי אלאלוף:>
לעשות את זה בצורה מקצועית במשרה חלקית.

<נדב גלאון:>
במשרה חלקית וגם אם זה במשרה מלאה, יש כאן בעיה מכיוון שהיקף המשרה שלו נגזר מכמות התושבים ומבדיקות משנה ומפיקוח על כלבים ועל מזון בשווקים. זה עיוות שקיים הרבה שנים ואני חושב שחשוב במסגרת החוק הזה שמפעלים גדולים כאלה יהיו מפוקחים על ידי הרגולטורים הראשיים והמעסיק יהיה התאגיד ולא הרשות המקומית.

<איציק שמולי (המחנה הציוני):>
בחייך, החוק הזה מפקיד בידיים של החברות את האמון של הרגולטור שאם תתגלה אצלם סחורה פגומה, הם יעצרו את המשאית בצד וישמידו אותה. על מה אנחנו מדברים? על זה שווטרינרים מקצועיים לא יוכלו להיכנס למפעלים ולעשות ביקורת?

<נדב גלאון:>
לא דיברנו על זה. 

<איציק שמולי (המחנה הציוני):>
בסדר, אבל תסתכל על המסגרת הכללית. המסגרת הכללית סומכת לא במאה אחוזים אלא במאתיים אחוזים על החברות. אז על הווטרינרים הרשותיים אנחנו לא יכולים לסמוך?

<נדב גלאון:>
יש לנו מקרים, זה סוג של עניינים פרטיים שלא כדאי לחשוף כאן, אבל יש מצבים שברור לנו שיש שם ניגוד עניינים. אני חושב שאחת ממטרות החוק היא לייתר את זה. אם רוצים, אפשר לעשות. זה קיים במדינות מסוימות.

<איציק שמולי (המחנה הציוני):>
אתה לא תחשוף את המקרים הפרטניים שיש לך ואני לא אחשוף את המקרים הפרטניים שיש לי. 

<נדב גלאון:>
יש הבדל בין משאית שמצלמים בה שישים קילו בקר לבין מתקן שמייצר עוף או כבש או בשר בקר ברמה של ארבעים אחוזים מהשוק לפעמים והרופאים הרשותיים לא יועסקו על ידי התאגיד אלא יועסקו על ידי הרשות המקומית. לדעתי זה בעייתי.

<היו"ר אלי אלאלוף:>
בלאו הכי זאת תקופת מעבר.

<נעה בן שבת:>
לא. השאלה אם בהוראה קבועה צריך לאפשר לעובדים של הרשות המקומית לפקח במפעלים. בהוראת מעבר התבקשנו להחליף הוראת מעבר שמצויה כאן בעמוד 72 שאומרת שאפשר במקרים מיוחדים למנות. מנהל היחידה הווטרינרית רשאי במקרים מיוחדים למנות רופא וטרינר מבין עובדי רשות מקומית שיהיה מוסמך לבצע פיקוח וטרינרי במפעלי בשר שמצויים בתחום הרשות המקומית אם התקיימו כל אלה, ואז גם תהיה הוראה לגבי תשלום האגרה. האחד הוא שערב פרסומו של פרק זה רופא וטרינר היה עובד של הרשות המקומית וביצע פיקוח וטרינרי הן במפעל בשר או במפעל שחיטת בשר והן בשווקים, שהפיקוח הווטרינרי בשווקים יתבצע בידי עובדי הרשות המקומית ושהרשות המקומית, יש הסכמה גם של הרשות המקומית, להעסיק אותו במפעל וגם של הרופא הווטרינר לעסוק במפעל. אז ההוראה הזאת היא הוראת מעבר והיא נוגעת לעובדים קיימים במערכת שכבר היום מפקחים במפעלים אבל השאלה היא האם זה נועד לפתור את הבעיה של אנשים שכבר היום מועסקים. האם מכאן ואילך רוצים שכל ההוראה הזאת תיכנס לתוקף בעוד ארבע שנים, האם רוצים אז לאפשר שהרשות תעסיק רופאים וטרינריים במפעלים. זאת השאלה.
<אבי שפירא:>
אני רוצה שנבין על מה מדובר. מדובר במקרים מסוימים בהם בהסכמת הגורמים המקצועיים – דהיינו , מנהל היחידה הווטרינרית או לחילופין כל אחד - ובהסכמת הרשות המקומית ואחרי שנדון המקרה הזה, יהיו מקרים בהם יתאפשר לעובד רשות מקומית להמשיך לעבוד במפעל שהוא עבד בו כל הזמן. אם זה לא היה רשום, היו נאלצים גם במקרים שאפילו הגורמים האחרים לא רוצים להעביר את העובד לתאגיד, היו נאלצים להעביר אותו לתאגיד כי זה מה שהחוק אומר. 

<שולי מועלם-רפאלי (הבית היהודי):>
לא. מה שנעה אומרת זה שעל אלה שכבר קיימים, עליהם אין ויכוח. כך אני מבינה.

<אבי שפירא:>
נכון.

<שולי מועלם-רפאלי (הבית היהודי):>
הוויכוח הוא אם בעתיד אנחנו נאפשר כניסה של מישהו חדש לתוך התהליך הזה ואני מבינה שאומרים כאן גורמי המקצוע שלא, אנחנו לא רוצים. מי שקיים ועליו אנחנו רוצים להגן, אני חושבת שזה ברור, אבל לגבי העתיד, לגבי החדשים, השאלה אם נכון להכניס אנשים חדשים לתוך המערך הזה שמראש הגדרנו אותו שהוא מערך מגן על מי שקיים היום.

<אבי שפירא:>
לגבי העתידיים, אני מקבל את הרצון באופן כללי שאלה יהיו עובדי תאגיד. אני חושב שכולכם צריכים לשקול האם זה צריך להיות קטיגורי באופן מוחלט. גם המערכת לפעמים תרצה אולי, גם לגבי העתידיים, למצוא העסקה באופן אחר. אבל שוב, אין לנו התנגדות לגבי העתידיים שהם יהיו עובדי התאגיד. 

<היו"ר אלי אלאלוף:>
יש פה קו. מי שעובד במפעל, לא יכול להיות שייך לרשות המקומית. לכן יש כאן הצעה. הפתרון האופטימלי של המערכת הוא שננתק בין זה לבין זה. זה ברור. כרגע, בתקופת הביניים, להשאיר למשא ומתן.

<משה רפאלוביץ:>
לחברת הכנסת מועלם. אנחנו מקבלים את העיקרון שאדוני אמר. המצב העתידי, אכן זה שצריך להיות. אנחנו מדברים כאן על עובדים קיימים, על עובד שנמצא היום בתוך המערכת. לזה נועד הסעיף הזה מבחינתנו. עובד שנמצא היום בתוך המערכת.

<שולי מועלם-רפאלי (הבית היהודי):>
אבל זה ברור לכולם וגם לאנשי משרד החקלאות.

<משה רפאלוביץ:>
זה דורש הסכמה.

במקרים חריגים בהם עובד נמצא היום בחלק מהמשרה שלו ברשות המקומית ובחלק מהמשרה שלו במפעל, והרגולטור יסכים ויחשוב שאפשר להסמיך אותו, אנחנו מכירים את המקרים החריגים עליהם מדברים, אבל במקרים שהרגולטור יחשוב שהוא כן יכול להסמיך אותם, תהיה לו את האפשרות. אם אין את הסעיף הזה, גם אם הרגולטור חושב שכן אפשר, הוא לא יכול להסמיך.

<שולי מועלם-רפאלי (הבית היהודי):>
ואם הרגולטור מחליט שהוא לא מסכים להסמיך אותו? אז הכוח נשאר בידיכם. סליחה, אני נזהרת כאן במלים. ההחלטה הסופית היא עדיין בידיים שלכם. אם כך, איפה הבעיה?
<נדב גלאון:>
אני רק מבקש הבהרה. היום למשל המועצה האזורית עמק המעיינות מעסיקה תשעה וטרינרים, כולם במשרה מלאה. ארבעה מהם עובדים בבית המטבחיים אדום אדום. חלק עובדים במשחטת עוף טוב, חלק במפעל מוצרים עוף טוב וחלק בטירת צבי. האם לפי הנוסח הקיים הם יכולים להמשיך להיות מועסקים, הקיימים במועצה האזורית?

<אבי שפירא:>
רק אם תסכים.

<היו"ר אלי אלאלוף:>
בהסכמת מנהל השירותים הווטרינריים. 

<יעל גרמן (יש עתיד):>
והחלטת השר.

<שולי מועלם-רפאלי (הבית היהודי):>
הם מייצגים את השר. 

<היו"ר אלי אלאלוף:>
מה רע בהסכמה?

<נדב גלאון:>
לא רק. אם זה עניין של הסכמה, בסדר. 

<היו"ר אלי אלאלוף:>
בהסכמת התאגיד הוא יכול להישאר שם.

<נדב גלאון:>
בהסכמת התאגיד.

<שולי מועלם-רפאלי (הבית היהודי):>
כן.

<נדב גלאון:>
אבל אם התאגיד רוצה, הוא מעביר אותו.

<היו"ר אלי אלאלוף:>
כן. ובהסכמת הרשות.

<נדב גלאון:>
לא. מה זה בהסכמת הרשות

<שולי מועלם-רפאלי (הבית היהודי):>
הרשות צריכה להסכים שהוא יישאר ואתם צריכים להסכים שהוא יישאר. אם הרשות לא מסכימה ואתם רוצים, זה כאילו נשמע הפוך מכל מה שאתם עושים.

<נדב גלאון:>
אם הרשות מבקשת להשאיר והתאגיד לא רוצה שיישאר, מי גובר?

<שולי מועלם-רפאלי (הבית היהודי):>
התאגיד.

<היו"ר אלי אלאלוף:>
התאגיד.

<אבי שפירא:>
זה צריך להיות גם וגם.

<היו"ר אלי אלאלוף:>
לא. בשפה מקצועית זה התאגיד. 

<נעה בן שבת:>
השאלה אם מדברים על הוראת המעבר, על מי שהיום עובד בפיקוח במפעלים.

<היו"ר אלי אלאלוף:>
גם וגם. 

<ענת מימון:>
יש בקשה שתהיה באופן קבוע אפשרות למנות רופא וטרינר מטעם רשות מקומית שיהיה במפעל, גם אם הוא לא כיהן ערב תחילת החוק הזה במפעל. 

<היו"ר אלי אלאלוף:>
זה כבר לא. רק התאגיד מוסמך.

<נדב גלאון:>
אלה רק הקיימים ורק בהסכמת התאגיד.

<היו"ר אלי אלאלוף:>
אם יש הסכמה בין התאגיד לבין הרשות, אנחנו לא נתנגד.

<שי סומך:>
צריך להבהיר שלגבי מפעלי שחיטת בשר, הסמכות היא של מנהל השירותים הווטרינריים.

<נעה בן שבת:>
אדוני, אולי נפריד בין הדברים. אנחנו צריכים להצביע קודם כל על ההסתייגות. ההסתייגות מבקשת שבאופן קבוע ההסדר יהיה הסדר קבוע וסופי ואפשר יהיה למנות רופאים וטרינריים עובדי רשות מקומית לעבודה בפיקוח הווטרינרי במפעלים. זאת לא הוראת המעבר עליה אנחנו מדברים.

<יעל גרמן (יש עתיד):>
אני לא מבינה את ההסתייגות.

<נעה בן שבת:>
ההסתייגות אומרת שבסעיף 219 שם אנחנו אומרים שאפשר למנות מעובדי התאגיד להיות מפקחים במפעלים, אומרים, לא, לא רק עובדי התאגיד אלא גם עובדי הרשות המקומית. אחרי ארבע שנים, בלי קשר לשאלה מה אותו אדם עושה היום.

<היו"ר אלי אלאלוף:>
מי בעד ההסתייגות? מי נגד? מי נמנע?

הצבעה

בעד ההסתייגות – 5
נגד – 3
ההסתייגות נתקבלה.
<היו"ר אלי אלאלוף:>
שלושה נגד.

<ענת מימון:>
יש הסתייגות נוספת שמדברת על הוראת המעבר אבל כיוון שהוראת המעבר תוקנה וכוללת כבר את האפשרות ממילא של מנהל היחידה הווטרינרית שבתנאים מסוימים יוכל למנות רופא ששימש כרופא מפקח במפעל להיות מוסמך במפעל גם אחרי זה, למעשה ההסתייגות הזאת מתייתרת. אפשר להצביע על סעיף 219.

<היו"ר אלי אלאלוף:>
מי בעד אישור סעיף 219? מי נגד? מי נמנע?

הצבעה

בעד הסעיף– פה אחד

נמנע – 1
סעיף 219 נתקבל.

<היו"ר אלי אלאלוף:>
הסעיף אושר. חברת הכנסת יעל גרמן נמנעה.

<נעה בן שבת:>
220.
מספר הרופאים הווטרינרים הנדרש במפעל בשר או בבית קירור למוצר בשר

מנהל היחידה הווטרינרית יורה על היקף הפיקוח הנדרש בכל מפעל בשר ובית קירור למוצר בשר, וימנה את הרופאים הווטרינרים המוסמכים במפעל או בבית הקירור בהתאם לכך. מנהל היחידה הווטרינרית יורה על היקף הפיקוח הנדרש כאמור, בהתאם לניהול סיכונים, ובהתחשב בין השאר בסוג המפעל, בהיקף הייצור, במפעל או היקף האחסנה בבית הקירור, באופן פעילותו בעבר, ובסוג המזון המיוצר או מאוחסן בו.

<ענת מימון:>
לסעיף הזה יש הסתייגות של סיעת הרשימה המשותפת. הם מבקשים שמנהל היחידה הווטרינרית שיורה על ההיקף הנדרש במפעלים, אחרי שהוא מתייעץ עם הווטרינר המוסמך במפעל וגם עם הווטרינר הרשותי ברשות בה נמצא המפעל. רק אז הוא יורה על ההיקף הנדרש. הוא יתייעץ עם הווטרינרים במפעל וברשות עצמה בה נמצא המפעל.

<היו"ר אלי אלאלוף:>
למה לא? הכול נעשה בצורה של התייעצויות. זה נראה לי הגון. אל תכתיבו לו. בהתייעצות. ההחלטה נשארת בתאגיד אבל התייעצות, זה מונע משהו? תנו לו זכות להתייעצות. לי אין התנגדות להצעה הזאת.

<נעה בן שבת:>
השאלה אם זה לא מכביד.

<היו"ר אלי אלאלוף:>
לא. זה לא מכביד. ההחלטה היא בתאגיד. ההתייעצות היא אפשרית. מה רע בזה? תשאירו אנשים עם הרגשה טובה.

<נדב גלאון:>
המפוקח יקבע לעצמו או ישתתף בדיון על שיעור המשרה?

<היו"ר אלי אלאלוף:>
יתייעצו אתו. לא הגדרנו מי ישב אתו. יש שם מספיק תמרון כדי להתייעץ. 

<עבדאללה אבו מערוף (הרשימה המשותפת):>
זאת התייעצות. אתה יכול לקבל את ההצעה ואתה יכול שלא לקבל את ההצעה.

<איציק שמולי (המחנה הציוני):>
נדב, אתה יודע איך מנוהלת מערכת ההשכלה הגבוהה שלנו? אתה יודע מי מנהל את מערכת ההשכלה הגבוהה? נציגי המפוקחים הם המפקחים. שאף אחד לא ייפול כאן מהכיסא.
<היו"ר אלי אלאלוף:>
מי בעד ההסתייגות? מי נגד? מי נמנע?

הצבעה

בעד ההסתייגות– פה אחד
ההסתייגות נתקבלה.

<היו"ר אלי אלאלוף:>
ההסתייגות התקבלה.

<נעה בן שבת:>
כתוב כאן וטרינר רשותי. צריך להתייעץ עם וטרינר מוסמך במפעל וגם וטרינר רשותי. אולי עם הרשות המקומית. יש פונקציה שנקראת וטרינר רשותי?

<אפרת אביאני:>
בפקודת הכלבת יש רופא וטרינר עירוני.

<נעה בן שבת:>
אם כן, רופא וטרינר עירוני.

<שולי מועלם-רפאלי (הבית היהודי):>
אבל הוא לא בהתייעצות הזאת.

<היו"ר אלי אלאלוף:>
הוא לא מעורב. רק מי שמעורב היום.

<אלי גורדון:>
רופא וטרינר מוסמך.

<שולי מועלם-רפאלי (הבית היהודי):>
ממילא הוא בתוך המפעל.

<איציק שמולי (המחנה הציוני):>
אלי גורדון, שאלה עקרונית. לגבי המדיניות של ניהול סיכונים. אחת לכמה זמן אתם מתכוונים להעריך מחדש את המדיניות? ולמי בעצם נותנים דין וחשבון? אני בעצם שואל אם נגיד מדיניות ניהול סיכונים היא לא מאה אחוזים, האם יש דרך לדעת את זה לפני שאנחנו מגיעים לתקלה במדף?

<אלי גורדון:>
ניהול סיכונים הוא חלק מעבודה יום יומית שלנו. מטה שירות המזון עוסק מדי שנה ומעדכן את עצמו בהתאם לסיכונים שקיימים. גם אם המערכת עובדת או לא עובדת בהתייחס לסוג מסוים של סיכון כזה או אחר, כל שנה מתחדשים הנתונים ובהסתמך על הנתונים האלה מתבצע ניתוח סיכון ובהתאם לכך תכנית עבודה של שנה הבאה מוגדרת מראש כממוקדת סיכונים מסוימים שעלו כרקורד משנים קודמות. כך זה עובד בשגרה בכל התחומים ויעבוד גם בתחום הזה.

<היו"ר אלי אלאלוף:>
אני חוזר ומזכיר גם לחברי הכנסת שלא היו בחלק מהדיונים הקודמים שקבענו שבכל מושב של הכנסת, בכל כנס של הכנסת, יהיה דיווח על החוק הזה שהוא כל כך כבד וכל כך חשוב וגם חדשני לפי אנשי המקצוע. נקיים דיון ונקבל דיווח עם מעקב אמיתי ולא סתמי. 

<נעה בן שבת:>
אפשר להצביע על סעיף 219 ועל סעיף 220 אחרי שקיבלנו את ההסתייגויות.

<היו"ר אלי אלאלוף:>
מי בעד אישור סעיף 219 ו-220 עם ההסתייגויות? מי נגד? מי נמנע?

הצבעה

בעד הסעיפים– פה אחד
סעיפים 219 ו-220 עם ההסתייגויות נתקבלו.

<היו"ר אלי אלאלוף:>
תודה. הסעיפים אושרו.

<נעה בן שבת:>
221.
הסמכת רופא וטרינר מוסמך במפעל לבשר גולמי

(1) לשם פיקוח במפעל לבשר גלמי, רשאי מנהל היחידה הווטרינרית להסמיך לפי סעיף 219 רופאים וטרינרים שמונו בידי מנהל השירותים הווטרינריים לפי פקודת מחלות בעלי חיים אשר עומדים בתנאי הכשירות הנדרשים למינוי רופא וטרינר מוסמך במפעל בסמכויות הפיקוח הווטרינרי על הוצאת התעודות במפעל.
זאת אומרת, צמצמו את הפעולות של הרופא הווטרינרי במפעל כאשר מדובר ברופא שכבר מונה על ידי מנהל השירותים הווטרינרים ומקבל עכשיו הסמכה. הוא מפקח במפעל לבשר גולמי ורק הוא יכול להוציא את התעודות הווטרינריות במפעל.

(2) אין בהוראות סעיף זה כדי לגרוע מסמכויות הפיקוח של רופא וטרינר שהוסמך לפי סעיף קטן (א), המוקנות לו לפי פקודת מחלות בעלי חיים.

אני רוצה להתייחס להערה שנשמעה כאן בדיון הראשון. הייתה הערה לגבי פגיעה בחופש העיסוק. אנחנו אומרים רק וטרינר שקיבל הסמכה, לוקחים מווטרינרים אחרים את האפשרות לפקח על הבשר. התשובה היא שעושים זאת מתוך שיקולים. צריך להיות פיקוח ציבורי והפיקוח הציבורי צריכים להיות בו אנשים מוכשרים לכך, בעלי כשירות מתאימה והכשרה מתאימה כאשר השיקול העיקרי הוא שמירה על בריאות הציבור. לכן נעשית ההבחנה הזאת. 

<היו"ר אלי אלאלוף:>
בנקודה הזאת לא אמרנו שבאמת יש מקום להתייעצות כלשהי?

<נעה בן שבת:>
בסעיף הזה, לא. בעצם כבר הייתה התייעצות.

<היו"ר אלי אלאלוף:>
תהיה לו אפשרות להשתלם כדי להיות מוסמך.

<נעה בן שבת:>
בהוראת המעבר יש אפשרות שמשאירה לאנשים שכבר עבדו בפיקוח הווטרינרי אפשרות להשלים את תנאי הכשירות שלהם אבל כאן מי שנתן להם את המינוי הראשוני הוא מנהל השירותים הווטרינרים במשרד החקלאות ומי שנותן להם את ההסמכה עכשיו זה משרד הבריאות. הוא נותן להם הסמכה לפעולה המסוימת של הוצאת התעודות הווטרינריות.

<היו"ר אלי אלאלוף:>
לא אמרנו שייתנו להם זמן לקבל את ההסמכה ולהשתלם?

<אלי גורדון:>
זה לא בסעיף הזה.

<נעה בן שבת:>
זה קיים בהוראת המעבר.

<היו"ר אלי אלאלוף:>
אבל יש אפשרות כזאת. כדי להשיג על ההסמכה, על חשבון מי?

<אלי גורדון:>
לא התייחסנו לסוגיה הזאת.

<היו"ר אלי אלאלוף:>
אני חושב שווטרינר שעובד במערכת, רוצים להעביר אותו למערכת אחרת, חייבים שמישהו ייקח את האחריות להשתלמות הזאת. זה לא יכול להיות לא על הזמן ולא על חשבון העובד. 

<אלי גורדון:>
מקובל.

<נעה בן שבת:>
אתם מממנים את ההשתלמות הזאת?

<היו"ר אלי אלאלוף:>
יצטרכו לממן אותה.

<היו"ר אלי אלאלוף:>
לא מדובר בסכומי עתק. 

<נדב גלאון:>
אלה כללים שקיימים כל הזמן.

<היו"ר אלי אלאלוף:>
האפשרות קיימת. אנחנו רושמים את זה. תסתפקו בפרוטוקול או אתם רוצים את זה בחו ק?

<קריאה:>
רצוי בחוק.

<היו"ר אלי אלאלוף:>
בחוק.

<נעה בן שבת:>
על איזה דרישות אתם מדברים? על קורס הרקע? 

<ינון יוני:>
על ההכשרה.

<היו"ר אלי אלאלוף:>
אנחנו כוללים את זה בחוק. תקופת ההשתלמות ועלות ההשתלמות היא על חשבון התאגיד, המעסיק.

<עלי בינג:>
אני אשמח להבהרה. לא לגמרי הבנתי מה בדיוק התאגיד יממן.

<היו"ר אלי אלאלוף:>
אם הוא צריך להפסיק את עבודתו לתקופה ואם הוא צריך לשלם עבור הקורס, ישלמו עבורו.

<עלי בינג:>
אנחנו מדברים על רופא במפעלים?

<שולי מועלם-רפאלי (הבית היהודי):>
רופא שעובר להיות עובד של התאגיד.

<היו"ר אלי אלאלוף:>
זה שעובר לתאגיד. כן. 

<שולי מועלם-רפאלי (הבית היהודי):>
מי שעובר לתאגיד, התאגיד אחראי על ההכשרה שלו.

<לירז דמביץ כהן:>
מדובר רק ברופא מוסמך. נכון?

<נעה בן שבת:>
אולי נבהיר. בסעיף 32מ לפרק ו' לחוק הרופאים הווטרינריים מדובר על כך שפקחים וטרינרים ורופאים וטרינרים מפקחים ישתתפו בהכשרות ובהשתלמויות מקצועיות כפי שיורה המנהל ובמועדים שיורה. אדוני בעצם אומר גם במימון התאגיד.

<היו"ר אלי אלאלוף:>
מצוין. רק שלוש מלים וגמרנו את הבעיה. 

<לירז דמביץ כהן:>
מה המצב היום? מי מממן את זה היום?

<שולי מועלם-רפאלי (הבית היהודי):>
המפעל מממן את זה אבל אנחנו רוצים שהוא יעבור להיות עובד של התאגיד. חברים, אי אפשר לאחוז את החבל הזה בשני קצותיו. 

<מירה סלומון:>
אני מבקשת להפנות לסעיף 334(יז).

<נעה בן שבת:>
נכון. יש שם תיקון שנדרש.

<מירה סלומון:>
הסעיף אומר מפורשות שעל אף האמור בסעיף 32לט לחוק הרופאים הווטרינריים, מי שמונה ערב יום התחילה לבצע פיקוח וטרינרי על מזון מן החי על פי החיקוקים שבתוספת הראשונה לא יידרש לעמוד בדרישה בפרט 1, הוא יהיה רשאי להתאים את הדרישה בפרט 2 לתוספת השנייה כאמור בתוך שלוש שנים מיום כניסת הפרק לתוקף. שם דווקא יהיה נכון להסדיר שזה יהיה על חשבון התאגיד.

<נעה בן שבת:>
אולי נדבר על איזו דרישה מדובר שם. יש שם טעות. אמרנו בתוך שלוש שנים מיום כניסת הפרק לתוקף וזה צריך להיות מיום תחילת הפיקוח הווטרינרי הארצי.

כאן מדובר לא בהשתלמות ולא בהכשרה. כאן מדובר בקורס רקע בבריאות הציבור שזה קורס, לפי מה שהבנתי היום, שנמשך שנה וזה קורס שהוא הרבה יותר מסיבי והוא בעצם שייך להשתלמות כדי להיות רופא מוסמך. זה לא שאתה נמצא כבר בתוך התאגיד ואתה צריך לעמוד בהכשרות וההשתלמויות, שלא ידרשו ממך כל מיני דברים שאף אחד לא מממן לך אותם.

<מירה סלומון:>
אני מבקשת להזכיר לוועדה שקורס הרקע הוא משהו שיש לרופאים הווטרינריים שהם עובדי הרשויות המקומיות. התוספת של ההכשרה שדרושה במפעלים, לא נמצאת כרגע בידי עובדי הרשויות המקומיות שהם לא עובדי המפעלים. זה מה שנאמר על ידי המדינה בעבר. זאת אומרת, קורס רקע של השנה, הדבר הכבד והמסיבי, יש לכל הרופאים הווטרינרים שהם עובדי הרשויות המקומיות. התוספת שצריכה להיות לגבי המפעלים זאת הכשרה שאין להם כרגע וזה רשאי להתאים את הדרישה לפרט 2.

<היו"ר אלי אלאלוף:>
ברגע שהמעסיק רוצה את העובד, הוא צריך לשלם את ההוצאות שלו. העובד עובר על פי בקשת התאגיד, התאגיד משלם לו את הזמן שהוא מקדיש כך שלא יהיה על חשבונו ומשלם גם את עלות הקורס. אני חושב שזה ברור לכולם.

<מירה סלומון:>
ברור, אבל אני עכשיו דנתי היכן לקבוע את העיקרון שאדוני הצביע עליו.

<היו"ר אלי אלאלוף:>
בכל השתלמות שנדרשת כדי למלא את תפקידו בתאגיד, אם זה בפעמיים, אז פעמיים. 

<נעה בן שבת:>
אנחנו מדברים על אדם שאין לו עדיין כשירות לרופא וטרינר. זאת אומרת, הוא רופא וטרינר מורשה אבל עדיין אין לו את קורס הרקע בבריאות הציבור שזאת דרישת סף לצורך כשירות למילוי תפקיד. אז השאלה אם בדבר הזה גם כן צריך לממן לו את השגת תנאי הכשירות הראשוניים כי אפשר גם לתת לו את לימודי הרפואה.

<היו"ר אלי אלאלוף:>
לא. מדובר במי שעובד היום.

<שולי מועלם-רפאלי (הבית היהודי):>
מי שהוא וטרינר מוסמך.

<היו"ר אלי אלאלוף:>
הוא וטרינר. הוא לא חלטוריסט. אומרים לו שיעבור למעסיק חדש. 

אפשר יהיה לתקן את הסעיף?

<נעה בן שבת:>
כן. אנחנו נתקן את שני הסעיפים, גם בסעיף 32מ וגם בסעיף 334(יז). 

אפשר להצביע על סעיף 221.

<היו"ר אלי אלאלוף:>
מי בעד אישור סעיף 221 כולל התיקון? מי נגד? מי נמנע?

הצבעה

בעד הסעיף– פה אחד
סעיף 221 נתקבל.

<היו"ר אלי אלאלוף:>
הסעיף אושר פה אחד.

<נעה בן שבת:>
סימן משנה ב': מינוי רופאים וטרינרים מוסמכים בשווקים

כאן יש שינויים גדולים שלדעתי שי סומך הקריא אותם בדיון הקודם.

בסעיף 222 כפי שמופיע בנוסח שבפניכם, ברירת המחדל היא שפיקוח וטרינרי על אתרי המכירה של מוצרי בשר ברשות המקומית – זאת אומרת, על השווקים – ייעשה בידי עובדי הרשות המקומית.

סעיף 223 כולל שלוש הוראות. הוראה ראשונה אומרת שאם הרופאים הווטרינרים הם עובדי הרשות, הרשות המקומית יכולה, באישור מועצתה, להודיע בכתב שהיא מעוניינת שכל הרופאים הווטרינרים המוסמכים לבצע פיקוח בשווקים לא יהיו מבין עובדי הרשות המקומית. היא צריכה לנקוב מועד לתחילת ההוראה הזאת שלא יהיה פחות מ-120 ימים לאחר מכן, ואם היא הודיעה על כך, מנהל היחידה הווטרינרית צריך למנות מבין עובדי התאגיד רופאים וטרינריים שיבצעו את הפיקוח הווטרינרי בשווקים מאותו מועד שהיא ציינה בהודעה שלה.

סעיף קטן (ב) מדבר על מצב שבו הרשות המקומית לא מציעה מספיק מועמדים או רופאים וטרינרים לביצוע התפקיד שלהם. המנהל הכללי של משרד הבריאות, לפי המלצה של מנהל היחידה הווטרינרית ואחרי שהוא עושה שימוע לרשות המקומית, יכול לקבוע שעובדי התאגיד הם אלה שיבצעו את הפיקוח בשווקים של הרשות המקומית.

בסעיף קטן (ג) מדובר על מצב שבו הרשות המקומית אצלה נמצאים עובדי התאגיד, כנראה בגלל שהיא ביקשה את זה לפי סעיף קטן (א), היא מבקשת לחזור למצב הקודם ולהחזיר את העובדים כך שיהיו עובדיה. אז המנהל הכללי של משרד הבריאות, לפי המלצת מנהל היחידה הווטרינרית, יכול להסכים לבקשה. אם הוא עשה כן, ימנו את עובדי הרשות המקומית. 

<ענת מימון:>
יש שתי הסתייגויות לסעיף הזה. הסתייגות ראשונה היא של סיעת המחנה הציוני, סיעת מרצ וסיעת הרשימה המשותפת. ההסתייגות אומרת שלגבי סעיף קטן (ב) שמדבר על המצב בו מנכ"ל המשרד אומר שהרשות אין לה די מועמדים מתאימים לצורך המינויים בשווקים, הם מבקשים שאלה לא יהיו מועמדים לא מתאימים אלא שאין מספיק מועמדים שאינם עומדים בתנאי הכשירות. כלומר, זה מצמצם יותר ואומר שלמנהל תהיה אפשרות להעביר את זה לתאגיד רק אם אין עמידה בתנאי הכשירות ולא אם הם לא מתאימים. זאת ההסתייגות הראשונה.

ההסתייגות השנייה היא של הרשימה המשותפת שמבקשת שבכלל בסעיף יהיה קבוע כלל שכל הרופאים הווטרינרים המוסמכים בשווקים יהיו עובדי הרשות המקומית באופן קבוע וללא העברות.

<שולי מועלם-רפאלי (הבית היהודי):>
לא.

<עבדאללה אבו מערוף (הרשימה המשותפת):>
להוריד את המילה "כולם" ולהשאיר "חלקם". 

<נעה בן שבת:>
אתה מדבר על סעיף קטן (ב).

<עבדאללה אבו מערוף (הרשימה המשותפת):>
כן. להשאיר את חלקם ולהוריד את כולם. 
<נעה בן שבת:>
חלק מהרופאים הווטרינרים שיהיו מוסמכים, יהיו מבין עובדי התאגיד.

<עבדאללה אבו מערוף (הרשימה המשותפת):>
השורה האחרונה. חלקם יהיו מבין עובדי התאגיד. לא כולם. להוריד את המילה "כולם".

<ענת מימון:>
זאת ההסתייגות שאתה מציע עכשיו?

<עבדאללה אבו מערוף (הרשימה המשותפת):>
כן. אם אתם רוצים לומר "רובם", בבקשה.

<נעה בן שבת:>
השאלה אם לא צריך להשאיר לו את שיקול הדעת, אולי בהתייעצות עם הרשות.

<עבדאללה אבו מערוף (הרשימה המשותפת):>
אולי נגיד רובם.

<נעה בן שבת:>
אולי נגיד שאם אלה כולם, זה יהיה רק לתקופה זמנית.

<עבדאללה אבו מערוף (הרשימה המשותפת):>
רובם. למילה רובם, אני מסכים.

<היו"ר אלי אלאלוף:>
אני בעד חלקם.

<ענת מימון:>
היו שלוש הסתייגויות. חבר הכנסת הוסיף עכשיו עוד הסתייגות על שתי ההסתייגויות שהיו קודם לכן.

<היו"ר אלי אלאלוף:>
איציק, לסיעה שלך יש הסתייגות.

<איציק שמולי (המחנה הציוני):>
האמת היא שאני לא מבין את ההסתייגות.

<ענת מימון:>
אני אסביר אותה שוב.

<יעל גרמן (יש עתיד):>
לא רוצים שיהיה כתוב שאינם מתאימים.

<ענת מימון:>
בדיוק. אלא שאינם כשירים. המבחן הוא מאוד מצמצם. רק אם הוא לא עומד בתנאי הכשירות, ניתן יהיה להעביר.

<איציק שמולי (המחנה הציוני):>
זה מקובל.

<שי סומך:>
לגבי "חלקם". הרבה מאוד פעמים, ברוב המקרים, יש חלקיות משרה. מה זה חלקם?

<יעל גרמן (יש עתיד):>
הוא אומר רובם או חלקם.

<שי סומך:>
אבל לפעמים כל היקף המשרה באותה רשות מקומית היא חצי משרה.

<היו"ר אלי אלאלוף:>
אתה עושה חוק לפי גודל הרשויות?

<שי סומך:>
ההצעה היא שאפשר יהיה לשלול רק לגבי אותו עובד?

<היו"ר אלי אלאלוף:>
אם הוא לא מתאים.

<שולי מועלם-רפאלי (הבית היהודי):>
מי שההכשרה שלו לא מספקת, הוא לא מתאים.

<היו"ר אלי אלאלוף:>
כל עוד זה משאיר שיקול דעת למנהל התאגיד לקחת או לא לקחת.

<שי סומך:>
אבל אם יש עובד אחד וזה כולם והוא לא מתפקד? לא תהיה סמכות לשלול את האפשרות של הרשות המקומית להעסיק אותו? לא ברור לי.

<היו"ר אלי אלאלוף:>
אני לא רואה את הפגיעה בניואנס הזה שאומרים שחלקם. אם אתה לא צריך את כולם, אז תיקח את מי שאתה צריך. למה זאת חובה להיות כולם?

<שי סומך:>
אבל אם יש רק עובד אחד?

<היו"ר אלי אלאלוף:>
אז העובד החלקי הזה שנמצא במערכת. אתה רואה את הנוסח המשפטי שמתאים לך, העיקר שאתה לא מטיל על כל העובדים כותרת שהם לא מתאימים. 

<נעה בן שבת:>
אפשר להגיד משרת העובדים הווטרינרים ואז אפשר להגיד חלק ממשרה גם במקרה של חלקיות משרה.

<היו"ר אלי אלאלוף:>
חבר הכנסת אבו מערוף, שמעת את ההצעה של הלשכה המשפטית? 

<נעה בן שבת:>
יש בעיה עם המצב של חלקם. הדוגמה שנותן שי היא שיש רופא אחד ברשות והוא היחיד שמועסק והוא לא מתאים או לא כשיר, לפי מה שייקבע, והם רוצים להביא במקומו עובד של התאגיד באותה משרה.
<עבדאללה אבו מערוף (הרשימה המשותפת):>
את לא יכולה לחלק את הרופא לשני חלקים. זה מובן מאליו.

<נעה בן שבת:>
זה בדיוק המקרה בו צריך אולי לומר "כולם".

<עבדאללה אבו מערוף (הרשימה המשותפת):>
במקרה של רופא אחד, כמובן, אפשר לכתוב. במקרה של רופא אחד, הוא מפוטר.

<שולי מועלם-רפאלי (הבית היהודי):>
אם אתה אומר את זה, כן אפשר להשאיר "כולם או חלקם".

<עבדאללה אבו מערוף (הרשימה המשותפת):>
לא. זה בקונטקסט אחר. חלקם או כולם, אלה שלושה אנשים או חמישה אנשים ואז כולם. אבל אם יש רופא אחד יחיד, זה מובן. צריך לנסח את הנוסח. אי אפשר להשאיר את כולם.

<היו"ר אלי אלאלוף:>
המבחן הראשון הוא הכשירות של העובד.

<שולי מועלם-רפאלי (הבית היהודי):>
זה ברור.

<עבדאללה אבו מערוף (הרשימה המשותפת):>
כן. 

<היו"ר אלי אלאלוף:>
אחר כך אומרים שאו שלוקחים אותו, או הוא או אחרים.

<עבדאללה אבו מערוף (הרשימה המשותפת):>
אם יהיה רופא אחד שעובד, זה מובן.

<נעה בן שבת:>
אולי נשנה את הניסוח כך שלא יגיד את המילה "כולם". נגיד שלאחר שניתנה לרשות המקומית הזדמנות להשמיע את טענותיה כי מבין עובדי התאגיד יהיו רופאים וטרינרים שיהיו מוסמכים לפקח בשווקיה של הרשות המקומית. אנחנו הופכים את הסדר ואנחנו אומרים שעובדי התאגיד יוכלו לפקח בשווקים של הרשות המקומית. אנחנו משיגים את זה שיהיה פיקוח וטרינרי אפקטיבי בשווקים של הרשות המקומית אבל אנחנו לא קובעים עדיין בדיוק מה קורה עם הרופאים הפעילים של הרשות.

<יעל גרמן (יש עתיד):>
את מורידה גם את "כולם" וגם את "חלקם".

<נעה בן שבת:>
כן.

<יעל גרמן (יש עתיד):>
ומשאירה את יהיו מבין עובדי התאגיד.

<נעה בן שבת:>
כן. מבין עובדי התאגיד יהיו רופאים וטרינריים שיהיו מוסמכים לפקח בשווקיה של הרשות המקומית.

<יעל גרמן (יש עתיד):>
פתרון יפה מאוד.

<עבדאללה אבו מערוף (הרשימה המשותפת):>
בלי ה-הא.

<נעה בן שבת:>
נכון. בלי הא הידיעה. 

<עבדאללה אבו מערוף (הרשימה המשותפת):>
בסדר. 

<שי סומך:>
לגבי ההסתייגות של חברת הכנסת גרמן לגבי מועמדים שאינם מתאימים. 

<יעל גרמן (יש עתיד):>
זאת הסתייגות של המחנה הציוני. אני דווקא לא נמצאת בהסתייגות אבל אני מקבלת אותה. היא נשמעת לי.

<שי סומך:>
אולי צריך לחדד. יש מצבים של ניגודי עניינים.

<היו"ר אלי אלאלוף:>
הורידו אותה. חבר הכנסת שמולי הוריד אותה.

<ענת מימון:>
אבל יש גם את מרצ ואת הרשימה המשותפת.

<שי סומך:>
ההגדרה של אינם מתאימים נועדה גם לתפוס מצבים של ניגודי עניינים שלפי אנשי המקצוע יש ברשויות מקומיות הרבה פעמים בעיות של ניגודי עניינים. זאת אומרת, יכול להיות שאדם כשיר אבל יש לו בעיה של ניגוד עניינים.

<היו"ר אלי אלאלוף:>
כשאתה אומר ניגוד עניינים, אתה צריך להוכיח. איך תוכיח?

<אבי שפירא:>
איזה מקרים של ניגודי עניינים יש בין רופאי שווקים לרופאי רשויות? מדובר כאן על רופאי שווקים. רופאים וטרינרים שעסקו כבר בזה עוד לפני התחולה הזאת. כלומר, עושים את זה יום יום. אם יש אדם, לאותו אחד צריך לשלול את ההסמכה שלו באופן כללי אבל לא לרשום את זה בחוק שלם.

<משה רפאלוביץ:>
ניגודי עניינים, זה במפעל מסוים ולא בשווקים.

<שי סומך:>
יש סעיף שמאפשר לבטל את הסמכות של הרשות המקומית לפקח בשווקים אם העובדים לא מתאימים והכוונה הייתה גם לבחון ניגודי עניינים בשווקים. הנוסח הזה היה בהתאם לדברים שאמרתם שיש ניגודי עניינים לפעמים גם בשווקים.

<משה רפאלוביץ:>
לא.

<שי סומך:>
רק במפעלים?

<נעה בן שבת:>
אדוני, רוצים לקדם את ההסתייגות ולהגיד במקום שאינם מתאימים, שאינם כשירים?

<שי סומך:>
אינם עומדים בתנאי הכשירות.

<היו"ר אלי אלאלוף:>
כן. מקובל?

<איציק שמולי (המחנה הציוני):>
אין בעיה.

<ענת מימון:>
אפשר להצביע על ההסתייגות לשנות את זה לתנאי כשירות.

<היו"ר אלי אלאלוף:>
מי בעד ההסתייגות? מי נגד? מי נמנע?

הצבעה

בעד ההסתייגות – פה אחד
ההסתייגות נתקבלה.

<היו"ר אלי אלאלוף:>
ההסתייגות התקבלה.

<ענת מימון:>
ההסתייגות השנייה של הרשימה המשותפת הייתה לקבוע שכל הרופאים יהיו עובדי רשות מקומית בלי שבשווקים יהיו עובדי תאגיד שיפקחו.

<יעל גרמן (יש עתיד):>
אבל עבדאללה כרגע ירד ממנה. הסכמנו לנוסח של נעה. 

<היו"ר אלי אלאלוף:>
חבר הכנסת אבו מערוף מבקש להסיר את ההסתייגות השנייה.

<נעה בן שבת:>
נוסח הסעיף יהיה: "מצא המנהל כי הרשות המקומית אינה מציעה די מועמדים לרופאים וטרינרים מוסמכים לפקח בשווקיה או שהיא מציעה מועמדים שאינם עומדים בתנאי הכשירות לצורך מינויים לרופאים וטרינרים מוסמכים בשווקים, רשאי הוא להורות לפי המלצת מנהל היחידה הווטרינרית ולאחר שניתנה לרשות המקומית הזדמנות להשמיע את טענותיה, כי מבין עובדי התאגיד יהיו רופאים וטרינרים שיהיו מוסמכים לפקח בשווקיה של הרשות המקומית".

אדוני, אפשר להצביע על סעיפים 222 ו-223.

<היו"ר אלי אלאלוף:>
מי בעד אישור סעיפים 222 ו-223? מי נגד? מי נמנע?

הצבעה

בעד הסעיף– פה אחד
סעיף 223 נתקבל.

<היו"ר אלי אלאלוף:>
הסעיפים אושרו.

<נעה בן שבת:>
224.
מספר הרופאים הווטרינרים המוסמכים הנדרש בשווקים

(1) מנהל היחידה הווטרינרית יורה על מספר הרופאים הווטרינרים המוסמכים בשווקים הנדרשים במדינה, לפי ניהול סיכונים, בהתחשב במספר אתרי המכירה במדינה שנדרשת לגביהם ביקורת תקופתית ובסוגי מוצרי הבשר שהם מוכרים, ובתדירות הביקורת שיורה עליה בין היתר בהתאם לסיכון הנשקף מהמזון לבריאות הציבור.

(2) מנהל היחידה הווטרינרית יורה על מספר הרופאים הווטרינרים המוסמכים בשווקים בכל רשות מקומית, בהתחשב בחלקם היחסי של מספר אתרי המכירה ברשות המקומית שנדרשת לגביהם ביקורת תקופתית, ובתדירות הביקורת שהורה עליה כאמור בסעיף קטן (א).
הערה ניסוחית. אני מבקשת, אם אפשר לבקש מהוועדה, שתסמיך אותנו לנסח. אני מניחה שיהיו כאן הרבה תיקוני נוסח. אני רוצה גם להגיד שכאן לגבי הנושא של מתי אנחנו אומרים רופא מוסמך בשווקים ומתי אנחנו קוראים לו מוסמך באתרי המכירה, זה למשל תיקון נוסח שלא מבטא שום דבר חוץ מאשר נוסח ואנחנו מבקשים שיסמיכו אותנו.

<היו"ר אלי אלאלוף:>
חברי הכנסת, יש לכם הסכמה? 

<שולי מועלם-רפאלי (הבית היהודי):>
תיקוני נוסח שלא משנים מהות.

<עבדאללה אבו מערוף (הרשימה המשותפת):>
בסדר.

<היו"ר אלי אלאלוף:>
בסדר. תודה רבה. יש אישור.

<נעה בן שבת:>
אנחנו בהוראות כלליות לעניין מינוי רופאים וטרינרים מוסמכים.

225.
תקנות למינוי והסמכה של רופא וטרינר מוסמך
השר רשאי להתקין תקנות בדבר דרכי המינוי וההסמכה של רופאים וטרינרים מוסמכים במפעל ובשווקים, לרבות לעניין שינוי במינוי או בהסמכה.

סעיף 226 נמחק. הייתה מגבלה של מינוי ל-12 חודשים והיא נמחקה.

227.
תנאי כשירות של רופא וטרינר מוסמך

כל הרופאים הווטרינרים שמונו או שהוסמכו לפי תת סימן זה, חייבים לעמוד בתנאי הכשירות וההכשרה שנקבעו לפי סעיף 32לט לחוק הרופאים הווטרינרים.

אפשר להצביע עד כאן. 

<היו"ר אלי אלאלוף:>
אנחנו מצביעים על אישור הסעיפים מסעיף 224 עד סעיף 227. מי בעד? מי נגד? מי נמנע?

הצבעה

בעד הסעיפים– פה אחד
הסעיפים מסעיף 224 עד סעיף 227 נתקבלו.

<היו"ר אלי אלאלוף:>
הסעיפים אושרו.

<נעה בן שבת:>
סעיף 228 מדבר על הנסיבות בהן אפשר לבטל מינוי של רופא וטרינר מוסמך. הסעיף מאפשר למנהל היחידה הווטרינרית, לאחר שנתן לרופא וטרינר מוסמך הזדמנות להשמיע את טענותיו, לבטל את המינוי ולעניין רופא וטרינר מוסמך שהוסמך על ידי מנהל השירותים הווטרינריים במשרד החקלאות, הוא מאפשר לו לבטל את ההסמכה שלו לתקופה שיורה או לצמיתות. זה יכול להיות זמני או קבוע, אם הוא מצא שהרופא הווטרינר המוסמך אינו ממלא את חובותיו לפי פרק זה או שהוא פעל באופן שגרם לסכנה לבריאות הציבור או שהוא אינו עומד בתנאי הכשירות שנקבעו לפי סעיף 32לט לחוק הרופאים הווטרינריים.

<שי סומך:>
כשירות והכשרה.

<שולי מועלם-רפאלי (הבית היהודי):>
כן. כשירות והכשרה.

<ענת מימון:>
יש לנו הסתייגות של סיעת מרצ וסיעת הרשימה המשותפת. ההסתייגות אומרת שמנהל היחידה הווטרינרית צריך לפנות לאותו רופא, להתריע בכתב בפניו, לתת לו 14 ימים להשמיע את טענותיו בכתב ורק אז ניתן יהיה לבטל את המינוי אבל גם אז הביטול יהיה לתקופה שיורו עליה לצורך ביצוע הכשרה מקצועית נוספת או לצמיתות. כלומר, רוצים לציין במפורש את האפשרות שההשעיה תהיה לצורך ביצוע הכשרה מקצועית נוספת וגם שתינתן לו התראה לפני.

<היו"ר אלי אלאלוף:>
אבל בסעיף הנוכחי אין נושא של הכשרה מקצועית.

<ענת מימון:>
נכון. 

<שולי מועלם-רפאלי (הבית היהודי):>
אבל ממילא גם בסעיף שעכשיו כתוב בלי ההסתייגות יש כאן אפשרות שנותנים לו להשמיע את טענותיו.

<עבדאללה אבו מערוף (הרשימה המשותפת):>
לפי דעתי אי אפשר לפטר בכלל ולא רק ברפוא בלי התראה. 

<איציק שמולי (המחנה הציוני):>
שאלנו בדיונים ואמרו לנו שזה חלק מהנוהל הרגיל.

<שולי מועלם-רפאלי (הבית היהודי):>
נכון. זה עלה בדיון. חלק מהנוהל לשטוח את טענותיו כפי שכתוב כאן, זה שמתרים בפניו. כך זה בעולם שלנו. לא פתאום נוחתים עם נבוט על מישהו.

<עבדאללה אבו מערוף (הרשימה המשותפת):>
את זה אני אומר.

<שולי מועלם-רפאלי (הבית היהודי):>
הם אומרים שממילא זה קיים. 

<ענת מימון:>
הם רוצים שתהיה ההתראה בכתב ושגם הוא יוכל להשמיע את טענותיו בכתב.

<שולי מועלם-רפאלי (הבית היהודי):>
איך זה נעשה היום?

<נדב גלאון:>
יש שימוע על פי כללי הנציבות ואין פיטורים בלי שימוע ובלי אפשרות להסביר.

<היו"ר אלי אלאלוף:>
לפני השימוע הכול בכתב? יש משהו בכתב או רק בטלפון?

<נדב גלאון:>
יש הזמנה מסודרת לשימוע.

<היו"ר אלי אלאלוף:>
איך יוצאת ההזמנה?

<עבדאללה אבו מערוף (הרשימה המשותפת):>
צריך לנהוג כאן לפי הכללים.

<שולי מועלם-רפאלי (הבית היהודי):>
כן. לפי כללי הנציבות.

<אבי שפירא:>
מדובר כאן לא על פיטורים אלא על ביטול מינוי. מדובר על מינוי כרופא מוסמך לצורך ביצוע התפקיד. מדובר על מינוי מקצועי. מכיוון שלא מדובר על פיטורים שלזה יש בוודאי איזה שהם כללים ויש חקיקה בנושא עבודה וכולי, מדובר על איזושהי פעולה שהווטרינר עשה, אולי פעולות או משהו כזה, שהגורם המקצועי שמוסמך ויודע בוודאי מה צריך לעשות חושב שנעשו שלא כהלכה. 

בסעיף הזה באים ומראש מניחים שנותנים פטיש בראש. אנחנו אמרנו שאנחנו חושבים שההצעה כאן היא הגיונית וסבירה ולא בהכרח הפתרון הוא השעיה או הרחקה. מכיוון שזה נושא מקצועי, אולי בסך הכול צריך הכשרה מקצועית נוספת כדי שהוא יוכל לבצע את מינויו כנדרש ובוודאי שאני לא מבין מה נגרם כאן אם נותנים לו את ההודעה בכתב עם נימוקים ולא בצורה שלפעמים מתבצעת באמירה ובדילוג על נהלים מסודרים. כדאי שזה יהיה מסודר.

<שולי מועלם-רפאלי (הבית היהודי):>
אני אשאל שוב את אנשי המשרדים. כאשר זה שינוי במינוי ולא הפיטורים שזה כאילו מה שהיה נשמע קודם עת דיברנו על זה, איך זה מתבצע היום?

<נדב גלאון:>
היושב לצדי בארבע השנים האחרונות שמע או נתן שימועים ל-22 מפעילים ורופאים מפקחים. יש נוהל ברור לגמרי. הוא לא עושה את זה גם בלי ייעוץ משפטי של משרד החקלאות. יש לזה נוהל. אם פה ושם מישהו נתן איזו הנחיה ללכת הביתה, זה לא היה על פי הנוהל, אבל זה לא קשור לעניין.

<אבי שפירא:>
אבל זה נעשה.

<שולי מועלם-רפאלי (הבית היהודי):>
אני רוצה לתת דוגמה מהעולם המקצועי שלי. כשאני קוראת לאחות אחראית בבית חולים שאני חושבת שצריך להפסיק לה את המינוי כאחות אחראית, זה זהה. נכון?

<נדב גלאון:>
זאת אותה נציבות.

<שולי מועלם-רפאלי (הבית היהודי):>
בדיוק. יש כללים מאוד ברורים לזה. 

<אבי שפירא:>
לגבי רופאי השווקים זה בכלל לא קיים. הוא מדבר על רופאים של פיקוח בבתי מטבחיים, משחטות ומפעלי ייצוא. אני חייב להגיד שאולי יש נהלים אבל אני לא ראיתי אותם. אנחנו מדברים כאן על קבוצה שלמה של עובדים שיוסמכו לפי החוק החדש ומן הראוי לקבוע לפחות כמה כללים מאוד מנחים שיהיו רשומים בחוק.

<היו"ר אלי אלאלוף:>
אבל אם זה בעקבות מצב חירום. אם נתחיל בהתכתבויות 14 ימים ועוד 14 ימים. חבר'ה, יש כאן סכנה בשטח. אני חושב שהממונה רשאי להפסיק את העבודה באופן מידי ואז יש זמן לשימוע וכולי.

<משה רפאלוביץ:>
אם זה חירום, זה בסדר.

<היו"ר אלי אלאלוף:>
אם זה חירום, אי אפשר להשאיר את זה מתמשך.

<משה רפאלוביץ:>
אני מקבל את מה שאמרת, אדוני. אם זה מקרה חירום, אנחנו לא נגד הדבר הזה. אנחנו מכירים מקרי חירום כאלה ואנחנו לא נגד הדבר הזה. אבל צריך להגיד שקבוצה גדולה שעוסקים בה כאן, הם אינם כפופים לנציבות שירות המדינה. כשאומרים רופאי רשויות, הם אינם חלק מנציבות שירות המדינה. לכן הדבר שהוא מובן מאליו שעושים שימוע לפני שנותנים לבן אדם פטיש בראש, מבקשים שזה יהיה מוכנס כאן בפנים כדי שזה יהיה ברור וכדי שלא נחרוג המדבר הזה.

<היו"ר אלי אלאלוף:>
כתוב שיש לו שימוע.

<נעה בן שבת:>
ההזדמנות להשמיע את טענותיו, זה קיים. אני רוצה להזכיר שעובדי התאגיד הם גם כפופים לכללי המשמעת של שירות המדינה כך שממילא עם עובדי התאגיד אין בעיות. עובדי הרשויות, יכול להיות שיהיו בעיות אבל יש כאן הזמנה לשימוע. אני דווקא חושבת שלפעמים אנשים מרגישים לא בנוח כאשר השימוע נכפה עליהם בכתב כי הם לא מקבלים את ההזדמנות להשמיע את הדברים שכואבים להם. לפעמים שימוע בעל פה נחשב יותר. אפשר לכתוב להשמיע את טענותיו. אם רוצים לכבול אותם בכתב או להגיד בכתב או בעל פה או לבקשתו גם בעל פה. כאן אפשר להגיד שאפשר לעשות את זה לאחר ששקלו את האפשרות לתת לו אפשרות להשלמת הכשרה מקצועית. זאת אומרת, זה דבר שיהיה חובה לשקול אותו כשיקול ולא חייבים יהיו לשלוח אותו. ישקלו אתה אפשרות לשלוח אותו להשלמת הכשרה מקצועית.
<אבי שפירא:>
אנחנו מקבלים.

<נעה בן שבת:>
אולי צריך להתייחס לנושא שאדוני הציע, מה קורה במקרה חירום, האם אז אפשר לוותר על חובת השימוע.

<היו"ר אלי אלאלוף:>
לא, לא לוותר. להפסיק את התפקוד שלו מיידית ולתת לו זמן לשימוע.

<קריאה:>
מקובל.

<היו"ר אלי אלאלוף:>
אני מציע שתתקנו את הסעיף.

<נעה בן שבת:>
השאלה אם אנחנו אומרים בכתב או בעל פה להשמיע את טענותיו.

<היו"ר אלי אלאלוף:>
כמקובל בשירות הציבורי.

<נעה בן שבת:>
אם אנחנו אומרים כמקובל, אנחנו לא צריכים לומר זאת. נעשה את זה בכתב או בעל פה?

<יעל גרמן (יש עתיד):>
ו/או בעל פה.

<שי סומך:>
הנוסח הזה מופיע בהרבה מאוד מקומות בחקיקה. לא ראיתי מקום שכתוב בו בכתב או בעל פה. זה ברור שאם נותנים הזדמנות, הוא יכול להשמיע את דברו בעל פה.

<היו"ר אלי אלאלוף:>
מה זה יזיק אם נהיה חדשניים? אני בעד לכתוב.

<נעה בן שבת:>
הנושא של ההכשרה מקצועית נוספת, אנחנו מוסיפים את זה כשיקול ואת ההזדמנות לטעון את טענותיו. אמרנו שהוא יכול לטעון את טענותיו בכתב או בעל פה.

<ענת מימון:>
יש את העניין של 14 ימים.

אפשר להצביע על ההסתייגות.

<היו"ר אלי אלאלוף:>
מי בעד ההסתייגות? מי נגד? מי נמנע?

הצבעה

בעד ההסתייגות – 

נגד ההסתייגות – פה אחד
ההסתייגות לא נתקבלה.

<היו"ר אלי אלאלוף:>
מי בעד אישור סעיף 228? מי נגד? מי נמנע?

הצבעה

בעד הסעיף– פה אחד
סעיף 228 נתקבל.

<היו"ר אלי אלאלוף:>
הסעיף אושר.

הצטרף אלינו חבר הכנסת ישראל אייכלר.

<נעה בן שבת:>
229.
מינוי רופא וטרינר מוסמך מבין עובדי המדינה או הרשות המקומית

(1) על אף ההוראות לעניין מינוי רופאים וטרינרים מוסמכים, מבין עובדי התאגיד, במפעל או בשווקים כאמור בסעיפים 219, 221 ו-222, מצא השר כי קיים צורך בהסמכת רופאים וטרינרים נוספים, רשאי הוא, בהסכמת שר האוצר, להתיר למנהל היחידה הווטרינרית למנות לפי הסעיפים האמורים, לתקופה שיקבע, רופאים וטרינרים מוסמכים במפעל או בשווקים מבין עובדי רשות מקומית שבתחומה מתבצע הפיקוח, אם ניתנה לכך הסכמת הרשות המקומית, לפי החלטת המועצה, או מבין עובדי המדינה.

<מירה סלומון:>
בסעיף קטן (א), ההפניה היא לסעיפים 219, 221 ו-223 מכיוון שסעיף 222 מדבר על עובדי הרשות המקומית ולא על עובדי התאגיד.

<נעה בן שבת:>
בסדר. 

<מירה סלומון:>
בשונה מהמצב שבו רשות מקומית נדרשת להחליט אם היא לוקחת על עצמה את עבודת קבלן הביצוע של התאגיד או שהיא מעבירה את העבודה, שם באמת נכון יהיה לקבוע שהדבר הזה ייעשה באישור מועצה, כאן מדובר בתגבור של עובדי התאגיד שכבר עובדים שם ואנחנו רק מתגברים אותם באמצעות עובדים קיימים שלנו. לכן כאן זה המקרה הרגיל שלנו של הסמכת מפקחים שלא מצריך אישור מועצה בנפרד. זה לא משהו שיש לו משהו מיוחד. זה דבר שדווקא מצריך דינמיות. לכן לדעתנו צריך להיות לדעת הרשות המקומית ללא אישור המועצה ולא לפי החלטת המועצה.

<יעל גרמן (יש עתיד):>
מה עמדת איגוד הווטרינרים?

<משה רפאלוביץ:>
אנחנו מקבלים את העמדה הזאת.

<נעה בן שבת:>
אבל מי מבקש? מי מחליט שהוא בעצם רוצה לתרום את העובדים הווטרינרים?

<מירה סלומון:>
לפי פקודת העיריות, רשות מקומית עובדת באמצעות העומד בראשה. ראש הרשות המקומית בוודאי יתייעץ עם שומרי הסף שזה הגזבר, שזה היועץ המשפטי, שאלה אנשי המקצוע דווקא ולא נבחרי הציבור הפוליטיים.

<נעה בן שבת:>
אפשר להוריד את המלים "לפי החלטת המועצה" ולהשאיר את זה רשות מקומית.

<מירה סלומון:>
פקודת העיריות קובעת שרשות מקומית פועלת באמצעות העומד בראשה אלא אם כן יש דברים ספציפיים שמצריכים אישורי מועצה. לכן, כפי שציינתי, ראוי דווקא לשמר את הדינמיות הזאת ושראש הרשות המקומית יתייעץ בשומרי הסף שלו ולא בנבחרי הציבור הפוליטיים שלו.

<יעל גרמן (יש עתיד):>
אם הווטרינרים לא דואגים, זה בסדר.

<מירה סלומון:>
מדובר אך ורק בתגבור ולא בהעברה.

<אבי שפירא:>
אמרנו שאכן יש צדק בעניין אבל אם אני צריך לייצג רופאים וטרינרים שעובדים ברשויות המקומיות ונתונים להחלטה כזו או אחרת דווקא של ראש הרשות ברשויות מסוימות, רצוי שיהיה איזשהו מנגנון בנוסף לראש הרשות.

<משה רפאלוביץ:>
אנחנו חוזרים בנו ממה שאמרנו.

<היו"ר אלי אלאלוף:>
אכן זה שונה ממה שסיכמנו.

<מירה סלומון:>
אני רק רוצה להסביר את ההבחנה, ברשותכם. אנחנו לא מדברים על הסיטואציה הראשונה בה רשות מקומית מחליטה אם היא מבצעת את כל העבודה הזאת בתאגיד באמצעות העובדים שלה או שלא באמצעות העובדים שלה. זה דבר שסוכם וברור שהוא באישור מועצה. אנחנו מדברים על מצב שבו הרשות המקומית כבר בחרה והתאגיד כבר עובד ברשות המקומית. לא עובדי הרשות המקומית אלא התאגיד. התאגיד אומר שיש איזשהו פלונטר שצריך לפתור ולצורך כך צריך תגבור זמני או תגבור קבוע בעובד אחד או בעובד שני שכבר נמצא ברשות המקומית וכבר עובד ברשות המקומית ללא קשר לתאגיד. זה הסעיף. אז אנחנו אומרים שנכון שתהיה דינמיות.

<היו"ר אלי אלאלוף:>
עכשיו הבנו.

<יעל גרמן (יש עתיד):>
אני בהחלט מבינה את הדברים אבל אני רוצה להזכיר לך אדוני היושב ראש וגם לכל אלה שהיו כאן בישיבות שאנחנו דאגנו מאוד מאיזושהי החלטה שרירותית של ראש הרשות להיפטר מעובד כזה או אחר.

<מירה סלומון:>
הוא לא מעביר עכשיו את העובד לתאגיד אלא הוא מתגבר באמצעות עובד שלו שנשאר עובד שלו. הסעיף הזה לא מדבר על העברה.

<שולי מועלם-רפאלי (הבית היהודי):>
מה מפריע לראש הרשות אם תהיה החלטת המועצה?

<מירה סלומון:>
אנחנו מכירים הרבה מאוד חקיקה שונה שקיימת בנושא הזה. כאשר מדברים על סמכויות מקבילות שנמצאות לרשות המקומית ולמדינה. הייתה פעם תפיסה שבאמת המועצה של הרשות המקומית היא זו שצריכה לאשר סיטואציות כאלה. בהמשך הובן שהדבר הזה מעכב כי זה מצריך אישורי מועצה, צריכות להיות התכנסויות של המועצה. כאשר מדובר בסך הכול בעובד קיים שנותנים לו הסמכה נוספת, בסך הכול כתב מינוי נוסף אבל הוא נשאר במערכת, תנאיו לא משתנים. דווקא כאן חשוב לשמר את הדינמיות. 

<יעל גרמן (יש עתיד):>
יש איזונים ובלמים וזה באמת בין ראש המועצה לבין המועצה בה יש אופוזיציה והיא גם מסתכלת על הדברים אחרת. אלה האיזונים והבלמים בכל המערכת המוניציפאלית.

<יפעת שאשא ביטון (כולנו):>
כן, אבל בסוף התוצאה ידועה מראש כי הקואליציה מצביעה בעד והאופוזיציה מצביעה נגד. אז אנחנו בעצם מעכבים את התהליך. זאת אומרת, חוץ מעיכוב כאן, אני לא רואה שום תועלת.

<יעל גרמן (יש עתיד):>
לא. זה פתח לאחר מכן. אם באמת הקואליציה תצביע בעד והאופוזיציה נגד והאופוזיציה תחשוב שזה לא ראוי, היא תפנה לבית המשפט ולעובד תהיה הגנה.

<היו"ר אלי אלאלוף:>
זאת הייתה אזהרה של חבר הכנסת איימן. הוא אמר לנו שיש להם רשויות שיתנכלו לעובדים ולכן יגידו, קחו אותו ואחר כך תחפש את מי שיחזיר אותו. אני חושב שזאת החלטה כל כך כבדה. תשעים אחוזים מראשי הרשויות הם טובים אבל עשרה אחוזים יעשו צרות לעובד ולמערכת. לכן הצענו מהתחלה לקבוע שלא רק שלא מספיק הנהלה אלא מועצה כדי שאולי יהיה דיון ציבורי. אני חוזר ומציע שנישאר עם זה.
<יפעת שאשא ביטון (כולנו):>
אם זה הסיפור, הייתי מחפשת פתרון אמיתי.

<היו"ר אלי אלאלוף:>
אין לנו אפשרות אחרת. הגוף הסטטוטורי היחיד שיכול להשפיע, זאת המועצה. לא ההנהלה. אני מסכים אתך שהקואליציה תצביע אוטומטית אבל כאן אנחנו מביאים את הפתרון. זה שיווי משקל שמאפשר לעמוד מול ההחלטה השרירותית של ראש הרשות. אני הייתי מעדיף להשאיר את זה כך.

<מירה סלומון:>
חב הכנסת איימן דיבר על מצב בו העובד מפסיק להיות עובד של הרשות המקומית והופך להיות עובד של התאגיד. זה דבר שנעשה באישור מועצה ועל זה אנחנו לא מדברים. כאן המצב הוא מצב אחר. התאגיד נמצא ברשות המקומית, עובדי התאגיד מפקחים ברשות המקומית אבל יש להם מצב של מצוקה ואין להם עובדים והם מבקשים תגבור מעובדי הרשות המקומית שנשארים עובדי הרשות המקומית. זסאת הסיטואציה שמתוארת בסעיף הזה.
<היו"ר אלי אלאלוף:>
תודה על ההסברים המנומקים. 

<יעל גרמן (יש עתיד):>
אמרנו שהווטרינרים הם לא חפץ.

<היו"ר אלי אלאלוף:>
כל נושא הביטוח, כל נושא תנאי העבודה, כל נושא החופשות. איך אפשר לקבל החלטה פזיזה כזאת על עובד?

<נעה בן שבת:>
סעיף (ב) נשאר כפי שהיה.

אנחנו ממשיכים בסעיף 230.

230.
נקיטת פעולות פיקוח במפעל

רופא וטרינר מוסמך במפעל יאמת את יישומה של תכנית בטיחות המזון במפעל, ובכלל זה 

יפקח על אלה:
(1) תנאי התברואה במפעל.
(2) בטיחות מוצרי הבשר וחומרי הגלם.
(3) שלמות האריזה ותהליכי סימונה.
(4) אחסון מוצרי בשר.
(5) הובלת הבשר מאתר הייצור לדרכי השיווק.

סעיף 231 מחייב רופא וטרינר מוסמך היות במפעל בתדירות שיורה עליה מנהל היחידה הווטרינרית לפי ניהול סיכונים. הוא מנתח את הסיכונים הקיימים לבריאות הציבור מהמפעל ומהמזון.

232.
נטילת דגימות מזון

רופא וטרינר מוסמך במפעל ייטול דוגמאות של מזון ויבצע בדיקות, יידע את המפעל לגבי תוצאות הבדיקות וינהל רישום של תוצאות הבדיקות שביצע והכול לפי הוראות מנהל היחידה הווטרינרית שיפורסמו באתר האינטרנט. המפעל יישא בהוצאות הבדיקות ונטילת הדוגמאות תהיה ללא תשלום.

אפשר ליצור איזשהו קשר להוראות הכלליות לגבי הפיקוח ולהגיד שזה לא גורע מההוראות שנקבעו בסימן ט' לגבי המפקח.

<אלי גורדון:>
אם אפשר להוסיף קיום תהליך סימונם. כדי לתאר את המצב בצורה נכונה, אנחנו מבקשים להוסיף את "קיום תהליך סימונם".

<נעה בן שבת:>
בסדר. שלמות האריזה וקיום תהליכי הסימון.

<אלי גורדון:>
כן. סימונם.

<נעה בן שבת:>
אפשר להצביע על סעיפים 229 עד 232.

<היו"ר אלי אלאלוף:>
מי בעד אישור סעיפים 229 עד 232? מי נגד? מי נמנע?

הצבעה
בעד הסעיפים– פה אחד

הסעיפים מסעיף 229 עד סעיף 232 נתקבלו.

<היו"ר אלי אלאלוף:>
הסעיפים אושרו פה אחד.

אנחנו יוצאים להפסקה עד שעה 17:15.

<(הישיבה נפסקה בשעה 17:05 ונתחדשה בשעה 17:20.)>
<היו"ר אלי אלאלוף:>
אנחנו מחדשים את הישיבה. 
<נעה בן שבת:>
סעיף 333. אני אקרא רק את התיקונים.

אנחנו מדברים על פיקוח על הוצאת תעודת משלוח למוצר בשר. אנחנו מדברים על החלטה של הווטרינר מתי הוא יכול לאשר הוצאה של תעודת משלוח למוצר בשר. המקרה האחד הוא כאשר הוא מעוניין לבצע בדיקה של המשלוח. אפשרות אחרת היא שהוא מצא שהתקיים אחד מאלה:

(1) קיימת אי התאמה לתכנית בטיחות מזון, באופן העלול לפגוע בבטיחות מוצר הבשר.
(2) מוצר הבשר אינו ראוי למאכל אדם או אינו עומד בדרישות הדין.
הוצע לומר אינו עומד בדרישות חקיקת המזון במקום אינו עומד בדרישות הדין.

<אלי גורדון:>
מקובל.

<נעה בן שבת:>
(3) רכב ההובלה אינו עומד בדרישות סעיף 213 או בדרישות לפי חקיקת המזון.
בפסקה (4) יש מצב סירוב בגלל נקודת המכירה ופסקה (5) היא סירוב בגלל אי תשלום האגרה.

סעיף 234 יש את אישור הוועדה לקבוע כי הוצאת בשר מסוג מסוים מחייבת קבלת תעודה וטרינרית.

בסעיף 234(ב) אנחנו אומרים ש"רופא וטרינר מוסמך המפקח במפעל שניתן לגביו צו כאמור בסעיף קטן (א), יבדוק את מוצר הבשר ואם מצא כי הוא ראוי למאכל אדם יחתום טרם הוצאת מוצר בשר ממפעל כאמור, על תעודה המעידה על הבדיקה ועל תוצאותיה".

סעיף קטן (ג) אומר שאם ניתן צו כאמור לגבי המפעל, הרופא הווטרינר יסרב לחתום על תעודה וטרינרית אם התקיימה אחת מהנסיבות השוללות מתן תעודת משלוח למוצרי בשר או אם לא התקיים תנאי לחתימה על התעודה כפי שנקבע בצו כאמור בסעיף קטן (א).

סעיף 235, סעיף של דיווח למנהל היחידה הווטרינרית בידי רופא וטרינר מוסמך במפעל.

אני מציעה שגם כאן נכתוב שזה לא גורע מהסמכויות לפי פרק ט', חובת הדיווח שנקבעה שם על ידי מפקחים.

<משה רפאלוביץ:>
שאלת הבהרה. אני לא בטוח שהבנתי נכון לגבי 233(3) את ההצעה שהייתה שם.

<נעה בן שבת:>
רכב ההובלה אינו עומד בדרישות סעיף 213 או בדרישות לפי חקיקת המזון. זה התיקון.

<משה רפאלוביץ:>
יש דרישות למשל לפי תקנות של משרד הכלכלה. אני חושב שצריך לשמור גם על זה כאן.

<אלי גורדון:>
זה תקן ישראלי .

<משה רפאלוביץ:>
כן.

<ינון יוני:>
תקן 1291.

<משה רפאלוביץ:>
וחוק רישוי עסקים.

<אלי גורדון:>
10(א).

<היו"ר אלי אלאלוף:>
אנחנו מצביעים על סעיף 233, 234 ו-235. מי בעד? מי נגד? מי נמנע?

הצבעה

בעד הסעיפים – פה אחד
סעיפים 233, 234 ו-235 נתקבלו.

<היו"ר אלי אלאלוף:>
הסעיפים אושרו פה אחד. תודה.

<נעה בן שבת:>
סעיף 236 מדבר על חובת הפיקוח של רופא וטרינר מוסמך. בפסקה (3) מוצע לשנות במקום מה שנאמר כאן, אריזת מוצרי הבשר וסימונם, לומר "שלמות האריזה וקיום תהליכי סימון המזון", כפי שנאמר קודם לכן.

בפסקה (7) אנחנו מדברים על עקיבות. אני חושבת שהתיאור נמצא בתוך העקיבות ולכן מציעים להוריד את התוספת.

<ינון יוני:>
כן.

<היו"ר אלי אלאלוף:>
יירשם עקיבות בלי המילה תיעוד.

<נעה בן שבת:>
בפסקה (2) אנחנו אומרים בטיחות מוצרי המזון ולא מדברים על איכות ולא מדברים על חומרי הגלם כי חומרי הגלם ממילא, אם הם מבשר, הם מוצרי בשר.

בסעיף 237 יש חובה לבצע ביקורת בתדירות שיורה עליה מנהל היחידה הווטרינרית.

<אלי גורדון:>
בסעיף 236 היינו רוצים לציין, אני אומר מה אנחנו מציעים ואחר כך אני אסביר את ההיגיון. "רופא וטרינר מוסמך בשווקים יפקח על קיומם של אלה". משמעות הדבר שכאילו הוא צריך לעשות 1, 2, 3, 4, 5, 6, 7, לא משנה כמה סעיפים. יתכן מאוד שהוא יתמקד באחת הנקודות ואיכשהו זה צריך לבוא לידי ביטוי אלא אם כן זה משתמע מהנוסח שהכוונה היא אחת מהפעילויות הנקובות.

<שולי מועלם-רפאלי (הבית היהודי):>
הוא לא צריך לעשות את כל שבעת הדברים.

<ינון יוני:>
לא. בין אלה.

<אלי גורדון:>
בדיוק. שלא יישמע שכל ביקורת צריכה להתמקד בזה.

<שולי מועלם-רפאלי (הבית היהודי):>
אני לא חושבת שזה משתמע.

<ינון יוני:>
אלא אם כן כתוב בין אלה.

<נעה בן שבת:>
הוא צריך לפקח על אלה.

<אלי גורדון:>
אם משתמע מזה שהוא יכול להתמקד בביקורת אחת בתנאי תברואה ובביקורת שנייה בבדיקת רכב הובלה או הובלת מוצר בשר, אין עם זה בעיה.

<נעה בן שבת:>
אני חושבת שעדיף להשאיר את זה בנוסח הזה ולא להגיד כולם או חלקם.

<ינון יוני:>
לא. מבין אלה.

<נעה בן שבת:>
אתה לא מסתפק בזה שהוא יבדוק רק תנאי תברואה.

<אלי גורדון:>
צודקת.

<שלמה שלי עינב:>
לפסקה (3) בסעיף 236. דיברת, גברתי, על שלמות אריזת המזון. יש הרבה פעמים שאנחנו רואים בשווקים אריזות מזון שאינן תואמות את החוק. אם אני אאלץ לפקח רק על השלמות שהאריזה עצמה אינה תקינה, חטאתי כאן למה שאנחנו מנסים לחוקק.

<אלי גורדון:>
שלמות אריזה היא גם שלמות. אתה יודע לבדוק ברמה של השף בשטח?

<שלמה שלי עינב:>
לא. אבל ברמת אדם שלקח וזרק בתוך חתיכת קרטון כמה סטייקים וסגר אותם, את אריזה שאיננה תקינה בעיניך ובעיני.

<אלי גורדון:>
בחקיקת המזון בין היתר יש הגדרה של מהי האריזה. מבחינתנו זה כלול במסגרת שלמות האריזה.

<איציק שמולי (המחנה הציוני):>
איפה בא לידי ביטוי הסיפור של הטמפרטורה של המוצר?

<אלי גורדון:>
טמפרטורת המוצר מוגדרת בכל החוקים הפרטניים או התקנות או תקנים שנכללים בכל ההגדרה.

<קריאה:>
בסעיף 4. בטיחות המזון.
<אלי גורדון:>
לא. הוא שאל ברמה רוחבית. 2, 4, 3, וגם יכול להיות 5. תלוי במקטע, היכן עושים את הביקורת.

<נעה בן שבת:>
סעיף 238 מדבר על נטילת דוגמאות מזון לביצוע בדיקות על ידי הרופא הווטרינר המוסמך. גם כאן – כדי למנוע אי התאמה להוראות הכלליות בסימן ט' - נציע שזה יהיה בלי לגרוע מסמכויות הנתונות לו לפי סימן ט'.

239.
פיקוח על העברת מזון לאתר מכירה.

(1) רופא וטרינר מוסמך בשווקים לא ירשה להעביר מוצר בשר לאתר מכירה, במקרים אלה:

(1) ניתן לגבי אתר המכירה צו הפסקה לפי סעיפים 16, 17, 20, 22א לחוק רישוי עסקים.

(2) הרופא הווטרינר כאמור מצא שהעברת מוצר הבשר עלולה לסכן את בריאות הציבור.

(2) לא הרשה רופא וטרינר מוסמך להעביר מוצר בשר לאתר מכירה כאמור בסעיף קטן (א), יעביר עדכון על כך לאלתר באמצעות המערכת הממוחשבת שהוקמה לפי סעיף 249, ויציין בה סירוב.

(3) הוראה של רופא וטרינר מוסמך כאמור בסעיף קטן (א)(2) תהיה לתקופה שלא תעלה על 48 שעות ותינתן רק לאחר שהרופא הווטרינר המוסמך נתן לבעל אתר המכירה הזדמנות להשמיע את טענותיו. ואולם אם מצא הרופא הווטרינר המוסמך כי השהיית הקביעה עלולה לסכן את בריאות הציבור, רשאי הוא לתתה לאלתר, ובלבד שייתן לבעל אתר המכירה הזדמנות לטעון את טענתיו בהזדמנות הראשונה לאחר מכן.
(4) לא יעביר אדם את מוצר הבשר לאתר מכירה בניגוד להוראות רופא וטרינר מוסמך לפי סעיף זה.

<היו"ר אלי אלאלוף:>
הצטרפה אלינו חברת הכנסת אורלי לוי אבקסיס. ברוכה הבאה.

<אורלי לוי אבקסיס (ישראל ביתנו):>
אני מצטערת, אני תוך כדי הצבעות בוועדת הכספים אבל היה חשוב לי גם להספיק לראות מה קורה כאן.

<ישראל אייכלר (יהדות התורה):>
בסעיף (ג) הוא צריך להשמיע את טענותיו. בפני מי?

<נעה בן שבת:>
בפני הרופא הווטרינר. הוא זה שנותן את ההוראה לגבי אתר המכירה ובעצם אוסר להעביר.

<ישראל אייכלר (יהדות התורה):>
הוא זה שעושה את השימוע?

<נעה בן שבת:>
הוא עושה את השימוע.

<ישראל אייכלר (יהדות התורה):>
הוא מחליט אם לקבל או לא?

<נעה בן שבת:>
כן. העניין הוא שצריכה להיות כאן הוראה מאוד מהירה.

<ישראל אייכלר (יהדות התורה):>
כן. אם זה מסוכן, זה מסוכן.

<נעה בן שבת:>
סימון הסירוב לאתר המכירה אומר שגם לא מעבירים מזון. זאת אומרת, עוצרים העברת מזון למקום. זה נכון שיש לזה הרבה השלכות אבל מצד שני לפעמים, בגלל התנאים התברואתיים הגרועים באותו מקום, זה צריך להיות.

<ישראל אייכלר (יהדות התורה):>
לכן אפשר להוסיף "ואולם אם מצא שזה דחוף". אבל אם זה לא דחוף, לא חוסמים חנות.

<נעה בן שבת:>
במקור הרופא היה רופא מוסמך שמנהל היחידה הווטרינרית הסמיכו לעניין הסעיף הזה. הרופא שנמצא בשווקים היה מדווח לו על המקרה והוא היה עורך את השימוע, אותו רופא שהוא קצת יותר בכיר או בעל סמכות לעניין הזה. ההחלטה הייתה לא. אפשר לחזור לסדר הזה בסעיף הזה.

<שי סומך:>
זאת ההצעה המקורית שלנו. 

<היו"ר אלי אלאלוף:>
הווטרינרים, שמעתם?

<אבי שפירא:>
לא.

<ישראל אייכלר (יהדות התורה):>
אני מבקש שאם הווטרינר אומר שיש בעיה, ניתנה לבעל אתר המכירה הזדמנות להשמיע את טענותיו, ואני שאלתי בפני מי. אני רוצה שזה יהיה בפני המנהל של הווטרינר, מי שממונה עליו. לא יכול להיות מצב שהפקח הוא השופט והוא שומע את השימוע והוא מקבל את ההחלטה במקום אלא אם כן, כמו שכתוב, ואולם אם מצא הרופא המוסמך כי ההשהיה עלולה לסכן את בריאות הציבור, אז אני מבין שהוא נותן מיד החלטה. אבל אם זאת לא החלטה לאלתר, הוא הולך לחסום לו את הכול, אז מישהו מעליו צריך לשמוע את הטענות של בעל אתר המכירה.
למישהו יש התנגדות לדבר כזה?

<אבי שפירא:>
באופן כללי אין התנגדות אבל צריך לסייג את זה שבמידה ובאמת בעל העסק מעוניין. לפעמים עומד לפניו אדם ששומע, מסביר לו בדיוק מה הבעיה ובעל העסק מבין היטב שזה מה שצריך להיות. צריכה להיות האפשרות.

<ישראל אייכלר (יהדות התורה):>
יש כאן אפשרות. ניתנה לבעל האתר הזדמנות להשמיע את טענותיו. כאן צריך לכתוב בפני הממונה על הווטרינר.

<היו"ר אלי אלאלוף:>
יש בזה הגיון.

<משה רפאלוביץ:>
אנחנו מקבלים את הדבר הזה אבל מדובר על 48 השעות הראשונות ואחרי כן ההחלטה ממילא עוברת לרגולטור. 

<ישראל אייכלר (יהדות התורה):>
אתה יודע מה זה לסגור חנות ל-48 שעות?

<משה רפאלוביץ:>
לא, זאת לא סגירת חנות. 

<ישראל אייכלר (יהדות התורה):>
היועצת המשפטית הסבירה לנו מה זה.

<נעה בן שבת:>
לא מעבירים בשר.

<משה רפאלוביץ:>
אם עסק נסגר בצו ועל סגירה של צו חלים כל כללי השימוע וכולי. אם כבר יש צו סגירה, אז מונעים את המעבר של הבשר. זה אחרי התהליך של הסגירה. לא מחליטים בשטח.

<ישראל אייכלר (יהדות התורה):>
כאן מדובר על צו סגירה?

<משה רפאלוביץ:>
לא.

<נעה בן שבת:>
ברגע שמסומן סירוב במערכת, אסור ליצרן להעביר למקום הזה בשר. 

<אבי שפירא:>
השאלה מה העילות לסירוב.

<משה רפאלוביץ:>
סעיף 239(א)(1) ו-(2).

<ישראל אייכלר (יהדות התורה):>
מוסכם עלינו שאם מצא הרופא הווטרינר כי השהיית הקביעה עלולה לסכן את בריאות הציבור, רשאי הוא לתתה לאלתר. זה ברור לי. אבל לפני זה הרישא אומרת שתהיה לתקופה שלא תעלה על וכולי, תינתן רק לאחר שרופא וטרינר מוסמך נתן לבעל אתר המכירה הזדמנות להשמיע את טענותיו. אני שואל בפני מי הוא צריך להשמיע את טענותיו.

<משה רפאלוביץ:>
ברשותך, לפני שאני עונה על זה, אני מפנה לאותו סעיף, קצת אחורה. בסעיף (א) כתוב באיזה מקרים הוא רשאי לסרב להרשות להעביר בשר. המקרה האחד הוא אם למקום המכירה ניתן כבר קודם לכן צו סגירה. 

<ישראל אייכלר (יהדות התורה):>
זה אחד הדברים אבל יש אפשרות אחרת.

<משה רפאלוביץ:>
האפשרות השנייה היא שהוא מצא שיש סכנה. רק בשני המקרים האלה הוא רשאי לסרב. אם כבר ניתן צו סגירה, על צו הסגירה לא מערערים בפני זה שמונע את העברת הבשר.

<ישראל אייכלר (יהדות התורה):>
אז למה כותבים שצריך לתת לו הזדמנות להשמיע את טענתיו?

<משה רפאלוביץ:>
יכול הבן אדם להגיד שכבר ביטלו לו את צו הסגירה. למשל. קבעו למישהו צו סגירה ועכשיו ביטלו אותו. יש מצבים שלעסק ניתן צו סגירה.

<ישראל אייכלר (יהדות התורה):>
לגבי צו הסגירה, אין שימוע. מה שכתוב כאן, השימוע הוא לא בצו סגירה אלא בסעיף (2), הרופא כאמור מצא שהעברת מוצר הבשר עלולה לסכן את בריאות הציבור והוא יכול לסגור אותו אבל הוא צריך לתת לו שימוע. אני אומר שאם הוא צריך לתת לו שימוע, שמישהו ישמע והשומע לא יכול להיות הפקח.

<שלמה שלי עינב:>
אדוני, אם מצא רופא – ואני חושב שאין דין רופא כדין מזכירה או פקח – שמוצר עלול להזיק או אופן ההובלה עלולה להזיק לבריאות הציבור והוא עוצר את ההובלה לאותו עסק ל-48 שעות, יש אחר כך לאותו אדם מקום לגשת ולהתלונן בפני מי שהוא יכול, בפני הרגולטור.

<ישראל אייכלר (יהדות התורה):>
אז למה כתוב כאן שימוע? זה לא מה שכתוב בחוק.

<שלמה שלי עינב:>
הוא יכול לבקש הסבר או שימוע מדוע לדעת הרופא הבשר הזה עלול להזיק לבריאות הציבור או אופן ההובלה עלולה להזיק והרופא יסביר לו.

<ישראל אייכלר (יהדות התורה):>
אבל מה זאת זכות השימוע הזאת?

<היו"ר אלי אלאלוף:>
יש כאן זכות שימוע. 

<איציק שמולי (המחנה הציוני):>
אם זכות השימוע היא כלפי הרגולטור, עלול להיווצר כאן עומס ולחץ מטורף על הרגולטור. אני חושב שגם אם מקבלים את הצעתו של חבר הכנסת אייכלר, הנוהל חייב להיות מוגבל למקרים מאוד מאוד מסוימים ולדעתי אין דרך להתמודד עם זה כאן אלא בתקנות, אם הממשלה רוצה. לתת את הזכות הזאת כזכות גורפת להופיע כל שני וחמישי בפני הרגולטור, איך הוא ינהל סיכונים?
<ישראל אייכלר (יהדות התורה):>
אני לא מדבר על רגולטור אלא על פקיד שהוא קצת יותר גבוה מהפקח. אתה יודע מה? חבר שלו.

<איציק שמולי (המחנה הציוני):>
אין. לא קיים.

<שולי מועלם-רפאלי (הבית היהודי):>
יש היררכיה.

<ישראל אייכלר (יהדות התורה):>
מעל הרופא אין שום דבר?

<איציק שמולי (המחנה הציוני):>
יש את מנהל התאגיד. הם לא יוכלו לעשות את העבודה שלהם. עליהם יעשו כל הזמן אובר רולינג.

<שולי מועלם-רפאלי (הבית היהודי):>
אולי צריך שוב להסביר את מה שכל הזמן חבר הכנסת שמולי אומר, שיש בחוק הזה הרבה התבססות על אמון ורצון אמיתי של כל מי שנוטל חלק.

<ישראל אייכלר (יהדות התורה):>
בחוק כותבים שצריך לתת לו שימוע. אל תעשו צחוק מאנשים.

<אפרת אביאני:>
הכלל הרגיל בשימועים בפני רשויות מינהליות הוא שמי שמקיים את השימוע הוא בעל הסמכות. זאת אומרת, שימוע חייב להתקיים לפי כללי המשפט המינהלי בפני מי שמוסמך לקבל את ההחלטה. כאן מי שמוסמך לקבל את ההחלטה, זה הרופא הווטרינר המוסמך. לכן זה חייב להיות הוא זה שמקיים את השימוע. כך זה לפי כללי המשפט המינהלי בכל מקום. זה בנוסף לכל הדברים האחרים. כלומר, זה לא כזה נורא.

<היו"ר אלי אלאלוף:>
מה אתה אומר, שי?

<שי סומך:>
אני מסכים לגמרי.

<היו"ר אלי אלאלוף:>
אם כן, השימוע יכול להתקיים בפני הרופא שקבע שצריך לסגור. 

<שולי מועלם-רפאלי (הבית היהודי):>
אז זה גם יותר זריז.

<היו"ר אלי אלאלוף:>
זה גם יותר פשוט.

<נעה בן שבת:>
יש רק רופא אחד בסעיף הזה.

<רוני סורקיס:>
אני חושב שכמו שקבעו מנגנונים ברפורמה לרישוי עסקים, מנגנוני השגה וכן הלאה, אי אפשר להשאיר את זה כדבר חתום. אני לא אומר שזה צריך להיעשות כבדרך כלל אבל צריכה להיות האפשרות לבעל עסק כזה או אחר – מדובר ב-48 שעות ובדרך כלל כאשר קורה דבר כזה, יש לזה השלכות מעבר ל-48 שעות – וחייב להיות מנגנון שבעל עסק יכול לעבור לאינסטנציה מעל ולטעון את טענותיו.

<אפרת אביאני:>
הוא קיים בחוק.

<נעה בן שבת:>
בית המשפט לעניינים מינהליים.

<אפרת אביאני:>
נכון. כאשר יש החלטה מינהלית שהתקבלה לאחר שימוע וגם לאחר השימוע בעל העסק מרגיש שנעשה לו עוול, פתוחה בפניו הדרך לעתור בפני בית משפט לעניינים מינהליים. כך זה קורה גם היום במשרד החקלאות. יש לך גורם אחד, אתה פונה במכתב לפני שאתה נוקט הליך, ואז אתה פונה לבית משפט לעניינים מינהליים אם באמת זה מצב כזה קריטי שמצדיק פנייה. אלה המנגנונים שקיימים.

<היו"ר אלי אלאלוף:>
כבוד הרב אייכלר, אנחנו משתכנעים?

<ישראל אייכלר (יהדות התורה):>
אני משתכנע שאני לא אפתח חנות בשר.

<היו"ר אלי אלאלוף:>
אצלנו במסורת שלנו בקהילה יש שלוש מקצועות שלא כדאי להתעסק בהם וזה אחד מהם.

<נעה בן שבת:>
סעיף 240 הוא דיווח על בדיקות למנהל היחידה הווטרינרית. יש שינוי בסעיף קטן (ב): "רופא וטרינר מוסמך בשווקים שהוא עובד התאגיד, יעביר את הדיווח כאמור בסעיף קטן (א) למנהל היחידה הווטרינרית או למי שהסמיכו לכך לפי הוראותיו ורשאי מנהל היחידה הווטרינרית להורות על מסירת דיווחים שונים על ידי סוגי פקחים שונים, לגורמים שונים".

גם בסעיף הזה נציע שהסמכויות כאן באות בלי לגרוע מהחובות שנתונות לפי הוראות סימן ט'.

יש הסתייגות לסעיף.

<ענת מימון:>
סיעת הרשימה המשותפת מבקשת שאם מדובר ברופא וטרינר מוסמך בשווקים שהוא עובד הרשות המקומית, הוא יעביר את הדיווח גם למנהל המחלקה הווטרינרית באותה רשות מקומית ולא רק לתאגיד.

<נעה בן שבת:>
אני חושבת שהפוטנציאל לדבר הזה נמצא כאן ממילא כי אנחנו אומרים שמנהל יחידה וטרינרית יכול להורות על מסירת דיווחים שונים על ידי סוגי מפקחים שונים, למשל מפקח עירוני לעומת מפקח עובד מדינה, לגורמים שונים. הפוטנציאל נמצא כאן. השאלה אם רוצים לציין במפורש, כי אז צריך להצביע על ההסתייגות.

<היו"ר אלי אלאלוף:>
מה אומר משרד המשפטים ומשרד הבריאות? אם הפוטנציאל קיים, תרשמו אותו.

<ענת מימון:>
הבקשה היא להוסיף חובה על רופא וטרינר מוסמך בשווקים שהוא עובד רשות מקומית להעביר את הדיווח גם למנהל היחידה הווטרינרית ברשות המקומית.

<שי סומך:>
אני חושב שזה יותר עניין של הרגולטור.

<אבי שפירא:>
זה מידע שיכול לעזור לעבודה.

<ענת מימון:>
אפשר להוסיף את זה. אין צורך להצביע על ההסתייגות.

<נעה בן שבת:>
אם זה למנהל, זה לא פשוט. ההסתייגות רוצה להגיד שאם זה דיווח של רשות מקומית, זה מועבר למנהל המחלקה הווטרינרית ברשות המקומית אבל אתם לא רציתם את זה אלא רציתם שזה יגיע בכל זאת למעלה, גם אם זה עובר בדרך - - -
<אבי שפירא:>
אבל זה גם וגם. 

<אלי גורדון:>
הבקשה היא גם וגם.

<שולי מועלם-רפאלי (הבית היהודי):>
אם הוא עובד התאגיד, הוא מעביר רק לתאגיד ואם הוא רופא של הרשות המקומית, הוא מעביר גם לרשות המקומית וגם לתאגיד?

<אלי גורדון:>
לא. הסעיף מדבר על כך שבכל מקרה דיווח צריך להגיע לרגולטור. אנחנו בדעתה של היועצת המשפטית של הוועדה שלמעשה הסעיף מכיל ונותן מענה גם לאופציה הזאת.

<היו"ר אלי אלאלוף:>
אבל לכתוב את זה במפורש או לא לכתוב?

<נעה בן שבת:>
אפשר לכתוב.

<אלי גורדון:>
אפשר לכתוב. זה לא מוסיף ולא גורע.

<היו"ר אלי אלאלוף:>
נכתוב במפורש. מי בעד ההסתייגות. מי נגד? מי נמנע?

הצבעה

בעד ההסתייגות – פה אחד
ההסתייגות נתקבלה.
<היו"ר אלי אלאלוף:>
ההסתייגות התקבלה.

<נעה בן שבת:>
אפשר להצביע על סעיף 236 עד סעיף 240, כולל ההסתייגות שהתקבלה.

<ינון יוני:>
בסעיף 240(א), אם אפשר במקום "בכתב" לומר "באמצעות המערכת הממוחשבת" שכבר תהיה קיימת.

<נעה בן שבת:>
ידווח באמצעות המערכת הממוחשבת. בסדר.

<ישראל אייכלר (יהדות התורה):>
אבל אפשר להשאיר את המילה בכתב כי הרי לא יגידו במערכת בעל פה.

<היו"ר אלי אלאלוף:>
התיקון מקובל. תודה רבה.

מי בעד אישור הסעיפים מסעיף 236 עד 240? מי נגד? מי נמנע?

הצבעה

בעד הסעיפים – פה אחד
הסעיפים מסעיף 236 עד סעיף 240 נתקבלו.

<היו"ר אלי אלאלוף:>
הסעיפים אושרו.

<נעה בן שבת:>
סעיף 241(א) מדבר על סכום האגרה הבסיסי, סכום של 34 אלף שקלים חדשים. סעיף 241(ב) מאפשר לשר בהסכמת שר האוצר ובאישור הועדה לשנות את סכום האגרה הבסיסי כאמור בסעיף קטן (א) בהתחשב בין השאר בפרמטרים נוספים, בעלות ההעסקה של רפא וטרינר מוסמך ובעלותה תקורה הכרוכה בהעסקה.
<ענת מימון:>
יש כאן הסתייגות של סיעת מרצ וסיעת הרשימה המשותפת, אבל אני מניחה שהיא מתייתרת כי הם מבקשים להתחשב בעלות הכוללת של הפיקוח הווטרינרי במפעלים.

<נעה בן שבת:>
היום הבנתי שזאת טענה של הרופאים הווטרינרים שצריך באמת להתחשב בעלות הכוללת ולא רק בשכר ובעלויות תקורה.

<היו"ר אלי אלאלוף:>
אני מעדיף להצביע על כך כשיהיו כאן הנציגים.

<ענת מימון:>
גם לא מצביעים על הסעיף.

<היו"ר אלי אלאלוף:>
לא מצביעים.

<נעה בן שבת:>
242.
אגרה בעד פיקוח וטרינרי במפעל

(1) בעד פיקוח וטרינרי במפעל, ישלם יצרן של מוצר מזון לתאגיד, אגרה חודשית בסכום השווה למכפלת הסכום הבסיסי בהיקף ההעסקה שלף הרופאים הווטרינרים המוסמכים הנדרשים באותו מפעל כפי שהורה מנהל היחידה הווטרינרית כאמור בסעיף 220.

(2) בעד פיקוח וטרינרי במפעל בשעות החורגות משעות העבודה הרגילות, תשולם תוספת לאגרה החודשית האמורה בסעיף קטן (א), בסכום שיקבע השר בהסכמת שר האוצר ובאישור הוועדה.

מעבר לכך, האגרה בעד הפיקוח בשעות העבודה הרגילות היא קבועה וקבענו את הדרך לחשב אותה. לעומת זאת, כאשר מדובר בפיקוח מעבר לשעות העבודה הרגילות, מוצע שתהיה תוספת. מדובר בלילות, בסופי שבוע, אז תהיה תוספת בשיעור שיקבע שר הבריאות עם שר האוצר ובאישור הועדה.

<איציק שמולי (המחנה הציוני):>
אני לא כל כך מבין את העניין הזה. למה לא קובעים בסעיף הזה איזשהו סכום וזהו? למה מדברים כאן במונחים של היקפי העסקה?
<עלי בינג:>
אם תוכל להסביר את השאלה. אני לא בטוח שהבנתי את כוונתך. אולי אני אענה ואז תגיד לי אם הבנתי. באופן עקרוני המפעלים משלמים בהתאם להיקף פיקוח שאמור להיות בהם. לדוגמה, אם במשחטה, הרגולטור אמר שצריך להיות רופא וטרינר, הם משלמים עלות של רופא וטרינר במשרה מלאה. נניח שאומרים שצריך רופא וחצי, הם משלמים עלות של רופא וחצי. לכן, כדי לדעת כמה הם צריכים לשלם, אתה צריך לפי ההיקף משרה שבעצם צריך לשם הפיקוח. עניתי על השאלה?

<איציק שמולי (המחנה הציוני):>
כן.

<עלי בינג:>
השעות הנוספות והעבודה בלילה, לעתים משחטות רוצות שהרופא הווטרינר יהיה במקום עת היא שוחטת. היא רוצה נניח במוצאי שבת או בלילה לעבוד, הם צריכים שהרופא יהיה שם ובוודאי שצריך לשלם לרופא יותר כסף בהתאם לחוק עבור השעות האלה ולכן הם משלמים את התוספת באגרה. כך זה עובד וזה המצב הנוכחי היום במועצת הלול. יש אגרה בסיסית ואם הם עובדים בלילה או בסוף שבוע או שעה נוספת, משלמים את האקסטרה הזאת בגין מה שמשולם בעצם אקסטרה לרופא.

<נעה בן שבת:>
243.
אגרה בעד פיקוח וטרינרי בשווקים

(1) בעל היתר הפעלה או יבואן מוצרי בשר ישלם לתאגיד בעד פיקוח וטרינרי בשווקים אגרה חודשית בסכום של 0.08 שקלים חדשים בעד כל קילוגרם של מוצר בשר המשווק בישראל מהמפעל או המיובא, לפי העניין.

(2) השר, בהסכמת שר האוצר ובאישור הוועדה, רשאי לשנות את סכום האגרה בעד כל קילוגרם של מוצר בשר בשים לב להיקף הפיקוח הנדרש כפי שהורה עליו מנהל היחידה הווטרינרית כאמור בסעיף 224, למשקל הבשר המיוצר או המיובא, לעלות ההעסקה של רופא וטרינר מוסמך ולעלות התקורה הכרוכה בהעסקה.

<ענת מימון:>
יש כאן שתי הסתייגויות של קבוצת מרצ וקבוצת הרשימה המשותפת. הבקשה גם כאן היא להתחשב בעלות הכוללת של הפיקוח הווטרינרי בשווקים. בנוסף יש בקשה של קבוצת מרצ להציג גם תחשיב מניח את הדעת לחישוב האגרה בפני הוועדה שמאשרת, כשזה מובא לאישור הוועדה.

<שולי מועלם-רפאלי (הבית היהודי):>
לא נמצא כאן מישהו מ-מרצ.

<ענת מימון:>
הם היו והציגו במהלך הדיון.

<היו"ר אלי אלאלוף:>
מרצ לא היו כאן כל היום.

<ענת מימון:>
אילן גילאון הציג את זה.

<ענת מימון:>
זה מתקשר שוב להסתייגות שהייתה גם לגבי סעיף 241 עת היה מדובר באופן כללי על הסכום הבסיסי. כאן מדובר על האגרה בעד הפיקוח הווטרינרי בשווקים וההסתייגויות מבקשות להוסיף בין השיקולים לקביעת האגרה גם את הנושא של העלות הכוללת של הפיקוח הווטרינרי במפעלים או בשווקים לפי העניין. בנוסף מבקשים שיוצג מראש תחשיב מניח את הדעת לחישוב האגרה, שיוצג בפני הוועדה לפני שהיא מאשרת את זה.

<עבדאללה אבו מערוף (הרשימה המשותפת):>
למרות שהרשימה שלי הגישה הסתייגות, אני אומר בכנות שלי לא ברור ולא מובן. למה לתאגיד ולמה לא למשרד הבריאות.

<איציק שמולי (המחנה הציוני):>
אני אנסה להסביר את ההסתייגות שלכם. ההסתייגות של אילן הפילה לי את האסימון של מה שרציתי לשאול קודם. בסוף, לדעתי ברגע שאתה מסתכל כמפקח בצורה אינדוקטיבית על מפעל, מפעל, מפעל, מפעל ואתה לא רואה את המכלול, יש כאן בעיה שהיא כפולה. קודם כל, יכול להיות שאתה מפספס חלק מהפרטים בתמונה, והדבר השני, יכול להיות שאתה יוצר כאן איזשהו תמריץ מובנה בתוך החקיקה דווקא להוריד רגולציה ולא לשפר אותה או להדק אותה. 

אני חושב שאין דבר פסול בזה שאתה בא ואתה קובע איזשהו מערך פיקוח ואתה לוקח בחשבון באיזשהו אופן שיכול להיות שמפעלים גדולים, כמו שקורה במקומות שונים, משלמים קצת יותר כדי שיהיה פיקוח טוב יותר גם במקומות הקטנים יותר. כלומר, בזה שאתה בא ואתה בצורה ישירה אומר שהמפעל הזה זקוק לווטרינר וחצי, אז הוא ישלם רק על וטרינר וחצי. מפעל אחר זקוק לחצי וטרינר, הוא ישלם רק על חצי וטרינר. לדעתי המודל הזה הוא לא מספיק גמיש.

<עלי בינג:>
קודם כל, צריך להפריד בין שני סוגי האגרות עליהם אנחנו מדברים. דבר ראשון, זאת האגרה בעד הפיקוח במשחטות. בוודאי שמשחטה יותר גדולה תשלם יותר מאשר משחטה קטנה כי צריך בה יותר רופאים וטרינריים. לכן בוודאי שלפי הגודל שלך אתה משלם. אבל כאן זה מה שהרגולטור מחליט. אם הוא מחליט שצריך רופא אחד, אם הוא מחליט שצריך שני רופאים, אתה משלם בהתאם לגודל שלך ובהתאם להיקף.

בנוגע לאמירה הנוספת. אתה משלם בהתאם להיקף שאתה משווק. האגרה הנוספת היא הפיקוח בנקודות הקצה. בוודאי שהמפעלים הגדולים משלמים יותר כי הם משווקים יותר כמויות של בשר. זאת אומרת, כן יש כאן אלמנט של לגמרי התחשבות בגודל שלך ובכמה אתה משווק ובהתאם לזה אתה משלם את האגרה.

<היו"ר אלי אלאלוף:>
יש שני סוגי אגרה, האחד בהתאם לפיקוח בהתאם למשרת המפקח והשני לפי כמות הבשר שיוצאת מהמפעל, שם זה 0.08 לפי כמות הבשר שיוצאת מהמפעל. 

<עלי בינג:>
כמובן שעלות התקורה כוללת את כלל עלויות הפיקוח, אם הבנתי נכון את ההסתייגות.

<עבדאללה אבו מערוף (הרשימה המשותפת):>
לא ברור לי למה לשלם לתאגיד.

<עלי בינג:>
התאגיד הוא זה שמעסיק את הרופא והוא צריך לשלם לו את השכר ואת התקורה.

<עבדאללה אבו מערוף (הרשימה המשותפת):>
כאן זה פתח לכל מיני ספקולציות. ישלם למשרד הבריאות.

<עלי בינג:>
רק להבהיר. מדובר בתאגיד ממשלתי ציבורי.

<עבדאללה אבו מערוף (הרשימה המשותפת):>
לכן אני אומר לשלם למשרד הבריאות.

<נעה בן שבת:>
אולי באמת נבהיר אדוני וכל פעם שכתוב תאגיד בחלק הזה, נגיד תאגיד לפיקוח וטרינרי וכך זה יהיה יותר ברור.

<עבדאללה אבו מערוף (הרשימה המשותפת):>
התפיסה שלי נגד רופאים פרטיים. זה כל העניין.

<עלי בינג:>
לא מדובר כאן בגוף פרטי.

<היו"ר אלי אלאלוף:>
זה תאגיד ממשלתי שכפוף לרוב הוראות החברות הממשלתיות.

<עבדאללה אבו מערוף (הרשימה המשותפת):>
בסדר.

<היו"ר אלי אלאלוף:>
מי בעד ההסתייגות? מי נגד? מי נמנע?

הצבעה

בעד – 

נגד – פה אחד
ההסתייגות לא נתקבלה.

<היו"ר אלי אלאלוף:>
ההסתייגות לא התקבלה.

<ענת מימון:>
זאת הייתה הסתייגות לסעיף 243.

יש עוד הסתייגות לגבי התחשיב שצריך להציג מראש. השר, בהסכמת שר האוצר ובאישור הוועדה והם מבקשים שיובא תחשיב שיראה כיצד נקבע סכום האגרה.
<עלי בינג:>
העברנו לוועדה את המסמך שמראה איך הגענו לזה. מדובר בעלויות של שכר של רופאים וטרינרים כיום בשירות המדינה. התקורה נגבית כיום במועצת הלול ולקחנו בשביל השמרנות איזשהו מרווח ביטחון כדי לשמר את התנאים של הרופאים הקיימים כדי שנוכל לתת להם, למי שהתנאים שלהם קצת יותר גבוהים. אני חושב שהמסמך הזה הועבר לחברי הכנסת.

<ענת מימון:>
הבקשה היא שכל פעם שאתם באים לשנות בוועדה את הסכום, יוצג תחשיב. להכניס את זה בחוק.

<עלי בינג:>
להכניס את זה בחוק?

<נעה בן שבת:>
השר באישור הוועדה ועל פי תחשיב שיוצג בפניה רשאי לשנות את סכום האגרה.

<עלי בינג:>
לא נראה לי שזה מתאים לחקיקה ראשית.

<אפרת אביאני:>
זה קורה היום. היום כאשר מאשרים אגרות, חלק מהבקשה של משרדי הממשלה כשהם מגיעים לכנסת בבקשה לאשר, הם גם מסבירים איך הם הגיעו לסכומי האגרות. זה נראה לי משהו שהוא גם כך קורה. זה חלק מהביקורת של הכנסת על התהליך של קביעת האגרה.

<היו"ר אלי אלאלוף:>
למה זה לא טוב שזה יהיה בחוק?

<אפרת אביאני:>
זה פשוט לא מקובל כי אחרת יוצא שבהוראות מסוימות של אגרה זה כן קבוע ובהוראות אחרות זה לא קבוע.

<יעקב גנדלר:>
לא הבנתי עד הסוף האם נלקחו בחשבון ההוצאות לשמירת זכויות השכר של מועצת הלול?

<עלי בינג:>
כן.

<יעקב גנדלר:>
כי יש קבוצות עובדים שנשאר להם איקס שנים עד לפרישה ויש כאלה שאולי נשארו להם 10-15 שנים ויותר.

<עלי בינג:>
התשובה היא כן.

<היו"ר אלי אלאלוף:>
כל הזכויות של העובד יישמרו.

<נעה בן שבת:>
אפשר להצביע על ההסתייגות.

<היו"ר אלי אלאלוף:>
מי בעד ההסתייגות? מי נגד? מי נמנע?

הצבעה

בעד – 

נגד – פה אחד
הסתייגות לא התקבלה.

<היו"ר אלי אלאלוף:>
תודה. 

<נעה בן שבת:>
יש לנו הסתייגות לסעיף 241, גם שם האגרה תחושב לפי העלות הכוללת של הפיקוח הווטרינרי ולא בהתחשב בין השאר בעלות העסקה של הרופא הווטרינר ובעלות התקורה.

<היו"ר אלי אלאלוף:>
זה נראה כל כך כתוב. 

<קריאה:>
זה מופיע בנוסח.

<נעה בן שבת:>
אבל הייתה הסתייגות שביקשה להגיד שגם יתחשבו בעלות הכוללת של הפיקוח הווטרינרי.

<עלי בינג:>
אני מעריך שהכוונה בעלות הכוללת היא עלות העסקה והתקורה.

<נעה בן שבת:>
לא התכוונו . הם רצו לציין את העלות הכוללת של הפיקוח.

<עלי בינג:>
שמה היא כוללת מעבר לעלות העסקה ותקורה?

<נעה בן שבת:>
בכוונה היא לא אמורה להיות עלות העסקה ועלות התקורה.

<היו"ר אלי אלאלוף:>
חבר הכנסת אבו מערוף, זה מתייחס לסיעה שלך, אתה רואה בזה משהו?

<עבדאללה אבו מערוף (הרשימה המשותפת):>
אני לא רואה בזה משהו.

<היו"ר אלי אלאלוף:>
מי בעד ההסתייגות? מי נגד? מי נמנע?

הצבעה

בעד – 

נגד – פה אחד
ההסתייגות לא נתקבלה.

<היו"ר אלי אלאלוף:>
תודה. 

<נעה בן שבת:>
אפשר להצביע על סעיפים מסעיף 241 עד 243.

<היו"ר אלי אלאלוף:>
מי בעד אישור הסעיפים מסעיף 241 עד סעיף 243? מי נגד? מי נמנע?

הצבעה

בעד הסעיפים – פה אחד
הסעיפים מסעיף 241 עד 243 נתקבלו.

<היו"ר אלי אלאלוף:>
הסעיפים אושרו.

<נעה בן שבת:>
בסעיף 244 החידוש הוא בתוספת של פסקה (ב): "על אף האמור בסעיף קטן (א), אגרה לפי סעיף 243(א) המשולמת בידי יבואן תשולם כתנאי לטיפול בבקשה לתעודת שחרור", ולא כמו שכתוב בסעיף קטן (א) שזה משולם לא יאוחר מתום 14 ימים לאחר תום החודש שבעדו משולמת האגרה.

סעיף 245 ו-246 אוחדו ועכשיו יש לנו את הנוסח של סעיף 245 שכותרתו היא גביית האגרות. בסעיף קטן (א) נאמר שהתאגיד גבה אתה אגרות.

בסעיף קטן (ב) נאמר ששר האוצר, בהתייעצות עם שר הבריאות ועם שר החקלאות ופיתוח הכפר יכול להורות שהאגרות ייגבו בידי משרד הבריאות ולא בידי אותו תאגיד לפיקוח וטרינרי. זאת אומרת, להוציא מידי התאגיד את הגבייה ולהעביר אותה למשרד הבריאות.
סעיף קטן (ג) אומר: "על גביית אגרות לפי תת סימן זה, למעט אגרות שייגבו בידי משרד הבריאות לפי סעיף קטן (ב), יחול חוק המרכז לגביית קנסות אגרות והוצאות, התשנ"ה-1995".

זה בגלל שכאשר האגרות נגבות על ידי משרד הבריאות, הן נגבות לפי פקודת המסים (גבייה) אבל כשהן נגבות על ידי התאגיד, הן נגבות לפי חוק המרכז לגביית קנסות אגרות והוצאות.

247.
הקצאת אגרת פיקוח בשווקים לרשויות מקומיות

(1) התאגיד יעביר לרשויות המקומיות המעסיקות רופאים וטרינרים מוסמכים בשווקים כאמור בסעיף 223, תשלום בסכום השווה למכפלת סכום האגרה הבסיסי במספר הרופאים הווטרינרים המוסמכים בשווקים המועסקים באותה רשות. – לפי בקשת מרכז השלטון המקומי נקבע - התשלום האמור יועבר בתוך שישים ימים מהמועד לתשלום האגרה לפי סעיף 244(א).
זאת אומרת, מ-14 ימים שבתום החודש בעדו היא משולמת.

<היו"ר אלי אלאלוף:>
הורדנו את המושג של שוטף פלוס שישים.

<נעה בן שבת:>
זה מה שנקבע.

סעיף קטן (ב) נשאר ללא שינוי.

<שולי מועלם-רפאלי (הבית היהודי):>
אפשר במקביל שהרשויות המקומיות גם יעבירו בתוך שישים ימים את מה שהן צריכות להעביר למי שהן צריכות להעביר?

<היו"ר אלי אלאלוף:>
הן ילמדו מהחוק הזה.

<שולי מועלם-רפאלי (הבית היהודי):>
זאת הייתה הערה חברתית לפרוטוקול.

<ענת מימון:>
יש כאן הסתייגות של המחנה הציוני, סיעת מרצ והרשימה המשותפת. הם מבקשים שהתשלום שהתאגיד יעביר לרשות יהיה על מלוא עלות ההעסקה. כלומר, לא כנגזרת מהאגרה אלא מלוא עלות ההעסקה של הרופאים הווטרינרים במפעלים ובשווקים שמועסקים באותה רשות ותוספת תקורה של עשרה אחוזים.

<היו"ר אלי אלאלוף:>
למה עשרה אחוזים ולא שמונה אחוזים? אני בדרך כלל בעד חמישה אחוזים.

<שולי מועלם-רפאלי (הבית היהודי):>
לדעתי צריך להוריד את ההסתייגות הזאת. נראה ל שנכתבה הסתייגות לשם הסתייגות.

<היו"ר אלי אלאלוף:>
איציק, לא רצינו לדון כי לא היית כאן.

<איציק שמולי (המחנה הציוני):>
אדוני היושב ראש, לצורך העניין, אני עדיין מחוץ לחדר כרגע.

<היו"ר אלי אלאלוף:>
מי בעד ההסתייגות? מי נגד?

הצבעה

בעד – 

נגד ההסתייגות – פה אחד
ההסתייגות לא נתקבלה.

<היו"ר אלי אלאלוף:>
תודה. ההסתייגות לא התקבלה.

<ענת מימון:>
אפשר להצביע על סעיפים מ-244 עד 247

<היו"ר אלי אלאלוף:>
מי בעד אישור סעיפים מסעיף 244 עד סעיף 247? מי נגד? מי נמנע?
הצבעה

בעד הסעיפים – פה אחד
הסעיפים מסעיף 244 עד סעיף 247 נתקבלו.

<היו"ר אלי אלאלוף:>
הסעיפים אושרו.

<אבי שפירא:>
הערה טכנית. בסעיף 247(א) כתוב כאמור בסעיף 223. זה לא צריך להיות סעיף 222?

<נעה בן שבת:>
כבר הצבענו עליו.

<היו"ר אלי אלאלוף:>
הוא אומר שאולי המספר מוטעה.

<שי סומך:>
זה גם סעיף 222.

<ינון יוני:>
בשווקים, זה סעיף 222.

<שי סומך:>
זה גם 223.

<נעה בן שבת:>
נעשה את זה בתיקוני נוסח.

סעיף 248. מקרה שמשרד הבריאות גובה את אגרות הפיקוח. בפסקה (1) לא היה שינוי מעבר לכך שבמקום עלות העסקה של רופא וטרינר, אנחנו מפנים לסכום האגרה הבסיסי.

בסעיף (2) נאמר ש"משרד הבריאות יעביר לרשות המקומית שהפיקוח הווטרינרי בשווקים שבתחומה מבוצע בידי עובדיה כאמור בסעיף 223(א), תשלום בסכום הקבוע בסעיף 247(א)".

סעיף 249 מדבר על הקמת מערכת ממוחשבת. אנחנו מוסיפים כאן לרשימת הגורמים שצריך לרשום אותם גם את המאחסנים. צריך לרשום בתוך המערכת הממוחשבת גם פרטים לגביהם הנוגעים ליישום הוראות סימן זה לרבות סוג המזון המיוצר, כמותו, החלטות פיקוח אתרי המכירה ותשלום אגרות הפיקוח.

סעיפים קטנים (ב) ו-(ג) נמחקו כי מדובר על כך שמערכת המחשוב, יצטרכו להקים אותה, יצטרכו לקבוע הוראות להפעלתה ואין טעם לכתוב את ההוראות האלה כאן במסגרת החקיקה.

סעיף 250 עוסק בביטול בדיקת משנה ותשלום האגרה בעדה. אני אקרא את סעיף (א) וסעיף (ב)(1) ו-(2) בהם היו שינויים.

250.
ביטול בדיקת משנה ותשלום אגרה בעדה

(1) בסעיף זה, "בדיקת משנה" – בדיקה שעורך רופא וטרינר של רשות מקומית למוצרי בשר או למוביל או לרכב הובלה של מוצרי בשר מכוח הוראות לפי חוק עזר, לפי פקודת מחלות בעלי חיים או לפי פקודת בריאות הציבור (מזון), כנוסחה ערב תחילתו של פרק זה.
(2) על אף האמור בכל דין -

(1) מוביל של מוצר בשר או רכב הובלה של מוצר כאמור אינו חייב בהגעה לבדיקת משנה.
(2) בעל היתר הפעלה, יצרן של מוצר בשר או משווק של מוצר בשר לרבות מוביל של מוצר בשר, אינו חייב בתשלום אגרה בעד בדיקת משנה, או אגרה לפפי חוק עזר בעד בדיקה או פיקוח וטרינריים שאינם בדיקת משנה הנעשים בקשר למוצר בשר.

בפסקה (3) אין שינוי.

סעיף 251 קובע שמירת סמכויות ואין בו שינויים.

אפשר להצביע על הסעיפים.

<איציק שמולי (המחנה הציוני):>
אפשר להצביע על סעיף 250 בנפרד? אני רוצה ב-250 להתנגד.

<היו"ר אלי אלאלוף:>
אנחנו מצביעים על סעיף 248, 249 ו-251. מי בעד? מי נגד? מי נמנע?

הצבעה

בעד הסעיפים – פה אחד
סעיפים 248, 249 ו-251 נתקבלו.

<היו"ר אלי אלאלוף:>
הסעיפים אושרו פה אחד.

אתה רוצה לנמק את ההתנגדות לסעיף 250?

<איציק שמולי (המחנה הציוני):>
לא. זה העניין של בדיקות המשנה. נראה לי שכבר מיצינו את הדיונים. 

<היו"ר אלי אלאלוף:>
אתה רוצה לתקן משהו? תגיד לנו. אולי.

מי בעד אישור סעיף 250? מי נגד? מי נמנע?

הצבעה

בעד – 3
נגד – 1
סעיף 250 נתקבל.

<היו"ר אלי אלאלוף:>
הסעיף אושר.

סעיף 252 נמחק. סעיף 253 גם הוא נמחק. אפשר לעבור לתת סימן ט'.

<נעה בן שבת:>
כן. תת סימן ט', הוראות שעה.

בסעיף 254 בהגדרה בדיקת המשנה הוספנו את המלים אחרי "למוביל של מוצר בשר"- "או לרכב ההובלה".

נוספה הגדרה של בעל היתר הפעלה:

""בעל היתר הפעלה" - בעל היתר לפי פקודת מחלות בעלי חיים להפעלת מפעל לשחיטת בשר, או מי שעסקו טעון היתר כאמור".

ההגדרה נדרשה מאחר שכאן עדיין לא חלה הפרדה בין המשרדים.

להגדרה יום תחילתה של תקופת המעבר – לכאן הועברו ההגדרות של יום תחילתה של תקופת המעבר ויום תחילתו של הפיקוח הווטרינרי הארצי שהיו קודם בסעיף 252 - ""יום תחילתה של תקופת המעבר" – 1 בחודש שלאחר תום תשעים ימים מיום פרסומו של פרק זה".

""יום תחילתו של הפיקוח הווטרינרי הארצי" – תום 48 חודשים מיום תחילתה של תקופת המעבר".

שני המועדים האלה מגדירים אחר כך את תקופת המעבר.

בהגדרה "תעודה וטרינרית", אנחנו נוסיף את המלים "שפיקח על השחיטה או ההמתה". וזאת כדי לענות על ההערה שנשמעה כאן בתחילת הדיון.

""תקופת המעבר" – מיום תחילתה של תקופת המעבר ועד ערב יום תחילתו של הפיקוח הווטרינרי הארצי, כהגדרתם בסעיף 254 או בחלק מתקופה זו, אם נקבע כך לפי הוראות תת סימן זה".

אני רוצה לציין שבסעיף 252 נמחקו ההוראות שהתייחסו לפיקוח הווטרינרי בשווקים לעומת הפיקוח הווטרינרי במפעלים וזה הכול נקרא היום יום תחילתו של הפיקוח הווטרינרי הארצי.

סעיף 254א הוקרא כבר אבל הוא עבר לכאן. הוא מדבר על האפשרות של רשויות מקומיות לשתף פעולה כדי להקים ולהפעיל את מערך בדיקות המשנה לפי כל דין.

סעיף 254ב גם הוא הועבר לכאן כדי להיות סעיף כולל. הוא אומר ש"תוקפן של הוראות תת סימן זה בתקופת המעבר".

אפשר להצביע על סעיפים 254, 254א ו -254ב.

<מירה סלומון:>
יכול להיות שזאת רק הבהרה. בסעיף 254 שקבועה בו חובת המעבר, למיטב הבנתנו תקופת המעבר היא עד ערב יום תחילתו של הפיקוח הווטרינרי הארצי כהגדרתה בסעיף 254, לא או בחלק מתקופה זו. זאת אומרת, אין יותר אפשרות לפצל את תקופת המעבר וכן צריך להיקבע, ועל זה אני תוהה, בסעיף 334, שאפשר יהיה לקצר את תקופת הגבייה על ידי הרשויות המקומיות בתוך תקופת המעבר.

<היו"ר אלי אלאלוף:>
זה דיון של משפטנים. תענה אתה.

<שי סומך:>
נאמר כאן חלק מתקופה זו בגלל 254ב שאומר שתוקפן של הוראות תת סימן זה בתקופת המעבר ויש הוראות שחלות רק על חלק מהתקופה כמו לגבי הגבייה ולגבי המינוי. יש הוראה שחלה עד הקמת התאגיד ויש הוראה אחרת שחלה מיום הקמת התאגיד. 

<מירה סלומון:>
אבל יום תחילתו של הפיקוח הווטרינרי הוא לא יום הקמתו של התאגיד. אלה שני מועדים שונים. תקופת המעבר היא עד ערב יום תחילתו של הפיקוח הווטרינרי הארצי. למעשה אחרי סעיף 254, הסיפא צריכה להימחק. 

<נעה בן שבת:>
הפיקוח הווטרינרי הארצי אמור להתחיל תוך 48 חודשים מיום תחילתה של פקודת המעבר ואפשר לקבוע.

<שי סומך:>
אפשר למחוק. זה לא נורא.

<מירה סלומון:>
אפשר למחוק את הסיפא.

<נעה בן שבת:>
את הסיפא.

<היו"ר אלי אלאלוף:>
כל מה שמוצע למחוק, אנחנו מקבלים.

<נעה בן שבת:>
הסיפא "שלא בחלק מתקופה זו אם נקבע כך לפי הוראות תת סימן זה" יימחק.

<מירה סלומון:>
תודה.

בסעיף 255, בדיקות משנה מלאות לבשר עוף לאחר שחיטה. כאן נוספה הגבלה, בעקבות הדיון שהיה וכאן זה באמת המקום הנכון: "מוביל של מוצר בשר לאחר שחיטתו או פירוקו בבית שחיטה לעופות (בסעיף זה – בשר עוף לאחר שחיטה) אל אתר מכירה בשיווק קמעונאי, יהיה חייב בהגעה לבדיקת משנה". זאת הייתה הדגשה שמעבירים מבית שחיטה למשל אל יצרן אחר, לא צריכה להיות בדיקת משנה אבל לעומת זאת אל אתר מכירה בשיווק קמעונאי, נדרשת בדיקת המשנה.

הייתה בקשה להוסיף חובה שתהיה בדיקת משנה אחת בלבד במהלך הדרך שעובר משלוח הבשר ואפשר להוסיף זאת. אנחנו מדברים על מוצר בשר שהוא בשר עוף לאחר שחיטה, הוא יהיה נתון לבדיקת משנה אחת.

<מירה סלומון:>
אם אפשר להמציא לנו את הנוסח.

<נעה בן שבת:>
מוצר שהוא בשר עוף לאחר שחיטה, יהיה נתון לבדיקת משנה אחת בלבד מאתר השחיטה עד השיווק הקמעונאי. מאת השחיטה ועד לשיווק הקמעונאי. 

בסעיף קטן (ב) אין שינוי. 

בסעיף 256 גם כן אין שינוי.

<היו"ר אלי אלאלוף:>
נצביע עד סעיף 256. מי בעד אישור סעיף 254, 254א, 254ב, 255 ו-256? מי נגד? מי נמנע?
הצבעה

בעד הסעיפים – פה אחד
סעיפים 254, 254א, 254ב, 255 ו-256 נתקבלו.

<היו"ר אלי אלאלוף:>
הסעיפים אושרו.

<נעה בן שבת:>
סעיף 257. בסעיף קטן (א) רק הערת נוסח.

פסקה (1), רובה הערת נוסח אבל אני אקרא אותה.

(1) במפעל שאת מוצריו הוא מוביל מיושמת תכנית בטיחות מזון וכן מתקיים פיקוח וטרינרי בידי רופא וטרינר בהתאם לתקנות לפי פרק זה, לפי פקודת מחלות בעלי חיים, לפי החוק לפיקוח על ייצוא של בעלי חיים או לפי סעיף 260(א)(2) ואם לא ניתן למנותו בהתאם לחיקוק כאמור בידי רופא וטרינר שמונה בידי מנהל היחידה הווטרינרית או מנהל השירותים הווטרינריים, לפי העניין, לפי סעיף 260(א)(1).
(2) המפעל שאת מוצריו הוא מוביל הוא מפעל לשחיטת בשר או מפעל מאושר לייצוא ומנהל השירותים הווטרינריים הודיע למנהל היחידה הווטרינרית שהתקיים בהם האמור בפסקה (1).

<איציק שמולי (המחנה הציוני):>
אני רוצה לבקש הסתייגות לסעיף 257(1), להוסיף לתוך מסכת השיקולים של הפטור, מעבר לזה שיש תכנית בטיחות במזון ומתקיים פיקוח וטרינרי צמוד, לקחת בחשבון גם את הרקורד של אותו מקום בתקופת המעבר. זאת אומרת, היה ואותו מקום הפר פעם אחת בתקופת המעבר – לא הפר על דברים קטנים אלא הפר בצורה חריגה או משמעותית – את האמון הזה שניתן לו, אני חושב שכן צריך כאן לחייב להגיע לבדיקות המשנה.

<אפרת אביאני:>
יש התייחסות לאפשרות הזאת. זאת אומרת, זה לא פטור לכל החיים. מי שלא קיים את החובות שמוטלות עליו כמי שזכאי לפטור – סעיף 263(א) – יש אפשרות לקחת לו את הפטור. זאת באמת סנקציה מאוד אפקטיבית, לדעתי. זה התמריץ הכי טוב לקיים את ההוראות האלה כי הפטור הזה הוא פטור שמאוד מקל על החיים של היצרנים.

<איציק שמולי (המחנה הציוני):>
אבל מדובר כאן בהפרה חוזרת ונשנית.

<אפרת אביאני:>
אלה התנאים שנדונו כאן בוועדה.

<איציק שמולי (המחנה הציוני):>
בסדר. אפשר לדון מחדש.

<אפרת אביאני:>
אבל יש מנגנון. יש לזה פתרון.

<היו"ר אלי אלאלוף:>
מה היית רוצה לקבוע במנגנון?

<איציק שמולי (המחנה הציוני):>
בהפרה ברמת ריקול, זה אמנם לא חוזר ונשנה אבל זאת הפרה חמורה מאוד וזה יהיה אבסורד אם מישהו שגרם להפרה שמביאה ל-ריקול, שאחרי כן עוד ימשיכו לתת לו פטור מלהגיע לבדיקות משנה.

<ישראל אייכלר (יהדות התורה):>
תקרא את הסעיף. זה כתוב. "לא קוימה חובה מהחובות המפורטים".

<משה רפאלוביץ:>
יש כאן הסתייגות שאתה הכנסת אותה, חבר הכנסת שמולי. 
<ישראל אייכלר (יהדות התורה):>
אי קיום החובה, סיכן את בריאות הציבור. כל מה שאתה אומר, כתוב כאן. 

<אפרת אביאני:>
אתה הכנסת את זה.

<משה רפאלוביץ:>
אתה הכנסת את זה. סיכן בריאות הציבור, ב-(א).

<ישראל אייכלר (יהדות התורה):>
שיירשם בפרוטוקול ששמולי הציעה את זה וזה נכנס לסעיף.

<שולי מועלם-רפאלי (הבית היהודי):>
הוא הציע את זה בדיון אתמול וזה נכנס.

<ישראל אייכלר (יהדות התורה):>
כן. אני רוצה להזכיר לנו.

<מירה סלומון:>
אם כבר אנחנו דנים בסעיף 263(א).

<היו"ר אלי אלאלוף:>
לא. לא דנים בו עכשיו.

<אלי גורדון:>
חבר הכנסת שמולי, לא הייתי רוצה להיות חד חד-ערכי ולציין שעל כל אירוע ריקול יש צורך לבטל את הפטור כי יש ריקול ויש ריקול. לכן הסעיף כמו שהוא למעשה מתכלל את המקרים בהם באמת קיימת סכנה לפגיעה בבריאות הציבור הן כתוצאה מכך שרכב ההובלה עלה כמה פעמים במדגם ולא קוימו הוראות הסעיפים והן מסיבות אחרות שאנחנו נחשוב עליהן. זאת אומרת, הסעיף נותן מענה לכל מקרה.

<אבי שפירא:>
הייתי רוצה לדעת האם מתוכננת, מעבר לאמירה בחוק, איזושהי מערכת כללים שתקבע מתי יבוטל הפטור ומתי לא ולא להשאיר את זה לשיקול דעת חסר כללים מנחים.

<אלי גורדון:>
אני רוצה לציין שכל מערכת שמתלמדת ולומדת יודעת גם – במיוחד המערכת שלנו שכולה בנויה על מניעה – להנפיק איזה שהן הנחיות וקווים מנחים כלליים. יחד עם זאת, בואו לא נשכח שיהיו מקרים בהם לא ניתן לצפות פני עתיד ולכן הסעיף כמו שהוא, אנחנו מציעים להשאיר אותו כפי שהוא. בהמשך נדע להשתכלל מבחינת ההנחיות, המקרים וכולי.

<שי סומך:>
התוספת שאומרת "או מנהל השירותים הווטרינריים לפי העניין" - אנחנו ביקשנו להוסיף אבל היא מיותרת כי מנהל השירותים הווטרינריים יכול למנות לפי החוקים שמנויים בסעיף ואין צורך לתת לו אפשרות כזאת.

<היו"ר אלי אלאלוף:>
אבל עוד לא ענינו לחבר הכנסת שמולי.

<אפרת אביאני:>
התשובה שניתנה קודם. 

<דוד ביטן (הליכוד):>
אומרים לך שיש לך מענה בחוק.
<איציק שמולי (המחנה הציוני):>
יש מענה אבל השאלה אם הוא מספק או לא ואני חושב שהוא לא מספק.

<דוד ביטן (הליכוד):>
מה אתה אומר על הטענה שלא כל ריקול הוא אותו הדבר?

<איציק שמולי (המחנה הציוני):>
אני מסכים. אין שום בעיה, לא הריקול יהיה המבחן. בוא נדבר בדוגמאות כדי שזה יהיה ברור. אם קורה עכשיו מקרה – אל תתפסו לדוגמה אלא רק תבינו את החומרה – רמדיה שתיים והחברה הזאת במקרה יש לה היום פטור מבדיקות משנה, אתה מסכים אתי שזה לא הגיוני בעליל, גם אם זאת לא עבירה חוזרת ונשנית, שבכלל יהיה שיקול דעת לרגולטור להמשיך לתת לו פטור מבדיקות משנה? זה הרי דבר שלא יעלה על הדעת.

<אפרת אביאני:>
אבל זאת חלופה. זה חלופי. זה לא חייב להיות חוזר ונשנה כל הזמן.

<אלי גורדון:>
אנחנו צריכים להבין שכאן, במקרה של אירוע כל כך גדול, לא רק פטור יתבטל אלא יתבטל גם רישיון יצרן או לפחות תהיה התליה של רישיון יצרן, של אישור תנאי ייצור נאותים וכולי וכולי. זאת אומרת, כאשר סעיף נכתב, הוא נכתב לאירועים שנותנים מענה למקטע של הספקת מזון ממקטע יצרני עד למקטע שיווקי. ממש לנקודות האלה ולכן הוא בנוי בצורה כזאת. אתה מרחיב את היריעה ובהחלט אנחנו מסכימים אתך שבמקרים כמו הדוגמה שנתת כרגע, במקרה הזה הפטור הוא לא הבעיה אלא יהיו עוד סנקציות נוספות מחמירות, לטעמי.

<איציק שמולי (המחנה הציוני):>
בסדר. השתכנעתי. 

<מירה סלומון:>
 מאחר ובכל זאת כן דנו כאן בסעיף 263(א) וחבר הכנסת שמולי, בהמשך למה שאתה אומר, אנחנו בסעיף הזה גם ביקשנו שיבוטל הפטור מבדיקות משנה מלאות במקרה שבו הווטרינר שמפקח במפעל, בוטל המינוי שלו. אם אין מי שיהיה במפעל ויוודא שזה יוצא מהמפעל כמו שצריך, אז אין הצדקה לקיומו של הפטור. 

<איציק שמולי (המחנה הציוני):>
זה רשום במפורש בסעיף קטן (1), שהפיקוח הווטרינרי הוא חלק אינטגרלי מהתנאי. 

<מירה סלומון:>
ביטול הפטור מבדיקות משנה מלאות לא מתייחס לזה כעילות לביטול. בסעיף קטן (63א). הרי בסעיף 263(א) יש את כל האיזונים שחבר הכנסת שמולי דיבר עליהם, של סיכון של בריאות הציבור, של הפרה חוזרת ונשנית, ויש עוד עילה לביטול פטור מבדיקות משנה והיא כאשר הרופא הווטרינר, מינויו בוטל, כי הוא פוטר, כי מכל סיבה אחרת.

<איציק שמולי (המחנה הציוני):>
במקומו יהיה מינוי חדש.

<מירה סלומון:>
ככל שלא יהיה מינוי חדש כמובן.

<אפרת אביאני:>
בעצם הפטור הזה הוא לא פטור שמישהו בודק את התנאים ונותן אותו אלא זה פטור שהוא מכוח החוק. לכן ברגע שאין שם רופא וטרינר, הפטור מתבטל מכוח זה שבעצם לא נמצא שם רופא. לכן לא צריך לעשות תהליך של ביטול הפטור.

<ינון יוני:>
זה תנאי לפטור.

<אפרת אביאני:>
נכון. זה מובנה במנגנון של הפטור.

<נעה בן שבת:>
אבל השאלה אם מפריע לכם לכתוב דבר כזה, אם אין רופא וטרינר.

<אפרת אביאני:>
זה חלק מהתנאים של הפטור. אם אין רופא וטרינר, אין פטור. זה מכוח החוק עצמו.

<שי סומך:>
בפסקה הראשונה של סעיף 257 נאמר "כל עוד מתקיימים התנאים האמורים". זאת אומרת, אם אחד מהתנאים – רופא וטרינר או תכנית בטיחות מזון – לא מתקיים, הפטור פוקע. אם לא יהיה רופא וטרינר, בכלל לא יצא בשר.

<היו"ר אלי אלאלוף:>
זה מובן?

<נעה בן שבת:>
כן.

בסעיף 258 אין שינויים.

סעיף 259 נוגע לחובות בעלי הפטור לעניין הובלה ומשלוח שזאת למעשה החובה גם בפסקה (1) לגבי הרכב ובפסקה (2) לגבי צירוף התעודות הווטרינריות ותעודות המשלוח.

השינוי הוא כלהלן:

בפסקה (1) ברישא שלה: "לא יוציא מוצר בשר ממפעל בשר, ממפעל לבשר גולמי, מבית קירור או מתחנת הסגר אלא לאחר שמצא כי התקיימו כל אלה לגבי הטמפרטורה של הרכב שבו הוא מובל".

נוספה כאן פסקה (ד) האומרת: "קיימת מערכת המתריעה בזמן אמת על תקלות בטמפרטורה ברכב". השר רשאי לקבוע הקלות ותנאים בהתאמה למה שנאמר קודם.

בפסקה (2) נאמר: "לא יוציא מוצר בשר ממפעל בשר, ממפעל לבשר גולמי, מבית קירור או מתחנת הסגר אלא אם כן התקיימו כל אלה".

כאן יש תיקונים בעיקר נוסחיים כמו מפעל לשחיטת בשר ותעודה וטרינרית. אלה רק תיקוני נוסח.

אני רוצה לבקש אדוני לגבי סעיף 259. על ההוראות האלה קבועות עבירות פליליות שנקבעו וגם על הוראות אחרות. אנחנו מבקשים שלאחר מכן, כדי לא להלאות את הוועדה – זה לא עניין מהותי אלא רק ענייני נוסח – אנחנו נתקן גם את הנוסח בהוראות הפליליות ובהתאמה נתקן גם את הוראות העיצומים הכספיים כדי ליצור התאמה בהוראות.

<היו"ר אלי אלאלוף:>
יש הסכמה של חברי הכנסת להצעה? תודה רבה. יש הסכמה.

<ינון יוני:>
בסעיף 257(1), בסופו נאמר "מנהל השירותים הווטרינרים לפי העניין".

<נעה בן שבת:>
נמחק. שי ביקש להוריד את זה.

<מירה סלומון:>
בהתייחס לסעיף קטן (ג), ההפרה של פרטי תעודת המשלוח. אני מזכירה לאדוני שכאשר לא הייתי הכי מאופסת העליתי את ההערה שאנחנו מבקשים שפרטי תעודת המשלוח יועברו גם לרשויות המקומיות כדי שתהיה הלימה בין הדיווח לתאגיד ואז אמרנו בתקופת המעבר. הנה, אני מציפה את תקופת המעבר כפי שאדוני צדק. זה ביחס לסעיף 259(ג).

<נעה בן שבת:>
למערכת הממוחשבת. את רוצה גם לרשות המקומית. למי את רוצה להעביר ברשות המקומית?

<מירה סלומון:>
לשירות הווטרינרי ברשות המקומית או לרופא הווטרינרי של הרשות המקומית.

<אפרת אביאני:>
זה אותו אחד מפקודת הכלבת.

<מירה סלומון:>
לרופא הווטרינר של הרשות המקומית, זה נכון. 

<נעה בן שבת:>
לרופא הווטרינרי העירוני, כמו שקודם אפרת ציינה שיש תפקיד סטטוטורי.

<אלי גורדון:>
אני מתנצל אבל יש לנו הערה בהמשך להערתה של עורכת הדין מירה סלומון. 

<ינון יוני:>
לגבי רופא וטרינר של הרשות המקומית, יכול להיות מצב שהוא לא רופא וטרינר מוסמך.

<מירה סלומון:>
נכון. זה בסדר.

<אבי שפירא:>
לא בתקופת המעבר.

<מירה סלומון:>
בכל מקרה, הוא יעביר את זה למי שמוסמך. הוא יעביר את זה גם לגזבר. הוא יעבר את זה למי שזה רלוונטי לגביו אבל הוא האיש שמרכז את תעודות המשלוח אצלו.

<היו"ר אלי אלאלוף:>
אנחנו מגיעים לפלפול והסנדביצ'ים בדרך. 

מי בעד אישור סעיף 257, 258, 259? מי נגד? מי נמנע?

הצבעה

בעד הסעיפים – פה אחד
סעיפים 257, 258 ו-259 נתקבלו.

<היו"ר אלי אלאלוף:>
הסעיפים אושרו פה אחד. תודה.

<נעה בן שבת:>
260.
מינוי רופא וטרינר במפעל לצורך קבלת פטור מבדיקות משנה מלאות

(1) ביקש יצרן של מוצר בשר לקבל פטור מבדיקות משנה מלאות כאמור בסעיף 257, רשאי מנהל היחידה הווטרינרית ולגבי מפעל לשחיטת בשר - מנהל השירותים הווטרינריים, למנות לשם פיקוח וטרינרי במפעלו -
(1) רופא וטרינר שהוא עובד של הרשות המקומית שבתחומה פועל היצרן, לפי הסכם שבין היצרן או בעל היתר הפעלה ובין הרשות המקומית, עד מועד תחילת פעילותו של התאגיד כאמור בסעיף 334(ב)(1).
(2) רופא וטרינר שהוא עובד של התאגיד – ממועד תחילת פעילותו של התאגיד כאמור בסעיף 334(ב)(1).

(2) על אף האמור בכל דין, לגבי יצרן שבמפעלו מונה רופא וטרינר מבין עובדי התאגיד כאמור בסעיף קטן (א)(2), לא יהיה תוקף להוראה הקובעת כי פיקוח במפעל, לרבות הוצאת תעודת וטרינר, ייעשה בידי רופא וטרינר של רשות מקומית.
(3) השר רשאי להסמיך רופא וטרינר שמונה לפי סעיף, זה בסמכויות מפקח ויחולו על הסמכה כאמור הוראות סימן ט'.
למרות שבסימן ט' לא מופיע שם במפורש הרופא הווטרינר המפקח בתקופת המעבר. הסעיף הזה מקנה לו את הסמכויות לפי אותו סעיף.
<מירה סלומון:>
אני מבקשת הערה מאוד מאוד משפטית. סעיף 334(א)(1) קובע את תחילתו של סימן ח'. כחלק מקביעת תחילתו של סימן ח' נקבע שתוקפו בסעיף 204 למעט ההגדרות בעל היתר הפעלה, מפעל לבשר גולמי ותעודה וטרינרית אפילו מוקדם יותר מיתר סימן ח' שמתייחס אליו בסעיף (א)(1). לפיכך בתקופת המעבר, אם החריגו את מפעל לבשר גולמי מתחולה מידית, אי אפשר להשתמש בהגדרה הזאת בתוך תקופת המעבר.

<היו"ר אלי אלאלוף:>
יש לי בקשה. תזכרי את השאלה כי הסנדביצ'ים הגיעו. 

הפסקה עד שעה 19:10.

<(הישיבה נפסקה בשעה 18:40 ונתחדשה בשעה 19:10.)>
<היו"ר אלי אלאלוף:>
אנחנו מחדשים את הישיבה.

<ענת מימון:>
היינו בסעיף 260. הקראנו את השינויים שנעשו. אדוני, אפשר להצביע על הסעיף ועל השינויים.

<היו"ר אלי אלאלוף:>
הייתה כאן הערה של עורכת הדין סלומון.

<ענת מימון:>
לפני ההפסקה עורכת הדין סלומון העירה לגבי נושא התחילה של סימן ח', שזה הפרק הכללי שאנחנו מחוקקים ואמרה שהוראת התחילה הכללית מדברת על ארבע שנים ותשעים ימים ומיעטנו שלוש הגדרות – בעל היתר הפעלה,, מפעל לבשר גולמי ותעודה וטרינרית - שאמורות להיכנס לתוקף מידי. לגבי הוראת המעבר, אנחנו מבקשים שבכל מקום שמופיע מפעל לבשר גולמי, נחליף את המונח ונאמר מפעל לשחיטת בשר. זה לא משנה את המהות אלא המונח כאן שונה, הוא מצומצם יותר והוא זה שמתאים לתקופת המעבר.

<היו"ר אלי אלאלוף:>
דילגנו על סעיף 241 כי לא היו הנציגים.

<ענת מימון:>
נכון. על ההסתייגות הצבענו וגם על הסעיף הצבענו לאחר מכן.

<היו"ר אלי אלאלוף:>
לסעיף 241 הייתה הסתייגות ואמרנו שנחזור אליה אבל אני רואה שהנוכחות מדלדלת ולכן אני מעדיף להצביע עליו עכשיו.

<ענת מימון:>
ההסתייגות דיברה, כמו בסעיף 243, לגבי הנושא של קביעת האגרה בהתאם לעלות הפיקוח הכוללת ושם ההסתייגות נפלה. אני מציעה שנצביע גם בסעיף 241 על ההסתייגות.

<היו"ר אלי אלאלוף:>
מי בעד ההסתייגות? מי נגד? מי נמנע?

הצבעה

בעד – 

נגד ההסתייגות – פה אחד
ההסתייגות לא נתקבלה.

<היו"ר אלי אלאלוף:>
תודה. ההסתייגות לא התקבלה.

נצביע על אישור סעיף 241. מי בעד? מי נגד? מי נמנע?

הצבעה

בעד הסעיף - פה אחד
סעיף 241 נתקבל.

<היו"ר אלי אלאלוף:>
הסעיף אושר. תודה.

<ענת מימון:>
אפשר לאשר את סעיף 260 שקראנו לפני ההפסקה.

<אפרת אביאני:>
גילינו חוסר בסעיף 260(א)(1). חסר לנו כאן רופא וטרינר שהוא גם עובד המועצה לענף הלול. בעצם מדובר כאן בתקופת המעבר בה אם מפעל מבקש לעמוד בתנאים שמזכים אותו בפטור, אפשר למנות רופא וטרינר שיבצע פיקוח וטרינרי ובעצם יש כאן שתי אופציות – האחת רופא וטרינר שהוא עובד רשות מקומית, והשנייה וטרינר של התאגיד אבל בעצם בתקופת המעבר עדיין תהיה אפשרות גם למנות רופא וטרינר עובד מועצת הלול. לכן אנחנו מבקשים להכניס גם את האפשרות הזאת בתקופת המעבר.

<היו"ר אלי אלאלוף:>
מה זה אומר? את יודעת לנסח?

<אפרת אביאני:>
רופא וטרינר שהוא עובד של רשות מקומית שבתחומה פועל היצרן לפי הסכם שבין היצרן או בעל היתר הפעלה לרשות לבין הרשות המקומית, או רופא וטרינר שהוא עובד של המועצה לענף הלול, וגם זה עד מועד תחילת פעילותו של התאגיד.

<ענת מימון:>
לכן זה רלוונטי רק לגבי תקופת המעבר.

<אפרת אביאני:>
נכון.

<ענת מימון:>
סעיף 261 מדבר על האגרה בעד הפיקוח במפעל של רופא וטרינר שהוא עובד תאגיד. למעשה נאמר שהאגרה הזאת תשולם לפי סעיף 242 – שזה הסעיף בהצעה שלנו שקובע את האגרה בעד המפעל – או לפי פקודת מחלות בעלי חיים כאשר גם לפי הפקודה שם יש סמכות למשרד החקלאות לקבוע אגרות. זה משהו שנגיע אליו. אלה השינויים בסעיף 261.

סעיף 262. כאן יש שינוי נוסח. הוספנו את "מונה או הוסמך, לפי העניין" רופא וטרינר". הסעיף מדבר על החובות של הרופא במפעל, אם הוא ממונה על ידי מנהל היחידה הווטרינרית. מחילים עליו את החובות לפי החוק הזה.

אפשר להצביע מ-260 עד 262.

<היו"ר אלי אלאלוף:>
מי בעד אישור סעיפים מסעיף 260 עד 262? מי נגד? מי נמנע?

הצבעה

בעד הסעיפים – פה אחד
סעיפים 260, 261 ו-262 נתקבלו.

<היו"ר אלי אלאלוף:>
הסעיפים אושרו.

<ענת מימון:>
סעיף 263. דיברנו עליו לפני מספר דקות לגבי הנושא של מתי מבטלים את הפטור מבדיקות משנה מלאות. ההסתייגות היא של קבוצת הרשימה המשותפת שמבקשת שלא מדובר במצב של סיכן את בריאות הציבור אלא די בכך שזה עלול היה לגרום לסיכון של בריאות הציבור. אם הוא הפר והיה עלול לגרום לסכנה לבריאות הציבור, די בכך כדי לשלול לו את הפטור מבדיקות המשנה. כלומר, המבחן הוא יותר מחמיר.

<עבדאללה אבו מערוף (הרשימה המשותפת):>
יותר קפדני.

<ענת מימון:>
לא צריך שיקרה משהו בבריאות הציבור אלא שעלול היה.

<היו"ר אלי אלאלוף:>
יש לכם התנגדות לזה?

<עבדאללה אבו מערוף (הרשימה המשותפת):>
אני בעד שיהיה יותר קפדני.

<היו"ר אלי אלאלוף:>
אני מצטרף לזה.

<ישראל אייכלר (יהדות התורה):>
אני מבין שכאשר מדובר כאן בעסק שקיבל פטור, זה אדם אחראי. אני מבין שהולכים לבטל לו את הפטור. אם הוא סיכן את בריאות הציבור, ודאי צריך לבטל את הפטור אבל מה זה עלול? 

<היו"ר אלי אלאלוף:>
זה על בסיס איזושהי הוכחה.

<ענת מימון:>
ההבדל הוא שהיום הסעיף אומר סיכן את בריאות הציבור וכאן הכוונה היא עלול היה לסכן את בריאות הציבור. 

<ישראל אייכלר (יהדות התורה):>
סתם מכבידים על האנשים יותר מדי.

<עבדאללה אבו מערוף (הרשימה המשותפת):>
במקום עלול אפשר לומר עשוי.

<שולי מועלם-רפאלי (הבית היהודי):>
ה-עלול הוא הכול. זה רחב מדי.

<ישראל אייכלר (יהדות התורה):>
אני חושב שהנוסח שאומר סיכן, זה מספיק. הוא סיכן. כל סיכון שהוא לוקח, הוא מסכן את הפטור שלו. 

<שי סומך:>
אני חושב שצריך להוסיף עלול. הרבה פעמים מונעים כאן סכנות והרבה פעמים זה לא סיכן אלא מנעו את הסכנה. אבל הייתי שמח אם זה היה סיכן או עלול היה לסכן באופן ממשי.

<ישראל אייכלר (יהדות התורה):>
כן. עלול לסכן באופן ממשי או חמור.

<היו"ר אלי אלאלוף:>
בסדר. התיקון מקובל. 

<ענת מימון:>
בסעיף קטן (א) אנחנו אומרים שאי קיום החובה עלול היה לסכן באופן ממשי את בריאות הציבור.

בסעיף קטן (ב), אני אקריא את הסיפא שנוספה: "שלח מנהל היחידה הווטרינרית הודעה למנהל השירותים הווטרינריים על כוונתו לבטל את האישור, ומנהל השירותים הווטרינריים לא העביר את חוות דעתו לגבי הכוונה לבטל את האישור בתוך שבעה ימי עבודה מיום קבלת ההודעה, יראו את ההתייעצות כאילו קוימה".

<שי סומך:>
אני מציע לומר סיכן או עלול היה לסכן.

<ענת מימון:>
בסדר. למעשה ההסתייגות מתייתרת.

<היו"ר אלי אלאלוף:>
מי בעד אישור סעיף 263 עם ההסתייגות שהתייתרה? מי נגד? מי נמנע?

הצבעה

בעד הסעיף – פה אחד
סעיף 263 נתקבל.

<היו"ר אלי אלאלוף:>
הסעיף אושר.

<נעה בן שבת:>
סימן משנה ד': חובת הגעה לבדיקות משנה אקראיות בתקופת המעבר

בסעיף 264, שינינו את סעיף קטן (ב):

"מנהל היחידה הווטרינרית יזמן מוביל כאמור בסעיף קן (א) לבדיקת משנה של מוצר הבשר המובל ברכב ההובלה, בהתאם לנתוני המערכת הממוחשבת כאמור בסעיף 267 לפי הוראות אלה".
בפסקה (3) אנחנו מוסיפים ש"רכב הובלה של מוביל של יצרן או של בעל היתר הפעלה יזומן לשתים עשרה בדיקות משנה בשנה לפי הוראות סעיף זה". אין שינוי בשאר חלקי הסעיף. הובהר לנו שזה באמת 12 בדיוק.

<ישראל אייכלר (יהדות התורה):>
כמה היו עד היום?

<אבי שפירא:>
כל יום.

<נעה בן שבת:>
ההוראה של סעיף 265 הועברה להגדרה של תקופת המעבר וחלק ממנה לסעיף 334. ההערה של סעיף 266 הועברה למעלה. קראנו אותה והיא הוצבעה.

סעיף 267, הקמת מערכת ממוחשבת. יש כאן תיקון של נושא בבחירת ההובלות ולא הנסיעות.

סעיף קטן (ב) נמחק גם כאן מאחר ואלה פרטי הטיפול של המערכת הממוחשבת בעוד שמה שחשוב זה עצם הפעילות שלה ועצם הדיווח למערכת הממוחשבת בתקופת המעבר.

סעיף 268 מדבר על אגרה בעד בדיקות משנה שלש בשר עוף לאחר שחיטה. בסעיף קטן (א) אחרי "בעד ביצוע בדיקות המשנה" יש תוספת האומרת: "לגבי בשר עוף לאחר שחיטה, שנפרק בתחומה". סעיף קטן (ב) נשאר כפי שהיה עם אותו סכום של 0.1 שקלים לכל קילוגרם בשר לאחר שחיטה שמוביל המוביל.

<ישראל אייכלר (יהדות התורה):>
כמה זה עלה עד היום?

<מירה סלומון:>
בערך אותו הדבר.

<ישראל אייכלר (יהדות התורה):>
אני רוצה לדעת אם מוזילים או מייקרים.

<מירה סלומון:>
בערך אותו הדבר. בתקופת המעבר, בערך אותו הדבר.

<ישראל אייכלר (יהדות התורה):>
אמרתי שיש לי תחושה שהחוק הזה שבא להוזיל את מחירי המזון, ייקר אותם פי כמה. זאת אחת הדוגמאות. אתה יודע מה זה 0.1 מהסחורה? מישהו חישב כמה כסף זה?

<היו"ר אלי אלאלוף:>
קיבלנו מהאוצר מסמך שמסביר כמה חוסכים וגם ממרכז המחקר. לגבי כל אחד מהפרקים האלה. זה נשלח אלינו. 

<ישראל אייכלר (יהדות התורה):>
אני סומך עליכם.

<היו"ר אלי אלאלוף:>
ברור שייקח זמן עד שזה יורגש.

<נעה בן שבת:>
269.
תשלום אגרה בידי מי שפטור מחובת הגעה לבדיקות משנה או מי שחייב בהגעה לבדיקות משנה אקראיות

(1) בעל היתר הפעלה או יבואן שפטור לפי חוק מבדיקות משנה ומפעל שקיבל פטור מבדיקות משנה מלאות כאמור בסעיף 257, ישלם לרשות המקומית אגרה מדי חודש בעד פיקוח וטרינרי שיבצעו רופאים וטרינריים שלש הרשויות המקומיות בשוקים.
(2) סכום האגרה החודשית יהיה מכפלה של 0.1 שקלים חדשים לכל קילוגרם של מוצר בשר לאחר שחיטה או המתה, שיוצר בידי בעל היתר ההפעלה או היבואן, לפי העניין, ושווק בכלל הרשויות המקומיות בישראל באותו חודש כפול שיעור התושבים כהגדרתו בסעיף 268(ב).

<ישראל אייכלר (יהדות התורה):>
מה זה המתה?

<אפרת אביאני:>
דגים.

<נעה בן שבת:>
הסבירו לנו שיש הבדל לאחר שחיטה וזה מפחית את העלויות ומפחית את המשקל.

270.
סירוב להנפיק תעודה וטרינרית בשל אי תשלום אגרה

רופא וטרינר כאמור בסעיף 260 לא ינפיק תעודה וטרינרית למפעל שקיבל אישור על מתן פטור מבדיקות משנה מלאות ולבעל היתר הפעלה כאמור בפסקה (1) להגדרה בעל היתר הפעלה או יבואן שפטור לפי חוק מבדיקות משנה, אם הם לא שילמו את האגרה לפי סימן משנה זה בתוך 14 ימים מתום החודש האמור בסעיף 269(א).

זאת אומרת, יש לנו כאן מערך גבייה שמובנה בתוך החוק.

271.
 היעזרות בגוף אחר לשם גביית האגרה

(1) עד ערב תחילת פעילותו של התאגיד כאמור בסעיף 334(ב)(2), רשאית רשות מקומית להסתייע בגוף אחר לצורך גביית האגרה.
(2) ממועד תחילת פעילותו של התאגיד כאמור בסעיף 334(ב)(2), רשות מקומית רשאית להיעזר רק בתאגיד לצורך גביית האגרה.

יש מועד שייקבע בסעיף 334 והשרים יצטרכו להודיע מתי יוקם התאגיד לעניין גביית האגרות על פיקוח בשווקים. עד אותו מועד אפשר להיעזר בגוף אחר ומאותו מועד אפשר להיעזר בתאגיד בתקופת המעבר ולאחר תקופת המעבר, התאגיד עובר לגבייה עצמאית של האגרות אלא אם כן זה מועבר למשרד הבריאות.

סעיף קטן (ג) נשאר ללא שינוי.

<מירה סלומון:>
בהתייחס לסעיף 271(ב). הסעיף מתייחס למועד תחילת פעילות התאגיד כאמור בסעיף 334(ב)(2). בהתאם לסיכומים שהיו לנו עם המדינה, המועד שבו התאגיד מתחיל לגבות אגרה עבור הרשויות המקומיות, הוא ארבע שנים עם אפשרות לקיצורן לשנתיים, לאחר שנתיים ותשעים ימים, באישור השרים ובהודעה לוועדה. זה היה הנוסח עליו סוכם. 

<נעה בן שבת:>
אולי תסתכלי בעמוד 66 בנוסח שבפניך. כתוב שם – סעיף (ב)(2) - שתחילתו של הפרק ביום תחילתה של תקופת. השרים יכולים לפרסם בהסכמת שר האוצר בצו מועד מוקדם יותר. זה מוסדר בסעיף הזה.

<מירה סלומון:>
ובהודעה לוועדה. השרים בהסכמת שר האוצר בצו ובהודעה לוועדה.

<נעה בן שבת:>
יתכן שגם באישור הוועדה אבל אולי נשאיר את נושא הוועדה לסיכום עת נגיע לאותו סעיף. 

בסעיף 272 הוחלפה המילה "מפעל" במילה "בעל היתר הפעלה" כדי שזה ידייק בהגדרה. זה עניין נוסחי. בפסקה (2) הדגשנו ש"אם צוין בתעודת המשלוח כי חלה חובה להגיע לבדיקת משנה אקראית כאמור בסעיף 264".

מעבר לכך אין שינוי בהוראות הסעיף.

סעיף 273 קובע ש"משווק של מוצרי בשר לא יוציא מוצר בשר מאתר מכירה אל אתר מכירה אחר או ליצרן או לבעל היתר הפעלה ולא יוביל מוצר בשר מאתר מכירה אלא לאחר שמצא כי התקיימו הוראות סעיף 213(1) עד (4) – שזה לגבי הטמפרטורה ברכב - וסעיף 217 – שהוא לגבי תעודות המשלוח - לגבי הרכב שבו הוא מובל".
<היו"ר אלי אלאלוף:>
הצטרף אלינו חבר הכנסת יעקב מרגי.

<שי סומך:>
אנחנו מטילים כאן על משווק בתוך שלושה חודשים להקים ברכב שלו מערכת התרעה בזמן אמת על תקלות. יכול להיות שלפחות את החובה הזאת, צריך לתת לה זמן היערכות. זאת עלות יקרה. אנחנו מטילים על המשווק לשים ברכבי ההובלה שלו מערכת התרעה בזמן אמת ולעשות זאת בתוך שלושה חודשים כי זאת הוראת המעבר. אולי צריך איזשהו זמן היערכות. זאת הערה קצת יותר רחבה. זאת מערכת יקרה ולא בטוח שאפשר לעמוד בזה בתוך שלושה חודשים. אני גם לא בטוח שיותקנו תקנות כל כך מהר שייתנו את הפטור.

<היו"ר אלי אלאלוף:>
מה הזמן הסביר בעיניכם?

<ענת מימון:>
אפשר אולי שההוראה תהיה רק בהוראת קבע ולא לגבי הוראת המעבר?

<קריאה:>
זאת העילה לפטור.

<אבי שפירא:>
זאת עילה לפטור. אנחנו מדברים רק על אלה שיהיה להם פטור.

<שי סומך:>
זה לגבי המשווק. כרגע זה לגבי המשווק. גם מהמשווק דורשים את רכב ההובלה הזה.

<נעה בן שבת:>
רישיון לגבי היצרנים, היבואנים בעלי היתר הפעלה אבל לא יחול על המשווק שמעביר מאתר לאתר. מדובר על מערכת בקרת טמפרטורה ותיעוד. אלה יהיו אבל לא תהיה החובה לעשות מערכת התרעה בזמן אמת או שהחובה הזאת תידחה? פסקה (4) תידחה לגבי המשווק?

<משה רפאלוביץ:>
זה מיועד למי שפטור.

<שי סומך:>
לא הסעיף הזה. סעיף 273. זה לא לגבי משווקים.

<אבי שפירא:>
אני מבין שזה זמן קצר וזה ברור לגמרי אבל יש צד שני וזאת היכולת לשמש בקרה כי התיעוד בסופו של דבר, מה הוא מביא? שכבר הסחורה תחולק, תגיע לשווקים ורק כשיבדקו את התיעוד יום, יומיים, אחר כך, פתאום יראו שהסחורה נסעה אולי בטמפרטורה גבוהה מדי וכבר הגיעה לסניף בצורה הזאת ואז אי אפשר יהיה לאתר אותה. אם זה לא סניף אלא מסעדה, כבר בן אדם אכל אותה.

<ישראל אייכלר (יהדות התורה):>
אתה מדבר רק על מערכת בקרה.

<נעה בן שבת:>
נכון. מדובר רק על מערכת התרעה בזמן אמת. 

<ישראל אייכלר (יהדות התורה):>
אולי שישה חודשים. יש מערכות התרעה כאלה בשוק?

<אבי שפירא:>
כן.

<קריאה:>
זה בסך הכול להתקין.

<היו"ר אלי אלאלוף:>
אני מציע שישה חודשים ולפי הצורך יתייעצו עם הוועדה. התייעצות.

<נעה בן שבת:>
אנחנו מדברים רק על פסקה (4).

<שי סומך:>
כן.

<נעה בן שבת:>
חצי שנה.

<היו"ר אלי אלאלוף:>
בהתייעצות עם הוועדה במידה ויצטרכו יותר.

<שי סומך:>
עם אפשרות הארכה?

<היו"ר אלי אלאלוף:>
כן. 

<נעה בן שבת:>
השר שמוסמך להאריך, זה שר הבריאות.

<שי סומך:>
כן, אבל אולי בתוך ששת החודשים האלה כבר יפתרו את זה. צריכים להיות גם משווקים קטנים ולא רק יצרנים.

<נעה בן שבת:>
אדוני, אולי תהיה אפשרות שנקבע כאן סמכות לשר לקבוע פטור שנותן ליצרנים, לקבוע אותו גם לגבי המשווקים. לא חייב להיות אותו פטור, אבל פטור מותאם גם לגבי המשווקים.

<ענת מימון:>
אפשר להצביע על הסעיפים מסעיף 264 עד 273. 

<היו"ר אלי אלאלוף:>
מי בעד אישור הסעיפים מסעיף 264 עד סעיף 273? מי נגד? מי נמנע?

הצבעה

בעד הסעיפים – פה אחד
הסעיפים מסעיף 264 עד סעיף 273 נתקבלו.

<היו"ר אלי אלאלוף:>
הסעיפים אושרו.

<נעה בן שבת:>
בתת סימן י', יש תוספת. שי, אתה רוצה להציג את התוספת?

<שי סומך:>
כפי שסוכם, בתקופה של שנתיים אחרי תקופת המעבר הרשויות המקומיות לא יוכלו לבחור לא להעסיק את העובדים ולהעביר אותם להעסקת התאגיד. הן יהיו חייבות להעסיק את העובדים אלא אם כן משרד הבריאות יקבע אחרת. הצד השני של הסיכום הזה הוא שהרשויות המקומיות יקבלו שיפוי עבור ההפרש שבין גובה האגרה לבין עלות השכר בפועל. הסעיף מסדיר את זה.

<נעה בן שבת:>
273ב.
תשלום לרשויות המקומיות עבור שכר העולה על סכום האגרה הבסיסי, הוראת שעה

(1) בתקופה של שנתיים מיום תחילתו של הפיקוח הווטרינרי הארצי, רשות מקומית שעלות השכר החודשי בפועל לרופאים הווטרינרים המוסמכים לפיקוח בשווקים המועסקים על ידה, עולה על סכום האגרה הבסיסי, תהיה זכאית לתוספת לתשלום לפי סעיף 247(א) או סעיף 248(2), בגובה ההפרש שבין סכום עלות השכר החודשי בפועל לסכום האגרה הבסיסי.

(2) בסעיף זה -

"תשלום כדין" – בכפוף להוראות אלה:

(1) הוראת סעיף 29 לחוק יסודות התקציב, התשמ"ה-1985.
(2) הוראות סעיף 23 לחוק התקציב לשנת הכספים 1982, התשמ"ב-1982.
(3) הוראות סעיף 24 לחוק התקציב לשנת הכספים 19834, התשמ"ג-1983.
(4) הוראות סעיף 24 לחוק התקציב לשנת הכספים 1984, התשמ"ד-1984.
"עלות השכר החודשי בפועל" – השכר החודשי הממוצע המשולם כדין בשנת 2015, וכן תוספות שהרשות המקומית מחויבת לשלם לפי הסכם קיבוצי שנחתם לאחר כ' בטבת התשע"ו (1 בינואר 2016) ועד למועד תשלום השכר, והיא שילמה אותן בפועל, בתוספת עלות השכר כאמור.


בעלות השכר אנחנו לא מדברים על תקורות אלא אנחנו מדברים על עלות השכר למעביד, אותם תנאים סוציאליים שמחויב המעביד להפריש.

<מירה סלומון:>
גם לנו הייתה הערה בעניין עלות השכר. עלות השכר החודשי הממוצע המשולם כדין לרופאים הווטרינרים המועסקים על ידי הרשות המקומית בשנת 2015. כלומר, אנחנו לא מדברים על השכר הממוצע הארצי לרופאים או במשק בכלל אלא בכל רשות מקומית יבדקו את ממוצע שכר הרופאים הווטרינרים הרלוונטי לאותה רשות מקומית ועלות השכר הזה, זאת עלות השכר החודשית בפועל.

אני חוזרת שוב על התיקון. עלות השכר החודשי בפועל בהגדרה, עלות השכר החודשי הממוצע המשולם כדין לרופאים הווטרינריים המועסקים על ידי הרשות המקומית בשנת 2015 וכן תוספות שהרשות המקומית וכולי.

<יעקב מרגי (ש"ס):>
במה זה שונה מהנוסח המקומי?

<מירה סלומון:>
עלות השכר החודשי הממוצע המשולם כדין לרופאים הווטרינריים המועסקים על ידי הרשות המקומית בשנת 2015, ומכאן כפי שכתוב.

<נעה בן שבת:>
את אומרת שאלה כל הרופאים הווטרינריים בכל הרשויות המקומיות?

<מירה סלומון:>
לא. באותה רשות מקומית. כל רשות מקומית, יהיה לה את ממוצע השכר בהתאם לרופאים הווטרינריים המועסקים אצלה.

<שולי מועלם-רפאלי (הבית היהודי):>
שי, זה על דעתכם הרזולוציה הזאת שכל רשות מקומית בפני עצמה?

<מירה סלומון:>
אלה היו ההסכמות.

<נעה בן שבת:>
אני רוצה להציע שתוספת עלות השכר, נוריד את זה מכאן. אם הכנסת את זה לרישא, נוריד את תוספת עלות שכר ונגיד: עלות השכר החודשי הממוצע.

<ישראל אייכלר (יהדות התורה):>
אדוני היושב ראש, זה על חשבון משלם האגרה. כל ראש עיר יעשה לו תקציב כמה זה עולה לו ובעלי החנויות באותה עיר יצטרכו לשלם.

<מירה סלומון:>
לא. ההפרש הזה משולם מקופת האוצר.

<ישראל אייכלר (יהדות התורה):>
שאלתי ואמרו לי על ידי האגרה.

<מירה סלומון:>
לא.

<עלי בינג:>
אני אבהיר. מה שאמר חבר הכנסת זה מדויק. כל השיפוי הוא מתקציב התאגיד, מתקציב אגרות, כפי שנאמר. העניין הוא שאת עושה צילום של תמונת מצב. העובדים האלה הרי היו עוברים לתאגיד אם התאגיד היה קולט אותם. בשנתיים הראשונות מי שממשיך לעשות את הפיקוח בנקודות הקצה, אלה הרשויות המקומיות ועל מנת שהרשויות המקומיות לא יפסידו, אתה משפה אותן בגין העלות שהייתה להן בפועל והן לא יכולות לתת סתם תוספת. כפי שאתה חושש מגובה האגרות, גם אנחנו חוששים ולכן הכוונה היא השכר הממוצע שהיה בשנת 2015 וכן תוספת שהיא מחויבת לשלם לפי הסכם קיבוצי. זה לא שעכשיו ראש עיר יכול להסכים לתת עוד תקן רכב לרופא ואני אשפה אותו על כך בגלל שלא אכפת לראש העיר. זה רק מה שהיה ותוספות מחויבות לפי הסכם קיבוצי.

אגב התיקון שלך אנחנו רוצים באמת לתקן את הסעיף הזה כך שהוא יהיה לשני הכיוונים. זאת אומרת, אם העלות של השכר של הרופא הווטרינר ברשות המקומית היה פחות מהעלות הנורמטיבית שאנחנו מעריכים, אנחנו רוצים לתת לו פחות כי אין סיבה שהרשות המקומית תרוויח כאן כסף. זה תיקון שלירז תציע.

<היו"ר אלי אלאלוף:>
המסקנה, זה מייקר את עלות הבשר?

<עלי בינג:>
לא.

<לירז דמביץ כהן:>
הפוך. זה בדיוק מה שאנחנו מבקשים לעשות. בסעיף 273ב, סעיף קטן (א), במקום המילה "עולה על סכום האגרה הבסיסי" יהיה כתוב "שונה מסכום האגרה הבסיסי" ואז היא תהיה זכאית לתוספת תשלום או יופחת מהתשלום שמגיע לה לפי העניין ההפרש. אנחנו פשוט רוצים להפוך את הסעיף לסימטרי לשני הכיוונים.
<היו"ר אלי אלאלוף:>
מה אומרים הווטרינרים, זה מייקר?

<ישראל אייכלר (יהדות התורה):>
השכר של הווטרינר לא ישתנה כאן. רק ראש העיר לא יוכל לעשות קופה על זה.

<לירז דמביץ כהן:>
בדיוק. זאת בדיוק הכוונה.

<משה רפאלוביץ:>
אדוני, אתה רוצה שנחזור על מה שאמרנו בדיונים?

<היו"ר אלי אלאלוף:>
לא. הגענו לסיכום.

<שולי מועלם-רפאלי (הבית היהודי):>
שהחוק הזה יגרום לכך שאנשים ימותו כמו שאמר כאן מישהו קודם?

<משה רפאלוביץ:>
לא. אנחנו לא חושבים שאנשים ימותו.

<שולי מועלם-רפאלי (הבית היהודי):>
מישהו מכם אמר את זה.

<משה רפאלוביץ:>
אם אדוני רוצה לפרוטוקול, אנחנו נתייחס. אם לא, נחסוך את זה.

<היו"ר אלי אלאלוף:>
אני עוד לא אסרתי על מישהו לדבר. 

<שי סומך:>
המילה "שנחתם" מיותרת. המשפט אומר: "וכן תוספת שהרשות המקומית מחויבת לשלם לפי הסכם קיבוצי". הכוונה לתוספות שהרשות מחויבת לשלם לפי הסכם קיבוצי גם אם הוא נחתם לפני ה-1 בינואר 2016. התאריך חשוב אבל לא "שנחתם".

<נעה בן שבת:>
נדמה לי שההסתדרות רצתה את הנושא הזה של לאחר המועד.

<שי סומך:>
לא. הם מפסידים כאן. הרשויות יפסידו.

<נעה בן שבת:>
הם יותר מפסידים מזה שאתם מפחיתים להם את הסכומים מהאגרות.

<שי סומך:>
לא. הסיכום היה שכל תוספות השכר לפי ההסכם הקיבוצי אחרי ה-1 בינואר 2016 יתווספו לעלות. זה לא משנה אם זה הסכם קיבוצי שנחתם לפני או אחרי. הרשויות יפסידו.

<נעה בן שבת:>
החוק הזה לא יתחיל להיות מיושם לפני ה-1 בינואר 2016. אז מה כאן הרבותה לפי הסכם קיבוצי? אתה יכול לומר שחייבת לשלם אותם לפי הסכם קיבוצי. מה זה משנה לי התאריך? למה אני צריכה להכניס כאן תאריך?

<שי סומך:>
אנחנו מקבעים כאן שכר מסוים שהוא ב-2015 כדי שלא יהיו העלאות ואז נותנים את ההצמדה. ההצמדה היא לפי התוספות שניתנות על פי ההסכם הקיבוצי – תוספת ותק, העלאה בדרגה, דברים מהסוג הזה. 

<נעה בן שבת:>
התוספות לא מקובעות.

<שי סומך:>
התוספות הן לפי ההסכם הקיבוצי. אם אדם עלה בדרגה לפי ההסכם הקיבוצי, הוא יקבל את הדרגה הנוספת.

<נעה בן שבת:>
למה צריך את התאריך.

<שי סומך:>
כי אלה תוספות שכר שיהיו אחרי ה-1 בינואר 2016.

<נעה בן שבת:>
משלמים תמיד עבור כל שכר חודשי ממוצע.

<עלי בינג:>
אני אנסה להסביר. בעוד שנתיים הרשויות המקומיות מבצעות בפועל את הבדיקות בנקודות הקצה. 

<שי סומך:>
שנתיים מעבר לארבע שנים.

<עלי בינג:>
כן. הרשויות המקומיות אמרו שהן לא רוצות שבתקופה הזאת בעצם ניתן להן את השיפוי הנורמטיבי ולכן אם יש לרשות מקומית מסוימת רופא שעלות השכר שלו יותר גבוהה, הן יפסידו לכן אמרנו שאין בעיה, ניתן לכם את העלות בפועל. מצד שני, כמו שאמר חבר הכנסת, אנחנו חששנו שמכיוון שהרשות המקומית בעצם תהיה אדישה לכמה רופא מרוויח, היא יכולה לתת לו הרבה כסף כי היא משופה על הכול. אמרנו שאנחנו מצלמים תמונת מצב של שכר ממוצע לשנת 2015. אמרו לנו בסדר, אבל ב-2016 כבר מרוויחים קצת יותר כי יש איזו תוספת ותק או מישהו עלה בדרגה וכן הלאה. אמרנו, בסדר, אנחנו מצלמים תמונת מצב של 2015 ואנחנו גם נכיר לכם בכל תוספת שמחויבת לפי הסכם קיבוצי שנתתם אחרי 2015. מה שהם נתנו לפני כן, כבר מגולם בתוך השכר הממוצע של 2015 אבל כדי שתוספות עתידיות גם הן יבואו לידי ביטוי, בעצם הכרנו בהן.

<היו"ר אלי אלאלוף:>
הווטרינרים, מדובר בכם. מה התגובה?

<אבי שפירא:>
אני רוצה להבהיר ולנסות להבין מבחינה עניינית. הסכם שכר חדש שאמור אני מקווה להיחתם בגין תקופות שמ-2011 אנחנו עדיין עובדים עם הסכם שכר בתוקף, האם ייכנס לתשלום הזה או לא? אני לא מבין את הניסוח. האם התוספות בגין הסכם השכר הזה – הסכם השכר החדש אמור לדון בתקופה שבין 2011 עד מתי שייחתם – האם הן ייכללו בסכום שמוגדר כאן? לדעתי זה אמור להיכלל. אני מבקש להבין מה משמעות הניסוח הזה. מה המשמעות המעשית.

<אבי צרפתי:>
אני חושב שיש כאן איזושהי טעות מבחינת האוצר. בהסכם השכר הקיבוצי שלנו כתוב במפורש שאין תוספות נוספות מלבד הסכם השכר. כך שבמידה וההסכם מתעדכן מעת לעת, זה המקסימום שמקבלים. זאת אומרת, רופא לא יכול לקבל ברשות עוד שעות נוספות, עוד כוננויות או גורם חלוקה אחר. התוספת הזאת, המגבלה שאתם שמים כאן, היא לא מעשית כי רופאים לא מקבלים תוספות. הם מקבלים רק הסכם שכר קיבוצי. אם הסכם השכר הזה מעת לעת מתעדכן, בין כה וכה אני מבין שלפי האוצר זה יתעדכן. לכן זה מיותר הדבר הזה של צילום התמונה.

<עלי בינג:>
אם הבנתי נכון את ההערה, ההערה הזאת לא מועילה. אנחנו מבחינתנו שמחים לחשק את זה שלא יהיה מעבר להסכם קיבוצי. אתה לא אומר שזה מזיק אלא אתה אומר שהחשש מיותר.
<אבי צרפתי:>
הוא לא במקום.

<יעקב מרגי (ש"ס):>
אין בעיה שיעלו את השכר. זה לא גורע.

<היו"ר אלי אלאלוף:>
אבל זה לא מחייב תיקון בנוסח הסעיף?

<עלי בינג:>
אני חושב שלא.

<נעה בן שבת:>
אם השכר שלהם יעלה ב-2016, אתה לא תביא את זה בחשבון אלא אם כן ההסכם הקיבוצי יבנה את זה בצורה של תוספות שכר ולא של שכר.

<יעקב מרגי (ש"ס):>
למה? אם זה מתעדכן מכוח הסכם קיבוצי חדש, זה חל כאן.

<נעה בן שבת:>
זה לא חל כאן כי יראו את השכר הממוצע המשולם כדין בשנת הכספים 2015.

<יעקב מרגי (ש"ס):>
מחויבת לפי הסכם קיבוצי שנחתם.

<עלי בינג:>
וכן תוספות שהרשות המקומית מחויבת לשלם לפי הסכם קיבוצי.

<נעה בן שבת:>
אבל זה רק תוספות שישלמו מעבר לשכר. זאת אומרת, רק אם הם יבנו את זה במבנה של תוספות, רק אז הם יקבלו את זה.

<אבי שפירא:>
אם השכר עצמו יגדל על פי הסכם השכר?

<עלי בינג:>
זאת ההתחשבנות בינינו לבין הרשות המקומית. אני לא מצליח להבין. זה לא יפגע בכם בשום צורה.

<אסף בריל:>
יש עכשיו הסכם שכר שאמור להיחתם ב-2016. יהיה כלול או לא יהיה כלול?

<שי בירן:>
אולי לשאול שאלת הבהרה שאולי גם תעזור להבין? איך שאני מבין את זה, לצורך ההתחשבנות עם רשות מקומית, אתם מחשבים פעם אחת עבור כל רשות את השכר הממוצע ואז מזיזים אותו בהתאם להסכמים קיבוציים. ככל שהתקבלה לדוגמה תוספת הסכמית של חמישה אחוזים, אתם תעלו אותו בחמישה אחוזים ואת ההתחשבנות תעשו על פי הסכום המעודכן. הבנתי נכון?

<עלי בינג:>
נכון. ככל שהרשות המקומית שילמה זאת בפועל.

<שי בירן:>
אז אין עם זה שום בעיה.

<קריאה:>
אם כך, צריך לחשק את זה לשנת 2015. 

<שי בירן:>
היא מחויבת לשלם לכם את הזכויות שלכם. אנחנו רק מדברים על השיפוי והשיפוי במקרה הזה זוחל יחד עם הסכמי השכר. לכן אני לא רואה כאן בעיה.

<מירה סלומון:>
לכן אומרים החל מיום?

<שי בירן:>
לדעתי החל מיום. כן. הסכמים קיבוציים שייחתמו לאחר.

<שי סומך:>
שי, אתה מפסיד כאן כי גם לפי ההסכם הקיבוצי הקיים, יש תוספות שכר כמו למשל עלייה בדרגה. אתם לא רוצים את התוספות לעובד מסוים ספציפי, תוספת ותק, תוספת דרגה? גם אותם אתם רוצים. 

<שי בירן:>
בוודאי, אבל למה זה לא מכוסה בנוסח הזה?

<שי סומך:>
לפני מה שאמרת, דיברת על הסכם שייחתם אחרי אבל אנחנו רוצים גם לכלול הסכמים שנכרתו לפני.

<מירה סלומון:>
נכון. לכן החל מיום. זה לא שנחתם מעתה.

<שולי מועלם-רפאלי (הבית היהודי):>
לכן הנוסח ששי ממשרד המשפטים מציע, הוא כולל בדיוק את הכול ולא רק מתאריך מסוים וקדימה.

<שי בירן:>
אתה בעצם אומר שמחויבת לשלם על פי ההסכמים הקיבוציים שהיא חתומה עליהם לרבות הסכמים שיהיו לאחר התאריך הזה.

<שי סומך:>
לפני או אחרי, זה לא משנה. כל הסכם.

<עלי בינג:>
אני אנסה להסביר שוב ואולי אני אצליח להסביר כמו שצריך. 

<נעה בן שבת:>
האם יהיו תוספות שלא היו בשנת 2015?

<עלי בינג:>
בדיוק.

<נעה בן שבת:>
תוספות שלא היו. 

<יעקב מרגי (ש"ס):>
אפשר לומר לרבות.

<ענת מימון:>
זה רק לגבי התוספות.

<עלי בינג:>
זאת בדיוק הכוונה.

<היו"ר אלי אלאלוף:>
זה מקובל על כולם? אני חושב שזה נראה סביר. זה נותן לכם עד 2015 לפי השכר שאתם מקבלים ואם יש הסכם קיבוצי חדש לאחר התאריך, זה גם לוקח בחשבון. 

<שי בירן:>
הזחילה האוטומטית שלא מצריכה הסכם חדש, לא באה לידי ביטוי. 

<היו"ר אלי אלאלוף:>
גם אינדיבידואלי וגם הסכם קיבוצי. אם הייתי רוצה להיות זהיר, הייתי אומר מתאריך מסוים בהסכמת התאגיד. לא יהיו השתוללויות. בסדר. ברשותכם, נתקדם.

<לירז דמביץ כהן:>
מקובל הנוסח המקובל לשני הכיוונים?

<קריאה:>
מה הנוסח הסופי?

<לירז דמביץ כהן:>
אני אקרא אותו.

סעיף 273ב.
תשלום לרשויות המקומיות עבור שכר העולה על סכום האגרה הבסיסי, הוראת שעה

(א)
בתקופה של שנתיים מיום תחילתו של הפיקוח הווטרינרי הארצי, רשות מקומית שעלות השכר החודשי בפועל לרופאים הווטרינרים המוסמכים לפיקוח בשווקים המועסקים על ידה שונה מסכום האגרה הבסיסי, תהיה זכאית לתוספת תשלום או יופחת מהתשלום המגיע לה לפי העניין לפי סעיף 247(א) או סעיף 248(2), בגובה ההפרש שבין סכום עלות השכר החודשי בפועל לסכום האגרה הבסיסי.

בסעיף קטן (ב) אין שינוי.

<מירה סלומון:>
לא. בסעיף קטן (ב) יש שינוי. דיברנו עליו.

<נעה בן שבת:>
בהגדרה.

"עלות השכר החודשי בפועל" – השכר החודשי הממוצע המשולם כדין לרופאים הווטרינרים המועסקים על ידי הרשות המקומית בשנת 2015 וכן תוספות שהרשות המקומית מחויבת לשלם לי הסכם קיבוצי שמגיעות לאחר יום כ' בטבת התשע"ו (1 בינואר 2016) והיא שילמה אותן בפועל.

<עלי בינג:>
אם היא שילמה אותן בפועל, זה מספיק.

<אבשלום דולב:>
התיקון של מרכז השלטון המקומי אומר שעושים ממוצע של כל הרופאים הווטרינרים ברשות המקומית אבל חלק מהרופאים הווטרינרים עובדים בבדיקות משנה וחלק לא עובדים בבדיקות משנה. לכן אני מבקש לתקן את אלו שעובדים בבדיקות משנה כי עליהם משלמים ולא על כולם.

<משה רפאלוביץ:>
כולם עובדים בבדיקות משנה.

<אבשלום דולב:>
לא כולם. לא תמיד כולם עובדים ואני מבקש לתקן את זה משום שבסופו של דבר, כפי שהזכיר חבר הכנסת אייכלר, זה יגיע לצרכן כי זה יעלה את סך כל הגבייה שצריך לגבות.

<שי סומך:>
אפשר לכתוב בהגדרה לרופאים וטרינרים כאמור בסעיף קטן (אׂ). בסעיף קטן (א) הרופאים הם רופאים וטרינרים מוסמכים לפיקוח בשווקים.

<שי בירן:>
ההסדר מסובך מספיק כדי שלא תהיה הצדקה לסבך אותו.

<שי סומך:>
הכוונה היא לאותם רופאים וטרינרים.

<אבי שפירא:>
אלה אותם רופאים. כולם עובדים. 69 אחוזים מהמחלקות עושים סבב בין כל הרופאים הווטרינריים לצורך ביצוע המטלות האלה.

<ישראל אייכלר (יהדות התורה):>
יש הבדלי שכר בין רופא שיוצא לבדיקות לבין זה שלא יוצא?

<קריאה:>
לא. אין.

<אבשלום דולב:>
הם אומרים שאין הבדלים.

<ישראל אייכלר (יהדות התורה):>
הממוצע הוא אותו ממוצע.

<אבשלום דולב:>
אני ראיתי בפרסומים של הממונה על השכר כפי שהופיע באתר שלו יש הבדלים גדולים במחירים בין הרופאים השונים.

<שלמה שלי עינב:>
לפי ותק.

<אבשלום דולב:>
הם טוענים שכולם מבצעים בדיקות משנה ואת זה אני לא יכול להגיד אם זה כך או לא. ההבדלים בשכר הם מאוד גבוהים.

<שולי מועלם-רפאלי (הבית היהודי):>
ממילא כולם מבצעים בדיקות משנה.

<מירה סלומון:>
כולם מבצעים בדיקות משנה ומבצעים בדיקות בשווקים.

<היו"ר אלי אלאלוף:>
כפי שאישרנו. אם יש תיקונים קוסמטיים, הלשכה המשפטית תעשה אותם. אני מבקש להצביע על הסעיף.

<נעה בן שבת:>
הכוונה לאותם רופאים וטרינרים שעובדים בפיקוח הווטרינרי בשווקים.

<היו"ר אלי אלאלוף:>
מי בעד אישור סעיף 273ב? מי נגד? מי נמנע?

הצבעה

בעד הסעיף – פה אחד
סעיף 273ב נתקבל.

<היו"ר אלי אלאלוף:>
הסעיף אושר פה אחד. 

<נעה בן שבת:>
בסעיף העונשין הקראנו את רוב הדברים אבל יש כמה תיקונים. אני רוצה לבקש שוב שנוכל להתאים את הנוסח ולא להתעכב עליו עכשיו.

<ישראל אייכלר (יהדות התורה):>
אישרנו לכם את זה.

<נעה בן שבת:>
כן. אין לנו כאן חידושים. דבר אחד עליו דיברנו בישיבה הקודמת והעירו לי שלא דייקתי בדברים. דיברתי על הנושא של המוביל, על הנהג של הרכב המוביל. הסבירו לי שאפשר לראות בו, בנהג של הרכב המוביל, שהוא אחראי כמוביל, ולא צריך לכתוב את זה בצורה מפורשת. זה לא שהוא לא יכול להיות אחראי בשום צורה אלא הוא עשוי להיות אחראי ועשוי להיחשב בעצמו כמפר גם אם לא נאמר את זה במפורש.

<היו"ר אלי אלאלוף:>
זה אומר שאין מה לתקן?

<נעה בן שבת:>
זה אומר שאין מה לתקן.

<היו"ר אלי אלאלוף:>
בסדר. מקובל? תודה. בתיקוני הנוסח אנחנו סומכים עליכם.

<נעה בן שבת:>
נבקש להצביע על הפסקאות וסעיפי העונשין בסעיף 283(א), פסקאות (12) עד (15) בכפוף לתיקוני נוסח שנעשה.

<היו"ר אלי אלאלוף:>
מי בעד סעיף 283(א) פסקאות (12 עד (15)? מי נגד? מי נמנע?

הצבעה

בעד הסעיף – פה אחד
סעיף 283(א) פסקאות (12) עד (15) נתקבל.

<היו"ר אלי אלאלוף:>
הסעיף אושר. תודה.

<נעה בן שבת:>
בסעיף קטן (ב), פסקה (51), שינינו ב"מעביר מוצר בשר לאתר מכירה בניגוד להוראות רופא וטרינר מוסמך לפי סעיף 239(ד)" והשאר הם יותר תיקוני התאמה בנוסח.

אני מבקשת להעמיד להצבעה את סעיף 283(ב) פסקאות (45) עד (52).

<היו"ר אלי אלאלוף:>
מי בעד אישור סעיף 283(ב) פסקאות (45) עד (52)? מי נגד? מי נמנע?

הצבעה

בעד הסעיף – פה אחד
סעיף 283(ב) פסקאות (45) עד (52) נתקבל.

<היו"ר אלי אלאלוף:>
הסעיף אושר.

מי בעד אישור סעיף 283(א) ו-(ב)? מי נגד?, מי נמנע?

הצבעה

בעד הסעיף – פה אחד
סעיף 283(א) ו-(ב) נתקבל.

<היו"ר אלי אלאלוף:>
כל סעיף העונשין אושר

<אבי שפירא:>
לא הספקתי להתייחס למרות שניסיתי לגבי סעיף 283(א). צריך להוסיף את מערכת ההתראה.

<נעה בן שבת:>
כן. אמרנו שלא מפרטים כרגע. אנחנו אומרים מערכות בקרת טמפרטורה ותיעוד תקלות. זה בגדול. הוועדה הסמיכה אותנו להתאים להוראות.

<ענת מימון:>
זה גם מפנה לסעיף 216 שכולל את זה.

<נעה בן שבת:>
בסעיף 287 בעיצומים הכספיים, גם כאן אנחנו מבקשים להתאים לעבירות הפליליות וגם כמובן להתאים לנוסח ההוראות.

<ישראל אייכלר (יהדות התורה):>
זה רק נוסח. את לא משנה את גובה הקנס.

<נעה בן שבת:>
לא. גם לא את המהות של ההוראות. אני פשוט אראה מה כתוב היום בסעיף 216 כדי לראות שדייקתי כי בלחץ הזמן לא הספקנו לעשות זאת. אולי גם אפשר להציע לצרף את הנוסח הזה לפרוטוקול כדי שהדברים יהיו מובנים לקורא, כדי שמי שקורא את הפרוטוקול יבין על מה מדובר.

<יעקב מרגי (ש"ס):>
אם הוא יהיה מובן, הוא לא יהיה מסמך משפטי.

<נעה בן שבת:>
בסעיף 287 אנחנו מבקשים לאשר את הפסקאות (12) עד (16). בסעיף 288 אנחנו מבקשים לאשר את פסקאות (39) עד (47).

<היו"ר אלי אלאלוף:>
מי בעד אישור סעיף 287 וסעיף 288, פסקאות (12) עד (49)? מי נגד? מי נמנע?

הצבעה

בעד הסעיפים – פה אחד
סעיפים 287 ו-288, פסקאות (12) עד (49) נתקבלו.

<היו"ר אלי אלאלוף:>
הסעיפים אושרו.

<נעה בן שבת:>
317.
תיקון חוק לפיקוח על ייצוא של בעלי חיים ושל תוצרת מן החי.

בחוק לפיקוח על ייצוא של בעלי חיים –
(1) בסעיף 15, האמור בו יסומן "(א)" ואחריו יבוא:

"(ב)
שר החקלאות ופיתוח הכפר, באישור ועדת העבודה הרווחה והבריאות של הכנסת, רשאי לקבוע אגרות בעד פיקוח וטרינרי במתקנים לייצור תוצרת מן החי, בהתאם לסכום האגרה הבסיסי כהגדרתו בסעיף 241.

זאת הייתה דרישת הוועדה בדיון הקודם.

(2) אחרי סעיף 25 יבוא:

"25א.
הוראות לעניין מפעל בשר המייצר בשר ומפעל המייצא תוצרת מן החי

לגבי מפעל בשר כהגדרתו בסעיף 204 לחוק בריאות הציבור (מזון) שמייצא בשר, ולגבי מפעל המייצא מוצרים מן החי, יחולו ההוראות שלפי חוק זה, ואולם –
(1) בכל מקום, במקום "שר החקלאות" יקראו "שר הבריאו".
(2) תקנות, צווים, הוראות מנהל, הודעות ותנאים למתן אישורי ייצוא שניתנו לפי חוק זה ערב תחילתו של סימן ח' לחוק בריאות הציבור (מזון), ימשיכו לחול וינהגו לפיהם לגבי מפעל בשר המייצא בשר ולגבי מפעל המייצא מוצרים מן החי, עד שייקבעו הוראות או יינתנו הוראות, לפי העניין, שיחליפו אותן לפי החוק. אישורי ייצוא שניתנו ערב תחילתו של סימן ח' לחוק בריאות הציבור (מזון) ימשיכו לחול עד פקיעת תוקפם.

יש סמכויות לבטל אותם? אלא אם כן בוטלו במועד מוקדם יותר? אין אפשרות לבטל.

<שי סומך:>
בסמכות להתקין תקנות לגבי האגרה, צריכה להיות אפשרות גם להתקין תקנות לגבי השעות הנוספות. חשבתי שזה נכנס כמו בעמוד 19.

<נעה בן שבת:>
אני מבקש לעשות הפסקה קצרה כי בעיני זה מרגש, אני לא רגיל לקבל מכתב חתום על ידי שלושה שרים שמופנה לחבר הכנסת אלאלוף ולמר אבי ניסנקורן יושב ראש ההסתדרות. תרשו לי לתת את זה לענת לקרוא. זה ההסכם שבזכותו כולם יצאו מכאן נשכרים.

<ענת כהן שמואל:>
מסמך עקרונות הנוגעים לתנאי העסקת עובדים בתאגיד הפיקוח הווטרינרי.

1. בהמשך לישיבות ועדת העבודה הרווחה והבריאות בכנסת בעניין חוק התכנית הכלכלית (תיקוני חקיקה ליישום המדיניות הכלכלית לשנת התקציב 2015 ו-2016) התשע"ה-2015, פרק ז', הגנה על בריאות הציבור (מזון), הרינו לפרט את ההסכמות שהושגו מול הסתדרות העובדים הכללית החדשה (להלן – נציגות העובדים) בעניין מעבר עובדי הרשויות המקומיות ועובדי המועצה לענף הלול (להלן – העובדים) אל תאגיד הפיקוח הווטרינרי.
2. המנהל הכללי של התאגיד יציע לכל הרופאים והפקחים הווטרינרים ברשויות המקומיות ובמועצה לענף הלול העוסקים כיום בפיקוח וטרינרי בשווקים ובמפעלי הייצור (להלן – פיקוח וטרינרי) להתקבל לעבודה בתאגיד בהתאם להיקף משרתם בפיקוח וטרינרי ברשות המקומית או במועצה לענף הלול, תוך שמירה על זכויותיהם ועל תנאי שכרם ועבודתם שלהם הם זכאים כדין לרבות רצף זכויות וזאת כמפורט ובכפוף לאמור בהצעת החוק.
3. יודגש כי על עובד המועצה או הרשות המקומית יהיה להשיב בכתב להצעת המנהל הכללי בתוך 21 ימים מיום קבלתה בכתב. אם השיב בחיוב, קליטתו לתאגיד תהיה כקבוע בחוק., אם לא השיב העובד להצעה בחיוב בכתב בתום התקופה האמורה, יראו אותו כמי שסירב להצעה.
4. שר הבריאות ושר החקלאות יפעלו מול המנהל הכללי של התאגיד לחתימה על הסכם קיבוצי מול ארגון העובדים היציג בתאגיד. הממונה על השכר יסייע בעניין ככל הנדרש.
5. האמור במכתב זה, למעט בעניינים המעוגנים בהצעת החוק, מותנה במיצוי תביעות מלא ומוחלט של דרישות וטענות הצדדים ובשיתוף פעולה מלא של נציגות העובדים בכל הקשור להשלכות החוק במעבר העובדים אל התאגיד. אין באמור במכתב זה כדי להוות מיצוי תביעות בכל הקשור לתנאי שכרם ועבודתם של העובדים בתאגיד בחתימה על הסכם קיבוצי בעניין.
6. המנהל הכללי של התאגיד רשאי להציע לרופאים הווטרינרים שאינם מועסקים על ידי רשות מקומית או המועצה לענף הלול ועוסקים בפיקוח וטרינרי להיקלט כעובדי התאגיד בהתאם לצרכיו. ככל שעובד כזה ייקלט לתאגיד, תנאי שכרו יאושרו על ידי הממונה על השכר בהתאם לקבוע בסעיף 29 בחוק יסודות התקציב התשמ"ה-1985.
7. רופא וטרינרי שהועסק על ידי רשות מקומית טרם קליטתו אל התאגיד רשאי בפרק זמן של שנה מיום העברת הפעילות לתאגיד להתחרט ולחזור אל הרשות המקומית בהינתן הסכמתה לכך.
8. עובד שהוצע לו לעבור לתאגיד אך סירב להצעה או שביקש לחזור אל הרשות המקומית אך בקשתו נדחתה או שעבר לתאגיד וביקש לפרוש, יוכל לפרוש בתנאי פרישה מוגדלים שיוסכמו בין הצדדים. אופציה זאת תעמוד לרשות העובד לתקופה של שנה מיום העברת הפיקוח הווטרינרי מהרשות המקומית הרלוונטית אל התאגיד.
9. עובד רשות מקומית במכתב זה הינו לרבות עובד איגוד ערים.
ב ב ר כ ה

אורי אריאל



משה כחלון


יעקב ליצמן

שר החקלאות ופיתוח הכפר

שר האוצר


שר הבריאות

<היו"ר אלי אלאלוף:>
ברכות לכולם.

<ישראל אייכלר (יהדות התורה):>
זה נשמע כל כך שקט כאילו אף אחד לא יודע כמה עמלת על זה.

<היו"ר אלי אלאלוף:>
אני חושב שמגיעות ברכות לכולם. זה רק אומר שבמשא ומתן פותרים כל בעיה. אני מאחל לכולם תמיד להיות במשא ומתן. אני מברך את הווטרינרים, את הארגון שלהם, את הנציגים של המשרדים, את נציגי מועצת הלול.

<יעקב מרגי (ש"ס):>
הוזלה לא תהיה.

<משה רפאלוביץ:>
אנחנו מודים לך אדוני על המאמצים שהשקעת בעניין הזה.

<היו"ר אלי אלאלוף:>
זה טבעי. זה כולנו. 

<יעקב מרגי (ש"ס):>
מהניסיון של הקמת רשות המים, הוזלה לא תהיה.

<משה רפאלוביץ:>
אנחנו כמובן מודים גם לחברי הוועדה.

<יעקב גנדלר:>
כל הבעיות של הרופאים הווטרינרים הרשותיים נפתרו ויש להם שנה להתחרט ולחזור לרשות המקומית. לא כתוב שום דבר לגבי עובדי מועצת הלול.

<היו"ר אלי אלאלוף:>
כתוב.

<יעקב גנדלר:>
מה קורה כשהוא מתחרט? לאן הוא חוזר?

<היו"ר אלי אלאלוף:>
אנחנו נצלם את המכתב וניתן לכם אותו.

<נעה בן שבת:>
אין להם תפקידים לחזור אליהם. 

<עומרי קנר:>
ההבדל בין עובדי המועצה לענף הלול לבין עובדי הרשויות המקומיות הוא שמועצת הלול בעצם עובדת רק במשחטות ושם כל התפקידים עוברים אוטומטית לתוך התאגיד. לא רשמנו, ואמור להירשם, אבל המכתב הועבר לשרים לחתימה והם כבר חתמו עליו, אבל אנחנו כן נוציא הבהרה ואני אומר אותה לפרוטוקול שעובדי המועצה לענף הלול, יש להם גם שנה לבקש לפרוש מהתאגיד ככל שהעבודה בתוך התאגיד לא מקובלת עליהם והם יהיו זכאים לתנאי פרישה מוגדלים בהתאם להסכמות שנשיג בהמשך.

<יעקב גנדלר:>
תודה.

<היו"ר אלי אלאלוף:>
אני ממליץ להוציא הבהרה בכתב למועצת הלול.

<לירז דמביץ כהן:>
אדוני, זה מובהר. העובדים מוגדרים.

<נעה בן שבת:>
בהמשך לתיקון ששי העיר עליו, הוא צודק.

<היו"ר אלי אלאלוף:>
ברשותכם, בשם חברי הוועדה אני עונה בחיוב. ניסנקורן יוציא את התגובה שלו בכתב. תודה רבה. נמשיך.

<נעה בן שבת:>
התיקון יהיה בסעיף קטן (15)(ב): "רשאי לקבוע אגרות בעד פיקוח וטרינרי במתקנים לייצור תוצרת מן החי ויכול שיקבע אגרות שונות בעד פיקוח כאמור בשעות העבודה הרגילות ובעד פיקוח בשעות החורגות משעות העבודה הרגילות. אגרות לפי סעיף זה, לעניין פיקוח וטרינרי בשעות העבודה הרגילות, ייקבעו בהתאם לסכום האגרה הבסיסי כהגדרתו בסעיף 241".

<שרון גוטמן:>
למען הסר ספק. אפרת אמרה בדיון הקודם שבכל מקום, במקום שר החקלאות יבוא שר הבריאות וזה גם נכון לעניין סעיף 317(1)(ב).

<נעה בן שבת:>
בסדר.

<נעה בן שבת:>
השר שצריך לחתום זה שר הבריאות?

<אפרת אביאני:>
לפי העניין.

<היו"ר אלי אלאלוף:>
למרות שהמכתב מיושב ראש ההסתדרות יהיה חתום מחר בבוקר, אישרו לנו להקריא לכם אותו. מי מבין חברי הכנסת שרוצה לקבל העתק, יקבל אותו.

<ענת כהן שמואל:>
לכבוד

חבר הכנסת משה כחלון, שר האוצר

חבר הכנסת אורי אריאל, שר החקלאות ופיתוח הכפר

חבר הכנסת יעקב ליצמן, שר הבריאות

הריני לאשר כי כל האמור במכתבם של שר האוצר, שר החקלאות ושר הבריאות מה-8 בנובמבר 2015 ובמכתבו של הממונה על השכר מאותו יום בעניין העובדים בפיקוח הווטרינרי מקובל עלי לרבות סעיף 5 במכתב השרים. 

בברכה

אבי ניסנקורן

יושב ראש ההסתדרות

העתק:
חבר הכנסת אלי אלאלוף, יושב ראש ועדת העבודה, הרווחה והבריאות

קובי אמסלם, הממונה על השכר והסכמי העבודה, משרד האוצר

חיים ביבס, יו"ר מרכז השלטון המקומי

<היו"ר אלי אלאלוף:>
תודה. ממשיכים.

<נעה בן שבת:>
בסעיף 318 לא היה שינוי. 

אפשר להעמיד להצבעה את סעיף 317 ו-318.

<היו"ר אלי אלאלוף:>
מי בעד אישור סעיפים 317 ו-318? מי נגד? מי נמנע?

הצבעה

בעד הסעיפים – פה אחד
סעיפים 317 ו-318 נתקבלו.

<היו"ר אלי אלאלוף:>
הסעיפים אושרו פה אחד.

<נעה בן שבת:>
321.
תיקון פקודת מחלות בעלי חיים


בפקודת מחלות בעלי חיים (נוסח חדש), התשמ"ה-1985 –
(1) בסעיף 22(א), אחרי פסקה (15) יבוא:
"(16)
קביעה והסדרה בנוגע לפעולה כאמור בפסקה (8) בהגדרה "טיפול בתוצרת חקלאית" שבהגדרה "ייצור" שבסעיף 26 לחוק בריאות הציבור (מזון) לרבות תנאי ייצור נאותים, מתן היתר הפעלה ופיקוח וטרינרי. תקנות לפי פסקה זו טעונות התייעצות עם שר הבריאות".


אחרי סעיף (33) יבוא (33א).



"(33א)
הוראות מעבר לעניין תקנות, רישיונות והוראות מינהל.
תקנות, צווים, הוראות מינהל, הודעות ותנאים למתן רישיונות ייצור או אישורי ייצור נאות שניתנו לפי צו הפיקוח על מצרכים ושירותים (הסחר במזון, ייצורו והחסנתו) ולפי חוק ההגנה על בריאות הציבור (מזון) ערב תחילתו של סימן ח' לחוק ההגנה על בריאות הציבור (מזון) ימשיכו לחיול וינהגו לפיהם לגבי פעולה כאמור בפסקה (8) להגדרה "טיפול בתוצרת חקלאית" שבהגדרה "ייצור" שבסעיף 26 לחוק ההגנה על בריאות הציבור (מזון) עד שייקבעו הוראות או יינתנו הוראות, לפי העניין, שיחליפו אותן לפי החוק. רישיונות ייצור או אישורי ייצור נאות שניתנו ערב תחילתו של סימן ח' לחוק ההגנה על בריאות הציבור ימשיכו לחול עד פקיעת תוקפם או עד התקופה האמורה בסעיף 334(ד) לחוק ההגנה על בריאות הציבור, לפי המאוחר מביניהם".

זאת אומרת, יש כאן תחולה והמשכיות של ההוראות שחלו עד יום תחילת הסימן.
<שי סומך:>
המלים "תקנות וצווים" מיותרות ואני אסביר למה. במסגרת חלוקת הסמכויות, אני אזכיר ש-13 הפעולות הועברו למשרד החקלאות אבל הרגולציה עליהן עדיין תישאר גם בידי משרד הבריאות והיא גם תינתן למשרד החקלאות. זאת אומרת, עדיין שר הבריאות יהיה מוסמך להתקין תקנות לגבי אותן 13 פעולות. לכן התקנות והצווים שניתנו לגבי 13 הפעולות האלה, עדיין נשארות בתוקף ולא צריך הוראה מיוחדת שתשמור אותם כי הם ממילא כבר נשמרים.

<נעה בן שבת:>
נוריד את המלים תקנות וצווים.

(2) בסעיף 23 אחרי סעיף קטן (א) יבוא:
"(א1)
שר החקלאות, בהסכמת שר האוצר ובאישור ועדת העבודה הרווחה והבריאות של הכנסת רשאי בתקנות לקבוע אגרות בעד פיקוח וטרינרי במפעלים לבשר גולמי כהגדרתם בסעיף 204 לחוק בריאות הציבור (מזון) או במתקנים שבהם מבוצעות פעולות כאמור בפסקה (1) להגדרה "טיפול בתוצאת חקלאית" שבהגדרה "ייצור" בסעיף 26 לחוק בריאות הציבור (מזון) ויכול שיקבע אגרות שונות בעד פיקוח כאמור בשעות העבודה הרגילות ובעד פיקוח בשעות החורגות משעות העבודה הרגילות. אגרות לפי סעיף קטן זה לעניין פיקוח וטרינרי בשעות העבודה הרגילות ייקבעו בהתאם לסכום האגרה הבסיסי כהגדרתו בסעיף 241 לחוק בריאות הציבור (מזון). על גביית האגרות לפי סעיף קטן זה יחולו הוראות סעיפים 245 ו-248 לחוק בריאות הציבור (מזון) בשינויים המחויבים".
אני חושבת שאת התוספת הזאת אנחנו צריכים גם להוסיף בסעיף ההוא לגבי הגבייה של האגרות.

<אפרת אביאני:>
אם אפשר שזה יהיה 248(1) ולא כל 248 כי רק הוא רלוונטי למשרד החקלאות, לעניין אופן הגבייה. 248(1) ולא כל 248 כי 248(2) מדבר על גבייה לרשויות המקומיות וזה לא רלוונטי לחקיקה.

<נעה בן שבת:>
בסדר.

<אלי גורדון:>
אם אפשר לתקן בסעיף 321 משפט שמתחיל מתקנות, צווים, הוראות מנהל וכולי. היינו מבקשים לשנות את אישור ייצור. למתן רישיונות ייצור או אישורי ייצור נאותים וכולי. כאן היינו מבקשים לשנות את זה לתכניות בטיחות. חובת יישום תכניות בטיחות.
<נעה בן שבת:>
במקום אישורי ייצור?

<אלי גורדון:>
כן.

<ינון יוני:>
במקום תנאי ייצור נאותים – חובת יישום תכנית בטיחות מזון.

<אפרת אביאני:>
הם מתכוונים לפסקה למעלה.

<אלי גורדון:>
בסעיף 26, פסקה (16).

<ינון יוני:>
חובת יישום תכנית בטיחות מזון.

<נעה בן שבת:>
יש נושא שאנחנו צריכים להתייעץ. הסיפא שמופיעה כאן, האם גם היא צריכה לחול בסעיף 317 שכבר הצבענו עליו. הסיפא אומרת שהוראות הסעיפים 245 ו-248 לעניין הגבייה של הסכומים, צריכה לחול גם על סעיף 317. בסעיף 317 יש סמכות לגבות אגרות במסגרת החוק לפיקוח על ייצוא בעלי חיים.

<אפרת אביאני:>
כן. את צודקת.

<נעה בן שבת:>
גם הסמכות הזאת צריכה להיות כפופה.

<אפרת אביאני:>
על גביית האגרות לפי סעיף קטן (ב). צריך להוסיף.

<נעה בן שבת:>
נבקש רביזיה על סעיף 317.

<היו"ר אלי אלאלוף:>
בסדר. אנחנו מבקשים רביזיה על סעיף 317. נודיע על כך ותוך חצי שעה אפשר יהיה לדון בסעיף.

<נעה בן שבת:>
אנחנו עוברים לסעיף 322, חוק הרופאים הווטרינרים.

<ענת מימון:>
זה תיקון שבעצם מקים את התאגיד. אנחנו נעבור רק על השינויים. אני מדלגת לעמוד 41, לתפקידי התאגיד, סעיף 32ה. 

סעיף 32ה מציג את תפקידי התאגיד הציבורי והוועדה ביקשה שיהיה לו גם תפקיד לעניין הפיקוח באופן מהותי ולא רק כמעסיק של העובדים. לכן הוספה פסקה (1א) שקובעת שהתאגיד "ייעץ לשרים בקשר להפעלת הפיקוח הווטרינרי על מזון מן החי וייעולו".

בפסקה (2) הוספנו את הנושא שלא מדובר רק על גביית אגרות אלא גם העברת האגרות לפי סעיפים 247 ו-273, העברה שצריך לבצע לרשות המקומית.

בסעיף 32ז בעמוד 42, הוספנו הוראה שהמינוי לתאגיד ייעשה בתוך 18 חודשים מיום תחילתו של פרק זה. כלומר, שנה וחצי למנות את המועצה.

<נעה בן שבת:>
שנה וחצי מתחילת הפרק.

<עבדאללה אבו מערוף (הרשימה המשותפת):>
כמה חברי מועצה?

<נעה בן שבת:>
עכשיו יש כאן שאלה. בדיון הקודם עלתה השאלה לגבי נציגי הציבור. קבענו את כל הנציגים של השרים ויש שאלה לגבי נציגי ציבור שמצוינים בפסקאות (8) ו-(9). אדוני הציע שתהיה התחשבות או במרכז שלטון מקומי או בארגון הרופאים הווטרינרים. יש כמה שאלות שעלו בהקשר הזה. דבר ראשון, בסעיף (8) ו-(9) מדובר על ניסיון משמעותי. בפסקה (8) מדובר על ניסיון משמעותי בייצור, מכירה, הובלה של מזון מן החי והסמכות להציע היא של שר הבריאות. בפסקה (9) מדובר על נציג ציבור בעל ניסיון משמעותי בהפעלה של מתקן הטעון פיקוח וטרינרי לפי פקודת מחלות בעלי חיים או לפי החוק לפיקוח על ייצוא שיציע שר החקלאות. החלוקה הזאת בין השרים משתבשת כאשר מדובר באותם נציגים של ארגונים כי אז קשה לזהות את האיזון הזה שנוצר בין שני המשרדים. גם המומחיות שדובר בה כאן לא תמיד הולמת לא את מרכז השלטון המקומי לא תמיד את נציג ארגון הרופאים הווטרינרים. 
לכן עלו כמה אפשרויות. אני מבינה שגם לחבר הכנסת אבו מערוף יש הצעה בנושא.

<עבדאללה אבו מערוף (הרשימה המשותפת):>
להוסיף את נציג הציבור מארגון הרופאים הווטרינרים ויהיו 11 נציגים ולא תשעה.

<היו"ר אלי אלאלוף:>
לגבי רשויות מקומיות, אנחנו בעד שיהיה ייצוג של הרשויות המקומיות. נציג אחת הרשויות המקומיות שייבחר על ידי מי שיימצאו לנכון. לגבי וטרינרים, אנחנו מבקשים וטרינרים בעלי ניסיון גדול ביותר בנושא של פיקוח.

<עבדאללה אבו מערוף (הרשימה המשותפת):>
בסדר.

<היו"ר אלי אלאלוף:>
זה נותן לנו שני נציגי ציבור נוספים.

<עבדאללה אבו מערוף (הרשימה המשותפת):>
מקובל.

<היו"ר אלי אלאלוף:>
אז אנחנו מעלים את מספר המועצה מתשעה ל-11.

<אפרת אביאני:>
לא צריך להוסיף עוד שני נציגים.

<היו"ר אלי אלאלוף:>
צריך להוסיף.

<אפרת אביאני:>
דובר על כך שהשלטון המקומי וארגון הרופאים הווטרינרים יהיו אלה שימליצו לשרים על נציגי הציבור מטעמם. זה לא שהם בעצמם ימנו שני דירקטורים.
<היו"ר אלי אלאלוף:>
אני מסכים. ראשי הערים ממנים את נציגם. זה הנוסח.

<נעה בן שבת:>
במסגרת תשעה חברים?

<אפרת אביאני:>
כן.

<היו"ר אלי אלאלוף:>
לא.

<אפרת אביאני:>
זה לא מה שסוכם בדיון הקודם.

<ענת מימון:>
אלה דברים שנוספו היום.

<היו"ר אלי אלאלוף:>
לא אמרתם ששני נציגי הציבור היום הובטחו לנציגי התעשיינים.

<אבי שפירא:>
זה מה שמשתמע מתוך הנציגים של (8) ו-(9). השמיני והתשיעי הם נציגים שיש להם ניסיון בתהליכי תפעול של שיווק, מכירה, ייצור וכולי או במפעלים או במפעלים לייצוא. אלה מן הסתם לא נציגי ציבור.

<יעקב מרגי (ש"ס):>
לא בהכרח. ניסיון הוא לא בהכרח שהם נציגים שלהם.

<אבי שפירא:>
זה לא ניסיון בפיקוח.

<יעקב מרגי (ש"ס):>
לא בהכרח. סבירות גבוהה אבל לא בהכרח.

<אפרת אביאני:>
אין לי התנגדות לשנות את הזהות של אחד או שני נציגי הציבור. אם אדוני מבקש אבל להוסיף עוד שני נציגי ציבור, זה ישנה את כל האיזון בדירקטוריון.

<היו"ר אלי אלאלוף:>
למה?

<אפרת אביאני:>
כי בעצם יש לך דירקטוריון של 11 מתוכם חמישה לא מקרב הממשלה. 

<היו"ר אלי אלאלוף:>
חמישה מתוך 11, זה מיעוט.

<אפרת אביאני:>
אדוני, זה סוטה לחלוטין מהצעת החוק הממשלתית. הצעת החוק הממשלתית מדברת על תאגיד ממשלתי, תאגיד ציבורי בשליטה של הרגולטורים שאמור ליישם ולהיות כלי ביצוע בידי הרגולטורים. אם אנחנו מוסיפים עוד שני נציגי ציבור, זה משנה אתה האיזון בדירקטוריון.

<שולי מועלם-רפאלי (הבית היהודי):>
תכווני ל-(8) ו-(9) את מה שהיושב ראש מציע.

<אפרת אביאני:>
לזה אני מסכימה.

<שולי מועלם-רפאלי (הבית היהודי):>
ב-(8) ו-(9) יהיה נציג של הרשויות המקומיות ונציג של הווטרינרים ולא עוד שני נציגים של השרים.

<אפרת אביאני:>
לזה אין לי התנגדות.

<נעה בן שבת:>
אז אולי צריך לשנות את הניסיון שלהם.

<עבדאללה אבו מערוף (הרשימה המשותפת):>
אז תורידו משם. תורידו מהנציגים של הממשלה.

<שולי מועלם-רפאלי (הבית היהודי):>
אין בעיה. לזה היא מסכימה.

<היו"ר אלי אלאלוף:>
זה לא רעיון שלי אלא זה בא מנציגי הממשלה. בדרך כלל מ-11 הרוב הוא שש. ברגע שיש שש, לפי המתמטיקה זה אומר שזה רוב.

<אפרת אביאני:>
אדוני, זה חורג באופן משמעותי מהאיזון שחשבנו שצריך להיות.

<היו"ר אלי אלאלוף:>
אני חוזר להצעה שלי. אני חושב שנציגות ארגון התעשיינים והכלכליים למיניהם שהראו כל כך הרבה נכונות לשתף פעולה עם כל המהלך הזה, הם חייבים להיות מיוצגים.

<שולי מועלם-רפאלי (הבית היהודי):>
אולי תקבל את ההצעה שלי שאת (8) ו-(9), במקום התנאים שמופיעים כאן, נעביר אותם לתנאים שאתה הצעת.

<היו"ר אלי אלאלוף:>
זה אומר שכאילו אין יותר נציגי ציבור מהתעשיינים. אני חושב שכדאי שיהיו.

<ענת מימון:>
אולי אפשר להוסיף עוד אחד.

<היו"ר אלי אלאלוף:>
זה חייב להיות מספר אי זוגי.

<שולי מועלם-רפאלי (הבית היהודי):>
לימדו אותנו בשבוע שעבר שכאשר יש מספר זוגי, נותנים קול נוסף ליושב ראש.

<היו"ר אלי אלאלוף:>
ברשותכם, אני פונה לחברי הכנסת, תחליטו. אתם צריכים להביע דעה כי זה מוטל עלינו. אני שוב אומר שהדיונים כאן היו בהשתתפות מאוד פעילה וחיובית של נציגי ציבור מהעולם הכלכלי ומהעולם התעשייתי ונציגי הרשתות. אני חושב שזה מאוד חשוב שיהיו בתמונה כי חלק מהחוק, הצלחתו נופלת עליהם וכדאי שיהיו בתאגיד ושיהיה להם ייצוג. כמו שלא הייתה הצעה לנציגי הווטרינרים והשתכנענו ולא הייתה הצעה לרשויות המקומיות והשתכנענו, אני חושב שגם בזה כדאי להשתכנע.

<זאב בנימין בגין (הליכוד):>
אפשר להוסיף עוד אחד מהממשלה.

<עבדאללה אבו מערוף (הרשימה המשותפת):>
בסדר. תוסיף.

<יעקב מרגי (ש"ס):>
מי לא קיבל ייצוג?

<עבדאללה אבו מערוף (הרשימה המשותפת):>
הווטרינרים והרשות המקומית.

<זאב בנימין בגין (הליכוד):>
תוסיף עוד אחד לממשלה.

<נעה בן שבת:>
ההצעה היא להוסיף עוד נציג ממשלתי.

<זאב בנימין בגין (הליכוד):>
אני אורח כאן, אבל נראה לי שאפשר להוסיף עוד אחד לממשלה וכך גם תשמור על הרוב וגם התעשיינים יהיו בפנים.

<היו"ר אלי אלאלוף:>
כן. תשימו את שני המשרדים.

<ענת מימון:>
עוד נציג ציבור ועוד נציג ממשלה?

<נעה בן שבת:>
במקום נציג ציבור אחד. נציג ציבור אחד שיש כאן, ייכנס אחד הגופים, נגיד הגוף המייצג ראשי רשויות. יהיה כאן נציג אחד שיישאר לפי הנוסח הקיים בפסקה (9). יתווסף נציג שמייצג את מירב הרופאים העוסקים בפיקוח על מזון ובנוסף לזה יהיה נציג של עוד משרד ממשלתי הנוגע בדבר.

<יעקב מרגי (ש"ס):>
אם הבנתי נכון, (8) יהיה נציג ציבור.

<היו"ר אלי אלאלוף:>
חסר לנו נציג הרשויות המקומיות.

<נעה בן שבת:>
עד פסקה (7). בתוך פסקה (7) יש לנו שישה נציגים של משרדי הממשלה והיושב ראש הוא גורם ציבורי. בנוסף לזה, נניח שאנחנו לוקחים את פסקה (8), אפשר גם לבחור את פסקה (9). בפסקה (8) במקום תשע יבוא נניח גוף שמייצג את ראשי הרשויות או הרשויות המקומיות ואחרי כן יתווסף גוף שמייצג את מירב הרופאים העוסקים בפיקוח על מזון, ואחר כך, מספר (11), יהיה נציג של משרד ממשלתי נוסף שנוגע בדבר, משרד ראש הממשלה .

<עבדאללה אבו מערוף (הרשימה המשותפת):>
לא. המשרד להגנת הסביבה.

<קריאה:>
מה זה קשור להגנת הסביבה. זה לא קשור.

<יעקב מרגי (ש"ס):>
לא קורנפלקס יצא לך כאן אלא יצא לך מעדן הכי יקר.

<היו"ר אלי אלאלוף:>
אולי נשים כאן את משרד הפנים?

<שולי מועלם-רפאלי (הבית היהודי):>
אדוני, אולי נעשה רבע שעה הפסקה כדי שהם יתייעצו?

<היו"ר אלי אלאלוף:>
לא. נציג משרד הפנים הלך לקבל אישור מהמשרד.

<עבדאללה אבו מערוף (הרשימה המשותפת):>
אני גם בעד משרד הפנים. תחליט אתה.

<קריאה:>
אפשר משרד ראש הממשלה.

<יעקב מרגי (ש"ס):>
לא. יש לו כל כך הרבה תפקידים.

<קריאה:>
משרד הכלכלה.

<נעה בן שבת:>
כבר יש לו נציג.

<אלי גורדון:>
יש את הרשות להגנת הצרכן. אני מאמין שזה הגוף שיש לו מקום להיות.

<היו"ר אלי אלאלוף:>
אני בעד אבל אחר כך תגידו שיש פחות מדי לממשלה.

<היו"ר אלי אלאלוף:>
קיבלנו אישור ממשרד הפנים?

<אפרת אביאני:>
נציג משרד הפנים מודיע כאן שהוא לא מתנגד להצעה.

<היו"ר אלי אלאלוף:>
לא. שהוא מסכים להצעה.

<שחר פרלמוטר:>
אחרי שיחה שקיימתי, לא מתנגדים להצעה.

<היו"ר אלי אלאלוף:>
תודה.

<אפרת אביאני:>
אדוני, אנחנו כאן במשך כל הדיונים שמנו את הדברים על השולחן ודיברנו מאוד בפתיחות. צריך לדעת שבתוך השיח הממשלתי משרד הפנים בדרך כלל משקף את עמדתן של הרשויות המקומיות.

<מירה סלומון:>
ומשרד החקלאות משקף את עמדתם של החקלאים. איזו דמגוגיה זאת. 

<שולי מועלם-רפאלי (הבית היהודי):>
את לא יכולה לדבר כך בוועדה. היא חברה שלך.

<מירה סלומון:>
איזו דמגוגיה זאת.

<שולי מועלם-רפאלי (הבית היהודי):>
בתור שלך תעשי גם את דמגוגיה, אבל לא כך. שתי נשים שמדברות כך אחת לשנייה. 

<קריאה:>
מה החידוש?

<שולי מועלם-רפאלי (הבית היהודי):>
זה בדיוק החידוש, שזה לא קורה בדרך כלל. זה לא היה כך.

<היו"ר אלי אלאלוף:>
באמת אנחנו רגילים להתנהגות מופתית של עורכת דין סלומון.

<אפרת אביאני:>
יש חשש שבאופן הזה יינתן משקל קצת יותר מדי גדול לאינטרסים של הרשויות המקומיות. אני גם רוצה להזכיר שהרעיון בהקמת התאגיד הזה היה לשחרר את הרגולטורים מהתלות ברשויות המקומיות לצורך פיקוח וטרינרי על מזון מן החי. לכן אני בהחלט מקבלת את עמדתו של אדוני שיש צורך בייצוג הזה, אבל צריך להיזהר שאנחנו לא נגיע למקום ממנו אנחנו רוצים להתרחק.

<מירה סלומון:>
אנחנו נמצאים במצב שבו הרשויות המקומיות הן שמעסיקות את הרופאים הווטרינרים בתחומיהן אלא אם כן הן יודיעו אחרת ויעמדו בכל מיני תנאים.

<יעקב מרגי (ש"ס):>
אבל אנחנו ברפורמה. אנחנו מריצים את הרפורמה.

<מירה סלומון:>
לומר שחשוב להשאיר את הניתוק בין הרגולטור לבין השלטון המקומי ולומר שמשרד הפנים מייצג את עמדת הרשויות המקומיות ולא את עמדת הממשלה כאשר לכל אורך הדרך משרד הפנים, לפחות ממה שאני יודעת ואני יודעת הרבה על השיחות שהתבצעו בתוך הממשלה, משרד הפנים לא סטה מההסכמות של הממשלה ודווקא משרדים אחרים כן סטו מההסכמות של הממשלה.

<היו"ר אלי אלאלוף:>
יש לי בקשה. אני מבקש שלא תשכחו שאתם עובדי מדינה כולכם וזה לא תפקידכם להגדיר מה המעמד של משרד זה או אחר במהלך הזה. מי שקובע, אלה הם חברי הכנסת. אני לא רוצה לומר יותר מזה. שיהיה ברור שרק אנחנו נקבע. אני מוכן שתשמיעו ואנחנו נשמע את הדברים, אבל תבינו שהאחריות היא עלינו ולא על אף אחד אחר. אני מכבד כל עובד מדינה וכל פקיד ואני גאה להיות לשעבר כזה, אבל ההחלטה היא שלנו.
<אבי שפירא:>
אני מבקש מחברי הכנסת להבין שהבקשה שהציגה עורכת הדין אפרת אביאני לא מבקשת לשמור על השליטה של משרדי הממשלה הרלוונטיים, בריאות וחקלאות, אלא ליצור סיטואציה בה מתבטלת לחלוטין היכולת להשמיע ולהגיד מנציגים אחרים את דעתם באותו דירקטוריון. לא ביקשנו לשנות הרוב, לא ביקשנו לשנות את השליטה המוחלטת בתאגיד על ידי משרדי הבריאות והחקלאות, זה מוגדר מראש ומקובע. בסך הכול ביקשנו להכניס נציגים נוספים החל מאלה שמפוקחים, ואלה הם התעשייה, וכלה באלה שמפקחים כדי שגם דעתם תישמע בגוף הזה. זה כל מה שביקשנו.

<היו"ר אלי אלאלוף:>
אני רוצה להזכיר לכולם שברגע שמישהו נמצא בדירקטוריון, זאת אחריות אישית שלו ולא של אף משרד. שיהיה ברור. לכן, זה שהוא מקבל מינוי, זה לא משחרר אותו מאחריות אישית לתאגיד הזה.

הייתי רוצה להפסיק כאן את הדיון. סיכמנו, כולל נציג של משרד הפנים. תודה.

<ענת מימון:>
אני אציג את ההרכב כפי שהבנתי מאדוני. עד פסקה (7) שאלה עובדי המשרדים, זה נשאר אותו הדבר.

<היו"ר אלי אלאלוף:>
לא. אני מציע שתתחילי מ-(1).

<ענת מימון:>
(1) מי שמתקיים בו האמור בסעיף 16א(1) לחוק החברות הממשלתיות, והוא בעל ניסיון של עשר שנים לפחות באחד מאלה, או בעל ניסיון מצטבר של עשר שנים לפחות בשניים אלה, והוא יהיה יושב ראש המועצה.

1) תפקיד ניהולי בכיר בתחום המזון או בריאות הציבור.

2) תפקיד בכיר בתחום הניהול העסקי של תאגיד בעל היקף עסקים משמעותי.

(2) מנהל שירות המזון הארצי במשרד הבריאות או מיש הוא עובד שירות המזון במשרד הבריאות שיהיה נציג שר הבריאות על פי המלצת מנהל שירות המזון במשרד הבריאות.
(3) מנהל היחידה הווטרינרית בשירות המזון במשרד הבריאות או מי שהוא עובד היחידה הווטרינרית בשירות המזון במשרד הבריאות שיהיה נציג שר הבריאות על פי המלצת מנהל היחידה הווטרינרית בשירות המזון במשרד הבריאות.
(4) המנהל במשרד, או מי שהוא עובד השירותים הווטרינריים במשרד, שיהיה נציג השר על פי המלצת המנהל.
(5) הרופא הראשי לפיקוח על מוצרים מהחי בשירותים הווטרינריים במשרד, או מי שהוא עובד השירותים הווטרינריים במשרד שיהיה נציג השר על פי המלצת המנהל.
(6) עובד משרד האוצר שיהיה נציג שר האוצר.
(7) עובד משרד הכלכלה שיהיה נציג שר הכלכלה.
ב-(8) ו-(9) אמרנו שרק אחד מהם ויש כאן שתי אפשרויות. או שנבחר את נציג הציבור בעל ניסיון משמעותי בייצור, מכירה או הו בלה של מזון מן החי שיציע שר הבריאות. או נציג ציבור בעל ניסיון משמעותי בהפעלה של מתקן הטעון פיקוח וטרינרי לפי פקודת מלות בעלי חיים או לפי החוק לפיקוח על ייצוא, שיציע השר.

היו שני נציגים אבל מכיוון שאנחנו מוסיפים שני נציגי ציבור אחרים, אמרנו שרק אחד מאלה. אנחנו מבקשים להוסיף נציג גוף המייצג את מירב הרופאים הווטרינריים.

אפשר במספר (8) שיהיה או או . 

<נעה בן שבת:>
שעל שניהם יחליטו השרים.

<ענת מימון:>
שני השרים יחליטו.

<היו"ר אלי אלאלוף:>
למה אנחנו צריכים להשאיר כאן או או? קובעים.

<ענת מימון:>
אתם רוצים את (9)?

<היו"ר אלי אלאלוף:>
כן.

<ענת מימון:>
בסדר.

(8) נציג ציבור בעל ניסיון משמעותי בהפעלה של מתקן הטעון פיקוח וטרינרי לפי פקודת מחלות בעלי חיים או לפי החוק לפיקוח על ייצוא, שיציע השר.

כאן זה שר החקלאות מציע.

(9) נציג גוף המייצג את מירב הרופאים הווטרינרים העוסקים בפיקוח על מזון.
(10) נציג גוף המייצג את רוב הרשויות המקומיות בישראל.

כאן נאמר שאין גוף שמייצג את כל הרשויות ולכן זה גוף שמייצג את רוב הרשויות המקומיות בישראל.

בנוסף דובר על הנציג ה-11 שזה נציג משרד הפנים: עובד משרד הפנים שיהיה נציג שר הפנים.

<אלי גורדון:>
אנחנו מבקשים להשאיר את הייצוג של נציג הציבור שכן יש לו רקע בתחום של תעשיית מזון. 

<יעקב מרגי (ש"ס):>
אחד או שניים?

<אלי גורדון:>
אחד. 

על אף שפחות או יותר יש מתווה, עדיין אני הייתי מציע לחשוב על זה שאת המקום ה-8 וה-9 רצינו לתת אותו לנציגי צרכן שהם נציגי צרכן. 

<היו"ר אלי אלאלוף:>
משרד המשפטים אומר לך לא.

<אלי גורדון:>
אני לא יודע למה משרד המשפטים אומר לי לא. בכל זאת, יש מספר גופים שהם ייצוג צרכנים דוגמת הרשות להגנת הצרכן.

<היו"ר אלי אלאלוף:>
מי יקבע מי אלה הגופים?

<אלי גורדון:>
הרשות להגנת הצרכן נכון להיום למיטב ידיעתי היא תחת מנכ"ל משרד הכלכלה. אם רוצים להוסיף עוד, אנחנו אומרים שאולי יש מקום להוסיף גוף שהוא גוף צרכני שדואג לאינטרסים של הצרכנים פרופר.

<היו"ר אלי אלאלוף:>
משרד המשפטים אמר לנו לא.

<אלי גורדון:>
אני אשמח להבין למה.

<היו"ר אלי אלאלוף:>
שי, למה לא?

<שי סומך:>
אני מעדיף לא לענות.

<אלי גורדון:>
יש לי הצעה. אם אפשר לכתוב גוף יציג של איגודים צרכניים.

<נעה בן שבת:>
במקום מי הוא אמור להגיע? במקום מספר 9? 

<אלי גורדון:>
אני אומר שאיבדנו בדרך את הצרכן.

<לימור תוסיה כהן:>
הבחירה בין 8 ל-9, צריך לשים לב ש-8 באיזשהו מקום הוא נציג של שר הבריאות ו-9 הוא של שר החקלאות. ההבנה ששר הבריאות מציע נציג אחד ושר החקלאות מציע נציג שני נועדה לשמור על האיזון בין שני השרים האלה במועצה. מראש חששנו שככל שהאיזון הזה יופר, הרצון שלהם להקים את המועצה או להגיע להסכמות - - -

<יעקב מרגי (ש"ס):>
סתרת את הטיעון הקודם שלך של הפרת האיזון של כוח הממשלה. אם את משתמשת בטיעון הזה, אז תני להם בבקשה תוספת. זה לא מפר את האיזון. בסעיף (8) ו-(9) הם נציגי ממשלה ותני להם את האיזון.

<לימור תוסיה כהן:>
אני לא חושבת שסתרתי את הטיעון. 

<יעקב מרגי (ש"ס):>
הבנתי את הרציונל שלך. 

<לימור תוסיה כהן:>
האיזון הוא משני כיוונים. מצד אחד נציגי הממשלה מול נציגי הציבור ומצד שני נציגי החקלאות מול נציגי הבריאות. לכן אני לא חושבת שההסבר התנגש עם דברים קודמים שנאמרו.

<יעקב מרגי (ש"ס):>
קיבלתי את הטיעון שלך וסתרתי אתו את הטיעון שלה על הפרת האיזון הממשלתי. כבודו, אם הם נציגי שרים, אני חושב שאין בעיה להוסיף שני נציגים ואין הפרת איזון.

<עלי בינג:>
אני רוצה להצטרף לדברי אפרת ולימור. קודם כל, אני חושב שלממשלה מאוד חשוב לשמור על המקום של הממשלה כי בסוף זה תאגיד של הממשלה. חשוב שהממשלה תתווה את המדיניות. מעבר לזה, נציגים (8) ו-(9) אמורים לייצג את התעשייה ולכן הם מייצגים את הצרכן כי הם הגופים שמייצגים את הגורמים שמשלמים את האגרות שבסופו של דבר מתגלגלות לצרכן. לכן אני חושב שיש לזה מקום מאוד חשוב ומרכזי.

<יעקב מרגי (ש"ס):>
שמונה נציגי ממשלה והאיזון יופר?

<עלי בינג:>
שישה נציגי ממשלה.

<יעקב מרגי (ש"ס):>
לא. אם (8) ו-(9)?

<עלי בינג:>
(8) ו-(9) הם נציגי ציבור שאמורים לייצג את התעשייה. 

<יעקב מרגי (ש"ס):>
עושי דבריהם של השרים.

<עלי בינג:>
מי אתה רוצה שיבחר את הנציגים? איזו ברירה אחרת יש לך אם לא השר הוא זה שבוחר את הנציג?

<שולי מועלם-רפאלי (הבית היהודי):>
אם הם נציגי ציבור, הם נציגי הציבור.

<עלי בינג:>
נראה לי שבסופו של דבר התאגיד הוא זה שאחראי על ההעסקה של הרופאים בתאגיד. הוא אל אחראי על הרופאים ברשויות המקומיות ולכן המקום של הרשויות המקומיות בו צריך להיות מאוד מאוד מוגבל ואם יש נציג של משרד הפנים, בוודאי ובוודאי שאין צורך בנציג שלהן. המועצה של התאגיד בעצם אחראית על המדיניות של התאגיד שמעסיק את הרופאים מטעם המדינה. בסופו של דבר זה לא הרופאים שמועסקים על ידי הרשויות המקומיות ולכן המקום שלהם במועצת התאגיד צריך להיות מוגבל. ככל שמחליטים על נציג של משרד הפנים, אינני חושב שיש מקום גם לנציג של הרשויות המקומיות כי בסופו של דבר אלה הרופאים שמועסקים מטעם התאגיד, מטעם המדינה ולא מטעם הרשות המקומית. לכן לעמדתנו צריך לשמור על נציגים 8 ו-9 וככל שרוצים להוסיף נציג של הרופאים ונציג של משרד הפנים, אני חושב שזה מספיק.

<שולי מועלם-רפאלי (הבית היהודי):>
אני רוצה להציע ליושב ראש להישאר בנוסח שכתוב כאן. אי אפשר יהיה לאחוז את החבל הזה בשני קצותיו. להשאיר את התשעה הכתובים, להוסיף את השניים הנוספים. חברים, משהו צריך יהיה לעשות כאן ואני חושבת שב-10 ו-11, אלה שאנחנו מוסיפים, נשמר הרוב לנציגי הממשלה, לא מופר האיזון של המשרדים, יש מקום אחד לרשויות המקומיות, יש מקום אחד לרופאים הווטרינרים. אני חושבת שזה נכון.

<עלי בינג:>
למה לא משרד הפנים במקום הרשויות המקומיות? אז את מרוויחה גם את הייצוג של האינטרס הזה וגם אנחנו בכל זאת שומרים על איזשהו יחס נכון.

<שולי מועלם-רפאלי (הבית היהודי):>
אני חושבת שעם כל ההערכה שלי למשרד הפנים, מי שבסופו של תהליך יהיה בעניין כאן, מי שהיה לאורך כל הדרך בעניין, אלה הרשויות המקומיות.

<עלי בינג:>
אבל זה התאגיד. 

<אפרת אביאני:>
הם ימשיכו לעשות את הפיקוח בשווקים אבל זה תאגיד. זאת החלופה לרשויות המקומיות.

<עלי בינג:>
בדיוק. זה מי שממלא תפקיד.

<אפרת אביאני:>
למה צריכה להיות להם נציגות בתאגיד?

<שולי מועלם-רפאלי (הבית היהודי):>
אתם רוצים את משרד הפנים, בבקשה.

<מירה סלומון:>
אנחנו נמצאים בסיטואציה בה הרשויות המקומיות הן אלה שמעסיקות את הרופאים הווטרינרים והן ממשיכות להעסיק את הרופאים הווטרינרים גם בתום תקופת המעבר אלא אם הן מודיעות לתאגיד שהן מעבירות אליו את הרופאים הווטרינרים וגם אז יש שורה של צעדים שעוד לא הגענו אליהם.

<עלי בינג:>
אבל זה לא קשור לתאגיד. זה קשור לרגולטורים. 

<מירה סלומון:>
התאגיד קובע. אני מבקשת להזכיר שתפקידי התאגיד הם לקבוע תכניות פיקוח ברשויות המקומיות, חלק מתכניות הפיקוח יהיו על ידי עובדי הרשויות המקומיות.

<היו"ר אלי אלאלוף:>
הבנו. 

<עבדאללה אבו מערוף (הרשימה המשותפת):>
הוויכוח כאן לא להוריד את היד. עד מספר (7), כולם נציגי ממשלה, חוץ מאחד.

<שולי מועלם-רפאלי (הבית היהודי):>
חוץ מהיושב ראש.

<עבדאללה אבו מערוף (הרשימה המשותפת):>
מי ימנה את היושב ראש? בואו נהיה קצת הגיוניים ופרקטיים. עד (7), אלה נציגי הממשלה. או להמשיך ב-(9) ו-(10) ו-(11), אם לא רשויות מקומיות, אפשר גם המשרד להגנת הסביבה.

<עלי בינג:>
משרד הפנים.

<עבדאללה אבו מערוף (הרשימה המשותפת):>
אבל יש כאן ויכוח על זה. בסדר, משרד הפנים. 

<יעקב מרגי (ש"ס):>
בשאלה אם משרד הפנים או המשרד להגנתה סביבה, אני מעדיף את משרד הפנים.

<עבדאללה אבו מערוף (הרשימה המשותפת):>
מספר (9), נוסיף בו את הרופאים ומשרד הפנים.

<היו"ר אלי אלאלוף:>
איפה הווטרינרים?

<עבדאללה אבו מערוף (הרשימה המשותפת):>
אמרתי. ב-(10).

<היו"ר אלי אלאלוף:>
אם כן, אנחנו מגיעים ל-12.

<עבדאללה אבו מערוף (הרשימה המשותפת):>
לא. ל-11. 

<קריאה:>
הוא צודק. עם הרשויות המקומיות מגיעים ל-12.

<עבדאללה אבו מערוף (הרשימה המשותפת):>
לא. הרשויות המקומיות, אמרנו שזה משרד הפנים.

<קריאה:>
לא, עם כל הכבוד, לא.

<היו"ר אלי אלאלוף:>
אני אומר לכם שהרשויות המקומיות יהיו במשחק הזה עד שש שנים. 

<מירה סלומון:>
לפחות.

<עבדאללה אבו מערוף (הרשימה המשותפת):>
אז במקום (7) ו-(8).

<היו"ר אלי אלאלוף:>
אם אתה מוציא את הרשויות המקומיות וגם משרד הפנים, אין לך את העזרה בעת משבר בתאגיד שתינתן מהגופים האלה וזה בלתי אפשרי. עם כל הכבוד, משרד החקלאות כאן מקבל תשובות לגבי המצב הקודם שלו ואותו הדבר משרד הבריאות. אנחנו זקוקים לכל העזרות האפשריות בעתיד, לפחות במשך שש שנים. אתם מוציאים את שני הגופים שהם כל כך מעורבים, כולל העסקה, כולל העברת זכויות של העובדים וכולי וכולי. אני לא הייתי שם אותם בחוץ. 

אני אומר לכם חברי הכנסת, אני לא יודע למה לכם זה יוצא 11 ולי יוצא 12.

<שולי מועלם-רפאלי (הבית היהודי):>
כי אתה שם גם רשויות וגם משרד הפנים ואנחנו שמים רק את הרשויות.

<היו"ר אלי אלאלוף:>
אני אומר לכם שאלה שניהם. לממשלה יש כבר תשעה ולא שבעה. אם אתם רוצים 12, אני לא אוהב את זה.

<יעקב מרגי (ש"ס):>
מי אלה השלושה?

<ענת מימון:>
נציגי הגוף שמייצג את הווטרינרים, הגוף שמייצג את רוב הרשויות המקומיות ועובד משרד הפנים שיהיה נציג שר הפנים.

<היו"ר אלי אלאלוף:>
לאיזה מספר מגיעים?

<ענת מימון:>
ל-12.

<היו"ר אלי אלאלוף:>
אתם רוצים 13?

<קריאה:>
לא.

<היו"ר אלי אלאלוף:>
אז נותנים ליושב ראש קול כפול.

<ענת מימון:>
זה כתוב. אם הקולות בוועדה שקולים, תכריע עמדתו של יושב ראש המועצה.

<היו"ר אלי אלאלוף:>
בסדר.

<אפרת אביאני:>
עוד חלופה אפשרית. מכיוון שכל אחד מנציגי הציבור בא לפי ההצעה של שר, אפשר שנציג הרשויות המקומיות יהיה לפי הצעת שר הפנים.

<עבדאללה אבו מערוף (הרשימה המשותפת):>
לא. 

<אפרת אביאני:>
אני מבקשת להציע הצעות. לא חייבים לקבל. 

<היו"ר אלי אלאלוף:>
שר החקלאות ושר הפנים אחראים על ביצוע. משרד הפנים הוא כוח עזר מאוד חשוב בעיני לטובת המהלך הזה. אם אתם רוצים רק 12, יהיו רק 12. אני בדרך כלל הייתי ממנה ועד מנהל, לא הייתי אומר שבעה.

<עבדאללה אבו מערוף (הרשימה המשותפת):>
מקובל.

<היו"ר אלי אלאלוף:>
מי בעד ההצעה שאמרנו, דהיינו 12 חברי מועצה בתאגיד? מי נגד? מי נמנע?

הצבעה

בעד ההצעה – פה אחד
ההצעה נתקבלה.

<היו"ר אלי אלאלוף:>
תודה. הוחלט על 12 חברי מועצה.

<ענת מימון:>
אני אמשיך להציג את השינויים. בעמוד 43 נוספה הוראה. אמרנו שהמועצה צריכה להיות ממונה בתך 18 חודשים מיום פרסום החוק. כאן ציינו שאם היא לא תמונה עד אותו מועד, ראש הממשלה ימנה. כלומר, אם תהיה אי הסכמה לגבי המינויים.

<נעה בן שבת:>
זה צריך להיות בתוך 18 חודשים מיום תחילתו של פרק זה ולא מיום פרסום החוק אפרת, 18 חודשים מיום תחילתו של החוק או מיום פרסומו?

<אפרת אביאני:>
מיום פרסומו.

<נעה בן שבת:>
אבל 18 חודשים מיום פרסומו, זה קצר מדי. משרד הבריאות צריך להוציא תקנות.

<אפרת אביאני:>
אז מיום תחילתו.

<ענת מימון:>
זה בסעיף קטן (א1).

בסעיף (א2) הוספנו חובה לפרסם ברשומות הודעה על מינויים של חברי המועצה או על הפסקת כהונתם.

השינוי הבא בסעיף 32ט, תפקידי המועצה. הוספנו שמדי שנה היא תקבע את אלה והוספנו בתכנית הפעולה שלה בעמוד 45 למעלה שהיא תקבע גם יעדים למילוי תפקידיה לפי סעיף 32ה שזה הסעיף שהקראנו קודם לגבי תפקידי המועצה.
שינוי נוסף לגבי הדוחות הכספיים. הייתה כאן בקשה של הוועדה שהם יפורסמו באתר האינטרנט ואכן זה נוסף.

המועצה צריכה לקבוע יעדים מדידים למילוי תפקידי התאגיד.

<אפרת אביאני:>
זה מיותר כי קבענו את זה ב-(ב). לרבות יעדים למילוי תפקידיו לפי חוק 32ה. 

<ענת מימון:>
בסדר. שינוי נוסף הוא בסעיף 32יג בעמדו 47 פסקה (5). נאמר שכהונה של חבר מועצה תיפסק אם הוא הורשע בעבירה שמפאת מהותה, חומרתה או נסיבותיה אין הוא ראוי לכהן כחבר מועצה. אנחנו מבקשים להוריד את המלים "לדעת השרים" במקרה הזה. ברור שמי שמינה , הוא זה שמבטל את המינוי ואין צורך לציין את זה כאן.

תיקון נוסף בעמוד 48, סעיף קטן (ה) בסעיף 32טו. הוספנו הוראה.

<לימור תוסיה כהן:>
סעיף קטן (דׂ) כאן מיותר כי קבענו את זה כבר למעלה. רק הערה לנוסח. פרסום ההודעה על המינוי והפסקת הכהונה.

<ענת מימון:>
נכון.

סעיף קטן (ה): "הזמנה לישיבת המועצה תימסר לכל מי שזכאי להשתתף בה שבעה ימים לפחות לפני מועד כינוסה. בהזמנה יצוינו המועד והמקום שבו תתקיים הישיבה וכן סדר היום ופירוט סביר של הנושאים לדיון".

גם זה נוסף לבקשת חברי הכנסת.

הסעיף שלאחר מכן, סדרי עבודת המועצה, סעיף 32טז. אמרנו שהפרוטוקול ייחתם גם על ידי חבר המועצה שניהל את הישיבה ובידי חבר מועצה נוסף שהשתתף בישיבה.

סעיף קטן (ב1). ביקשו שהחלטות המועצה יפורסמו באתר האינטרנט של התאגיד.

שינויים נוספים בעמוד 52, הסעיף לגבי ועדת הביקורת ותפקידיה. הוספנו שבין תפקידי ועדת הביקורת יהיה התפקיד לבחון את תכנית העבודה של המבקר הפנימי שהוגשה לה לפי סעיף 32לח(3) והתכנית הזו תועבר לאישור המועצה בצירוף הערות והמלצות.

<נעה בן שבת:>
גם הוסיפו סקר סיכונים. הייתה בקשה של חברת הכנסת גרמן להוסיף את הנושא של סקר סיכונים.

<לימור תוסיה כהן:>
כן. במחשבה נוספת, סקר סיכונים, מהו בעצם? זה סקר שהמטרה שלו לאתר את הסיכונים אליהם חשוף התאגיד ולפעול להקטנתם או לביטולם. בגלל שהתפקידים של התאגיד כאן הם מאוד מאוד מסוימים, ההבנה היא שלא נחוץ סקר כזה בסוג כזה של תאגיד. לסקר הזה יש עלויות מטבע הדברים ואנחנו מציעים פשוט לא להשית אותם על התאגיד מכיוון שנוכח פעילותו ואופיו לא באמת נדרש לעשות את זה.

<היו"ר אלי אלאלוף:>
איך אנחנו נדע שזה טוב, התהליך כולו.

<לימור תוסיה כהן:>
סקר סיכונים, זה מה הסיכונים אליהם חשוף התאגיד בביצוע עבודתו. למשל תאגיד שפועל ברמת חובב ויש שם סיכונים לטווח הארוך, עושים איזשהו סקר מראש. ההשוואה בין מה שאתם מכירים לבין התאגיד הזה, אתם מבינים שהיא מאוד רחוקה. בתאגיד מהסוג הזה, חבל להשית עלויות. 

<היו"ר אלי אלאלוף:>
המהלך כולו הוא חיובי. אם לא יהיה סקר שיגיד שבדקנו וזה טוב או לא טוב או אולי זה טוב.

<לימור תוסיה כהן:>
זה לא כדי להתייעל. אחד התפקידים של ועדת הביקורת הוא באמת לעמוד על ליקויים בניהול התאגיד.

<היו"ר אלי אלאלוף:>
עם איזה כלים?

<לימור תוסיה כהן:>
אנחנו נתייחס לזה בהמשך. הוספנו סעיף. נדרשנו לכל הערותיך. סקר סיכונים, פשוט חשבנו שזה לא נדרש.

<היו"ר אלי אלאלוף:>
אנשי הבריאות והחקלאות, אתם מסכימים עם משרד המשפטים?

<נדב גלאון:>
חלק מתהליך עבודה של גוף כזה זה ניתוח סיכונים שכולל הערכת סיכונים תקופתית ומדידה של הסיכונים והתוצאות שלהם. 

<היו"ר אלי אלאלוף:>
אז אין צורך בחלק נוסף.

<נדב גלאון:>
לא. הוא צריך לייצר מעת לעת דוחות תקופתיים שמראים מה קורה.

<לימור תוסיה כהן:>
יש לנו דוחות תקופתיים גם של מנכ"ל המועצה שאדוני ביקש שהם יהיו רבעוניים. 

<היו"ר אלי אלאלוף:>
קיבלתי תשובה. 

<משה רפאלוביץ:>
אני מבקש לשקול. בהרכב ועדת הביקורת הוספנו עוד נציגי ציבור והייתי מציע להרחיב את הרכב ועדת הביקורת עם כל נציגי הציבור.

<היו"ר אלי אלאלוף:>
כמה אנשים יש בוועדה?

<לימור תוסיה כהן:>
בוועדת הביקורת כרגע יש שלושה חברים, שניים נציגי ציבור ונציג אחד מהממשלה.

<היו"ר אלי אלאלוף:>
ושלושתם אינם חברי המועצה.

<לימור תוסיה כהן:>
לא. חברי ועדת הביקורת הם מקרב חברי המועצה. כך זה בתאגידים ציבוריים. אפשר לתקן את הסעיף הזה באופן שיאפשר לכל אחד מנציגי הציבור להיות. זאת אומרת, שניים מתוך נציגי הציבור. הייתה כאן הפניה לפסקאות.

<משה רפאלוביץ:>
אפשר שארבעה יהיו מנציגי הציבור.

<לימור תוסיה כהן:>
אפשר שיהיו חמישה נציגים בוועדת ביקורת. הפרופורציה כאן קצת מתעוותת וגם היכולת של ועדת הביקורת לפעול כי ככל שהיא יותר מסורבלת היא הופכת להיות יותר מורכבת.

<ענת מימון:>
שלושה חברים ואומרים ששניים מבין נציגי הציבור שמונו לפי סעיפים 32ז(8), (9), (10) ו-(11), ככל שאלה הם מהארגון הווטרינרי ומהרשויות המקומיות.

עמוד 52, באותו סעיף של ועדת הביקורת ותפקידיה. הוספנו את סעיף קטן (ד) שקובע ש"המועצה תעמיד לרשות ועדת הביקורת את הכלים הנדרשים לפעולתה ומילוי תפקידיה".

<היו"ר אלי אלאלוף:>
תרשו לי הבהרה. נציג הווטרינרים לא יכול להיות אחד מעובדי התאגיד, נכון?

<לימור תוסיה כהן:>
זו שאלה טובה. יש לנו סעיף של ניגוד עניינים.

<היו"ר אלי אלאלוף:>
אני מבקש שיצוין.

<ענת מימון:>
שאינו מבין עובדי התאגיד?

<היו"ר אלי אלאלוף:>
כן. 

<ענת מימון:>
סעיף 32כז, עבודת ועדת הביקורת. בסעיף קטן (ה) נאמר שדוחות הביקורת שיוגשו למועצה יפורסמו באתר האינטרנט בצירוף התייחסות והערות של המועצה.
<לימור תוסיה כהן:>
זה לבקשת יושב ראש הוועדה.

<ענת מימון:>
נכון. בעמוד 54, סעיף 32כט, הוספנו שהמועצה תמנה את המנהל הכללי לאחר שתקיים הליך לאיתור מועמדים לפי עקרונות השוויון, השקיפות והפומביות.

בעמוד 54 למטה הוספנו שהמנהל הכללי יחדל לכהן רק אם התאגיד חרג באופן משמעותי מהנושא של שיא כוח אדם ולא בכל חריג זה יגרור הפסקה של המינוי שלו.

בעמוד 56, בראש העמוד, לגבי חובות הדיווח של המנהל הכללי. הוספנו חובת דיווח של המנהל הכללי למועצה שזה יהיה לפחות אחת לארבעה חודשים.

<לימור תוסיה כהן:>
בסעיף 32לו, היושב ראש ביקש שרואה החשבון המבקר לא יהיה באישור רשות החברות הממשלתיות ולכן זה תוקן.

<ענת מימון:>
הורדנו את 44(א).

בסעיף 32לח, חובת דיווח ואי תלות של רואה חשבון המבקר, הוספנו הוראה שרואה החשבון המבקר אחראי כלפי התאגיד לאמור בחוות דעתו לגבי הדוחות הכספיים.

הוספנו סעיף לגבי מינוי מבקר פנימי. אמרנו שהמועצה תמנה מבקר פנימי.


32לח.
מינוי מבקר פנימי, מעמדו וסמכויותיו

(1) המועצה תמנה מבקר פנימי.
(2) הוראות סעיף 49 לחוק החברות הממשלתיות והוראות סעיף 146(ב), 147, 150, 151 ו-153 לחוק החברות יחולו על המבקר הפנימי בשינויים המחויבים.

32לח.
תכנית עבודה של המבקר הפנימי

המבקר הפנימי יגיש לוועדת הביקורת הצעה לתכנית עבודה שנתית או תקופתית, לצורך בחינתה לפי סעיף 32כו(ג)(2א). ועדת הביקורת תגיש את תכנית העבודה לאישור המועצה בצירוף הערותיה והמלצותיה, והמועצה תאשרה בשינויים הנראים לה.

סעיף 32לט, בנושא כשירות הפקחים הווטרינרים והרופאים הווטרינרים המפקחים. הוספנו אישור ועדה לשינוי התוספות, לעניין השינוי של התוספת השנייה וגם לגבי חלק ב' לתוספת השנייה וחלק ג' לתוספת השנייה שזה ייעשה באישור הוועדה.

<נעה בן שבת:>
לגבי יועץ משפטי. עלתה לדיון האפשרות אבל התברר לנו שזה מיותר כי אין טעם לתת לו נפקות סטטוטורית. סביר להניח שהוא ימונה או כיועץ משפטי פנימי או כיועץ משפטי חיצוני אבל אין טעם לתת לו הוראות סטטוטוריות.

<ענת מימון:>
בעמוד 58, סעיף 32לט, בסופו הבהרנו שלגבי מפקחים וטרינרים ורופאים וטרינרים מפקחים העוסקים בפיקוח על קיום דרישות הייצוא. זה הנושא של חלק ג' לתוספת השנייה.

סעיף 32מ לגבי ההכשרה. הוספנו את ההוראה שזה יהיה במימון התאגיד, הנושא של ההכשרה וההשתלמויות של הפקחים הווטרינרים והרופאים הווטרינרים המפקחים.

יש כאן הערה של משרד המשפטים. היה סייג שאמר שהיקף ההשתלמויות המקצועיות לא יעלה על חמישה ימים בשנה. הוועדה ביקשה להוריד את הסייג הזה.

<שרון רוברטס:>
משרד המשפטים.
<היו"ר אלי אלאלוף:>
מגיע לך מזל טוב. התחתנת ביום חמישי והנה את כבר אתנו. כל הכבוד.

<שרון רוברטס:>
ההגבלה שביקשנו לגבי היקף ההשתלמויות, היא להגביל את הרשויות המינהליות להשתלמויות שלא יעלו על חמישה ימים בשנה. אנחנו לא רוצים שזה יהיה משהו שיתפרש כמשהו שיכול להיות כמה חודשים. אנחנו ביקשנו להגביל את הרגולטורים בהיבט של הסדרת חופש העיסוק שלא יהיו השתלמויות שעולות על חמישה ימים. לא הבנתי מאיזה כיוון באה ההתנגדות.

<יעקב מרגי (ש"ס):>
חמישה ימים זה לא מספיק? צריך להגביל.

<שרון רוברטס:>
זה היה לאחר התייעצות עם משרד הבריאות ומשרד החקלאות. אנחנו רוצים להבהיר שמדובר בכמה ימים.

<היו"ר אלי אלאלוף:>
זה בדרך כלל מספר הימים הדרושים?

<משה רפאלוביץ:>
לא הבנתי את ההגבלה. אתם יכולים להסביר מאיפה באה ההגבלה?

<אבי שפירא:>
למה להגביל? מה המניע לזה?

<שרון רוברטס:>
הרעיון מבחינת חופש העיסוק. אנחנו לא רוצים לקבוע כאן הגבלות שהן משמעותיות מדי כמו בסעיפים אחרים שם אמרנו שכל כשירות או הכשרה נוספת תצטרך לבוא באישור הוועדה. אתו הדבר כאן. אם אנחנו רוצים לעשות הכשרה שהיא בעצם איזשהו רענון או השתלמות, משהו חדש שצריך להילמד, זה לא צריך להיות משהו שהוא יותר ארוך מכמה ימים. אחרי שדיברנו עם הרגולטורים במשרד הבריאות ובמשרד החקלאות, הם הסכימו שחמישה ימים זה משהו מקובל. אפשר לחשוב גם על משהו טיפה יותר ארוך מזה.

<משה רפאלוביץ:>
את חוששת מפגיעה בעובדים? אני הבנתי נכון מה שאת אומרת?

<שרון רוברטס:>
לא. לא פגיעה בעובדים.

<משה רפאלוביץ:>
אני לא מבין את הטיעון.

<אבי שפירא:>
מה זה מבחינת חופש העיסוק?

<שרון רוברטס:>
כרגע אתם מועסקים ואחר כך הפקחים הווטרינרים והרופאים הווטרינרים, תהיה עליהם חובה להשתתף בהכשרות. אנחנו רוצים שהחובה הזאת לא תהיה מוגברת מדי. 

<אבי שפירא:>
אני מבין שההכשרה הזאת ממילא היא תוך כדי ימי עבודה. אנחנו חושבים שהכשרה זה דבר טוב.

<יעקב מרגי (ש"ס):>
גם אם יחייבו אותך לעבור עכשיו השתלמות של עשרה ימים או 15 ימים?

<אבי שפירא:>
אנחנו אנשים שלמדנו כל החיים ואין לנו שום בעיה ללמוד אם צריך. 

<היו"ר אלי אלאלוף:>
אני מציע שנשאיר את החמישה ימים או באישור מועצת המנהלים. מקובל? תודה.

<ענת מימון:>
החזרנו את ההגבלה של חמישה ימים אלא אם כן קבעה המועצה אחרת.

בסעיף קטן (ב), רשימת ההכשרות וההשתלמויות תפורסם גם באתר התאגיד.

סעיף 32מא לעניין קבלה לעבודה. נאמר שהקבלה תיעשה כמובן לפי עקרונות השוויון, השקיפות וכולי ו בהתאם לנהלים שייקבע התאגיד ולכל דין.

סעיף 32מב, ניגוד עניינים, אומר שלא יתקבל אדם לעבודה בתאגיד ולא יתחיל בעבודתו וכולי. זה עניין של נוסח.

בעמוד 59, סעיף 32מב נוסף סעיף קטן (ד) שאומר:

"לעניין סעיף זה, לא יראו מי שהוא עובד רשות מקומית המבצע בה פיקוח וטרינרי לפי דין, כמצוי בניגוד ענייניים בשל עבודתו ברשות המקומית כאמור".

זה נוסף לבקשת השלטון המקומי כדי להגיד שעצם מילוי התפקיד ברשות המקומית לכשעצמו לא ייחשב ניגוד עניינים לצורך הסעיף הזה.
<היו"ר אלי אלאלוף:>
בדרך כלל לעובד מדינה אסור להיות חבר בתאגיד, במועצת מנהלים וכאן לא ראיתי סייג.

<אלי גורדון:>
הוא לא מקבל שכר. 

<היו"ר אלי אלאלוף:>
אני בא מסקטור העמותות וכולי, תמיד אמרו שאסור לשים עובד מדינה. לא הייתי בשום מועצת מנהלים בה קיבלתי כסף.

<לימור תוסיה כהן:>
כאן מדובר בתאגיד ציבורי.

<ענת מימון:>
סעיף 32מג מדבר על מינוי של עובד התאגיד, המינוי של הפקחים הווטרינריים והרופאים הווטרינרים המפקחים. הוספנו את סעיף קטן (ב) שקובע:

"על אף האמור בסעיף קטן (א), ניתן להעסיק פקח וטרינרי או רופא וטרינרי מפקח בתאגיד אף אם לא מונה כאמור באותו סעיף קטן, לצורך הכשרתו ובלבד שתקופת ההכשרה כאמור לא תעלה על חודשיים".

כאן למעשה נתנו מענה למצב שהאדם עוד לא עומד בתנאי המינוי ולכן לא ניתן למנות אותו, אבל כן יקלטו אותו על מנת לתת לו את ההכשרה שלא תעלה על חודשיים והוא כן יועסק בתקופה הזאת.

<מירה סלומון:>
תיקון קטן בכותרת. מינוי של עובד התאגיד שהוא פקח וטרינרי ורופא וטרינר או עובדי התאגיד שהם.

<ענת מימון:>
בסדר. 

התיקון הבא בעמוד 61, סעיף 32מו שמדבר על תקציב התאגיד. כאן, לבקשת הוועדה נוסף סעיף קטן (א1) שמדבר על תקציב שיינתן כבר בתחילת הפעילות של התאגיד על מנת שהוא יוכל להתחיל לפעול לפני גביית האגרות.

"לשם היערכות התאגיד לתחילת פעילותו, תעמיד המדינה לרשותו תקציב הולם שישמש אותו להתקשר בעסקאות הנדרשות לשם כך, ובכללן עסקאות לרכישת שירותים וציוד, והכול על פי הסכם בין התאגיד ובין המדינה באמצעות החשב הכללי במשרד האוצר".

<עלי בינג:>
בזמנו עת קראנו את הסעיף הזה הסברנו למה הוא חשוב לנו ואין בלבד ולמה ככל שיהיה קדם מימון והלוואה במידת הצורך, זה לא סותר את הסעיף. דיברנו על זה עם משרד המשפטים. לנו זה מאוד חשוב. 

<ענת מימון:>
אתם מבקשים להחזיר?

<עלי בינג:>
כן. הביטוי ואין בלבד הוא מאוד חשוב לנו. אנחנו רוצים שיהיה ברור שהתאגיד זה משק כספי סגור שממומן דרך האגרות. כפי שהובהר בדיון הקודם יחד עם נציגי משרד המשפטים ככל שיהיה קדם מימון, הן לצורך ההקמה של התאגיד והן במידת הצורך, זה לא סותר את העיקרון של הם בלבד כי בסופו של דבר האגרות הן אלה שיכסו את העלות הזאת והעלות הזאת תוחזר למדינה ובסופו של דבר כל התאגיד ממומן על ידי האגרות שהוא גובה כמו שיש היום במועצת הלול. לנו מאוד חשוב כי "הם בלבד" יחזור לסעיף.

<יעקב מרגי (ש"ס):>
כשהוא יהיה גירעוני, נגדיל את האגרות?

<עלי בינג:>
כן. בדיוק.

<יעקב מרגי (ש"ס):>
הוזלת המחירים. ישבנו כאן חודש וחצי, ליל שימורים, וזה מה שיהיה.

<עלי בינג:>
אם הוא יהיה עם עודף, אנחנו נוריד את האגרות.

<יעקב מרגי (ש"ס):>
לא ראיתי שהורדת את מחיר המים כשתאגיד המים היה רווחי.

<עלי בינג:>
עכשיו ירדו מחיר המים.

<יעקב מרגי (ש"ס):>
אנסנו אתכם לעשות את זה.

<ענת מימון:>
אדוני, מחזירים את והם בלבד, שרק האגרות והתשלומים?

<היו"ר אלי אלאלוף:>
אתם מסכימים להם בלבד או לא בלבד?

<עלי בינג:>
כפי שהיה. מאוד חשוב לנו שזה יחזור. והם בלבד.

<היו"ר אלי אלאלוף:>
בסדר.

<אבי שפירא:>
אם מוחזרות המלים והם בלבד, אני חושב שלפחות, גם אם זה ברור לגמרי וכולי, להזכיר את נושא קדם המימון כמשהו. נאמר כאן שהוא אפשרי.

<עלי בינג:>
זה הסעיף הבא. כאן המימון מדבר רק על ההקמה.

<אבי שפירא:>
אבל קדם מימון יכול להגיע גם במצב שהתאגיד מגיע לסיטואציה שתזרים המזומנים שלו הוא בעייתי והוא לא יכול לשלם את המשכורות, ועד שיעלו את האגרה וכולי נוצרת כאן בעיה.

<ענת מימון:>
זה לא מה שכתוב.

<עלי בינג:>
יש הרבה מאוד גופים גירעוניים במדינה שעדיין משלמים לעובדים שלהם ולא מלינים שכר. במידת הצורך, כפי שאמרנו, האגרה תעלה. הסעיף בנוגע לעלויות ההקמה שעדיין אין גם שום תזרים מזומנים, זה הסעיף הבא והוא מצוין במפורש לבקשת היושב ראש.

<נעה בן שבת:>
מה תעשה עם התשלומים שאתה מבקש אחר כך מרשויות מקומיות להעביר אליך? סכומים שהם בנק הזכויות שמבקשים להעביר אותם וזאת הוראת המעבר, מבקשים להעביר אותם לזכות התאגיד כדי לממן זכויות עובדים שמועברים אליו. זה גם כן סוג של מקור תקציבי. אני חושבת שיכולים להיות עוד מקורות.

<עלי בינג:>
כמובן שהכסף הזה צבוע לזכויות העובדים אבל בוודאי שככל שירצו לממן אתו ולהחזיר לו - - -

<ענת מימון:>
לפי 32 זאת העסקת עובדים.

<נעה בן שבת:>
להעסיק עובדים זה לפעמים גם לפטר אותם ולפעמים לשלם להם ימי חופשה וימי מחלה. יש מקורות תקציביים שהם לא רק התקציב שמעמידה המדינה ואלה לא רק האגרות והתשלומים שהם גובים אלא גם למשל בנקי זכויות האלה שמועברים. האגרות והתשלומים, זה הוגדר בהתחלה וזה מכוון רק לתשלומים שנגבים עבור האגרות ועבור תשלומים ממפעלים לייצור.

<עלי בינג:>
אפשר להוסיף האגרות והתשלומים.

<יעקב מרגי (ש"ס):>
למה בלבד?

<עלי בינג:>
אנחנו רוצים שיהיה ברור שזה תאגיד שהוא משק כספי סגור. זה מאוד חשוב לנו. אם צריך להוסיף שזה כולל העברות מרשויות מקומיות, ניתן להוסיף.

<משה רפאלוביץ:>
אבל אז ישתמשו בהעברות האלה לצורך פעילות וזה לא סביר.

<עלי בינג:>
הכסף צבוע לזכויות עובדים. בסופו של דבר התאגיד מחויב לעובדים והוא ייתן להם את כל הזכויות שלהם כפי שמגיע להם כדין וזה מפורש מאוד בחוק.

<משה רפאלוביץ:>
אנחנו מכבדים את מה שאתה אומר אבל אנחנו מודאגים ממצב של הביצוע, שהתזרים המזומנים של התאגיד יהיה שלילי ואז מה יקרה?

<שולי מועלם-רפאלי (הבית היהודי):>
הוא אמר לפני רגע שיש תאגידים ציבוריים נוספים שיש להם גירעון וזה לא בא על חשבון העובדים.

<משה רפאלוביץ:>
אני מודה שאני לא מבין.

<יעקב מרגי (ש"ס):>
כאן כל השירותים של התאגיד, זה כוח אדם. אם הוא גירעוני?

<עלי בינג:>
הוא ייקח הלוואה מהבנק.

<ענת מימון:>
הלוואה מהבנק, זה לא מקור שהוא יכול להשתמש.

<יעקב מרגי (ש"ס):>
אז למה אתה אומר בלבד?

<ענת מימון:>
אתה אומר "והם בלבד".

<יעקב מרגי (ש"ס):>
אם אתה אומר בלבד, אתה חונק את התאגיד.

<עלי בינג:>
משרד המשפטים ציין שככל שאתה לוקח הלוואה ומחזיר אותה, זה לא נחשב משהו לתקציב התאגיד. התקציב שלך הוא המקור שאתה משתמש בו ואתה לא מחזיר אותו אחר כך כמקור. מאוד חשוב לנו להבהיר שהתאגיד הזה הוא משק כספי סגור.

<היו"ר אלי אלאלוף:>
אז תכתוב את זה בעברית פשוטה.

<יעקב מרגי (ש"ס):>
אין מקום אחר שמוזכר שזה משק כספי סגור?

<עלי בינג:>
זה הסעיף הזה.

<יעקב מרגי (ש"ס):>
היחיד? בכל החוק הזה?

<עלי בינג:>
כן.

<היו"ר אלי אלאלוף:>
לא כתוב שהתאגיד ממומן על ידי האגרות?

<ענת מימון:>
זה כתוב.

<עלי בינג:>
זה הסעיף הזה. אם זה לא בלבד, אפשר להביא מקורות נוספים אבל אנחנו לא רוצים בזה.

<יעקב מרגי (ש"ס):>
מה זה במלואם? 

<עלי בינג:>
הם ייפנו למשרד האוצר על ימין ועל שמאל.

<היו"ר אלי אלאלוף:>
מה פתאום? תכתוב שם שמשרד האוצר לא ייתן יותר מאשר מקדמה אחת. בלאו הכי אמרתם מראש שיש כאן כיסוי של משרד האוצר ויש שיפוי.
<לירז דמביץ כהן:>
לא. רק לתקופת ההקמה. אין שיפוי.

<היו"ר אלי אלאלוף:>
את תקופת ההקמה אתם שכחתם. אני העליתי אותה.

<לירז דמביץ כהן:>
אנחנו חשבנו שאין צורך להגדיר את זה בחקיקה הראשית. לא שכחנו את זה לרגע. הסכמנו ולא התנגדנו להצעה. 

<היו"ר אלי אלאלוף:>
אני הייתי מוותר על ה"בלבד".

<יעקב מרגי (ש"ס):>
גם אני. "במלואם" נותן לך מענה.

<עלי בינג:>
לא. "במלואם" זה שלא ישתמשו בזה למשהו אחר. זה לא אומר שלא יבואו לבקש עוד מקור.

<היו"ר אלי אלאלוף:>
חברי הכנסת, אתם בעד "בלבד"?

<יעקב מרגי (ש"ס):>
אני בעד להוריד. 

<לירז דמביץ כהן:>
אם יורשה לי להציע נוסח חלופי שאולי ייתן מענה להערות חברי הכנסת. "האגרות והתשלומים ישמשו במלואם והם בלבד לתקציב התאגיד לשם מילוי תפקידיו לפי סעיף 32ה ולעניין סעיף 32ה פסקה (1) ישמש גם תקציבים שהועברו מהרשויות". אני חושבת שבזה אנחנו נותנים מענה. השארנו את זה משק סגור.

<אבי שפירא:>
איזה תקציבים מועברים מהרשויות? אלה לא תקציבים אלא אלה זכויות של עובדים בגין ההעברה. אלה לא תקציבים. 

<יעקב מרגי (ש"ס):>
אני מתחבר לקנאות שלו ולא לקנאות שלך.

<לירז דמביץ כהן:>
ההערה מקובלת. אפשר להוסיף.

<יעקב מרגי (ש"ס):>
אם זה משק סגור, למה אני צריך להישען עליהם?

<היו"ר אלי אלאלוף:>
העברות מהרשויות המקומיות אלה העברות פר אנשים. 

<לירז דמביץ כהן:>
והם ישמשו לתשלומי העובדים בלבד.

<יעקב מרגי (ש"ס):>
אתה לא עונה לי.

<עלי בינג:>
אני חושב שזה ערבוב בעייתי. הכוונה של התיקון היא להבהיר שאפשר לקבל את הכסף הזה מהרשויות המקומיות בשביל העובדים.

<לירז דמביץ כהן:>
נבהיר באותו סעיף שהכסף הזה מיועד לענייני העובדים בלבד. זה היה רק כדי לתת מענה לחשש שהועלה כאן על ידי היועצת המשפטית שאמרה שאין לי זכות להשתמש בתשלומים האלה בכלל.

<מיכל בירן (המחנה הציוני):>
זה עניין ניסוחי. אין כאן כוונה לקחת את הכסף הזה ולהשתמש בו למשהו אחר.

<עלי בינג:>
אני לא מצליח להבין איך נעגן את זה. 

<היו"ר אלי אלאלוף:>
אני רוצה להבין את הדיון. על מה הוויכוח עכשיו?

<לירז דמביץ כהן:>
אנחנו מבקשים שהמלים "והן בלבד" יישארו בסעיף 32מא(א). לחשש שהועלה כאן על ידי היועצת המשפטית של הוועדה שהסעיף הזה בנוסחו כמו שאנחנו מבקשים שיישאר לא יאפשר שימוש בכספים שמועברים לתאגיד מהרשויות המקומיות לצורך שמירה על זכויות העובדים - - -

<נעה בן שבת:>
ליתר דיוק, זאת דוגמה שמראה למה זה לא מדויק.

<לירז דמביץ כהן:>
אבל אני סבורה שזאת הדוגמה היחידה ולכן אני מציעה לתת לה מענה בתוך הסעיף במקום ליצור בעיה.

<היו"ר אלי אלאלוף:>
למה שלא תהיה הגדרה פשוטה שאומרת שהתאגיד יחיה כמשק סגור?

<עלי בינג:>
נכון.

<לירז דמביץ כהן:>
מה המשמעות של זה? ממה הוא מתנהל?

<יעקב מרגי (ש"ס):>
מתשלומי האגרות.

<עלי בינג:>
זה בדיוק מה שמגדיר ה"בלבד".

<נעה בן שבת:>
יש מצבים בהם משרד הבריאות גובה את האגרות. למי הוא מעביר את הכסף? הוא גובה אותן עבור התאגיד? הוא לא גובה אותן עבור התאגיד. הוא מעביר את זה לרשויות המקומיות. חלק הוא מעביר לתאגיד.

<לירז דמביץ כהן:>
עדיין זאת גביית אגרות.

<משה רפאלוביץ:>
נציג האוצר אמר ביושר שאם התאגיד יהיה גירעוני, בעצם משרד האוצר יצטרך להכניס כסף פנימה ולקבל אותו בחזרה לאוצר המדינה מהאגרות שיועלו אחרי כן. אני חושב שהפתרון הוא להוסיף את הדבר הזה פנימה. לנסח את זה במשפט וחצי ולומר שככל שיהיה גירעון והאוצר ייאלץ להכניס כסף פנימה, יקבל אותו חזרה בשנה שאחריה ואז זה שומר על זכויות העובדים ושומר על התאגיד.

<לירז דמביץ כהן:>
איך התאגיד יפעל שעה שהוא גירעוני, אנחנו לא חושבים שזה המקום להסדיר בחקיקה ראשית. חזקה עליו, על התאגיד הזה, כמו גם על המדינה, שזכויות העובדים לא ייפגעו. האם זאת תהיה הלוואה שהוא ייקח מהאוצר ויחזיר לאוצר, אם הוא ייקח מבנק מסחרי ויחזיר לבנק מסחרי, אני לא יודעת היום. אני לא חושבת שזה נכון לחשק כרגע את הסיטואציה הזאת. מכל מקום, זה לא פוגע בהוראה הכללית שנאמרת כאן שהתאגיד יפעל כמשק סגור. גם אם הוא ייקח לתקופת ביניים איזושהי הלוואה, הוא יהיה חייב להחזיר אותה. הוא פועל כמשק סגור מהתקציבים שמיועדים לו מהאגרות בלבד ולא ממקור אחר.

<לימור תוסיה כהן:>
להוסיף, בתשובה למה שנאמר כאן, הנושא הזה של עדכון האגרות נקבע במפורש בסעיף קטן (ג) של אותו סעיף ויש בו התייחסות מפורשת.

<היו"ר אלי אלאלוף:>
אנחנו משאירים את המושג "בלבד".

<לירז דמביץ כהן:>
תודה רבה אדוני.

<היו"ר אלי אלאלוף:>
קיבלתי הסכמת חברי הכנסת.

<לירז דמביץ כהן:>
אנחנו מודים גם לחברי הכנסת.

<יעקב מרגי (ש"ס):>
אני לא חי טוב עם זה שזה נשאר באוויר במצב של גירעון. כשצריכים אתכם, אתם לא נמצאים.

<לירז דמביץ כהן:>
אנחנו משתדלים להיות.

<נעה בן שבת:>
השאלה אם תתנערו מהתאגיד הזה אחרי שטרחו כל כך להקים אותו ולהעביר אליו את העובדים.

<היו"ר אלי אלאלוף:>
לא. מה פתאום? מי ייתן להם? 

<שולי מועלם-רפאלי (הבית היהודי):>
הם באים פעם במושב לוועדה.

<עלי בינג:>
הדבר האחרון שאנחנו רוצים זה להתנער מתאגיד כזה שמעסיק כל כך הרבה עובדים. 

<היו"ר אלי אלאלוף:>
מה שמחזיק את התאגיד זאת האחריות שלו על בריאות הציבור, לא כסף ולא כלום. 

<ענת מימון:>
בסעיף קטן (ג) באותו סעיף בהקשר למה שדובר כאן, וחבר הכנסת מרגי גם שאל, כאן באמת נאמר שסכומי האגרות והתשלומים ייבחנו אחת לשלוש שנים - הוועדה ביקשה להוסיף "לפחות" - ויעודכנו ככל שיידרש. בנוסף לכך נאמר שזה מתוך מטרה שלא יצטברו בתאריך לאורך זמן גירעונות או עודפים.

התיקון הבא הוא בעמוד 63, סעיף 32מז שמדבר על שיא כוח אדם. בסעיף קטן (ה) נאמר ש"לא יקבל התאגיד עובדים חדשים החל במועד ההודעה או ההחלטה". זה בעצם במצב שיש חריגה ממגבלת שיא כוח אדם. העלינו את זה מפסקה (1).

בסעיף 32מח הוספנו שהשרים רשאים באישור ועדת העבודה והרווחה לשנות את התוספות.

כאן אנחנו מגיעים לתוספות שהקראנו כבר.

<נעה בן שבת:>
רק אולי הבהרה לגבי אותו קורס רקע בבריאות הציבור. הוא נחשב קורס חיוני איך שמשרדי הממשלה תופסים אותו? הוא נחשב דבר שבלעדיו אין?

<אפרת אביאני:>
כן. הרגולטורים שלי אומרים זאת.

<נעה בן שבת:>
יש הצדקה לקבוע אותו.

<אפרת אביאני:>
הצדקות מקצועיות. זה קורס בסיסי שנותן ידע בסיסי בנושאים של בריאות הציבור, של פיקוח וטרינרי בהקשר של בריאות הציבור. אני יודעת שכבר כמה שנים טובות זה תנאי במכרזים אם אני לא טועה ולא רק למינוי אלא גם לעבודת רופא וטרינר רשותי.

<ינון יוני:>
כן. זה מינימלי. זה המינימום.

<ענת מימון:>
יש הסתייגות לתוספת השנייה. ההסתייגות היא של קבוצת הרשימה המשותפת שמבקשת שבחלק א' שעוסק בדרישות כשירות למפקחים, בפרט ב' שעוסק ברופאים וטרינרים מפקחים, אחרי פסקה (2)(ב) יבוא: פסקה (ב1) שדורשת גם דרישה שרופא וטרינר שהוסמך כרופא רשותי ובין עיסוקיו בריאות הציבור. כלומר, זה תנאי נוסף לכשירות של רופא וטרינר מפקח.
<אפרת אביאני:>
אני חושבת שניתן לזה מענה.

<שרון רוברטס:>
בהוראות המעבר.

<נעה בן שבת:>
אבל ההוראות עוסקות ברופא וטרינר שהיה ערב פרסומו של חוק זה ויכול להיות שהם רוצים לומר שלא משנה, במועד המעבר לתאגיד, זה רף הכניסה לתאגיד. זה שהיית אפילו חצי שנה נניח רופא רשותי באיזושהי עירייה, תוכל לעבור.

<אפרת אביאני:>
אנחנו כמובן מתנדבים לזה.

<נעה בן שבת:>
למה?

<אפרת אביאני:>
כי לצורך של הרופאים שהם עובדים ברשויות המקומיות היום, ניתן מענה בסעיף יח(1) וזה לא תנאי מהותי. הרשימה הזאת בתוספת מדברת על הכשרות וכישורים שצריכים להיות ובאמת לעניין הזה כהוראת מעבר לרופאים שהיום כבר מועסקים ושצריך לקבל אותם, להחשיב את הניסיון, כבר ניתן מענה כאן. 

<נעה בן שבת:>
בששת השנים האלה, יכול להיות שיש עובד שנכנס מחר, אחרי שהחוק הזה עובר, נכנס לתאגיד ונשאר שם שש שנים ואחרי כן הוא לא יכול לעבור כי הוא לא היה בתוך הוראות המעבר.

<אפרת אביאני:>
אבל הוא יעבור הכשרה. 

<ענת מימון:>
צריך להצביע על ההסתייגות לתוספת השנייה.

<היו"ר אלי אלאלוף:>
מי בעד קבלת ההסתייגות? מי נגד? מי נמנע?

הצבעה

נגד – פה אחד
ההסתייגות לא נתקבלה.

<היו"ר אלי אלאלוף:>
ההסתייגות לא התקבלה.

<ענת מימון:>
עכשיו אפשר להצביע על סעיף התאגיד שזה סעיף 322. כל מה שעברנו עליו עכשיו זה תיקון עקיף לחוק הרופאים הווטרינרים שנעשה במסגרת סעיף 322 לחוק ואפשר להצביע על סעיף 322 כולל כל התיקונים, כולל המועצה, כולל החברים והתוספות.

<היו"ר אלי אלאלוף:>
מי בעד אישור סעיף 322 עם כל התיקונים? מי נגד? מי נמנע?

הצבעה

בעד הסעיף – פה אחד
סעיף 322 נתקבל.

<היו"ר אלי אלאלוף:>
הסעיף אושר.

סיימנו?

<נעה בן שבת:>
לא. יש לנו רביזיה ויש לנו את סעיף 334.

<יעקב מרגי (ש"ס):>
אני לא מאמין ברפורמה. שמישהו ימכור לי שזה בא להוזיל והורדת רגולציה? או שבא לרמות אותי או שהוא לא מכיר את הענף הזה. אני באתי משם. יש יותר רגולציה, זה לא יוזיל מחירים וזה לא יעשה כלום.

<נעה בן שבת:>
בנוסף לרביזיה יש לנו את סעיף 334 שהוא הסעיף העיקרי.

<היו"ר אלי אלאלוף:>
נעשה הפסקה עד 22:00.

לפני כן נצביע על הרביזיה. 

<נעה בן שבת:>
אנחנו רוצים לעשות רביזיה על סעיף 317 כי לא הוספנו בו את ההוראה. עמוד 26. סעיף 317(1). אפשרות קביעה של האגרות לגבי השעות הרגילות ולגבי השעות הרגילות שייקבעו בהתאם לסכום האגרה הבסיסי. יש תוספת שמופיעה בסעיף 321 והייתה צריכה להופיע גם כאן והיא אומרת ש"על גביית האגרות לפי סעיף קטן זה, יחולו הוראות סעיפים 245, 248(1) לחוק שלנו בשינויים המחויבים".

<היו"ר אלי אלאלוף:>
מי בעד הרביזיה?

הצבעה

בעד הרביזיה – פה אחד
הרביזיה נתקבלה.

<היו"ר אלי אלאלוף:>
הרביזיה התקבלה.

<נעה בן שבת:>
עכשיו נצביע על סעיף 317 עם התיקון שהקראתי.

<היו"ר אלי אלאלוף:>
מי בעד אישור סעיף 317 עם התיקון? מי נגד? מי נמנע?

הצבעה

בעד הסעיף – פה אחד
סעיף 317 נתקבל.

<היו"ר אלי אלאלוף:>
הסעיף כולל התיקון שהקריאה לנו היועצת המשפטית התקבל.

הפסקה.

<(הישיבה נפסקה בשעה 21:45 ונתחדשה בשעה 22:15.)>
<היו"ר אלי אלאלוף:>
אנחנו מחדשים את הישיבה.

<נעה בן שבת:>
עכשיו אנחנו מתחילים את סעיף 334, בעמוד 65, תחילה והוראות מעבר. הוא בטח יתפצל לכמה סעיפים.

<אחמד טיבי (הרשימה המשותפת):>
אמרו לי שיש רביזיה ולכן יצאתי מוועדת הכספים ובאתי לכאן. האם הביקור שלי הוא ביקור נימוסין בלבד?

<יעקב מרגי (ש"ס):>
ביקור נימוסין בלבד.

<שולי מועלם-רפאלי (הבית היהודי):>
הרביזיה הייתה לפני שעה. כבר הצבענו.
<נעה בן שבת:>
סעיף קטן (א) מוקרא לשם הרקע כי הצבענו עליו.

334.
תחילה והוראות מעבר

(1) תחילתו שלש פרק זה – הכוונה היא לכל פרק ז' לחוק התכנית הכלכלית – למעט האמור בסעיף קטן (א1), (א2) ו-(ב) עד (ב3), בתום שישה חודשים מיום פרסומו ברשומות (להלן – יום התחילה). השר, באישור הוועדה, רשאי בצו לדחות את יום התחילה בתקופה אחת נוספת שלא תעלה על שישה חודשים.

זה נוגע לפרק הכללי. עכשיו אנחנו מגיעים לתחילתו של סימן ח' שזה הנושא של הפיקוח הווטרינרי.

(א1)
תחילתו של סימן ח', למעט תת סימן ט' ותת סימן י' בו – שאחד מהם הן הוראות תקופת המעבר והשני, תת סימן י ', הוא ההוראה של השנתיים בתום הארבע שנים – ולמעט סעיף 223(א) – שהוא הסעיף שמאפשר לרשות המקומית להודיע על העברת העובדים – בתום ארבע שנים ותשעים ימים מיום פרסומו של חוק זה, ואולם תוקפו של סעיף 204, למעט ההגדרות "בעל היתר הפעלה", "מפעל לבשר גולמי" ו"תעודה וטרינרית" ותוקפו של סעיף 251 – שהוא סעיף של שמירת סמכויות - ביום תחילתה של תקופת המעבר כהגדרתו בסעיף 254.

<ענת מימון:>
לסעיף הזה יש הסתייגות של קבוצת המחנה הציוני, מרצ והרשימה המשותפת. הם מבקשים שעל אף שהתחילה של כל סימן ח' היא בתום ארבע שנים ותשעים ימים, לעניין סעיף 250 שמבטל את בדיקות המשנה, כניסתו לתוקף תהיה מותנית באישור השר והוועדה באופן מפורש. סעיף 250 שמבטל את בדיקות המשנה ייכנס לתוקף רק לאחר אישור הוועדה.

<נעה בן שבת:>
אז זה אומר שאין מועד תחילה.

<ענת מימון:>
במועד התחילה יביאו לאישור הוועדה.

<שולי מועלם-רפאלי (הבית היהודי):>
זה נראה לי מיותר לגמרי.

<היו"ר אלי אלאלוף:>
אני חושב שאין צורך בזה.

<שולי מועלם-רפאלי (הבית היהודי):>
נכון. אין מה לפתוח את זה לדיון.

<ענת מימון:>
אפשר להצביע.

<היו"ר אלי אלאלוף:>
מי בעד קבלת ההסתייגות? מי נגד?

הצבעה

נגד – פה אחד
ההסתייגות לא נתקבלה.
<היו"ר אלי אלאלוף:>
ההסתייגות לא התקבלה.

אני מזכיר לכולם שהתחייבנו בוועדה לקיים דיון כל מושב. חברים, אל תשכחו את ה. זה גורף. זה ללא מגבלה עד חמש שנים. אני לא אהיה כאן בעוד חמש שנים, אבל אולי חברי יעקב יהיה.

<יעקב מרגי (ש"ס):>
גם אני אמרתי את זה ב-2003 ונתקעתי עד עכשיו. אל תהיה בטוח. אל תהיה אופטימי. 

<היו"ר אלי אלאלוף:>
הגעתי לבאר שבע לשלוש שנים לפני 33 שנים וזה עוד לא נגמר. זאת הייתה הבטחה של הסוכנות, לשלוש שנים.

<יעקב מרגי (ש"ס):>
מאז אומרים יש לך מילה של הסוכנות.

<נעה בן שבת:>
אדוני, אם אנחנו דוחים את התחילה של חלק מההוראות למשך שש שנים, יתכן שהדיווח לוועדה צריך להתארך לפחות לגבי הפרק של הפיקוח הווטרינרי. אם ההעברה של העובדים מהרשויות המקומיות תתחיל רק בעוד שש שנים.

<היו"ר אלי אלאלוף:>
כל שישה חודשים מקסימום.

<נעה בן שבת:>
כן, אבל בעוד שש שנים חלק מהעובדים יתחילו לעבור לתאגיד. אולי אפשר לעשות דיווח נפרד לפרק הזה למשך תקופה יותר ארוכה.

<היו"ר אלי אלאלוף:>
לא מפריע לי להעלות את זה עד עשר שנים.

<שי סומך:>
אולי פעם בשנה, אחרי חמש שנים.

<היו"ר אלי אלאלוף:>
אנחנו אומרים דיווח עד שש שנים פעמיים בשנה ועד עשר שנים, ארבע שנים נוספות, אחת לשנה.

<מירה סלומון:>
נעה, תוכלי לחזור על הנקודה האחרונה?

<נעה בן שבת:>
דיווח לוועדה. דובר על הדיווח לוועדה והוא יהיה בשש השנים הראשונות אחת לכנס, ואחר כך, בארבע השנים הראשונות, אחת לשנה.

<נעה בן שבת:>
(א2)
תחילתו של סעיף 223(א) – שמאפשר לרשות המקומית להעביר את העובדים שלה לתאגיד - בתום שנתיים מיום תחילתו של הפיקוח הווטרינרי הארצי כהגדרתו בסעיף 254.

זאת אותה אפשרות של הרשות המקומית להעביר את העובדים לתאגיד. ההגדרה של תחילתו של הפיקוח הווטרינרי הארצי כהגדרתו בסעיף 254, הייתה 48 חודשים מיום תחילתה של תקופת המעבר. זאת אומרת, גם כן ארבע שנים ותשעים ימים.

<היו"ר אלי אלאלוף:>
כבוד גדול. יושב ראש הקואליציה, יושב ראש ועדת החוץ והביטחון. ברוך הבא. צחי, שב אתנו קצת.

<נעה בן שבת:>
(2) תחילתו של פרק ו' לחוק הרופאים הווטרינריים, כנוסחו בסעיף 322 בפרק זה, ביום תחילתה של תקופת המעבר כהגדרתו בסעיף 254 – זאת אומרת, תשעים י מים מיום פרסומו של חוק זה - ואולם, תחילת פעולתו של התאגיד תהיה בתום ארבע שנים ותשעים ימים מיום פרסומו של חוק זה, אלא אם כן קבעו השרים בהסכמת שר האוצר, בצו – יש כאן שאלה אם צריך להוסיף את אישור הוועדה לעניין הזה - מועד מוקדם יותר כפורט להלן:

(1) מועד שהחל ממנו ניתן למנות רופא וטרינר שהוא עובד התאגיד.
(2) מועד שהחל ממנו התאגיד יהיה רשאי לגבות אגרות עבור רשויות מקומיות, כאמור בסעיף 271(ב).

<יעקב מרגי (ש"ס):>
הכול באישור ועדת העבודה, הרווחה והבריאות של הכנסת.

<נעה בן שבת:>
למעשה יש פנים לכאן ולכאן.

<שולי מועלם-רפאלי (הבית היהודי):>
אני חושבת שלא כל כך צריך כי הכול כתוב. 

<יעקב מרגי (ש"ס):>
למה לוותר על סמכות הוועדה?

<היו"ר אלי אלאלוף:>
אני מסכים אתך. אתה צודק.

<נעה בן שבת:>
(ב1)
תחילתם של פסקה (8) להגדרה "טיפול בתוצרת חקלאית" שבהגדרה "ייצור" שבסעיף 26, ושל סעיף 27(ה), ביום תחילתו של הפיקוח הווטרינרי הארצי, כהגדרתו בסעיף 254.

אלה הוראות שנוגעות לחלוקת הסמכויות והיא תיכנס לתוקף רק באותו מועד ולכן גם ההגדרה וההוראה של התקנת התקנות נדחית.

(ב2)
תחילתו של סעיף 22(א)(16) לפקודת מחלות בעלי חיים (נוסח חדש), התשמ"ה-1985, כנוסחו בסעיף 321(א) לפרק זה, ביום תחילתו של הפיקוח הווטרינרי הארצי כהגדרתו בסעיף 254 – זאת אומרת, ארבע שנים ותשעים ימים - ותחילתו של סעיף 23(א) לפקודה האמורה כנוסחו בסעיף האמור, במועד האמור, או במועד תחילת פעילותו של התאגיד כאמור בסעיף 334(ב)(1) – זאת אומרת, כשהוא מתחיל להעסיק רופאים וטרינריים - לפי המוקדם.

אם שכחנו כאן איזשהו סעיף, נתקן ברמת הנוסח.

(ב3)
תחילתם של סעיפים 15(א) ו-25א לחוק פיקוח על ייצוא בעלי חיים ושל תוצרת מן החי, התשי"ז-1957, כנוסחם בסעיף 317(2) לפרק זה, ביום תחילתו של הפיקוח הווטרינרי הארצי כהגדרתו בסעיף 254.

<אפרת אביאני:>
15(א) של האגרות, גם צריך להיות במועד תחילת פעולתו של התאגיד לפי המוקדם.

<נעה בן שבת:>
רק 15(א).

(ב4)
תחילתו של חוק המועצה לענף הלול (ייצור ושיווק), התשכ"ד-1963, כנוסחו בסעיף 318 לחוק זה, תשעים ימים ממועד תחילת פעילותו של התאגיד כאמור בסעיף 334(ב)(1).

הבקשה הזאת לדחות את ביטול הסמכויות של חוק המועצה לענף הלול, הייתה בקשה שנשמעה כאן מפי יושב ראש המועצה אבל השאלה אם תשעים ימים מספיקים או שיש צורך להאריך את התקופה הזאת מעבר לכך.

<יעקב מרגי (ש"ס):>
מתי התאגיד נכנס לתוקף?

<נעה בן שבת:>
התאגיד נכנס לתוקף ארבע שנים ותשעים ימים אלא אם כן מקדימים את המועד שלו.

<יעקב מרגי (ש"ס):>
תני להם עוד תשעים ימים. שבעים שנים מחכים. מפא"י הלכה, מפ"ם נגמרה והם נתקעו לנו בוורידים, מועצת הלול, מועצת הצמחים, וזאת הזדמנות לפרוק עליכם הכול. מעניין שבכל הדברים רוצים שנהיה ליברלים, משוחררים ומופשטים, אבל מחזיקים לנו את קרנות המזבח. אני חושב בקול. אל תתייחסו.

<שי סומך:>
אפשר במקום תשעים לומר 120 ימים. צריך להיות שהתחילה היא 120 ימים ממועד תחילת פעילותו של התאגיד או ביום תחילת הפיקוח הווטרינרי הארצי לפי המוקדם. 

<נעה בן שבת:>
אז יכול להיות שיש התנגשות כי יכול להיות שמתחילים את הפיקוח הווטרינרי רק אז.

<שי סומך:>
אם לא יקדימו, זה בתוך ארבע שנים. 

<נעה בן שבת:>
אז באותו יום פוקעות הסמכויות של מועצת הלול.

<שי סומך:>
כן. בתוך ארבע שנים.

<אפרת אביאני:>
חייבים לוודא שבסוף ארבע השנים האלה הסמכויות האלה מתבטלות.

<היו"ר אלי אלאלוף:>
בסדר. רשמת את התיקונים שהוא ביקש?

<נעה בן שבת:>
כן. לפי המוקדם. 
בסעיף (ג) יש כמה פסקאות. ננסה גם למספר את זה יותר נכון.

(3) הוראות סעיפים 283(א)(14) ו-(15), 283(ב)(52), 287(15) ו-(16) ו-288(46) ו-(47) יחולו בתקופת המעבר כהגדרתה בסעיף 254.

אלה אתן עבירות שחלות על פעולות שנעשות בתקופת המעבר. כך זה מוגדר בתוך העבירה. השאלה אם באמת נדרשת כזאת הוראה או שהיא מיותרת כי ממילא מי שעשה את הפעולה בתקופת המעבר או שאחרי תקופת המעבר, מה המשמעות של לכלול את ההוראה הזאת.

<שי סומך:>
המשמעות היא שבתום תקופת המעבר העבירות האלה לא יהיו.

<נעה בן שבת:>
אבל אז אי אפשר יהיה להעמיד לדין על התקופה הקודמת?

<שי סומך:>
אי אפשר.

<נעה בן שבת:>
ממילא כתוב שבתקופת המעבר עשה כך וכך. ממילא זה חל בתקופת המעבר.

<אפרת אביאני:>
זה בכל מקרה כשהעבירה מתבטלת, יש הוראות בדיני העונשין. זה לא קשור להליכים. שאלת ההליכים לא קשורה כאן.

<נעה בן שבת:>
אדוני, אני חושבת שנבדוק אם באמת נחוצה ההוראה הזאת. היא תהיה כאן ליתר ביטחון. נגיד או תה כדי שיהיה ברור שלא יהיו עבירות, שהעבירות האלה לא יתמשכו מעבר לתקופה הזאת אבל אני לא חושבת שצריך לבטל. אם יום אחר כך מעמידים לדין על עבירה שנעשתה בתקופת המעבר, לא תהיה משמעות כזאת לדברים.

<שי סומך:>
הביטול לא מונע לעמוד לדין על עבירה שבוצעה בתקופת המעבר.

<היו"ר אלי אלאלוף:>
זה לא דורש פרוצדורה כלשהי כדי שזה לא יתבטל?

<שי סומך:>
יכול להיות שצריכה להיות הוראה מפורשת.

<נעה בן שבת:>
יכול להיות שההוראה הזאת לא נדרשת. שפסקה (3) לא נדרשת. נבדוק את הדבר הזה אבל הכוונה היא שההוראות האלה, האיסורים האלה, יחולו רק בתקופת המעבר.

(4) בתקופת המעבר כהגדרתה בסעיף 254 – מתחילה תשעים ימים אחרי פרסומו של החוק ומסתיימת ארבע שנים ותשעים ימים אחרי פרסומו - יקראו את פסקה (3) להגדרה "רופא ממשלתי" שבסעיף 26, כאילו שבמקום האמור בה יבוא "רופא וטרינר שהוא עובד רשות מקומית ורופא וטרינר כאמור בסעיף 260(א)(2)".
זאת אומרת, אותן סמכויות שניתנות לאותו רופא וטרינר שמקבל את הסמכויות בתקופת המעבר, הוא מוסמך בתקופת המעבר, אמרנו שהוא גם מקבל את הסמכויות לעניין פרק ט', אז גם לעניין הסמכויות של רופא ממשלתי שזה למשל השמדה על מזון או פסילה שלו.

<שי סומך:>
אין שם פסקה (3). אולי צריך להוסיף את פסקה (3).

<נעה בן שבת:>
אתה אומר יקראו כאילו שיש פסקה (3) בה כתוב.

(5) תחילתו של סעיף 162(ב) ביום תחילתו של סימן ח'.
<ענת מימון:>
התיעוד של תעודת משלוח וטרינרית למשלוח של מוצרי בשר. זה סעיף של תיעוד פרטי מעביר מזון ומקבל מזון בפרק של ההוראות הכלליות. העקיבות.

<נעה בן שבת:>
החובה שתהיה תעודה וטרינרית כזאת למשלוח בשר היא חובה שנוצרת עם כניסה לתוקף של הפרק.

(6) תחילתו של סעיף 223(א) בתום שנתיים ממועד תחילתו של הפיקוח הווטרינרי הארצי.

הפסקה מיותרת כי היא כבר הופיעה למעלה.

(טז)
לעניין פרק ו' לחוק הרופאים הווטרינריים, כנוסחו בפרק זה -
(1) בתוך שלושה חודשים מיום מינויו יציע המנהל הכללי הראשון של התאגיד, לעובדי המועצה לענף הלול ולעובדי רשות מקומית במפעלים, לעבור לתאגיד כעובדי התאגיד.
יש לנו שתי קבוצות שעוברות מידית. אמרנו שהשרים יכולים באישור הוועדה להקדים את המועד הזה לפני ארבע שנים.

<מירה סלומון:>
זה רק לגבי ה- - -

<היו"ר אלי אלאלוף:>
ומועצת הלול.

<נעה בן שבת:>
תכף נראה מה קורה אחרי ההודעה הזאת, אבל יש לנו את הסעיף השני.

(1א) הודיעה רשות מקומית למנהל כי היא מעוניינת שכל הרופאים הווטרינרים שיהיו מוסמכים לבצע פיקוח וטרינרי בשווקיה לא יהיו מבין עובדי הרשות המקומית, כאמור בסעיף 223(א), יציע המנהל הכללי של התאגיד, בתוך שישים ימים ממועד ההודעה, לעובד רשות מקומית בשווקים שלגבי פעילותו נמסרה הודעה כאמור, לעבור לתאגיד כעובד התאגיד.

אני חושבת שאולי עדיף במקום להגיד לעובד רשות מקומית בשווקים, במקום לעובד שלגבי פעילותו נמסרה הודעה כאמור, מה גם שאנחנו מדברים רק על עובד רשות מקומית כהגדרתו בהמשך הסעיף הקטן הזה, שזה מי שביום פרסומו של חוק זה עבד כבר ברשות המקומית.

<יעקב מרגי (ש"ס):>
כתוב. עובד רשות מקומית בשווקים.

<אבי שפירא:>
הייתה לזה איזושהי סיבה שנאמר שלגבי פעילותו, כדי לבוא ולומר שבעצם היקף הפעילות שהוא עסק בו לפני ההודעה, ימשיך באותה צורה גם בתאגיד.

<עלי בינג:>
יש על זה סעיפים בנפרד בהמשך.

<אבי שפירא:>
נכון. לכן הניסוח המתאים הזה.

<נעה בן שבת:>
אני הבנתי שהנוסח מוסכם.

<לירז דמביץ כהן:>
יש לנו תיקונים נוספים שהם מוסכמים ואנחנו נציין אותם לפרוטוקול.

<היו"ר אלי אלאלוף:>
אתם לא יכולים לעשות תיקונים בלי אישור שלי. 

<לירז דמביץ כהן:>
אנחנו נציג אותם. לסעיף הזה אין לנו תיקונים.

<נעה בן שבת:>
(2) עובד כאמור בפסקאות (1) או (1א) שהמנהל הכללי של התאגיד הציע לו לעבור לעבוד בתאגיד לפי הוראות הפסקאות האמורות, ישיב להצעה בתוך 21 ימים מיום קבלתה. לא השיב העובד להצעה בחיוב בתוך התקופה האמורה, יראו אותו כמי שסירב להצעה.
עכשיו מובאים כאן הסדרים שאומרים מה יקרה במקרה שהוא באמת סירב ומה יקרה במקרה שהוא השיב בחיוב אבל לא מבחינת המעבר לתאגיד אלא מבחינת המשרה שלו ברשויות המקומיות.

יראו אותו כמי שסירב להצעה והיקף משרתו ברשות המקומית יקטן בהתאם ויעמוד על היקף המשרה התואמת את הפעילות שלא תעבור לתאגיד.
זאת אומרת, אם הוא סירב להצעה, הפיקוח הווטרינרי הרי עבר מהרשות המקומית אל התאגיד, אז הוא נשאר לעבוד ברשות המקומית בהיקף המשרה המתאים לשאר הפעילות של הרשות המקומית.

<יעקב מרגי (ש"ס):>
בתקווה שתישאר לו פעילות.

<נעה בן שבת:>
(2א) השיב העובד בחיוב להצעת התאגיד כאמור בפסקה (2) ולא נסתיימו יחסי העבודה עם הרשות המקומית, יעבור העובד לתאגיד בחלקיות משרה בהתאם להיקף המשרה שבה ביצע פיקוח במפעלים ובשווקים כפי שנקבע על ידי מנהל היחידה הווטרינרית לפי העניין ומשרתו ברשות המקומית תקטן בהתאם.

זאת אומרת, כאשר העובד מסכים לעבור לתאגיד, הוא עובר באותו היקף משרה בה עסק ברשות כפי שייקבע על ידי משרד הבריאות. משרד הבריאות עושה את התיאומים הנדרשים.

(3) עבר עובד לתאגיד לפי הוראות פסקאות (1), (1א), (2) ו-(2א), יחולו עליו השכר ותנאי העבודה שחלו עליו כדין, כעובד מועצמת הלול או כעובד הרשות המקומית, לפי העניין, ובהתאם להיקף משרתו, כפי שייקבע על ידי מנהל היחידה הווטרינרית ערב קליטתו בתאגיד.

זאת אומרת, כאן יש את הסעיף אומר שהוא שומר על אותו שכר ואותם תנאי עבודה כפי שחלו עליו קודם לכן.

<יעקב מרגי (ש"ס):>
למה כאן זה לא משרד הבריאות כמו קודם?

<אפרת אביאני:>
זה כן משרד הבריאות. צריך להוסיף גם מנהל היחידה הווטרינרית ומנהל היחידה הווטרינרית בשירות המזון, אבל יש כאן גם את עובדי מועצת הלול שבדרך כלל הם במשחטות.

<נעה בן שבת:>
אבל מי שמסמיך אותם ומי שקובע את היקף הפעילות, זה לא משרד הבריאות? בגלל שהם עובדים במשחטות.

<אפרת אביאני:>
משרד החקלאות. צריך להיות או מנהל השירותים הווטרינריים לפי העניין.

<נעה בן שבת:>
(4) על אף האמור בפסקה (3), נחתם הסכם קיבוצי מיוחד, כמשמעותו בחוק הסכמים קיבוציים, התשי"ז-1957, בין התאגיד ובין ארגון העובדים היציג בתאגיד, המסדיר את שכרם ותנאי עבודתם, וההסכם הקיבוצי האמור אושר לפי סעיף 29 לחוק יסודות התקציב, יחולו הוראות הסכם קיבוצי זה.
כל עובד בא עם ההיסטוריה שלו ממקום העבודה הקודם ויתכן שיהיה הסכם קיבוצי במקום העבודה החדש שיסדיר ואולי יאחד את ההוראות לגבי כולם. זה כפוף לאישור לפי סעיף 29 לחוק יסודות התקציב.

(5) על אף האמור בכל דין, עובד שעבר לתאגיד לפי הוראות פסקאות (1), (1א), ו-(2) לא יהיה זכאי להטבות פרישה כלשהן בשל סיום העסקתו במועצה לענף הלול או ברשות המקומית, לפי העניין, אלא אם כן אושרו לעובד בקשר לסיום העסקתו כאמור הטבות פרישה לפי סעיף 29 לחוק יסודות התקציב.

<לירז דמביץ כהן:>
זה לא (2א) מכיוון ש-(2א) מדבר על חלקיות משרה וכאן מדובר על תנאי פרישה.

<נעה בן שבת:>
אלה אותן הטבות שהזכרתם במכתב. תנאי פרישה מועדפים.

(6) בלי לגרוע מהוראות פסקה (3), זכויות עובד שנסתיימו יחסי עבודתו עם המועצה לענף הלול או עם רשות מקומית ועבר לתאגיד לפי הוראות פסקאות (1), (1א) ו-(2) הנובעות מעבודתו כעובד המועצה לענף הלול או כעובד הרשות המקומית, לפי העניין, ייחשבו כזכויות הנובעות מעבודה בשירות התאגיד למעט זכויות לגמלה הנובעות מהסדר פנסיה תקציבית ייחשבו כזכויות הנובעות מעבודה בשירות התאגיד.

<לירז דמביץ כהן:>
שוב, זה לא (2א) מכיוון שב-(2א) לא הסתיימו יחסי עבודתו עם הרשות המקומית.

<אורי אפלבום:>
יש לנו כאן תיקון. כאן צריך להוסיף גם את (2א). 

<נעה בן שבת:>
קודם אמרתם שלא צריך ולמה עכשיו כן צריך?

<אורי אפלבום:>
בעיקרון לא צריכים לעבור אם יהיה מצב שירצו לדאוג לעובד גם לימי חופש, שתהיה לו יתרה בגוף החדש וכן יהיה צריך להעביר איזשהו כסף תמורת זה.

<נעה בן שבת:>
מדובר על הזכויות שעובד צבר, זכויות לחופשה, לימי מחלה, זכויות אולי לפיצויי פיטורים אם נצברו לו והן צריכות לעבור אתו. האמירה הייתה שהוא שומר אותן בגוף הישן בו הוא נשאר כי הוא לא עזב לגמרי. לכן הוא שומר אותן בגוף הישן ולכן רק עובד שניתק את הקשר עם הגוף הקודם בו הוא עבד, רק הוא צריך לעבור אתן.

<לירז דמביץ כהן:>
במחשבה שנייה הבנו שבמצב כזה אם עובד נניח צבר בגוף הקודם חמישים ימי חופשה ועבר לתאגיד, והוא עבר בעצם עם יתרה של אפס ובתאגיד אין לו ימי חופש ועכשיו הוא רוצה לקחת חמישה ימי חופשה, לא יהיה לו ימים לנצל אותם. לכן אמרנו שגם במקרה שהוא עובר בחלקיות משרה, יעבור החלק היחסי של היתרות שהוא כבר צבר כדי שהוא יכול לממש אותם בתאגיד כבר מהיום הראשון ובהתאם יתחשבנו התאגיד.

<יעקב מרגי (ש"ס):>
היתרות, השווי שלהן.

<לירז דמביץ כהן:>
כמובן. השווי.

<עבדאללה אבו מערוף (הרשימה המשותפת):>
אבל זה מה שכתוב.

<נעה בן שבת:>
השאלה איזו התחשבנות. יכול להיות שהוא ממשיך לעבוד פה וממשיך לעבוד שם והוא צריך לצבור גם ימי מחלה כאן וגם שם.

<לירז דמביץ כהן:>
לכן קבענו שזה ייקבע בנוסחה על ידי גורם חיצוני.

<אורי אפלבום:>
אני רוצה להסביר. הדיפולט מבחינתנו, הרי אנחנו אמרנו שאנחנו שומרים לעובדים את כל התנאים. בהתייעצות שעשינו היום וממה שהבנו עובד שעובר בחלקיות משרה, בעיקרון המעסיק הראשון שומר לו את כל התנאים אצלו ויכול במצב של סיום העסקה וסוף העסקה לשלם לו לפי ממוצע משוקלל של חלקיות המשרה בתקופה הראשונה ושל התקופה השנייה. עלתה בעיה רק לגבי מה יקרה אם עובד ירצה לנצל דברים בפועל בגוף החדש ולכן מעבר למה שבעיקרון אנחנו הבטחנו ומחויב, אנחנו רוצים גם לאפשר מצב שבגוף השני עובד לא יתחיל ביתרה אפס אם הוא ירצה לנצל דברים בפועל ולכן אנחנו רוצים לאפשר גם התחשבנות במצב כזה ולתת לו איזושהי יתרה. בכל מקרה הכול תחת ההנחה שאנחנו שומרים את כל התנאים.

<נעה בן שבת:>
האם בעניין הזה צריך הסכמה של העובד לעניין נוסחת החישוב הזאת?

<אורי אפלבום:>
לא.

<לירז דמביץ כהן:>
ממש לא. העובד שקוף לעניין הזה. זאת אומרת, העובד מבחינתו, נשמרים לו כל התנאים. ההתחשבנות שתהיה בין התאגיד לבין הגוף שממנו עבר העובד תיקבע באיזושהי נוסחה רק בגלל המתמטיקה של העניין אבל מבחינת העובד, הוא יעבור עם הזכויות שלו שיישמרו לו במלואן והוא יוכל לנצל אותן כבר מהיום הראשון עם היתרות הנוכחיות שאמורות להיות לו בתאגיד, אצל המעסיק החדש.

<אבי שפירא:>
מה לגבי ימי מחלה? גם על אותו עיקרון?

<אורי אפלבום:>
כן.

<אבי שפירא:>
איך יתבצע החישוב כשהוא יפרוש? מה הזכאות שלו לפדיון ימי מחלה שלא נוצלו?
<לירז דמביץ כהן:>
אנחנו לא מדברים על פדיון.

<אבי שפירא:>
אם הוא עבר את השליש, עבר את שני שליש וכולי. יש קריטריונים.

<מירה סלומון:>
עדיין לא הבנתי מה הנוסח שהציעה המדינה ביחס לפסקה (6) בעקבות השינוי שדובר.

<לירז דמביץ כהן:>
ביקשנו להוסיף את סעיף (2א) כך שפסקה (6) תחול.

<מירה סלומון:>
ברשותכם, אני מבקשת להעביר התייחסות נוספת לנקודה הזאת. נמשיך לקרוא ואני אחזור לזה.

<נעה בן שבת:>
(7) על אף האמור בפסקה (3), על תקופת עבודתו בתאגיד של עובד שעבר לתאגיד לפי הוראות פסקה (1), (1א), (2) ו-(2א), שבתקופת שירותו ברשות המקומית חל עליו הסדר פנסיה תקציבית – קודם אמרנו ששמירת הזכויות לא נוגעת לפנסיה התקציבית ועכשיו זה ההסדר של הפנסיה התקציבית – יחולו ההוראות שקבועות בחוק שירות המדינה (גמלאות) התש"ל-1970 והרשויות הפועלות לפי החוק האמור מוסמכות לפעול לגבי עובדים כאמור של התאגיד כאילו היו עובדי מדינה ובלבד שנציב שירות המדינה לא יחליט אל יציאתו לקצבה של עובד כאמור של התאגיד שלא הגיע לגיל פרישת חובה כמשמעותו בחוק גיל פרישה התשס"ד-2004 אלא על פי המלצת מי שהוסמך למנות את עובדי התאגיד. הגמלאות כאמור לעובדים של התאגיד ישולמו מקופת התאגיד. אין באמור בפסקה זו ובפסקה (8) כדי להקנות לעובד כאמור זכויות לפנסיה תקציבית העולות על הזכויות להן היה זכאי לפי הסדר פנסיה תקציבית כעובד הרשות המקומית או הנופלות מהן.
(8) על תקופות עבודתו הקודמות של עובד רשות מקומית שעבר לתאגיד לפי הוראות פסקאות (1), (1א) ו-(2) – אנחנו מדברים כאן על אדם שסיים את העסקתו – ושבתקופת שירותו ברשות המקומות חל עליו הסדר פנסיה תקציבית, יחולו בשינויים המחויבים הוראות הסכם רציפות זכויות פנסיה בין הממשלה ובין מרכז שלטון מקומי מיום 22 ביולי 1976. התאגיד ומרכז שלטון מקומי רשאים, באישור שר האוצר, לקבוע הסכם רציפות זכויות אחר שיחול על עובד כאמור.

צריך שיהיה עוד צד להסכם הזה?
<אורי אפלבום:>
כן. כאן צריך להוסיף את ארגון העובדים היציג.

<מירה סלומון:>
קיבלתי את האישור עליו דובר בפסקה (6). כמובן הושמט ארגון העובדים היציג.

<היו"ר אלי אלאלוף:>
אבל בעיקרון הוא לא בסימן שאלה.

<מירה סלומון:>
לא. 

<יעקב מרגי (ש"ס):>
משרד האוצר, איך עובד לגבי מי שהיה ברשות מקומית בפנסיה תקציבית ועכשיו עובר לתאגיד? האם אפשר לעשות לו רצף זכויות?

<אורי אפלבום:>
הם יעשו ביניהם הסכם. אנחנו מחילים על התאגיד את חוק הגמלאות דרך החוק הזה.

<יעקב מרגי (ש"ס):>
מה יאמר ההסכם? אתם כאוצר תאפשרו לרשות המקומית כשהוא יפרוש מהתאגיד לקבל אותו כפנסיונר והם יתחשבנו עם התאגיד?

<אורי אפלבום:>
כן.

<יעקב מרגי (ש"ס):>
כי התאגיד לא משלם פנסיה תקציבית.

<אורי אפלבום:>
אני אסביר. יש שני מצבים. עובד שסיים העסקתו ברשות המקומית לחלוטין.

<יעקב מרגי (ש"ס):>
עזוב, זה שסיים, סיים.

<אורי אפלבום:>
הוא עובר לתאגיד. 

<יעקב מרגי (ש"ס):>
על זה אני מדבר.

<אורי אפלבום:>
הוא יעבור ברציפות זכויות לפי ההסכם שייקבע ביניהם.

<יעקב מרגי (ש"ס):>
הוא פרש בגיל 67 מהתאגיד.

<אורי אפלבום:>
התאגיד ישלם לו את הקצבה מהקופה של התאגיד. הרשות המקומית משפה אותו. 
<יעקב מרגי (ש"ס):>
במקרה הזה אני מופתע לטובה כי זה נגד התפיסה. 

<אורי אפלבום:>
זה רק לגבי עובדים שהם כבר בפנסיה תקציבית.

<יעקב מרגי (ש"ס):>
ברור. לא חשבתי אחרת. 

<שי בירן:>
אדוני, לא קיבלת הבהרה לגבי הנושא השני. מה קורה אם עובד הוא בחלקיות משרה ועדיין יש לו פנסיה תקציבית.

<אורי אפלבום:>
אם עובד יעבור בחלקיות משרה, אין צורך בהסכם רציפות. הרשות המקומית תהיה אחראית עליו והיא תשלם לו את החלק שלו לפי חלקיות משרה המשוקללת והתאגיד ישלם לו פנסיה תקציבית על החלק שלו. זה יהיה בנפרד. הוא יקבל כגמלאי שני תלושים, אחד מהרשות המקומית ואחד מהתאגיד.

<נעה בן שבת:>
(9) בלי לגרוע מהוראות פסקאות (1) עד (8), המועצה לענף הלול או הרשות המקומית, לפי העניין, תעביר לתאגיד במועד המעבר של עובד שנסתיימו יחסי עבודתו עם המועצה לענף הלול או הרשות המקומית, לפי העניין, לתאגיד, את סך שווי הזכויות שצברו במועצה או ברשות למעט זכויות כאמור בפסקה (8) – אלה הזכויות של הפנסיה התקציבית לגבי תקופות העבר – בהתאם לנוסחה שכתובה על ידי גורם שיוסכם בין משרד האוצר לבין מרכז השלטון המקומי בשים לב למספר שנות העבודה שעבד במועצה או ברשות, התפתחות השכר וערך פדיון הזכויות הצפוי במועד הפרישה מהתאגיד.
מועד הפרישה העתידי מהתאגיד.

<לירז דמביץ כהן:>
אדוני, אם אפשר שלוש הערות לפסקה זו. אנחנו נבקש למחוק את המלים "שנסתיימו יחסי עבודתו" מכיוון שאנחנו רוצים שהסעיף הזה יחול גם על כל עובד לפי פסקה (2א) כעובד רק בחלקיות משרה. זה יהיה: "מבלי לגרוע מהוראות פסקאות (1) עד (8), המועצה לענף הלול או הרשות המקומית, לפי העניין, תעביר לתאגיד במועד המעבר של עובד".

<נעה בן שבת:>
מדברים על עובד רשות מקומית ועובד המועצה לענף הלול.

<לירז דמביץ כהן:>
הערה שנייה. אנחנו מבקשים שבמקום מרכז השלטון המקומי יבוא "הגוף היציג של מרבית הרשויות המקומיות".

הערה אחרונה לעניין הזה. בסיפא של פסקה (9) אנחנו מבקשים להוסיף את המלים "תשלום זה יהווה תנאי למסירת הודעה של הרשות לפי סעיף 223". זאת אומרת שההודעה של הרשות שהיא רוצה להעביר את הפיקוח ממנה לתאגיד, תהיה העברה של התשלומים. שזה לא יהיה מנותק אחד מהשני.

<נעה בן שבת:>
השאלה איך הדבר הזה נעשה. איך הדברים האלה מסתדרים. כל התהליך של ההעברה של העובד וחישוב הזכויות שלו מותנה בכך שיש הודעה של הרשות. זה הדבר שהתחיל את כל התהליך ואם אנחנו הולכים בכיוון הזה, כאילו לא התחלנו את כל התהליך ואז איך הגענו עד הלום?

<שי סומך:>
אני אחדד את השאלה שלך. אני מסכים. רק אחרי ההודעה אפשר לדעת שיש עובד שהסכים. אני לא מתנגד למה שאתם אומרים אבל צריך לבנות את זה בצורה שנועה בנתה קודם. 

<נעה בן שבת:>
בנוסח שהונח כאן, אחד הדברים שהיה בו זה בעמוד 68 סעיף (2א) שאמר משהו ברוח הדברים שאת אומרת עכשיו. 

<מירה סלומון:>
למעשה הוא הועתק מהסיפא.

<נעה בן שבת:>
אבל המשמעות היא שהרשות מוסרת הודעה מקדימה על כך שהיא מתכוונת להודיע על העברת העובדים שלה ואז מתחילים את כל התהליך של הצעה, מחשבים את הזכויות של העובד, מחזירים לרשות המקומית עם חשבון ואומרים שאם העובד שלך עובר, זה מה שזה עולה לו, ורק אז נכנסת ההודעה שלה לתוקף. זה משהו שמתנה את תוקפה של ההודעה. זאת אומרת, יש איזה הליך שמקדים.

<לירז דמביץ כהן:>
מקובל לגמרי. אם כך, נבקש להחזיר את סעיף (2א) מהנוסח הקודם ולשבץ אותו ב-(2ב) או היכן שהוועדה תמצא לנכון.

<נעה בן שבת:>
אבל המשמעות בפועל היא שאם הרשות לא משלמת, העובד לא יכול לעבור לתאגיד והוא נשאר עובד של הרשות.

<עלי בינג:>
כן, של הרשות המקומית. נכון.

<לירז דמביץ כהן:>
אם הרשות המקומית רוצה להעביר, תתכבד ותעביר.

<נעה בן שבת:>
אם לא, היא נשארת עם העובד גם אם היא לא רוצה לעשות את הפיקוח הווטרינרי.

<עלי בינג:>
נכון.

<שי בירן:>
היא בעצם נשארת עם הפיקוח.

<עלי בינג:>
היא בפועל נשארת עם הפיקוח כי היא לא יכולה לבצע את ההודעה על מעבר הפיקוח. חידוד נכון.

<מירה סלומון:>
בהמשך להערה של מר בירן, המשמעות של זה היא שמדובר ברשות מקומית שכנראה לא יכולה לשלם סכומים מסוימים. כלומר, היא בסוציו אקונומי נמוך ובבעיות כספיות כאלה ואחרות. היא לא תוכל להעביר את הפיקוח אלא תישאר עם הפיקוח בתחומה.
<שולי מועלם-רפאלי (הבית היהודי):>
זה בדיוק החבל שאמרנו שאי אפשר לאחוז בשני קצותיו.

<יעקב מרגי (ש"ס):>
הוא יבוא אלי לוועדה ואני אסביר לו מהיכן לקחת את הסכומים האלה.

<שולי מועלם-רפאלי (הבית היהודי):>
זה נכון שאת צריכה להציג בפני הוועדה אבל השאלה מה. אי אפשר לאחוז את החבל משני קצותיו. אי אפשר לרצות להעביר ולא לרצות להעביר באותו הזמן.

<עבדאללה אבו מערוף (הרשימה המשותפת):>
ולא להעביר.

<מירה סלומון:>
לא. זה לרצות להעביר ולא להיות מסוגלים אולי לשלם.

<שולי מועלם-רפאלי (הבית היהודי):>
זה בסדר. אז בואו נדבר על זה.

<יעקב מרגי (ש"ס):>
נחכה לו עד שהוא יהיה מסוגל. אנחנו נמתין לו בסבלנות עד שהוא יהיה מסוגל.

<מירה סלומון:>
זאת שמירה על בריאות הציבור. אנחנו בכל זאת בוועדת הבריאות.

<שולי מועלם-רפאלי (הבית היהודי):>
הכול נכון.

<נעה בן שבת:>
סעיף 223 מאפשר גם למנהל היחידה הווטרינרית להתערב ובעצם למנות במקרה שהרשות המקומית לא מציעה מספיק מועמדים לרופאים וטרינרים או לא מעסיקה – אולי צריך להגיד שאין לה מספיק מועמדים – הם צריכים לדאוג לבריאות הציבור, גם כאשר הרשות לא מסוגלת להעסיק את הרופאים הווטרינרים.

<היו"ר אלי אלאלוף:>
שיהיה ברור שמצד אחד אסור להשאיר רשות מקומית לא מתפקדת. מצד שני שתדע רשות מקומית שאין לה שיפוי על דברים שהייתה חייבת לעובד. זה פשוט. אי אפשר לחייב את התאגיד בדברים שלא קיבל עליו.

<שולי מועלם-רפאלי (הבית היהודי):>
שהרשות צריכה לשלם עליהם.

<נעה בן שבת:>
אדוני, הנוסח שהכנו הוכן במהירות רבה ולכן הוא לא לגמרי סגור. מה שמופיע כאן בפסקה (2א). הרעיון הוא שבעצם ההודעה תיכנס לתוקף רק אחרי המסלול הזה שבאמת יודעים שמציעים את ההצעה, בודקים את הסכמת העובד, מגישים את החשבון לרשות ורק אז ההודעה בעצם נכנסת לתוקף ומתחילה לחייב. צריך יהיה למצוא את הדרך לכתוב את זה.

<שי סומך:>
שתי הערות. האחת, ההודעה היא לפי סעיף 223(א) ולא לפי 222, כפי שכתוב. ההערה השנייה - הסוגיות הן לפי פסקה (9) ולא (8).

<נעה בן שבת:>
(10) בסעיף קטן זה -
"הוראות מגבילות" – כל אחת מאלה:
(1) הוראות סעיף 29 לחוק יסודות התקציב, התשמ"ה-1985.
(2) הוראות סעיף 23 לחוק התקציב לשנת הכספים 1982, התשמ"ב-1982.
(3) הוראות סעיף 24 לחוק התקציב לשנת הכספים 1983, התשמ"ג-1983.
(4) הוראות סעיף 24 לחוק התקציב לשנת הכספים 1984, התשמ"ד-1984.
(5) "הסדר פנסיה תקציבית" – הסדר תשלומים המשולמים למי שפרש מרשות מקומית מדי חודש בחודשו באופן רציף, לפי הסכם, מקופת הרשות המקומית, במשך כל ימי חייו, ולאחר מותו – לשאירו, והכול בכפוף להוראות מגבילות.
(6) "עובד המועצה לענף הלול" – מי שערב פרסומו של פרק זה, היה עובד של המועצה שהוקמה לפי חוק המועצה לענף הלול (ייצור ושיווק), התשכ"ד-1963, עסק באותו מועד בפיקוח וטרינרי, ומינויו אושר בידי מנהל השירותים הווטרינריים במשרד החקלאות ופיתוח הכפר.
(7) "עובד רשות מקומית" – רופא וטרינר שערב פרסומו של פרק זה היה עובד רשות מקומית והתקיים בו במועד האמור אחד מאלה:
1) ביצע פיקוח וטרינרי על בית מטבחיים, בית שחיטה לעופות, מפעל שאושר לייצוא, או בית קירור כאמור, או מחסן, ומינויו אושר בידי מנהל השירותים הווטרינריים במשרד החקלאות ופיתוח הכפר, או שביצע פיקוח וטרינרי על מפעל בשר או על בית קירור (בסעיף קטן זה – עובד רשות מקומית במפעלים).
את המילים "או מחסן" לדעתי צריך להוריד.

<שי סומך:>
כן.

<נעה בן שבת:>
2) ביצע פיקוח וטרינרי בשווקים (בסעיף קטן זה – עובד רשות מקומית בשווקים).

כאן צריך להגדיר עובד רשות מקומית בשווקים.

<ענת מימון:>
יש לנו הסתייגות להגדרה של עובד רשות מקומית. הסתייגות של מרצ ושל הרשימה המשותפת הם מבקשים שעובד רשות מקומית יהיה רק העובד שעושה פיקוח וטרינרי בשווקים ושפסקה (1) לגבי הפיקוח במפעלים תימחק.

<נעה בן שבת:>
זה היה הנוסח הקודם של ההוראה הזאת.

<שולי מועלם-רפאלי (הבית היהודי):>
לדעתי זה לא בנוסח החדש.

<היו"ר אלי אלאלוף:>
מי בעד ההסתייגות? מי נגד? מי נמנע?

הצבעה

נגד ההסתייגות – פה אחד
ההסתייגות לא נתקבלה.

<עבדאללה אבו מערוף (הרשימה המשותפת):>
זה שונה ולכן אפשר להוריד אותה.

<היו"ר אלי אלאלוף:>
ההסתייגות לא התקבלה.

<לירז דמביץ כהן:>
פסקה (9א) שמופיעה אצלך. אנחנו מבקשים לשנות אותה.

<נעה בן שבת:>
בגלל שהכול נעשה ברגע האחרון, לי נמסר ביד נוסח שהודפס. כאן פתאום אומרים לי שיש סעיף חדש.

<לירז דמביץ כהן:>
זה הנוסח שחולק על ידי הוועדה.

<נעה בן שבת:>
אני לא יודעת איך הוא חולק, אבל הוא לא נמצא אצלי ביד.

<היו"ר אלי אלאלוף:>
אנחנו מתייחסים רק לנוסח שמוקרא על ידי נעה. כל שאר הדברים לא קיימים. אם היא לא קראה, הוא לא כלול. שמענו את הנוסח של נעה וזה הנוסח שמחייב אותנו.

<נעה בן שבת:>
יש כאן נוסח שמציע אבל, אדוני, אני חושבת שזה לא בסדר כי יש כאן נוסח. אנחנו אמרנו שאם לא העבירה הרשות את הסכומים לתאגיד, אז יראו כאילו שהיא לא מסרה את ההודעה. עכשיו מבקשים שנכניס עוד סעיף. לא רק שיש מנגנון גבייה פנימי בתוך ההוראות שאתם הכנסתם אותו בנוסח ואתם הקראתם אותו עכשיו אלא אתם רוצים שייכנס עוד מנגנון גבייה שאומר ש"אם המועצה לענף הלול או רשות מקומית לא העבירה את הסכומים לפי פסקה (9) כולם או חלקם, בשיעורים ובמועדים שנקבעו לפי פסקה זו מכל סיבה שהיא, יפחית החשב הכללי במשרד האוצר מההקצבות המועברות מתקציב המדינה למועצה לענף הלול או לרשות מקומית ככל שהן מועברות סכומים השווים לסכומים שעל המועצה לענף הלול או לרשות המקומית לפי העניין להעביר לפי פרק זה".
כל אחת מהאפשרויות היא בסדר, אבל להביא גם את זה וגם את זה, לא.

<יעקב מרגי (ש"ס):>
אי אפשר גם וגם.

<עלי בינג:>
אני אנסה להסביר. יש רופאים רשותיים שעושים את הפיקוח בנקודות הקצה, בבדיקות המשנה, ועליהם באמת נתנו את הדעת ונתנו פתרון ראוי. מעבר לכך, יש רופאים רשותיים שעושים את הפיקוח במפעלים. בנוגע אליהם אי אפשר להתנות את המעבר כי בעתיד הפיקוח יהיה במפעלים רק על ידי התאגיד. לכן הסעיף הזה בא לתת את המענה לרופאים הללו שגם עבורם הרשות המקומית צריכה להעביר כספים.

<נעה בן שבת:>
אני מציעה להסתפק במנגנון של (9א) ולא ללכת למנגנון הזה של התניה. זה מאוד מאוד מסובך.

<היו"ר אלי אלאלוף:>
אני עוד לא הבנתי.

<עלי בינג:>
אני אנסה להסביר שוב. אנחנו במנגנון שהתנינו קודם אמרנו שרשות מקומית שרוצה להעביר את הפיקוח בנקודות הקצה, היא חייבת לשפות בגין הזכויות של העובד כדי שהעובד לא ייפגע. מעבר לכך יש את הרופאים שמועסקים במפעלים. הרופאים שמועסקים במפעלים, ביום שמוקם התאגיד, לא יוכלו יותר להיות מועסקים על ידי הרשות המקומית ואנחנו לא יכולים להתנות את זה ואנחנו גם לא רוצים להתנות את זה. לכן הרופאים הללו יועסקו על ידי התאגיד.

הזכויות של העובד, אנחנו לא רוצים לפגוע בהן ולכן התאגיד יהיה מחויב בכל הזכויות של העובדים. כדי שהתאגיד לא יפיל את זה על האגרות ואנחנו לא נצטרך לשלם יותר אגרות עבור הזכויות של העובדים, אנחנו מצפים שהרשויות המקומיות יעבירו את החלק שלהן. על מנת להבטיח את זה, הוספנו את הסעיף הזה כדי שהסעיף הזה יבוא במקרה שבו הרשות המקומית בעצם לא משפה את התאגיד על החלק שלה. הסעיף הזה אומר שבמידה והרשות המקומית לא משפה את התאגיד על החלק שלה, השלטון המרכזי יוכל לקזז מסכומים שהוא מעביר לרשות המקומית את שהיא חייבת לפי חוק לתת לתאגיד עבור העובד.

<נעה בן שבת:>
תבטלו את ההתניה. 

<עלי בינג:>
המבנה הזה לא מספיק טוב. הייתי מעדיף את ההתניה.

<שולי מועלם-רפאלי (הבית היהודי):>
אתה רוצה לעשות את הכלי הזה על שני סוגי העובדים?

<עלי בינג:>
לא. 

<אבי שפירא:>
תפצלו את העניין הזה.

<שולי מועלם-רפאלי (הבית היהודי):>
הם פיצלו.

<עלי בינג:>
זה בדיוק מה שאנחנו עושים. אני יכול להסביר?

<היו"ר אלי אלאלוף:>
אני מודיע לך שזה לא יעבור. אי אפשר כאן פעמיים.

<יעקב מרגי (ש"ס):>
לא. זה לא פעמיים. אני חשבתי שזה פעמיים.

<היו"ר אלי אלאלוף:>
ההסכם היה שכאשר העובד עובר, במעבר שלו הרשות או מועצת הלול מעבירה את כל הסכומים.

<יעקב מרגי (ש"ס):>
ואם הרשות לא מעבירה?

<היו"ר אלי אלאלוף:>
אז לא מקבלים את העובד.

<שולי מועלם-רפאלי (הבית היהודי):>
אבל זה עובד מסוג אחר. זה עובד מסוג שני. זה לא עובד שיכול להישאר ברשות.

<יעקב מרגי (ש"ס):>
לך יש עניין שהתאגיד יקום ויעבוד. נכון?

<עלי בינג:>
נכון.

<שולי מועלם-רפאלי (הבית היהודי):>
זה עובד שלא יכול להישאר ברשות. יש כאן בעצם שני סוגי עובדים שצריך לכל אחד מהם סוג אחר של מעבר של הזכויות.

<היו"ר אלי אלאלוף:>
המנגנון שאתה שם מתי שאתה רוצה את היד בכיס של האחר, לא מקובל.

<יעקב מרגי (ש"ס):>
הוא בעייתי. אולי אני כראש רשות לא בא לי על התאגיד ולא רוצה להעביר את העובדים אלא אני רוצה שהוא יישאר אצלי ויעבוד אצלי ולכן אני לא מעביר אותו. ברגע שאני לא מעביר, אתה נתת לו בחוק את זה שהוא נשאר עובד רשות.

<עלי בינג:>
אם הוא עובד במפעלים, הוא לא יכול.

<נעה בן שבת:>
הוסבר קודם מה יהיו התוצאות כאשר רשות מקומית אצלה נשאר עובד והיא לא יכולה להחזיק אותו וזה רק בגלל שהיא לא יכולה לשלם. לא עדיף המצב שבו יתמודד החשב הכללי בדרך הזאת, בדרך כל קיזוזים עם הרשות המקומית ולא להשאיר את המצב הזה שנפגע הפיקוח הווטרינרי כי התאגיד גם צריך לשלוח עובדים ולמלא את מקומם ברשות המקומית.

<שולי מועלם-רפאלי (הבית היהודי):>
איזה פתרון את יכולה להציע?

<נעה בן שבת:>
להשאיר את הסעיף הזה, סעיף (9א), של אפשרות קיזוז מול הרשות המקומית. זאת אפשרות שלא מתנה את המעבר והיא מביאה לתוצאה מבחינת הפיקוח הווטרינרי.
<עלי בינג:>
הקיזוז מבחינתנו הוא לא מנגנון אידיאלי. יש הרבה רשויות שלא מקבלות מענקים. אנחנו לא חושבים שהוא נותן מענה מספק לתאגיד עקב החבות שהוא נושא בה בגלל החובות לעובדים. הוא גם לא רלוונטי מול המועצה. זאת אומרת, הבעיה שלנו היא שהוא לא נותן מענה מספק ולכן עשינו את ההתניה האת שהוסכמה על חברי הכנסת קודם, שבעצם רשות מקומית שרוצה להעביר, היא צריכה לשפות את התאגיד בגין הסכומים שהרשות המקומית חייבת לעובד. אין כאן סכומים שהם מעבר. אנחנו מדברים על סכומים שהרשות המקומית חייבת לעובד.

בנוגע לרופאים במפעלים, אי אפשר להתנות את זה ולכן אנחנו רוצים לתת איזשהו כלי, כלי מסוים, כלי חלקי.

<נעה בן שבת:>
אתם כתבתם כאן שני כלים במהלך ההתפתחות של הכלי הזה. בהתחלה שמו לכם וטו על הכלי של ההודעה.

<עלי בינג:>
פקודת מס הכנסה.

<נעה בן שבת:>
של ההתניה. ההתניה הזאת מפריעה לעובד לעבור ולעשות את הבחירה החופשית שלו וגם מפריעה לרשות המקומית לקבוע את המדיניות שלה כי הרשות המקומית רוצה להעביר את העובדים אבל היא לא יכולה להעביר את העובדים בגלל שאתם אומרים לה קודם תשלמי ואז תעבירי את העובדים. נפגע מזה הפיקוח הווטרינרי. אז הוצע הכלי החלופי. עכשיו אתם לוקחים את שני הכלים גם יחד, זה שקודם עלו על הבעיות שלו וגם הכלי החלופי ואתם מבקשים להפעיל את שניהם ביחד. אני חושבת שזה מוגזם.

<עלי בינג:>
אני אנסה להסביר. קודם כל, ההתניה לא פוגעת ברשות המקומית. אם הרשות המקומית רוצה להעביר, תתכבד ותשלם את מה שהיא חייבת לעובד. העובד לא נפגע מזה. הרצון של העובדים מלכתחילה היה להישאר ברשות המקומית. אין כאן פגיעה בעובדים. זה גם נעשה בתיאום עם העובדים ולא נכפה כאן שום דבר. הכול בתיאום ובהסכמה.

בנוגע לרופאים במפעלים. שוב, כדי שהתאגיד לא יצטרך לשאת בעלויות שהוא לא חייב בגינן, העלויות האלה הן חובות של הרשות המקומית כלפי העובדים. על מנת שהתאגיד יוכל לשלם את החובות האלה, אם היינו יכולים לוודא שהרשות המקומית מעבירה את זה, היינו מוודאים אבל אין לנו יכולת לוודא. מכיוון שאת העובדים במפעלים אנחנו לא יכולים להתנות, אנחנו רוצים לתת כלי אחר. בוודאי הוא כלי חלקי. רצינו לעשות את זה דרך פקודת מסים אבל הבנו שמשרד המשפטים מתנגד כי זה כלי דרקוני מדי ולכן לקחנו כלי שהוא כלי יותר מידתי וגם זה נעשה בתיאום גם עם ההסתדרות וגם עם מרכז שלטון מקומי. אני חושב שזה כלי מידתי שנועד לסייע לתאגיד. כל המטרה היא לשמור על זכויות העובדים כדי שהם לא ייפגעו.

<היו"ר אלי אלאלוף:>
יש עניין של דו-סטריות בכל הדברים. כאן השלטון המרכזי, ברגע שהוא מחליט, הוא שם את היד.

<יעקב מרגי (ש"ס):>
לא הוא החליט. הקושי של הרשות המקומית הביא לכך.

<עלי בינג:>
זה רק אם הרשות המקומית לא שילמה את מה שהיא חייבת לפי דין.

<שולי מועלם-רפאלי (הבית היהודי):>
אם ממילא זה רופא במפעל שהוא עובר לתאגיד וזה שומר על הזכות שלו, כי אחרת מאיפה יבוא הכסף?

<רועי פולקמן (כולנו):>
צריך לראות שרצף הזכויות שלו לא ייפגע.

<שולי מועלם-רפאלי (הבית היהודי):>
מאיפה יבוא הכסף? זה נראה לי מידתי.

<עלי בינג:>
כאמור, אנחנו הצענו בהתחלה את פקודת המסים אבל הסבירו לנו שזה דרקוני מדי ושזה יפגע ברשויות המקומיות.

<היו"ר אלי אלאלוף:>
מאיפה תיקח את הכסף?

<לירז דמביץ כהן:>
הכסף יילקח רק מרשויות שמקבלות.

<היו"ר אלי אלאלוף:>
מאיזה תקציב? תקציב חינוך? רווחה?

<עלי בינג:>
לא. למיטב הבנתי הסכומים הם ממענקי איזון.

<היו"ר אלי אלאלוף:>
ואם הרשות לא מקבלת מענקי איזון?

<עלי בינג:>
אז יש לנו בעיה. 

<רועי פולקמן (כולנו):>
זה שוט שלא אמורים להשתמש בו כי הרשות המקומית אמורה לשלם לעובד.

<יעקב מרגי (ש"ס):>
אני הראשון שאילצתי את האוצר לעשות זאת. רשות שלא העבירה לתקציבי הדת, היינו מקצצים לה ממענקי האיזון. 

<רועי פולקמן (כולנו):>
זה לא אמור לקרות.

<עלי בינג:>
אנחנו יוצאים מתוך נקודת הנחה שהרשויות המקומיות ישלמו את חלקן. 

<יעקב מרגי (ש"ס):>
אדוני, אני לא נבהל מזה.

<שולי מועלם-רפאלי (הבית היהודי):>
גם אני לא.

<נעה בן שבת:>
למרות שלא מונף כאן שוט אחד אלא מונפים כאן שני שוטים.

<עלי בינג:>
אבל למקרים שונים.

<יעקב מרגי (ש"ס):>
השני הוא לא שוט. 

<שולי מועלם-רפאלי (הבית היהודי):>
השני הוא לא מונף. אם הרשות המקומית לא רוצה להעביר אותם, היא לא מעבירה אותם.

<עלי בינג:>
מדובר על שני מקרים שונים.

<נעה בן שבת:>
אני רוצה להזכיר שברירת המחדל הייתה - - -
<היו"ר אלי אלאלוף:>
נשאר לנו לשכנע אותך.

<נעה בן שבת:>
לא, אדוני, אני רק רוצה להעיר שברירת המחדל הייתה שהתאגיד הוא זה שמעסיק את כל העובדים וכל העובדים מועברים אליו. כנראה ראו בזה יתרון בזה שהעובדים יעברו לתאגיד וכעת אנחנו שמים חסמים על הדרך של העובדים לעבור לתאגיד. השאלה אם זה מה שרוצים לעשות.

<עבדאללה אבו מערוף (הרשימה המשותפת):>
אבל זה לא פוגע בעובד.

<שולי מועלם-רפאלי (הבית היהודי):>
לגבי הרופאים במפעלים נשארו עם ההחלטה.

<עלי בינג:>
בדיוק.

<היו"ר אלי אלאלוף:>
למה השלטון המקומי לא מדבר?

<עלי בינג:>
כי זה הוסכם אתו. 

<לירז דמביץ כהן:>
אנחנו באים בהסכמה. יצאנו קודם החוצה ודיברנו על הסעיפים האלה.

אדוני, אם יורשה לי לקרוא נוסח יותר מדויק שתואם את חוק יסודות התקציב.

סעיף (9א): "מבלי לגרוע מדרכי גבייה אחרות הנתונות למדינה" - - -

<נעה בן שבת:>
אדוני, לא רק השוט הזה אלא גם כל השוטים שמוזכרים בכל המקומות, שמבלי לגרוע מכל הסמכויות.

<שולי מועלם-רפאלי (הבית היהודי):>
אז תבטלו את זה.

<יעקב מרגי (ש"ס):>
אם אין לכם משהו אחר.

<שולי מועלם-רפאלי (הבית היהודי):>
אם זאת אמירה כללית, תעזבי אותה. תתחילי מהסעיף הרציני.

<לירז דמביץ כהן:>
הסעיף הזה נותן לי מענה רק כלפי אותן רשויות שמקבלות מענקי איזון.

<היו"ר אלי אלאלוף:>
אני עוד לא הצלחתי להבין מה רצית.

<לירז דמביץ כהן:>
אני אנסה שוב. פסקה (9א): "מבלי לגרוע מדרכי גבייה אחרות הנתונות למדינה לפי כל דין, לא העבירה רשות מקומית את הסכומים לפי פסקה (9), כולם או חלקם, בשיעורים ובמועדים שנקבעו לפי אותה פסקה, יפחית החשב הכללי במשרד האוצר מכל סכום שהממשלה חייבת לרשות מכל סיבה שהיא, למעט חוב מס, סכומים השווים לסכומים שעל הרשות המקומית להעביר לפי פרק זה ויעבירם לתאגיד".

<היו"ר אלי אלאלוף:>
מכל סיבה שהיא?

<יעקב מרגי (ש"ס):>
מה זה מכל סיבה שהיא? רק על זכויות עובדים.

<שולי מועלם-רפאלי (הבית היהודי):>
רק על הרופאים במפעלים ורק על זכויות שלהם.

<לירז דמביץ כהן:>
זה לפי פסקה (9) – "כולם או חלקם בשיעורים ובמועדים שנקבעו לפי פסקה זו".

<היו"ר אלי אלאלוף:>
רשות שלא מעבירה את הכסף, זה אומר שהיא עם בעיות.

<עלי בינג:>
לא תמיד.

<לירז דמביץ כהן:>
היא אמורה להעביר את הכסף. נקודת המוצא היא שהיא צריכה להעביר.

<יעקב מרגי (ש"ס):>
ראש התאגיד לא בא טוב בעיני ראש העיר, הוא לא יעביר. אנחנו חיים את זה.

<היו"ר אלי אלאלוף:>
ייקחו כסף מהתחום של חינוך או של הרווחה? מה קרה לכם? 

<יעקב מרגי (ש"ס):>
אני מבין שנגענו בנקודות הרגישות שלך, אבל בגדול ראש רשות שלא חס על זכויות עובדיו או מתעלם, אני חושב שצריך לקחת ממנו. אין מה לעשות.

<עבדאללה אבו מערוף (הרשימה המשותפת):>
איפה המקור שתשלם לעובד הזה?

<היו"ר אלי אלאלוף:>
מה אומר משרד הפנים?

<שולי מועלם-רפאלי (הבית היהודי):>
את המשפט "בלי לגרוע", את מורידה. המשפט הזה לא יכול להיות. 

<לירז דמביץ כהן:>
קיבלתי את הערת משרד המשפטים: "מבלי לגרוע מדרכי גבייה אחרות הנתונות לתאגיד".

<ענת מימון:>
מבלי לגרוע מדרכי גבייה של התאגיד, את קובעת אפשרות גבייה של המדינה?

<לירז דמביץ כהן:>
המדינה תעביר לתאגיד. מבלי לגרוע מדרכי גבייה אחרות הנתונות לתאגיד לפי כל דין, לא העבירה רשות מקומית את הסכומים לפי פסקה (9) כולם או חלקם בשיעורים ובמועדים שנקבעו לפי פסקה זו, יפחית החשב הכללי במשרד האוצר מכל סכום שהממשלה חייבת לרשות מכל סיבה שהיא" - זאת אומרת, אם יש לממשלה חוב לרשות מאיזושהי סיבה, אני אפחית את זה למעט חוב מס שמוחרג – "סכומים השווים לסכומים שעל הרשות המקומית להעביר לפי פרק זה" ואני אעביר את אותו כסף במקום לרשות, לתאגיד.

<נעה בן שבת:>
אפשרויות הגבייה של התאגיד נקבעו בתפקידים שלו. אפשרות הגבייה שלו היא רק תשלומים ואגרות שהוגדרו כאגרות שנגבות לפי החוק הזה.
<לירז דמביץ כהן:>
נוריד את הרישא.

<שולי מועלם-רפאלי (הבית היהודי):>
כן. תורידי את הרישא.

<יעקב מרגי (ש"ס):>
איך המנגנון? איך זה יתבצע? מאיפה החשב הכללי יודע מה הסכומים שהרשות אמורה לשפות. הרשות צריכה לשפות את התאגיד. איך יעבור המידע? איך זה יהיה? איך החשב הכללי אמור לקבל את המידע על הסכום שהרשות הייתה אמורה לשפות? 

<עלי בינג:>
בסופו של דבר יש מנגנון מוסכם בסעיף (9) שיהיה גורם מוסכם שיקבע כמה כל רשות מקומית חייבת לתאגיד בגין העובדים שעברו מאותה רשות לתאגיד.

<היו"ר אלי אלאלוף:>
מי זה הגוף המוסמך?

<עלי בינג:>
לא קבענו. רשמנו בחוק גורם שהוסכם בין משרד האוצר לבין הארגון שמייצג את מרבית הרשויות המקומיות.

<יעקב מרגי (ש"ס):>
אתה תוסיף לו במטלות שלו לעדכן את החשב הכללי בסכומים?

<עלי בינג:>
התאגיד יעדכן את החשב הכללי ככל שהרשות המקומית לא שילמה את הסכום שהוסכם עליו.

<לירז דמביץ כהן:>
אם תהיה בעיה, התאגיד יציף אותה.

<עלי בינג:>
אגב, המנגנון הזה כבר קיים בכבאות.

<יעקב מרגי (ש"ס):>
הוא קיים גם בשירותי הדת.

<היו"ר אלי אלאלוף:>
אני לא אוהב את הדיונים שאתם עושים בלי הוועדה. אחר כך אתם באים עם מוצר מוגמר ואתם מביכים אותנו ולא עוזרים לנו לפתור את הבעיה.

<לירז דמביץ כהן:>
אדוני, אנחנו מתנצלים.

<היו"ר אלי אלאלוף:>
שני הצדדים. זאת לא פעם ראשונה שאתם עושים את זה. 

<עלי בינג:>
אתה צודק.

<היו"ר אלי אלאלוף:>
אם זה היה לפי הרגש שלי, אתם עפים מכאן טוטלית עם ההצעות שלכם. שניכם. אפשר לדעת מה אתם רוצים לסכם?

<יעקב מרגי (ש"ס):>
הרישא ירדה?

<לירז דמביץ כהן:>
הרישא ירדה.

<מירה סלומון:>
בסיפא של הסעיף החדש בפסקה (9), אנחנו נבקש להוסיף. הדיון שנעשה כאן לעניין פסקה (9א), אנחנו מאוד מעריכים ומודים לוועדה שבחנה את הנושא הזה והגיעה לאן שהגיעה. אין מה להגיד. אבל אנחנו בכל זאת רוצים רגע להעיר לעניין הסיפא בפסקה (9). צריך להוסיף בה בסוף שאין בפסקאות (1) עד (8) כדי להקנות לעובד כפל תשלום או כפל זכויות מעבר למה שהיה מגיע לו אלמלא המעבר לתאגיד. זה מכיוון שיש כאן גם אפשרות לפיצול וגם אפשרות להעברה מלאה. כדי להבהיר את הנקודה הזאת, אין בזה כפל.

<עלי בינג:>
מקובל.

<היו"ר אלי אלאלוף:>
אלה לא דברים מובנים מאליהם? צריך לכתוב אותם? מישהו מעודד כפל תשלומים?

<עלי בינג:>
שיהיה ברור.

<נעה בן שבת:>
בפסקה (6), תיקון. כיוון שאנחנו מחזירים את פסקה (2)(א) לגבי מצב שהעובד נשאר עובד גם בחלק מהמשרה שלו ברשות - - -

<מירה סלומון:>
כבר אמרתי לפרוטוקול שזה אושר אצלנו.

<נעה בן שבת:>
כן. צריך אז להתייחס לנושא של חלקיות המשרה שלו. הזכויות שלו מחושבות גם בהתאם להיקף המשרה כמו שנאמר, כפי שאושר על ידי משרד הבריאות.

(11) העברה של עובד רשות מקומית ושל עובד המועצה לענף הלול אל התאגיד לפי סעיף קטן זה תיעשה על אף האמור בסעיף 32מז(א) לחוק הרופאים הווטרינרים.

שם הוגבל שיא כוח האדם וכאן אומרים שהעברת הרופאים הווטרינרים נעשית על אף המגבלה של שיא כוח האדם. זאת אומרת, היא תתאפשר למרות המגבלה.

<אבי שפירא:>
בפסקה (11), למיטב הבנתי צריך להיות סעיף 32מז(ה) שמדבר על המגבלה של כוח אדם.

<נעה בן שבת:>
אני אבדוק את הסעיף אבל הכוונה היא לאותה מגבלה של שיא כוח אדם.

(יז)
על אף האמור בסעיף 32לט לחוק הרופאים הווטרינריים, כנוסחו בסעיף 322 לחוק זה, מי שמונה, ערב יום התחילה – צריך להיות ערב פרסומו של חוק זה - לבצע פיקוח וטרינרי על מזון מן החי על פי החיקוקים שבתוספת הראשונה לחוק האמור, לא יידרש לעמוד בדרישה בפרט 1 בחלק א' לתוספת השנייה לאותו חוק, והוא יהיה רשאי להשלים את הדרישה בפרט 2 בחלק א' לתוספת השנייה כאמור בתוך שלוש שנים מיום תחילת הפיקוח הווטרינרי.

<אבי שפירא:>
גם כאן לדעתי צריכים להיות שני סעיפים שהם אותו דבר. כלומר, ההפניות לדעתי לא נכונות. שפרט 1 בחלק א', זה צריך להיות מי שלא יידרש בדרישה בפרט 2 בחלק א', יידרש תוך שלוש שנים להשלים.

<נעה בן שבת:>
הכוונה היא שהוא יוכל להשלים את ההכשרה שלו. הוא יכול להיות פקח וטרינרי אבל הוא לא יוכל להיות רופא וטרינר לעניין החוק הזה. כמובן הוא רופא וטרינר כי הוא רופא מורשה, אבל הוא יצטרך להשלים את הדרישה הזאת בתוך שלוש שנים. 

<אבי שפירא:>
לדעתי בשני המקרים צריך להיות פרט 2 בחלק א'. זה מי שלא סיים את קורס הרקע בבריאות הציבור, יכול להשלים.

<נעה בן שבת:>
כן. הוא רופא וטרינר אבל הוא לא סיים עדיין את קורס הרקע.

<אבי שפירא:>
נכון, ואז תוך שלוש שנים הוא צריך להשלים אותו.

<נעה בן שבת:>
(יח)
לעניין סעיף 32לט והתוספת השנייה לחוק הרופאים הווטרינרים, כנוסחו בסעיף 322 לחוק זה יראו רופא וטרינר שעבר קורס רקע בבריאות הציבור ערב תחילתו של פרק ו'1 לחוק האמור, כאילו עמד בדרישות לעניין קורס רקע הקבוע בתוספת השנייה לחוק האמור.

אנחנו בעצם מאפשרים לעבור, כדי שלא יהיה קורס רקע אחד.

(יח1)
רופא וטרינר שמועסק ערב פרסומו של פרק זה ברשות מקומית, וביצע פיקוח וטרינרי בשווקים לרבות בדיקות משנה ערב יום תחילתה של תקופת המעבר כהגדרתו בסעיף 254, יראו אותו כאילו עמד בתנאי הכשירות לפי סעיף 32לט והתוספת השנייה לחוק הרופאים הווטרינרים.

זה מישהו שכבר היה מועסק ברשות המקומית ערב פרסומו של החוק וביצע פיקוח וטרינרי ערב תחילתה של תקופת המעבר - זאת אומרת, עוד תשעים ימים – יראו אותו כאילו עמד בתנאי הכשירות של סעיף 32לט למרות שיכול להיות שהוא לא עמד בהם.
(יט)
רופא וטרינר שהיה מוסמך לבצע פיקוח וטרינרי במפעלים ערב חוק זה, ייחשב כאילו עמד בתנאי הכשירות לפי סעיף 32לט והתוספת השנייה לחוק הרופאים הווטרינרים והוסמך בידי מנהל היחידה הווטרינרית לעניין סעיף 221.

זאת אומרת, רואים את מי שכבר היום עוסק בפיקוח הווטרינרי כאילו קיבל הסמכה. הוא לא יצטרך לחזור אליכם כדי לקבל הסמכה.

(כ)
על אף האמור בסעיף 219, מנהל היחידה הווטרינרית רשאי, במקרים מיוחדים, למנות רופא וטרינר מבין עובדי רשות מקומית אשר יהיה מוסמך לבצע פיקוח וטרינרי במפעלי בשר המצויים בתחום הרשות המקומית, אם התקיימו כל אלה, והוראות סעיף 247 או 248(2), לפי העניין, יחולו בשינויים המחויבים על רופא וטרינר שמונה כאמור:

(1) ערב פרסומו של פרק זה הרופא הווטרינר היה עובד של הרשות המקומית וביצע פיקוח וטרינרי הן במפעל בשר או במפעל לשחיטת בשר והן בשווקים.
(2) הפיקוח הווטרינרי בשווקים מתבצע בידי עובדי הרשות המקומית.
(3) הרשות המקומית הסכימה להעסיק את הרופא הווטרינר במפעל בשר או במפעל לשחיטת בשר שבתחומה והרופא הווטרינר נתן הסכמתו למינוי לפי סעיף קטן זה.

<שי סומך:>
כמה תיקונים. בשורה הראשונה צריך לומר "או מנהל השירותים הווטרינרים". בשורה השלישית, במפעלי בשר, "או במפעלים לבשר גולמי". בפסקה (3), במקום "לשחיטת בשר" צריך להיות "מפעל לבשר גולמי".

<נעה בן שבת:>
335.
(ב)
תקנות ראשונות לפי סעיף 218א יובאו לאישור הועדה עד ליום תחילתו של סימן ח'.

אלה התקנות לעניין הוואן-סל, בגלל הבהלה שהייתה בנושא הזה. יש תקנות נוספות אחרות באותו סעיף, אבל כבר הצבענו עליהן.

<ענת מימון:>
אפשר להצביע על סעיפים 334 ו-335.

<אלי גורדון:>
לגבי (2)(א), אני רוצה להבין מה הנוסח וגם לגבי (3).

<היו"ר אלי אלאלוף:>
קראנו את זה. בארבע עיניים יגידו לך.

<שולי מועלם-רפאלי (הבית היהודי):>
הסמכנו את הייעוץ המשפטי של הוועדה לעשות כל דבר שנדרש ביחס לנוסח.

<היו"ר אלי אלאלוף:>
בקשה מאוד חשובה למשרד הבריאות והיא לעשות מעקב והערכה על התלונות שאתם מקבלים לפחות בחמש השנים הראשונות כדי לדעת מה קורה. כרגע אנחנו עבדנו מספיק על התאגיד ואני מבקש, לאור העבודה שתיפול עליכם, והיא תהיה כבדה, ויגיעו תלונות ואולי יהיו נכונות, אנחנו רוצים לבקש ממשרד הבריאות לתת לנו דיווח במשך חמש שנים לגבי התלונות שהוגשו ונמצאו נכונות.

<אלי גורדון:>
בתחום הבשר.

<היו"ר אלי אלאלוף:>
בכלל. בחוק הזה עסקנו בבשר. אני מציע שאפילו תביאו את זה לישיבה הראשונה למעקב כדי שיתאפשר לנו לראות אם זה טוב או לא טוב. אני חושב שזה מאוד חשוב שהחוק הזה שנוגע לשמונה מיליון תושבי המדינה, שיהיה לו מעקב והערכה מקצועית. הייתי רוצה שבזמנכם, לקראת הישיבה הראשונה שתהיה במושב הבא, תבואו עם תכנית הערכה לגבי התלונות שהגיעו ונמצאו נכונות.
<אלי גורדון:>
אין בעיה. גם היום אנחנו עושים את זה. צריך להבין שמספר תלונות לא נותן מענה לא לכאן ולא לכאן. אנחנו ננסה לעשות ונדווח.

<היו"ר אלי אלאלוף:>
זה מאוד חשוב לנו.

<נעה בן שבת:>
אפשר להצביע על סעיפים 334 ו-335.

<היו"ר אלי אלאלוף:>
מי בעד אישור סעיפים 334 ו-335? מי נגד? מי נמנע?

הצבעה

בעד הסעיפים – פה אחד
סעיפים 334 ו-335 נתקבלו.

<היו"ר אלי אלאלוף:>
הסעיפים אושרו.

<נעה בן שבת:>
אפשר להצביע על החוק כולו.

<היו"ר אלי אלאלוף:>
מי בעד אישור פרק ז' (הגנה על בריאות הציבור (מזון)) מתוך הצעת חוק התכנית הכלכלית (תיקוני חקיקה ליישום המדיניות הכלכלית לשנות התקציב 2015 ו-2016), התשע"ה-2015? מי נגד? מי נמנע?

הצבעה

בעד הצעת החוק – פה אחד
החוק נתקבל.

<היו"ר אלי אלאלוף:>
החוק אושר פה אחד.

תודה לכולם. 

<שולי מועלם-רפאלי (הבית היהודי):>
תודה רבה. יישר כוח גדול ליושב ראש הוועדה.

<אלי גורדון:>
אני רוצה לומר תודה שבסבלנות עבר אתנו סעיף סעיף והתמקד בכל הסעיפים.
<שולי מועלם-רפאלי (הבית היהודי):>
ולשתי היועצות המשפטיות, תודה.

<אלי גורדון:>
תודה ליועצות המשפטיות על הסבלנות ועל השעות הרבות של עבודה.

<היו"ר אלי אלאלוף:>
תודה רבה.

<הישיבה ננעלה בשעה 23:40.>

